(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΘ΄

Δευτέρα, 19 Δεκεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Β. Κόκκαλη, σελ.
3. Ανακοινώνεται ότι τη συνεδρίαση παρακολουθούν μαθητές από τα Εκπαιδευτήρια Παιδαγωγική, το 3ο Αρσάκειο Τοσίτσειο Δημοτικό Σχολείο Εκάλης, το 2ο Δημοτικό Σχολείο Μεγάρων, το 2ο Γυμνάσιο Αμαλιάδας, μαθητές από το Γενικό Λύκειο Αγιάσου Λέσβου και από το Γυμνάσιο Αγίων Δέκα Ηρακλείου , σελ.
4. Επί διαδικαστικού θέματος, σελ.
5. Επί προσωπικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υφυπουργού στον Πρωθυπουργό, αρμόδιου για θέματα επικοινωνίας και ενημέρωσης, «Ενίσχυση δημοσιότητας και διαφάνειας στον έντυπο και ηλεκτρονικό Τύπο - Σύσταση ηλεκτρονικών μητρώων έντυπου και ηλεκτρονικού Τύπου και λοιπές ρυθμίσεις αρμοδιότητας της Γενικής Γραμματείας Επικοινωνίας και Ενημέρωσης», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΓΙΑΝΝΟΥΛΗΣ Χ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΑΡΚΟΠΟΥΛΟΣ Δ. , σελ.
 ΜΠΟΥΡΑΣ Α. , σελ.

Β. Επί προσωπικού θέματος:
 ΓΙΑΝΝΟΥΛΗΣ Χ. , σελ.
 ΠΟΛΑΚΗΣ Π. , σελ.

Γ. Επί του σχεδίου νόμου του Υφυπουργού στον Πρωθυπουργό, αρμόδιου για θέματα επικοινωνίας και ενημέρωσης:
 ΑΝΔΡΙΑΝΟΣ Ι. , σελ.
 ΑΡΑΜΠΑΤΖΗ Φ. , σελ.
 ΒΙΛΙΑΡΔΟΣ Β. , σελ.
 ΓΙΑΝΝΟΥΛΗΣ Χ. , σελ.
 ΓΚΑΡΑ Α. , σελ.
 ΓΚΙΟΚΑΣ Ι. , σελ.
 ΓΡΗΓΟΡΙΑΔΗΣ Κ. , σελ.
 ΚΑΠΠΑΤΟΣ Π. , σελ.
 ΚΑΣΤΑΝΙΔΗΣ Χ. , σελ.
 ΚΑΤΣΗΣ Μ. , σελ.
 ΚΕΛΛΑΣ Χ. , σελ.
 ΚΕΦΑΛΑ Μ. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΛΙΒΑΝΙΟΣ Θ. , σελ.
 ΜΑΡΚΟΠΟΥΛΟΣ Δ. , σελ.
 ΜΠΑΡΑΛΙΑΚΟΣ Ξ. , σελ.
 ΜΠΟΥΡΝΟΥΣ Ι. , σελ.
 ΞΑΝΘΟΠΟΥΛΟΣ Θ. , σελ.
 ΟΙΚΟΝΟΜΟΥ Ι. , σελ.
 ΠΑΠΑΔΗΜΗΤΡΙΟΥ Χ. , σελ.
 ΠΑΠΑΗΛΙΟΥ Γ. , σελ.
 ΠΑΠΠΑΣ Ι. , σελ.
 ΠΙΠΙΛΗ Φ. , σελ.
 ΡΑΓΚΟΥΣΗΣ Ι. , σελ.
 ΣΑΚΟΡΑΦΑ Σ. , σελ.
 ΣΚΑΝΔΑΛΙΔΗΣ Κ. , σελ.
 ΣΥΝΤΥΧΑΚΗΣ Ε. , σελ.
 ΧΗΤΑΣ Κ. , σελ.
 ΧΙΟΝΙΔΗΣ Σ. , σελ.
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΘ΄

Δευτέρα 19 Δεκεμβρίου 2022

Αθήνα, σήμερα στις 19 Δεκεμβρίου 2022, ημέρα Δευτέρα και ώρα 10.10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του B΄ Αντιπροέδρου αυτής κ. **ΧΑΡΑΛΑΜΠΟY ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-12-2022 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΜΔ΄ συνεδριάσεώς του της Τρίτης 13 Δεκεμβρίου 2022, της ΜΕ΄ συνεδριάσεώς του της Τετάρτης 14 Δεκεμβρίου 2022, της ΜΣΤ΄ συνεδριάσεώς του της Πέμπτης 15 Δεκεμβρίου 2022, της ΜΖ΄ συνεδριάσεώς του της Παρασκευής 16 Δεκεμβρίου 2022 και της ΜΗ΄ συνεδριάσεώς του του Σαββάτου 17 Δεκεμβρίου 2022, στις οποίες περιλαμβάνεται η συζήτηση και ψήφιση του σχεδίου νόμου: «Κύρωση του Κρατικού Προϋπολογισμού οικονομικού έτους 2023».)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υφυπουργού στον Πρωθυπουργό, αρμόδιου για θέματα επικοινωνίας και ενημέρωσης: «Ενίσχυση δημοσιότητας και διαφάνειας στον έντυπο και ηλεκτρονικό Τύπο - Σύσταση ηλεκτρονικών μητρώων έντυπου και ηλεκτρονικού Τύπου και λοιπές ρυθμίσεις αρμοδιότητας της Γενικής Γραμματείας Επικοινωνίας και Ενημέρωσης».

Η Διάσκεψη των Προέδρων αποφάσισε στη συνεδρίασή της, στις 16 Δεκεμβρίου του τρέχοντος έτους, τη συζήτηση του νομοσχεδίου σε μία συνεδρίαση, εν συνόλω επί της αρχής, των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώςτο Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Σάββας Χιονίδης για δεκαπέντε λεπτά.

Παρακαλώ όλοι οι εισηγητές και οι συνάδελφοι που θα εγγραφούν να τηρούν τον χρόνο. Παρακαλώ να ανοίξει το σύστημα της ηλεκτρονικής εγγραφής των ομιλητών.

Κύριε Χιονίδη, έχετε τον λόγο.

**ΣΑΒΒΑΣ ΧΙΟΝΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, σήμερα συζητούμε το σχέδιο νόμου: «Ενίσχυση δημοσιότητας και διαφάνειας στον έντυπο και ηλεκτρονικό Τύπο - Σύσταση ηλεκτρονικών μητρώων έντυπου και ηλεκτρονικού Τύπου και λοιπές ρυθμίσεις αρμοδιότητας της Γενικής Γραμματείας Επικοινωνίας και Ενημέρωσης». Είναι γνωστό ότι η ελευθερία του Τύπου κατοχυρώνεται συνταγματικά με το άρθρο 14 του ελληνικού Συντάγματος, που αναγνωρίζει τη σημασία που έχει ο Τύπος για τη λειτουργία του δημοκρατικού πολιτεύματος και κατοχυρώνει την ελευθερία του.

Με το προτεινόμενο νομοσχέδιο επιχειρείται μια σημαντική τομή στο πεδίο των έντυπων και ηλεκτρονικών μέσων ενημέρωσης, μέσω της θέσπισης κανόνων διαφάνειας, οι οποίοι βασίζονται στο άρθρο 14 του Συντάγματος και τις αρχές ακεραιότητας και λογοδοσίας που οφείλουν να διέπουν τη λειτουργία του εντύπου και ηλεκτρονικού Τύπου. Επιπλέον, επέρχεται μια σειρά από θεσμικές προβλέψεις που έχουν ως στόχο την ουσιαστική στήριξη των επιχειρήσεων του έντυπου και ηλεκτρονικού Τύπου, την καταγραφή των πραγματικών τους αναγκών, την αναπτυξιακή προοπτική, την ενίσχυση της διαφάνειας και την υιοθέτηση βέλτιστων πρακτικών.

Πιο συγκεκριμένα, πρώτον, στο προτεινόμενο νομοσχέδιο εντάσσεται το σύνολο του Τύπου σε μητρώο πανελλαδικής κυκλοφορίας, δηλαδή περιφερειακές και τοπικές εφημερίδες που διατηρούν δικαίωμα καταχώρησης δημοσιεύσεων των φορέων του δημοσίου και περιοδικά, και εκσυγχρονίζεται το υπάρχον Μητρώο Περιφερειακού και Τοπικού Τύπου και δημιουργείται το νέο Μητρώο Ηλεκτρονικού Τύπου. Είναι γνωστό ότι υπήρχαν μέχρι σήμερα σε excel καταχωρημένα τα έντυπα, τα οποία είχαν τη δυνατότητα ανανέωσης, αλλά δεν υπήρχε η αξιοπιστία στο να ξέρουμε ποια είναι η πραγματική κατάσταση των σημερινών μέσων. Να φανταστούμε, δηλαδή, ότι πριν από λίγα χρόνια υπήρχαν πάνω από διακόσια έντυπα μέσα και σήμερα φαίνεται πως καταλήγουμε στα εκατόν πέντε. Να δούμε από αυτά πόσα θα ενταχθούν στο καινούργιο μητρώο. Αυτό βέβαια δεν είναι κάτι το οποίο είναι αισιόδοξο. Υπό αυτή την έννοια, το συγκεκριμένο σχέδιο νόμου φροντίζει την προστασία, ώστε να λειτουργήσει ακόμη πιο καλά το κομμάτι του έντυπου και του ηλεκτρονικού Τύπου, ο οποίος σήμερα μπήκε δυναμικά στη ζωή μας. Το διαδίκτυο και τα ηλεκτρονικά μέσα μπήκαν στη ζωή μας, ώστε να κατακλύσουν και πιθανόν να εκτοπίσουν τον έντυπο Τύπο. Βέβαια όλα είναι απαραίτητα στη δημοκρατία, και το έντυπο και το ηλεκτρονικό μέσο.

Το δεύτερο στο οποίο αναφέρεται είναι ότι για την εγγραφή και την παραμονή στα μητρώα θεσπίζονται αυστηροί κανόνες και κριτήρια, κανόνες δεοντολογίας και διαρκής έλεγχος των στοιχείων και προϋποθέσεων, όπως προανέφερα.

Το τρίτο είναι ότι οι προϋποθέσεις που τίθενται, στοχεύουν στην εξασφάλιση της βιωσιμότητας και την ενίσχυση της αναπτυξιακής προοπτικής των επιχειρήσεων Τύπου, την αναγνώριση του ρόλου που διαδραματίζουν στην ελληνική κοινωνία και την ουσιαστική στήριξη του δημοσιογραφικού επαγγέλματος. Υπό την έννοια αυτή θεωρούμε ότι πραγματικά στα μέσα αυτά, και μετά από μεγάλη διαβούλευση που έγινε, ο νόμος ορίζει το πόσα θα είναι τα άτομα τα οποία πρέπει να εργάζονται. Κατοχυρώνονται οι δημοσιογράφοι και στα μέσα επαρχιακού Τύπου που υφίστανται τη μεγαλύτερη πίεση, αλλά και στα μέσα πανελλήνιας κυκλοφορίας, όπως επίσης και ο αριθμός των πιθανών άλλων ατόμων που χρειάζεται να εργάζονται στο λογιστήριο ή οπουδήποτε αλλού. Επομένως η βιωσιμότητά τους εξαρτάται πάρα πολύ και από το κόστος που υποχρεώνεις να έχουν αυτά, ώστε να πάρουν, όπως είπαμε, κρατική διαφήμιση ή κρατικές διακηρύξεις και προκηρύξεις.

Το τέταρτο είναι η σύνδεση της ένταξης των μέσων στα παραπάνω μητρώα με τη δυνατότητα λήψης της κρατικής διαφήμισης, που αποτελεί εχέγγυο διαφάνειας και παράλληλα εκσυγχρονίζει και διευκολύνει τον τρόπο κατανομής της κρατικής διαφήμισης από τις αναθέτουσες αρχές. Σε αυτή την περίπτωση να θυμίσουμε ότι ισχύει πως το 30% της συνολικής δαπάνης θα πρέπει να πηγαίνει στα μέσα στον επαρχιακό Τύπο, έντυπο και ηλεκτρονικό. Ένας κανόνας που υφίσταται μεν, αλλά δεν ετηρείτο. Εδώ λοιπόν μπαίνουν αρχές στη διαδικασία αυτή, ώστε και τα ποσά που τυχόν -του 30%- δεν θα καταβάλλονται στο συγκεκριμένο τρέχον έτος θα είναι υποχρεωμένο να περάσουν στο καινούργιο έτος και να τηρείται ένας κανόνας, ώστε να πηγαίνει η αναλογία 30%-70%.

Στο συγκεκριμένο νομοσχέδιο βέβαια εισάγονται και πολύ σπουδαίες και σημαντικές καινοτομίες. Πρώτη καινοτομία είναι η γνωστοποίηση της ταυτότητας των μαζών, και επιδιώκεται συνεχώς και μονίμως επικαιροποιούμενη αποτύπωση του ιδιοκτησιακού καθεστώτος των επιχειρήσεων. Αυτό είναι κάτι το οποίο είναι πάρα πολύ σημαντικό, διότι πλέον θα έχει το κάθε μέσο έναν αριθμό, δηλαδή ουσιαστικά έχει ονοματεπώνυμο και θα ξέρουμε ότι ο κάθε αριθμός αντιστοιχίζεται σε κάθε μέσο.

Δεύτερη καινοτομία είναι η υποχρεωτική απασχόληση -που δεν υπήρξε ποτέ- ελαχίστου αριθμού δημοσιογράφων, όσον αφορά τα συγκεκριμένα έντυπα.

Τρίτον, η υποχρεωτική απασχόληση ελάχιστου αριθμού δημοσιογράφων και προσωπικού.

Τέταρτον, λαμβάνεται υπ’ όψιν η ιστορικότητα η οποία συνίσταται στη συνεπή και σταθερή παρουσία του εντύπου στην αγορά. Συνιστάται η ελάχιστη ένδειξη αναγνωρισιμότητας και βιωσιμότητας για αναγνώριση του εντύπου, ενώ λαμβάνεται ειδική μέριμνα για εφημερίδες που κυκλοφορούν περισσότερο από τριάντα χρόνια.

Πέμπτη καινοτομία είναι η διαλειτουργικότητα με πληροφοριακά συστήματα άλλων φορέων και η αξιοποίηση των εργαλείων ηλεκτρονικής διακυβέρνησης, εξασφαλίζοντας εχέγγυα διαφάνειας και ακεραιότητας, μέσω της εγγραφής των επιχειρήσεων στο Μητρώα Έντυπου και στο Μητρώο Ηλεκτρονικού Τύπου, στο ΜΕΤ και στο ΜΗΤ.

Έκτη καινοτομία είναι η γνωστοποίηση του συνόλου των εντύπων και ιστοσελίδων που διατηρεί μια επιχείρηση. Διότι είναι γνωστό ότι οι επιχειρήσεις του έντυπου Τύπου μπορεί να έχουν και μία ημερήσια και μία εβδομαδιαία εφημερίδα, καθώς επίσης και ένα μέσο ηλεκτρονικό. Υπό αυτή την έννοια μπορούν να εγγράφονται και στις δύο περιπτώσεις και στο Μητρώο Έντυπου Τύπου και στο Μητρώο Ηλεκτρονικού Τύπου.

Το έβδομο είναι η θεσμοθέτηση συνεχούς επικαιροποίησης των μητρώων -αυτό που ανέφερα κατ’ αρχάς στην εισήγησή μου- ώστε να μπορούμε να έχουμε πλήρη εικόνα σε πραγματικό χρόνο για το ποια είναι η κατάσταση στο συγκεκριμένο ή στα συγκεκριμένα μέσα.

Το όγδοο είναι η παροχή πληροφοριών σε σχέση με την κυκλοφορία για τα έντυπα, την επισκεψιμότητα και την απήχηση για τις ιστοσελίδες, τη θεματολογία, τη γεωγραφική εμβέλεια και τη στόχευση στα κοινά-στόχους. Τι σημαίνει αυτό, δηλαδή; Σημαίνει ότι θα πρέπει να προκύψει στην πορεία -και αυτό είναι ένα θέμα- μια εύλογη, δίκαιη κατανομή της διαφημιστικής δαπάνης με κριτήρια τα οποία θα θεσμοθετηθούν, ώστε να μπορέσει να υπάρχει ακόμη περισσότερη διαφάνεια και να μην υπάρχει τίποτα που να δημιουργεί το αίσθημα της αδικίας προς αυτά τα μέσα.

Πραγματικά, κατά τη διάρκεια της ακρόασης των φορέων και των υπόλοιπων τριών συνεδριάσεων ακούστηκαν απόψεις περί αδικίας κάποιων μέσων τα οποία είναι μεγαλύτερα, ιδιαίτερα στον επαρχιακό Τύπο. Κρίνω, λοιπόν, ότι ένας κανόνας για την επιβίωση αυτών των εντύπων -που είναι τα λιγότερα από τα εκατόν πέντε- είναι να υπάρχουν και τα υπόλοιπα μικρά μέσα του επαρχιακού Τύπου, τα οποία προστατεύονται και αυτά, αλλά και με τη σειρά τους προστατεύουν και τα μεγάλα μέσα, ώστε να υπάρχει η ανάλογη αξιολόγηση.

Το ένατο είναι η σύσταση επιτροπής για την τήρηση των αρχών της δημοσιογραφικής ηθικής και δεοντολογίας, η οποία αποτελείται από ανεξάρτητα πρόσωπα εγνωσμένου κύρους που διαθέτουν γνώση και εμπειρία και θα αποφανθούν ανεπηρέαστα επί τέτοιων ζητημάτων. Αυτό το φαινόμενο, δηλαδή, το να υπάρχει η δημοσιογραφική ηθική και η δεοντολογία είναι καταλυτικό και προβλέπεται εδώ. Μάλιστα, η συγκεκριμένη επιτροπή είναι φτιαγμένη με τέτοιο τρόπο, ώστε σε αυτή δεν συμμετέχει κανένας από το Υπουργείο. Η πολιτική εξουσία, δηλαδή, ο πολιτικός προϊστάμενος δεν έχει ρόλο στο να δημιουργήσει ή να πάρει θέσεις και απόψεις. Συμμετέχουν συνδικαλιστές και πανεπιστημιακά ιδρύματα σε ικανό αριθμό, ώστε να μπορέσει να γίνει η σωστή αξιολόγηση.

Θεσμοθετείται, επίσης, ο μηχανισμός των προϋποθέσεων εγγραφής και διατήρησης της εγγραφής. Δηλαδή, για να εγγράφεται κάποιος υπάρχουν συγκεκριμένοι κανόνες και υπάρχει και η τριμελής επιτροπή, η οποία κρίνει τις ενστάσεις, που πιθανόν μπορεί να προκύψουν.

Επίσης, προκύπτει η δυνατότητα ελέγχου. Το 15% του συνόλου των εφημερίδων θα ελέγχονται αυτεπαγγέλτως, δηλαδή κάθε χρόνο. Αυτό, βεβαίως, δεν σημαίνει ότι όταν θα υπάρχουν καταγγελίες, δεν θα οφείλει αυτομάτως η συγκεκριμένη επιτροπή να παρεμβαίνει, ώστε να εξεταστούν οι καταγγελίες για το κατά πόσο στέκουν και να επιβληθούν ή όχι τα ανάλογα μέτρα.

Θεσμοθετείται κάτι ακόμη πολύ σημαντικό, ότι πλέον θα ξέρουμε ότι ο καθένας έχει έναν αριθμό ταυτότητας.

Όσον αφορά τώρα τις επιπλέον ρυθμίσεις, αυτές είναι σε συγκεκριμένα ζητήματα. Στο άρθρο 26 εκσυγχρονίζονται και επικαιροποιούνται οι προϋποθέσεις, σχετικά με αυτά που χρειάζεται ένας, για να είναι στον περιφερειακό ή τοπικό Τύπο.

Και βεβαίως, να καταλήξουμε στο άρθρο 32, που η αύξηση των θέσεων εργασίας στη βιομηχανία των οπτικοακουστικών έργων οφείλεται κυρίως στους αδειούχους παρόχους περιεχομένου. Αυτά τα μέσα περιεχομένου, τα οποία είναι αδειοδοτημένα, είναι και αυτά που δίνουν τις περισσότερες θέσεις εργασίας και βεβαίως, σε αυτά προσμετρώνται και οι συγγενείς εταιρείες με τη σύγχρονη πραγματικότητα. Αυτό βελτιώνεται στο να πάει στο 25% -με την εξαίρεση βέβαια πάντοτε των δημοσιογράφων- του υπόλοιπου τεχνικού προσωπικού**.** Αυτό πρέπει να είναι ξεκάθαρο.

Όσον αφορά το κομμάτι στο άρθρο 34 σχετικά με το να υπάρξει επενδυτικό ενδιαφέρον, εκεί μπορεί κάποιος να καταθέσει ως μετοχικό κεφάλαιο τη δυνατότητα εισφοράς διαφημιστικού χώρου και χρόνου στο μετοχικό κεφάλαιο των επιχειρήσεων για τις ανάγκες περαιτέρω ενίσχυσης του επενδυτικού ενδιαφέροντος και την ανάπτυξη της επιχειρηματικότητας.

Τέλος, στο άρθρο 37 ορίζεται ξεκάθαρα ότι οι ιδιότητες του διευθυντή και του διευθυντή σύνταξης δύνανται να ταυτίζονται. Επίσης, δίδονται παρατάσεις, οι οποίες ήταν τελείως απαραίτητες, για να μπορέσει να προχωρήσει το ζήτημα της επίγειας μετάδοσης.

Κλείνω, κύριε Πρόεδρε, λέγοντας ότι είναι ένα νομοσχέδιο που βάζει κανόνες διαφάνειας, δημιουργεί τα μητρώα, αξιολογεί πραγματικά και αξιοκρατικά και με επιτροπές μη ελεγχόμενες από τον Υπουργό, δίνει τη δυνατότητα να βγαίνουν διακηρύξεις με πλήρη διαφάνεια. Αυτό που επίκειται και ετέθη ως θέμα και δεσμεύτηκε ο κύριος Υπουργός είναι να υπάρξει ένας κανονισμός εύλογης και δίκαιης διανομής των διαφημιστικών καταχωρήσεων ή, τέλος πάντων, οποιασδήποτε κρατικής δαπάνης για τις συγκεκριμένες εταιρείες.

Θεωρώ, λοιπόν, ότι το συγκεκριμένο νομοσχέδιο δίνει λύση και αποτελεί μια πολύ σοβαρή βάση, για να μπορέσουμε να τακτοποιήσουμε ένα πεδίο, το οποίο δεν φαινόταν τακτοποιημένο και δεν ήταν τακτοποιημένο, ώστε να κάνουμε ακόμη περισσότερα και καλύτερα πράγματα, όσον αφορά στην προστασία του έντυπου και ηλεκτρονικού Τύπου.

Ιδιαίτερα στον ηλεκτρονικό Τύπο, που για πρώτη φορά γίνεται μητρώο, θεωρώ ότι είναι απαραίτητο να υπάρξουν παρεμβάσεις, γιατί όλοι γνωρίζουμε το πώς λειτουργεί το διαδίκτυο και με ποιες συνθήκες. Τουλάχιστον, στη συγκεκριμένη περίπτωση, αυτοί που θα έχουν δικαίωμα να τύχουν κρατικής ενίσχυσης μέσω διαφημίσεων ή προκηρύξεων και διακηρύξεων, πρέπει να είναι πολύ συγκεκριμένοι και να διέπονται από όλους τους κανόνες δεοντολογίας και ηθικής.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Χιονίδη, και για την τήρηση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας: «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και δύο εκπαιδευτικοί συνοδοί τους από τα Εκπαιδευτήρια «Παιδαγωγική» (πρώτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η εισηγήτρια του ΣΥΡΙΖΑ, η κ. Αναστασία Γκαρά.

Κυρία Γκαρά, έχετε τον λόγο.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το υπό συζήτηση νομοσχέδιο για τον Τύπο, για το οποίο διατείνεται η Κυβέρνηση πως ενισχύει τη διαφάνεια, δεν έρχεται σε ουδέτερο πολιτικό χρόνο. Έρχεται σε μία περίοδο ακρίβειας, έντασης, που η πολιτική ζωή ταλανίζεται από υποθέσεις ακραίας αδιαφάνειας, σκοτεινές υποθέσεις, τις οποίες έφεραν στο φως μέσα της ερευνητικής δημοσιογραφίας, αρκετά από τα οποία είχαν αποκλειστεί από τις γνωστές «λίστες Πέτσα», προφανώς, γιατί δεν αναλώνονταν σε άρθρα περί «Μωυσήδων».

Σήμερα, λοιπόν, θα έπρεπε να συζητάμε ένα θεσμικό πλαίσιο με μέτρα για τη θωράκιση της ανεξαρτησίας και του πλουραλισμού του έντυπου και ηλεκτρονικού Τύπου, αλλά και μέτρα ενίσχυσης των μέσων και, κυρίως, των περιφερειακών μέσων και των εργαζομένων σε αυτά. Δυστυχώς, όμως, στο υπό συζήτηση νομοσχέδιο δεν μας απασχολεί τίποτα απ’ όλα αυτά τα ζητήματα.

Η ανάγκη θωράκισης της ανεξαρτησίας έχει καταγραφεί σε κάθε έκθεση που έχει να κάνει με την ελευθερία του Τύπου στη χώρα μας, αλλά και στις εκθέσεις της Κομισιόν για το κράτος δικαίου. Η ντροπιαστική εκατοστή όγδοη θέση σε όλες τις διεθνείς κατατάξεις θα στιγματίζει πάντα την πολιτική της Νέας Δημοκρατίας.

Η ενίσχυση του Τύπου, επίσης, μετά από μία περίοδο αλλεπάλληλων κρίσεων που απειλούν τη βιωσιμότητα των μέσων ενημέρωσης, είναι κάτι παραπάνω από αναγκαία. Η Κυβέρνηση της Νέας Δημοκρατίας, δυστυχώς, δεν έχει κάνει το παραμικρό εδώ και τρία χρόνια σε κανέναν απ’ αυτούς τους τομείς. Αντίθετα, ακολούθησε αδιαφανείς διαδικασίες χρηματοδότησης με απώτερο σκοπό τον έλεγχο και τη χειραγώγηση της πληροφόρησης, αλλά και του κοινού. Ακολούθησε λογικές στοχοποίησης, αποκλεισμών, διώξεων, αλλά και παρακολουθήσεις δημοσιογράφων που τολμούν να ελέγξουν την εξουσία, να υπηρετήσουν δηλαδή, τον συνταγματικό τους ρόλο.

Φτάσαμε στην Ελλάδα του 2022 με δημοσιογράφους να παρακολουθούνται, όχι μόνο από παράνομα λογισμικά ή τη ΕΥΠ, αλλά και από κουκουλοφόρους με φυσική παρουσία που κλέβουν στοιχεία της έρευνας και του ρεπορτάζ δημοσιογράφων στα αεροδρόμια, όπως πολύ πρόσφατα έχει καταγγείλει ο κ. Τέλλογλου. Καταλαβαίνετε ότι αυτά τα νέα ταξιδεύουν σε όλη την Ευρώπη. Καταλαβαίνετε ότι με αυτές τις αντιδημοκρατικές πρακτικές ευτελίζετε τη χώρα, τους δημοκρατικούς θεσμούς και το κράτος δικαίου. Και μετά, τα στελέχη της Νέας Δημοκρατίας παριστάνουν τους τιμητές και τους υπερασπιστές του ευρωπαϊκού κεκτημένου.

Σε ό,τι αφορά τη στήριξη προς τα μέσα, βλέπουμε ότι και με αυτό το νομοσχέδιο συνεχίζετε την πολιτική της απραξίας. Δεν ενισχύετε ουσιαστικά τα μέσα ενημέρωσης, δεν λύνετε κανένα από τα ουσιαστικά προβλήματα στον έντυπο και ηλεκτρονικό Τύπο και σίγουρα, με αυτό το νομοσχέδιο δεν ενισχύετε τη διαφάνεια.

Όπως ακριβώς στην οικονομία, στα καύσιμα, στο ρεύμα, στα τρόφιμα αφήνετε ανέγγιχτο τον μηχανισμό αισχροκέρδειας που φτωχοποιεί τα νοικοκυριά για να κερδοσκοπούν τα μεγάλα και ημέτερα συμφέροντα, με φωτογραφικές διατάξεις πολλές φορές, έρχεστε μετά να δίνετε επιδόματα φτώχειας για να χρυσώσετε το χάπι και έτσι, και σε αυτό το νομοσχέδιο, με την ίδια λογική βασικές του διατάξεις είναι φωτογραφικές, χαριστικές και αποτελούν δώρα σε φίλους και ημέτερους.

Χαρακτηριστική περίπτωση μιας τέτοιας ρύθμισης είναι το άρθρο 32 με το οποίο φέρνετε νέα μείωση στον ελάχιστο αριθμό εργαζομένων σε τηλεοπτικούς σταθμούς. Τόσο οι φορείς που τοποθετήθηκαν στη συνεδρίαση της σχετικής επιτροπής, αλλά και σύσσωμη η Αντιπολίτευση σας έχουμε ζητήσει να αποσύρετε το άρθρο 32, ωστόσο εσείς αρνείστε και επιμένετε να νομοθετείτε αυτή την αντεργατική ρύθμιση.

Με την πρώτη μείωση την οποία έφερε ο νόμος Λιβάνιου δεκάδες εργαζόμενοι σε τηλεοπτικούς σταθμούς είτε απολύθηκαν είτε έχασαν εργασιακά και ασφαλιστικά τους δικαιώματα. Διάταξη η οποία άνοιξε τον δρόμο για βίαιη ελαστικοποίηση και εντατικοποίηση της εργασίας των εργαζομένων στους τηλεοπτικούς σταθμούς. Και εσείς σήμερα με αυτή τη διάταξη ανοίγετε μεγαλύτερο δρόμο απολύσεων και εργασιακής ανασφάλειας αλλά και εντατικοποίησης. Και όπως ξέρουμε πάρα πολύ καλά, το έχουμε δει και στην πράξη, η επισφάλεια των εργαζομένων στα μέσα ενημέρωσης πλήττει καίρια την ανεξαρτησία τους, αλλά και το έργο τους.

Φωτογραφική είναι και η ρύθμιση η οποία εξασφαλίζει στους καναλάρχες νέα αναβολή της υποχρέωσης να εκπέμψουν οι τηλεοπτικοί σταθμοί σε σήμα υψηλής ευκρίνειας. Με τον νόμο Παππά ήταν υποχρεωμένοι οι τηλεοπτικοί σταθμοί να εκπέμπουν από την 1η Γενάρη του 2021. Δώσατε μία παράταση. Τώρα δίνετε νέα παράταση για το 2023. Ολόκληρη η Ευρώπη εκπέμπει σε high definition και εμείς παραμένουμε κολλημένοι σε ξεπερασμένες τεχνολογίες, τη στιγμή μάλιστα που οι περισσότεροι, σχεδόν όλοι οι τηλεοπτικοί σταθμοί έχουν δείξει πως έχουν τη δυνατότητα να εκπέμπουν σε σήμα υψηλής ευκρίνειας.

Σε τι εξυπηρετεί άραγε η νέα αυτή αναβολή; Σε τι εξυπηρετεί και η νέα αναβολή για την προκήρυξη διαγωνισμού για τις άδειες στα θεματικά μη ενημερωτικά, αλλά και στα περιφερειακά κανάλια; Γιατί αφήνετε αρρύθμιστο αυτό το πεδίο και συνεχίζετε με αναβολές να παραμένει αρρύθμιστο το πεδίο; Γιατί δεν προχωράτε σε διαγωνιστική διαδικασία, ώστε να δοθούν νόμιμες άδειες για τη χρήση δημόσιων συχνοτήτων και δίνετε συνεχώς παρατάσεις;

Επιπλέον, κύριε Υπουργέ, με το άρθρο 34 παρέχεται το δικαίωμα να αγοράζονται ακόμη και ολόκληρες εταιρείες με «αέρα». Στις συνεδριάσεις των επιτροπών σάς προειδοποιήσαμε ότι η ρύθμιση αυτή μπορεί να γίνει μοχλός νομιμοποίησης εσόδων από αμφιλεγόμενες πηγές. Με αυτή τη διάταξη δημιουργείται μια φούσκα ουσιαστικά στον επιχειρηματικό κόσμο και μέχρι σήμερα δεν μας έχετε απαντήσει ποιοι ωφελούνται από αυτή τη διάταξη, όπως δεν μας έχετε απαντήσει πειστικά γιατί μία επιχείρηση Τύπου, η οποία τυγχάνει να είναι εισηγμένη στο ελληνικό ή σε ξένο χρηματιστήριο δεν πρέπει να δηλώνει το μετοχολόγιο της. Τη στιγμή βέβαια που ανοίγετε παράθυρα αδιαφάνειας σε λίγους και ισχυρούς, επιχειρείτε να κλείσετε την πόρτα της χρηματοδότησης σε μέσα ενημέρωσης που θα έχουν τηρήσει κάθε προϋπόθεση για να είναι στα μητρώα που επανασυστήνετε.

Θεσπίζεται μία Επιτροπή Ηθικής και Δεοντολογίας, όπως την ονομάζετε, στην οποία τοποθετείτε στη θέση του επικεφαλής έναν εκπρόσωπο ιδιωτικού φορέα -όχι ανεξάρτητου ή θεσμικού- του Ιδρύματος «Μπότση». Δεν μας έχετε απαντήσει ακόμη, δεν έχετε αιτιολογήσει γιατί αυτή η επιλογή.

Ταυτόχρονα, με το άρθρο 27 παρέχετε στον εαυτό σας, στον Υπουργό δηλαδή, το δικαίωμα να παρεμβαίνετε στη σύνθεση αυτής της επιτροπής. Με απόφαση Υπουργού εν τέλει θα επιλέγονται τα μέλη της επιτροπής που θα γνωμοδοτούν για το ποιο μέσο θα αποκλείεται από την κρατική διαφήμιση και την κρατική ενίσχυση.

Τέλος, και πάλι με υπογραφή Υπουργού θα κυρώνεται και η απόφαση αποκλεισμού. Έτσι, η Επιτροπή Δεοντολογίας θα μπορεί να μετατραπεί κάλλιστα σε επιτροπή αποκλεισμού. Επίσης, στην Επιτροπή Δεοντολογίας συμμετέχει και μέλος του Εθνικού Συμβουλίου Ραδιοτηλεόρασης, το οποίο -μάλλον όχι τυχαία- πριν μία εβδομάδα έθεσε σε διαβούλευση νέο κώδικα δεοντολογίας με αναχρονιστικές διατάξεις που περιορίζουν το έργο της ερευνητικής δημοσιογραφίας. Από τη μία αποκτά ρόλο στην εποπτεία του Τύπου μέσω της επιτροπής και από την άλλη παρέχει τα εργαλεία για λογοκρισία του δημοσιογραφικού έργου μέσω του δικού του κώδικα δεοντολογίας.

Αντιλαμβανόμαστε, κύριε Υπουργέ, πως έχετε πάρα πολλούς λόγους να δυσχεραίνετε τη δημοσιογραφική έρευνα, να πνίξετε αποκαλύψεις για σκάνδαλα και υποκλοπές, αλλά να είστε βέβαιοι -και το λέμε από το Βήμα της Ολομέλειας της Βουλής- πως δεν θα επιτρέψουμε να επιβάλλετε σιωπητήριο σε μέσα ενημέρωσης που αναζητούν την αλήθεια, υπερασπίζονται τη δημοκρατική λειτουργία και αντιστέκονται στη φίμωση και στη συσκότιση.

Εμείς ξεκαθαρίζουμε πως δεν μπορούμε να συμφωνήσουμε ούτε με επιτροπές ηθικής ούτε με κώδικες λογοκρισίας. Αυτές ακριβώς είναι οι πρακτικές που έχουν βυθίσει τη χώρα μας στη θέση 108 για την ελευθερία του Τύπου και μας έχουν καταστήσει υπόλογο στους ευρωπαϊκούς θεσμούς. Πρακτικές σαν το άρθρο 191 του Κώδικα Ποινικής Δικονομίας, με την αναθεώρηση του οποίου πριν δύο χρόνια προσπαθήσατε να επιβάλλετε προληπτική λογοκρισία σε μέσα ενημέρωσης και σήμερα και μετά από σφοδρές επικρίσεις και από την Κομισιόν αναγκάζεστε να το πάρετε πίσω, επαναφέροντας τη ρύθμιση που παλαιότερα ίσχυε.

Στον αντίποδα όλων αυτών, εμείς πιστεύουμε πως πρέπει να υπάρχει ισχυρή θεσμική διασφάλιση της ελευθερίας του Τύπου. Πιστεύουμε πως η ερευνητική δημοσιογραφία πρέπει να ενισχύεται, να προστατεύεται και όχι να διώκεται ή να περιορίζεται. Πιστεύουμε πως οι δημοσιογράφοι πρέπει να μπορούν να ασκούν ελεύθερα το καθήκον τους και όχι να παρακολουθούνται ή να εκβιάζονται όταν ενοχλούν την εκάστοτε εξουσία. Θεωρούμε πως απαιτείται μια ολοκληρωμένη πρόταση σχετικά με τα προγράμματα κρατικών ενισχύσεων και διαφήμισης προς τα μέσα ενημέρωσης αλλά και ένα παρατηρητήριο fake news και προστασίας από αναπαραγωγή χωρίς αναφορά της πηγής και άλλα προβλήματα που απασχολούν τον Τύπο μέσω ενός θεσμικά ισχυρού ανεξάρτητου φορέα, ενός media counsil κατά τα ευρωπαϊκά πρότυπα, το οποίο θα έχει ελεγκτικές κυρωτικές αρμοδιότητες συνολικά επί του πεδίου αυτού.

Κύριε Υπουργέ, υποστηρίζετε πως με το νομοσχέδιο αυτό κάνετε μια μεγάλη παρέμβαση στον έντυπο και ηλεκτρονικό Τύπο σε κατεύθυνση ενίσχυσης της διαφάνειας. Στην πραγματικότητα, όμως ,αυτό που κάνετε είναι να ντύνετε με ένα νέο περιτύλιγμα τα θεσμοθετημένα Μητρώα Περιφερειακού Τύπου και Επιχειρήσεων Ηλεκτρονικών Μέσων Ενημέρωσης, τα online media που είχε νομοθετήσει ο ΣΥΡΙΖΑ κατά την προηγούμενη κυβερνητική θητεία.

Με το νομοσχέδιο αυτό δεν ενισχύεται η πολυφωνία, η τοπική ειδησεογραφία, η βιωσιμότητα των μέσων και η διαφάνεια. Προσπαθείτε ουσιαστικά να παρουσιάσετε στους ευρωπαϊκούς θεσμούς μία νομοθετική πρωτοβουλία, μετά και τις πιέσεις τους, συστήνοντας νέα μητρώα, ενώ είναι ήδη θεσμοθετημένα από την προηγούμενη κυβέρνηση. Μητρώα τα οποία δεν αξιοποιήσατε, δεν επικαιροποιήσατε, αλλά τα αγνοήσατε για να καλύψετε την επιλογή της λίστας Πέτσα και τη διανομή εκατομμυρίων κρατικού χρήματος χωρίς διαφάνεια, χωρίς κριτήρια.

Ούτε και τα προγράμματα ενίσχυσης Τύπου, τα οποία είχε θεσμοθετήσει ο ΣΥΡΙΖΑ, υλοποιήσατε ποτέ και εκεί υπήρχαν και πάλι σαφή κριτήρια για τη διανομή κρατικού χρήματος, προκειμένου να ενισχυθούν τα αθηναϊκά, τα κεντρικά αλλά και τα περιφερειακά μέσα. Για ποιον λόγο, λοιπόν, συστήνετε εκ νέου μητρώα, ενώ είναι ήδη θεσμοθετημένα; Δική μας πάγια θέση είναι ότι οι πολιτικές ενίσχυσης σε επιχειρήσεις και κυρίως στα μέσα ενημέρωσης πρέπει να είναι, πρώτα απ’ όλα, διαφανείς και φυσικά θα πρέπει να συνδέονται άμεσα με την ποιότητα, με τη βιωσιμότητα αλλά και τη διασφάλιση των θέσεων εργασίας σε αυτά.

Κυρίες και κύριοι συνάδελφοι, είναι πρόδηλο πως το παρόν σχέδιο νόμου αποτυγχάνει να επιλύσει ή να παρέμβει στα σοβαρά προβλήματα του έντυπου και ηλεκτρονικού Τύπου. Αποτυγχάνει να ανταποκριθεί στις απαιτήσεις και στα αιτήματα του κλάδου και αυτό αναδείχθηκε και από τις τοποθετήσεις των εκπροσώπων των φορέων στις σχετικές επιτροπές. Τελικά το μόνο σας μέλημα φαίνεται πως είναι απλά να προλάβετε να ικανοποιήσετε όσες περισσότερες επιθυμίες ημετέρων μπορείτε και να διασκεδάσετε από την άλλη τις εντυπώσεις προς τους ευρωπαϊκούς θεσμούς της Ευρωπαϊκής Επιτροπής μετά και τις πολλαπλές συστάσεις τις οποίες σας έχουν κάνει.

Δικό μας μέλημα, όμως, είναι η ενίσχυση της ανεξαρτησίας, του πλουραλισμού και της ελευθερίας του λόγου. Η εφαρμογή προγραμμάτων ενίσχυσης με ρήτρα απασχόλησης τοπικότητας και ιστορικότητας ειδικά σχεδιασμένα για τις ανάγκες και τον εκσυγχρονισμό του Τύπου, με επαναφορά της υποχρεωτικής δημοσίευσης των διακηρύξεων ως μόνιμο μέτρο, με σταθερό τιμολόγιο για τις αποστολές εφημερίδων σε συνδρομητές, με επιδότηση ταχυδρομικής αποστολής ενός αριθμού αντιτύπων, αλλά και την επαναφορά της ταχυδρομικής ατέλεια για τον επαρχιακό Τύπο. Παρεμπιπτόντως, αυτό απαιτεί και τον εκσυγχρονισμό της διανομής και των υπηρεσιών και των ΕΛΤΑ, διότι κυρίως στην επαρχία τους τελευταίους μήνες υπάρχει τεράστιο πρόβλημα στη διανομή του Τύπου.

Μέτρα άμεσα και εφαρμόσιμα που θα δώσουν ουσιαστική στήριξη ιδίως στον περιφερειακό Τύπο με εποπτεία, χωρίς αποκλεισμούς, συμβάλλοντας στη διασφάλιση της βιωσιμότητας των επιχειρήσεων, αλλά και των θέσεων εργασίας σε αυτά.

Αυτό είναι περιληπτικά το δικό μας πλαίσιο, ένα πλαίσιο ολοκληρωμένο, με ξεκάθαρους κανόνες, μακριά από λογικές χειραγώγησης και λίστες Πέτσα, ένα πλαίσιο που θα προστατεύει την ελευθεροτυπία και τη δημοσιογραφική δουλειά από παρεμβάσεις της εξουσίας, αλλά και εκδικητικές αγωγές φίμωσης που έχουμε δει στο παρελθόν, χωρίς στοχοποίηση, χωρίς διώξεις, χωρίς παρακολουθήσεις και απειλές, διότι η ορθή και ανεξάρτητη λειτουργία των μέσων, η ελευθερία στη δημοσίευση είναι ένας βασικός πυλώνας της δημοκρατίας τον οποίο πρέπει να προστατεύσουμε και να διαφυλάξουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κυρία Γκαρά και για την τήρηση του χρόνου.

Παρακαλώ να κλείσει το σύστημα της ηλεκτρονικής εγγραφής των ομιλητών. Τον λόγο έχει ο ειδικός αγορητής του Κινήματος Αλλαγής κ. Χαράλαμπος Καστανίδης.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρίες και κύριοι συνάδελφοι, με το συζητούμενο νομοσχέδιο επιχειρεί η Κυβέρνηση, όπως ισχυρίζεται, να επιφέρει έναν εκσυγχρονισμό στη λειτουργία των μητρώων του Τύπου και να οργανώσει στοιχειώδεις προϋποθέσεις ένταξης στα μητρώα αυτά των επιχειρήσεων Τύπου.

Εάν υποτεθεί ότι κάποιος αποδεχόταν τις αγαθές προθέσεις της Κυβέρνησης, συναντά εξαιρετική δυσκολία να το επιβεβαιώσει, διότι οι ίδιες οι νομοθετικές ρυθμίσεις που εισηγείται τις υπονομεύουν. Πρόκειται για πλειάδα προβληματικών ρυθμίσεων, στις οποίες θα αναφερθώ.

Μία από τις προϋποθέσεις ένταξης στα Μητρώα Έντυπου Τύπου και Ηλεκτρονικού Τύπου είναι ότι ο ιδιοκτήτης, ο εκδότης, ο διευθυντής και ο διευθυντής σύνταξης του μέσου που παρέχει υπηρεσίες ενημέρωσης πρέπει να μην έχουν καταδικαστεί για κακούργημα ή να μην έχουν καταδικαστεί σε οποιαδήποτε ποινή για ορισμένες κατηγορίες εγκλημάτων, όπως είναι ο εκβιασμός, η δωροδοκία, η πλαστογραφία ή εγκλήματα κατά της γενετήσιας ελευθερίας.

Προσέξτε, όμως, τώρα την εξαίρεση. Αν πρόκειται για κεφαλαιουχική ή προσωπική εταιρεία, τα πρόσωπα που κατέχουν -ας πούμε- ως ιδιοκτήτες μικρότερο εταιρικό μερίδιο από 10% δεν υποχρεούνται να προσκομίσουν ποινικό μητρώο για να αποδείξουν ότι δεν τελέστηκαν αυτά τα αδικήματα.

Αλήθεια, γιατί; Γιατί όσοι είναι κάτοχοι κάτω του 10% των εταιρικών μεριδίων ή μετοχών δεν υποχρεούνται να είναι απαλλαγμένοι παντός τέτοιου ποινικού βάρους και ηθικής απαξίας, όπως παραδείγματος χάριν για εκβίαση, δωροδοκία ή εγκλήματα κατά της γενετήσιας ελευθερίας; Τι συμβαίνει; Γνωρίζετε κάποιους που θέλετε να αποκρύψετε; Τι ακριβώς συμβαίνει; Διότι εδώ έχουμε το κόμμα του «νόμου και της τάξεως». Κάθε φορά τροποποιείτε τον Ποινικό Κώδικα, καθιστώντας τον κουρελόχαρτο, με το επιχείρημα ότι αυξάνετε τις ποινές, διότι είστε το κόμμα του «νόμου και της τάξεως», με φωνή Σαπφούς Νοταρά, θα προτιμούσα. Όμως, αν είσαστε το κόμμα του «νόμου και της τάξεως», γιατί απαλλάσσετε τους ιδιοκτήτες που έχουν ποσοστό ιδιοκτησίας στις κεφαλαιουχικές και προσωπικές εταιρείες κάτω του 10%;

Παρατήρηση δεύτερη: Η Κυβέρνηση ορθά απαιτεί ως προϋπόθεση ένταξης στο Μητρώο Ηλεκτρονικού Τύπου και στο Μητρώο Έντυπου Τύπου την καταγραφή μετοχών και εταιρικών μεριδίων μέχρι φυσικού προσώπου. Απολύτως σωστά. Έλα, όμως, που δεν αφήνει ο διάολος να ησυχάσουμε. Τα άρθρα 4 και 10 ορίζουν ότι, όταν πρόκειται για εταιρεία εισηγμένη στο ελληνικό ή σε ξένα χρηματιστήρια, τότε δεν υπάρχει υποχρέωση της επιχείρησης, προκειμένου να εγγραφεί στο μητρώο, να δηλώνει μέχρι φυσικού προσώπου το μετοχολόγιό της. Γιατί; Και μάλιστα παρατηρώ πάντοτε μια περίεργη ευφυΐα, μια συνέχεια, μια αλλόκοτη εσωτερική αλληλουχία στον τρόπο με τον οποίο νομοθετεί αυτή η Κυβέρνηση.

Προσέξτε, τώρα, το άρθρο 7. Όταν πρόκειται να μεταβιβαστεί μια επιχείρηση τύπου, ο κύριος Υπουργός θέλει να ξέρει μέχρι εταιρικού μεριδίου και μετοχής φυσικού προσώπου τι υπάρχει στο Χρηματιστήριο.

Μα, καλά, γιατί αυτή η αντίφαση; Τι σκέφτεστε; Πώς συλλαμβάνετε τη νομοθετική σας ύλη; Προσπαθώ να καταλάβω. Αν μεν –επαναλαμβάνω- κάποια επιχείρηση είναι εισηγμένη στο Χρηματιστήριο, ελληνικό και ξένο, δεν υποχρεούται να δηλώνει του κυρίους των μετοχών, όταν όμως με ακόλουθη ρύθμιση του άρθρου 7 πρόκειται να μεταβιβαστεί μια επιχείρηση, τότε η Κυβέρνηση θέλει να ξέρει τι εταιρικά μερίδια ή μετοχές μεταβιβάζονται εντός του Χρηματιστηρίου.

Παρατήρηση τρίτη: Ορίζεται ελάχιστο προσωπικό είτε στον ημερήσιο κεντρικό Τύπο είτε στον ημερήσιο επαρχιακό Τύπο είτε στις ιστοσελίδες και στις τηλεοράσεις. Ορίζεται ελάχιστο προσωπικό απασχόλησης, δημοσιογράφοι, τεχνικό και διοικητικό προσωπικό, αλλά δεν ορίζεται το ελάχιστο αυτό προσωπικό να απασχολείται με εργασιακές σχέσεις πλήρους απασχόλησης. Μπορεί να απασχολείται, δηλαδή, με μερική απασχόληση και γνωρίζουμε τι σημαίνει μερική απασχόληση από την άποψη της πληρωμής, γνωρίζουμε τι σημαίνει από την άποψη του ωραρίου εργασίας και εν πάση περιπτώσει για ποιον λόγο δεν επεμβαίνει η πολιτεία, όπως ζητούν οι δημοσιογραφικές ενώσεις, ώστε να υπάρχει ρήτρα πλήρους απασχόλησης.

Τετάρτη παρατήρηση: Η Κυβέρνηση επιλέγει, μεταξύ προσβολής της αποφάσεως του Γενικού Γραμματέα ενώπιον των διοικητικών δικαστηρίων και της αρχικής αποφάσεως της Γενικής Γραμματείας Επικοινωνίας, να υπάρξει το μέσο της ενδικοφανούς προσφυγής από κάποιον που θα αποκλειστεί από τα μητρώα του έντυπου Τύπου και του ηλεκτρονικού Τύπου. Ποιος γνωμοδοτεί; Τρεις υπάλληλοι της Γενικής Γραμματείας Επικοινωνίας.

Ποιαν χρείαν έχετε να ορίσετε γνωμοδοτική επιτροπή, που συγκροτούν υπάλληλοι σας, τους οποίους επιλέγετε εσείς, κύριε Υπουργέ; Έχετε τη διοικητική ιεραρχία. Μια απόφαση του Γενικού Γραμματέα, στην οποία θα καταλήξετε, την υπογράφουν ο τμηματάρχης, ο προϊστάμενος του τμήματος, ο διευθυντής, ο γενικός διευθυντής. Τι σύλληψη είναι αυτή; Προσπαθώ να καταλάβω. Ενδεχομένως να υπάρχουν χρηστικά εγχειρίδια της διοικητικής επιστήμης που δεν τα κατέχω.

Επόμενη παρατήρηση: Λέει η Κυβέρνηση: «Θέλω να ιδρύσω μια επιτροπή αποτελούμενη κυρίως από εκπροσώπους του Τύπου, η οποία θα γνωμοδοτεί εάν τηρείται ο Κώδικας Δημοσιογραφικής Δεοντολογίας, γενικά οι κώδικες -εσωτερικοί και διεθνείς- δημοσιογραφικής δεοντολογίας, προκειμένου να αποφανθεί η Κυβέρνηση, η Γενική Γραμματεία Επικοινωνίας, αν θα απεντάξει ή όχι κάποιο μέσο ενημέρωσης από το Μητρώο Έντυπου Τύπου και το Μητρώο Ηλεκτρονικού Τύπου».

Έκανα την παρατήρηση και στην κοινοβουλευτική επιτροπή, ότι η ίδρυση της επιτροπής αυτής γίνεται για να ελέγχει τα θέματα δημοσιογραφικής δεοντολογίας όχι γενικά, αλλά όπως ορίζεται στο σχετικό άρθρο, στο άρθρο 25, κατά την εκτέλεση του δεύτερου μέρους, δηλαδή κατά την εκτέλεση όλων των οργανωτικών διαδικασιών, προκειμένου να ενταχθεί ένα μέσο ενημέρωσης στο Μητρώο Ηλεκτρονικού ή Έντυπου Τύπου. Αν, δηλαδή, εκτιμηθεί ότι κάποιος δημοσιογράφος δεν έχει τηρήσει τη δημοσιογραφική δεοντολογία, τότε θα διατυπώσει απλή γνώμη η συνιστώμενη με το άρθρο 25 επιτροπή και θα αποφασίσει η Γενική Γραμματεία Επικοινωνίας αν θα απεντάξει ή όχι κάποιο μέσο.

Δεν ελέγχει, όμως, η επιτροπή που θα ιδρυθεί με το άρθρο 25 τα γενικότερα θέματα δημοσιογραφικής δεοντολογίας, κάτι που θα ήταν πολύ σωστό, προκειμένου να δούμε και το πώς κατανέμεται η κρατική διαφήμιση ή η κρατική ενίσχυση. Δηλαδή, όχι μόνο όταν πρόκειται να απενταχθεί από το σχετικό μητρώο, αλλά και όταν παραμένει στο μητρώο ένα μέσο ενημέρωσης, να διατυπώνει γνώμη για το αν τηρεί τους κανόνες της δημοσιογραφικής δεοντολογίας, προκειμένου να πάρει ή όχι μια κρατική ενίσχυση, μια κρατική διαφήμιση ή άλλη δημοσίευση έναντι αντιτίμου.

Προχωρώ ένα βήμα περισσότερο, λέγοντας ότι θα ήθελα να μη σιωπά η Κυβέρνηση, μετά την εμπειρία της πανδημίας με τις λίστες Πέτσα, για το ποια είναι τα κριτήρια που κάθε κυβέρνηση, διαχρονικά, πρέπει να χρησιμοποιεί, προκειμένου να προχωρήσει σε κατανομή της κρατικής ενίσχυσης, της κρατικής διαφήμισης.

Το νομοσχέδιο θα ήταν χρήσιμο, εάν μετά από διακομματική συνεννόηση, καταλήγαμε σε συγκεκριμένα κριτήρια με τα οποία αποφασίζει το κράτος πώς θα κατανείμει τους δικούς του πόρους σε μέσα ενημέρωσης. Ζήσαμε την εμπειρία της πανδημίας, ιστοσελίδες να ιδρύονται αίφνης μια Τρίτη και μετά από λίγες ημέρες να εξαφανίζονται, αφού προηγουμένως είχαν εισπράξει κρατικούς πόρους. Γιατί δεν το κάνετε; Η απάντηση της Κυβέρνησης είναι ότι θα το δούμε αργότερα, ότι κάθε φορά κάνουμε συγκεκριμένα βήματα. Το θέμα είναι να μη σκοντάφτετε σε κάθε βήμα σας, γιατί στο τέλος παραπληγώνεστε και δεν μπορείτε να σηκωθείτε. Δεν θα το κάνετε ποτέ.

Αποφασίζει, επίσης, η Κυβέρνηση, για να πάω στην επόμενη παρατήρηση, να δώσει τη δυνατότητα να εισφέρεται στο μετοχικό κεφάλαιο μιας επιχείρησης χρόνος και χώρος διαφημιστικός, εμπορική επικοινωνία, να εισφέρεται ως μετοχικό κεφάλαιο χορηγία. Δεν θα σας πω δική μου σκέψη. Διαβάστε την έκθεση της Επιστημονικής Υπηρεσίας της Βουλής, η οποία σας καλεί να αντιληφθείτε τι περιλαμβάνει η σχετική οδηγία της Ευρωπαϊκής Ένωσης του 2017 και σας καλεί, ουσιαστικά, να αποσύρετε τη σχετική διάταξη.

Και θα κάνω μια πρόσθετη παρατήρηση, κυρίες και κύριοι συνάδελφοι, που αφορά το άρθρο 32. Επιλέγετε να μειώσετε τους ανθρώπινους πόρους που σήμερα διαθέτουν, με σχέση εξαρτημένης εργασίας, διάφορες επιχειρήσεις μέσων ενημέρωσης, ορίζοντας ότι σε αυτόν τον επαρκή αριθμό προσωπικού, που πρέπει να έχει ένα μέσο για να επιτελεί ορθά τη αποστολή του, θα συνυπολογίζεται και το προσωπικό που συνεισφέρουν διασυνδεδεμένες επιχειρήσεις με την επιχείρηση Τύπου, καθώς και αυτοτελείς παραγωγοί μέχρι ύψους 25%. Αυτό σημαίνει ότι μειώνετε τον αριθμό των δημοσιογράφων, τεχνικών και διοικητικών. Υποθέτω ότι θα το εφαρμόσετε κάποια στιγμή και στην ΕΡΤ. Διότι, ξέρετε, κάθε τόσο και λιγάκι βλέπουμε νέα πρόσωπα στην εκφώνηση των τηλεοπτικών δελτίων. Εκεί υπάρχει μια κινητικότητα, είναι κινητική η Κυβέρνηση!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τώρα, κύριε Πρόεδρε -εξακολουθεί να προεδρεύει ο κ. Αθανασίου- θα μιλήσω για ένα θέμα σχετιζόμενο και με την προηγούμενη ιδιότητά σας. Γιατί είστε τόσο ντροπαλοί, όταν μιλάτε για την τροποποίηση του άρθρου 191 του Ποινικού Κώδικα; Τροποποιείτε τον ν.4619/2019; Κατ’ αρχάς ποιος συνέταξε την τροπολογία; Εσείς ή ο Υπουργός Δικαιοσύνης που δεν είναι εδώ για να υπερασπιστεί τη ρύθμισή του; Θα περιμένω να πάρω απάντηση γι’ αυτό. Ποιος συνέταξε την τροπολογία; Τροποποιείτε τον ν.4619 ή τον ν.4855/2021;

Διότι, κυρίες και κύριοι συνάδελφοι, τι κάνουν οι κύριοι οι οποίοι έχουν τροποποιήσει μέχρι τώρα, κατά κύματα, τουλάχιστον οκτώ φορές τον ν.4619/2019 καθιστώντάς τον κουρελόχαρτο; Γονατογραφούν. Ανάλογα με τις συνθήκες της εποχής, περνάνε μια διάταξη τροποποιητική του Ποινικού Κώδικα, στο όνομα της αυστηροποίησης των ποινών και μετά, όταν καταλαβαίνουν ότι η επιστημονική κοινότητα τους λέει ότι είστε ανόητοι, την παίρνουν πίσω. Είναι κλασική η περίπτωση της νέας τροποποίησης του άρθρου 191 του Ποινικού Κώδικα. Δεν τροποποιούν τον ν.4619. Τροποποιείτε τον δικό σας νόμο, του Υπουργού Δικαιοσύνης, τον ν.4855/2021, με τον οποίον ορίσατε έννοιες ασαφείς -προσέξτε!-, «πράξεις, διαδόσεις ειδήσεων ικανές να προκαλέσουν φόβο ή κλονισμό της εμπιστοσύνης» και τώρα επιχειρείτε να επανέλθετε στην αρχική διατύπωση του ν.4619, μετατρέποντας το έγκλημα της διασποράς ψευδών ειδήσεων σε έγκλημα συγκεκριμένης διακινδύνευσης. Τροποποιείτε, δηλαδή, πάλι τον εαυτό σας. Τι να πρωτοθαυμάσουμε;

Και με τρόπο απατηλό αναγράφετε στην εισηγητική έκθεση: «Τροποποίηση του άρθρου 191 του Ποινικού Κώδικα…», σε παρένθεση, «…(ν.4619)». Δεν αναφέρετε καν «όπως τροποποιήθηκε από τον ν.4855/2021». Ντρέπονται να το πουν αυτό, διότι μόνο καραγκιόζηδες που είναι μπροστά στον μπερντέ μπορούν να κάνουν αυτό που έχετε κάνει με τον Ποινικό Κώδικα! Διότι, όταν στο όνομα της αύξησης των ποινών αλλάζετε τον Ποινικό Κώδικα, μου κάνει εντύπωση, κύριε Υπουργέ, ότι σε προσωπικές ή κεφαλαιουχικές εταιρείες επιτρέπετε στον ιδιοκτήτη που έχει κάτω από 10% να μην προσκομίζει ποινικό μητρώο για να διαπιστωθεί εάν έχει τελέσει έγκλημα, παραδείγματος χάριν, απάτης ή κατά της γενετήσιας ελευθερίας.

Γιατί, εσείς, τροποποιήσατε την κακουργηματική απιστία και ειδικά για τους τραπεζίτες ορίσατε ότι, ουσιαστικά, είναι ακαταδίωκτοι, γιατί χρειάζεται έγκληση αυτού πουτελικά προξένησε ζημία στην τράπεζα.

Ξανά, φωνή της Σαπφούς Νοταρά. «Δίκαιο και τάξη!», «Νόμος και τάξη!».

Κύριε Πρόεδρε, σας ευχαριστώ για την ανοχή σας. Τις υπόλοιπες διατάξεις, όπως και τις τροπολογίες, θα τις σχολιάσω στη δευτερολογία μου.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας: «ΕΛΕΥΘΕΡΙΟΣ ΒΕΝΙΖΕΛΟΣ», είκοσι μαθήτριες και μαθητές και δύο συνοδοί εκπαιδευτικοί από το 3ο Αρσάκειο Τοσίτσειο Δημοτικό Σχολείο Εκάλης (πρώτο τμήμα).

Παιδιά, σάς καλωσορίζουμε!

(Χειροκροτήματα από όλες τις πτέρυγες της Βουλής)

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδος κ. Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Με το παρόν σχέδιο νόμου, η Κυβέρνηση, επιδιώκει δύο βασικούς στόχους, οι οποίοι δεν είναι μόνο παράλληλοι, αλλά και αλληλοτροφοδοτούμενοι. Ακόμα μεγαλύτερο κυβερνητικό και κρατικό έλεγχο πάνω στον Τύπο, με περαιτέρω ενίσχυση των σχέσεων εξάρτησης και διαπλοκής ανάμεσα σε μέσα ενημέρωσης και κράτος και από την άλλη η διαμόρφωση μιας μιντιακής αγοράς, πιο συγκεκριμένης, πιο ευέλικτης, ειδικά σε ό,τι έχει να κάνει με τα δικαιώματα των εργαζομένων στον χώρο των μέσων μαζικής ενημέρωσης, που είναι και τα μεγάλα θύματα της κυβερνητικής πολιτικής.

Σίγουρα οι στόχοι αυτοί δεν αποτελούν κάποια πρωτοτυπία. Είναι γνωστό ότι μεγάλο μέρος των μέσων ενημέρωσης βρίσκεται στα χέρια μεγάλων επιχειρηματικών ομίλων και το περιεχόμενο της ενημέρωσης ελέγχεται από αυτούς. Είναι σε πλήρη αντιστοίχιση με τις κυρίαρχες ιδέες, την κυρίαρχη ιδεολογία στον καπιταλισμό, την ιδεολογία της αστικής τάξης. Αξιοποιούν την ενημέρωση τόσο για να καθορίζουν την ατζέντα συζήτησης, όσο και για να μετατρέπουν την άποψη των κυβερνήσεων και της αστικής τάξης σε άποψη και των καταπιεζόμενων, δίνοντάς τους, μάλιστα, και την ψευδαίσθηση της ελευθερίας.

Φτιάχνουν μια πλαστή πραγματικότητα, αν υπάρχει ένας δήθεν ωραίος κόσμος που κατασκευάζουν τα μέσα μαζικής ενημέρωσης. Η απάντηση είναι, ναι, αυτό συμβαίνει. Μην ξεχνάμε ότι τα μέσα μαζικής ενημέρωσης επιδρούν στη διαμόρφωση της συνείδησης. Από αυτή την πλαστή πραγματικότητα, απ’ αυτόν τον ωραίο κόσμο λείπουν η παραγωγή του πλούτου, η εργατική τάξη, λείπουν οι αγώνες της. Δεν λείπει, όμως, ο κ. Άδωνις Γεωργιάδης που σε ένα κρεσέντο λαϊκισμού τον τραβάει η κάμερα να κουβαλάει τελάρα με φρούτα στη λαχαναγορά του Ρέντη. Το ρεπορτάζ είναι ήδη έτοιμο, ποδηγετημένο στα χαλκεία μιας πληροφόρησης που έρχεται να υπηρετήσει την εφαρμοζόμενη πολιτική.

Άρα, λοιπόν, αυτά τα περί αντικειμενικότητας πλουραλισμού, δεοντολογίας και ηθικής, δεν πείθουν ούτε μικρά παιδιά, είναι αέρας κοπανιστός.

Μάλιστα, οι μεγιστάνες των μέσων ενημέρωσης, ακόμα και αν έχουν χασούρα από τη λειτουργία των μέσων που διαθέτουν, το κάνουν για να ασκούν πολιτική και οικονομική επιρροή.

Αυτά δεν τα λέει το ΚΚΕ. Θα σας πω τι έχει αναφέρει Αμερικανός πρέσβης στην Ελλάδα -πολύ πιο πίσω, βέβαια, μακριά ημερομηνιακά, αλλά πάντα επίκαιρο- το 2006 περιγράφοντας την κατάσταση του Τύπου στην Ελλάδα. Αναφέρει ότι η βιομηχανία των ελληνικών μέσων ενημέρωσης, ελέγχεται από μεγιστάνες επιχειρηματίες, των οποίων οι άλλες επιτυχείς επιχειρήσεις τους επιτρέπουν να επιδοτούν το κόστος που προκύπτει από τις δραστηριότητες των μέσων ενημέρωσης. Αυτές οι δραστηριότητες τους επιτρέπουν σε αντάλλαγμα, να ασκούν πολιτική και οικονομική επιρροή. Είναι μήπως κάποια καινούργια διαπίστωση; Όχι. Έχει, όμως, αξία όταν καταγράφουν οι Ηνωμένες Πολιτείες Αμερικής το γεγονός ότι τα μέσα μαζικής ενημέρωσης δεν είναι ευαγή ιδρύματα, αλλά κομμάτια επιχειρηματικών ομίλων και ενώ μπορεί, όταν δεν είναι κερδοφόρα επιχείρηση, να συμβάλουν στη διασφάλιση των συμφερόντων των ιδιοκτητών τους, οι οποίοι επιβάλλουν μέσα από τις ειδήσεις και τα ρεπορτάζ, επιδιώξεις της κυρίαρχης ιδεολογίας, χειραγωγώντας τον λαό.

Από τότε μέχρι σήμερα, βέβαια, έχει μπει πολύ νερό στο αυλάκι, με την ακόμη μεγαλύτερη εμπλοκή του αστικού κράτους ως συλλογικός καπιταλιστικής ενισχύοντας και αυτό με διάφορους σκανδαλώδεις νόμιμους τρόπους τα μέσα ενημέρωσης. Γνωστή η λίστα Πέτσα με τις απευθείας αναθέσεις και το δωράκι των 11 εκατομμυρίων ευρώ που πρόσφερε η Κυβέρνηση στους καναλάρχες. Να θυμίσουμε, όμως, ότι Νέα Δημοκρατία, ΣΥΡΙΖΑ, ΠΑΣΟΚ είχατε απορρίψει τη νομοθετική ρύθμιση που είχε καταθέσει το ΚΚΕ τρεις φορές από την έναρξη της πανδημίας με την με την οποία έστω και στοιχειωδώς μπορεί να υπάρξει ένας έλεγχος για το πού πάει το δημόσιο χρήμα που προέβλεπε τη δωρεάν προβολή από τα μέσα ενημέρωσης μηνυμάτων που αφορούν την ενημέρωση και προστασία της δημόσιας υγείας, την υποχρεωτική κατάθεση στοιχείων για το ποιοι πήραν και πόσα;

Γνωστές, επίσης, οι διατάξεις του ν.4779/21 με τις οποίες η Κυβέρνηση προσέφερε δωράκια και άλλα δωράκια, ύψους τριάμισι εκατομμυρίων ευρώ στους μεγαλοεπιχειρηματίες των μέσων ενημέρωσης, με χρηματοδότηση των ασφαλιστικών εισφορών τους στον ΕΔΟΕΑΠ για τα έτη 2017-2020. Γνωστό το «δωράκι» των 20 εκατομμυρίων ευρώ το χρόνο που εξασφάλισε η κυβέρνηση ΣΥΡΙΖΑ - ΑΝΕΛ στους καναλάρχες το 2017, στους οποίους δόθηκαν οι τηλεοπτικές άδειες με την τροπολογία του Υπουργείου Ψηφιακής Πολιτικής που προέβλεπε μείωση της φορολογίας από το 20% στο 5%, όχι όμως, για τους ίδιους τους εργαζόμενους.

Μακρύς ο κατάλογος. Επιβεβαιώνει, όμως, σε κάθε περίπτωση την εκτίμηση του ΚΚΕ για τη διαπλοκή των αστικών κομμάτων και των κυβερνήσεων με τα μεγάλα επιχειρηματικά συμφέροντα, μέρος των οποίων είναι και οι μεγαλοϊδιοκτήτες των μέσων ενημέρωσης. Το κράτος, λοιπόν, έχει συνέχεια, κυρίες και κύριοι, είτε με Νέα Δημοκρατία είτε με ΣΥΡΙΖΑ ή οποιαδήποτε άλλη εκδοχή αστικής διακυβέρνησης.

Σε σχέση με το νομοσχέδιο, το άρθρο 3 για το μητρώο που συστήνεται και παρουσιάζεται ως σύγχρονο και λειτουργικό για την ενίσχυση της διαφάνειας, όπως λέει, στην κατανομή της διαφημιστικής δαπάνης που κατά την άποψή μας είναι ένα πολύ-πολύ μεγάλο ψέμα. Ούτε κριτήρια θέτει ούτε τίποτα. Άρα πεδίο δόξης λαμπρό για νέες αδιαφανείς λίστες. Αν θέλατε διαφάνεια, -και η Κυβέρνηση και τα άλλα κόμματα- χρόνια τώρα θα είχατε κάνει δεκτή την τροπολογία του ΚΚΕ που σας ανέφερα πιο πάνω.

Στην πραγματικότητα είναι ένα φύλλο συκής το μητρώο, προσθέτοντας ένα ακόμη εργαλείο πολύμορφων πιέσεων οικονομικών πολιτικών και άλλων, ιδιαίτερα στις μικρές επιχειρήσεις στον χώρο του περιφερειακού και τοπικού τύπου που έχουν υποστεί μια τεράστια επίθεση, ειδικά τα χρόνια της κρίσης με σειρά μέτρα φορολογία κατάργηση επιτηδεύματος και ούτω καθεξής, από όλες τις κυβερνήσεις διαχρονικά. Οι όποιες τροποποιήσεις γίνονται λόγω και των οξυμένων αντιδράσεων που υπήρχαν, κυρίως από τον περιφερειακό τύπο, δεν αλλάζουν την κύρια κατεύθυνση. Βεβαίως, το ζήτημα της εγγραφής στο μητρώο είναι εθελοντική και όχι υποχρεωτική ενέργεια από τα έντυπα, τις ιστοσελίδες τα portal, αλλά την ίδια στιγμή αποτελεί προϋπόθεση, για να μπορεί ένα μέσο να πάρει κρατική διαφήμιση ή αν ενταχθεί σε οικονομικά και άλλα μέτρα κρατικής ενίσχυσης, στα οποία δεν θα μπορεί να συμμετέχει αν δεν εγγραφεί.

Επομένως με το νομοσχέδιο εξαναγκάζει τα έντυπα και ηλεκτρονικά μέσα ενημέρωσης να ενταχθούν στο μητρώο, για να έχουν επιπλέον έσοδα. Αυτό το μητρώο με την επίκληση της τάξης στον χώρο των μέσων ενημέρωσης στην πράξη θα λειτουργήσει ως εργαλείο οικονομικού στραγγαλισμού είτε σε βάρος των εργαζομένων σε μια ήδη ξεχαρβαλωμένη και ασύδοτη αγορά, χωρίς συλλογικά δικαιώματα, χωρίς ωράρια, χωρίς ασφάλιση, είτε σε βάρος των μικρών επιχειρήσεων που δεν θα πληρούν τα κριτήρια και άρα, δεν θα μπορούν να έχουν μερίδιο στην κρατική διαφήμιση.

Εκείνοι που θα εκτιμούν σε ποια μέσα ενημέρωσης θα δίνεται η κρατική διαφήμιση, είναι τα κρατικά κυβερνητικά επιτελεία, αλλά και η εγγραφή στο μητρώο έντυπου τύπου έχει σωρευτικές προϋποθέσεις στο όνομα τάχα της διαφάνειας και της διεκδίκησης αποζημιώσεων από τους μετόχους, αν καταδικαστεί το μέσο. Η αναγραφή των μετοχών, όμως, από μόνη της δεν παρέχει καμμία απολύτως εγγύηση στη διαφάνεια ιδιοκτησίας.

Το άρθρο 4 για τις προϋποθέσεις εγγραφής στο Μητρώο Έντυπου Τύπου είναι ευνοϊκό για τους μεγαλομετόχους των μέσων. Παραχωρεί πλουσιοπάροχο το «δωράκι», με το οποίο απαλλάσσει τους ομίλους που οι μετοχές τους είναι εισηγμένες στο χρηματιστήριο ή σε χρηματιστήριο άλλου κράτους της Ευρωπαϊκής Ένωσης ή του ΟΟΣΑ.

Ευνοϊκή είναι και η διάταξη για τους μετόχους στα ζητήματα ποινικού μητρώου. Σωστό μεν, να μην έχουν καταδικαστεί με αμετάκλητη δικαστική απόφαση για κακούργημα ο ιδιοκτήτης, οι μέτοχοι κ.λπ., αλλά φωτογραφικό για το ότι μπορούν να ενταχθούν όλοι οι μέτοχοι που κατέχουν ποσοστό άνω του 10% του εταιρικού ή μετοχικού κεφαλαίου. Κι αυτό γιατί οι μέτοχοι άνω του 10% κάλλιστα θα μοιράζουν τις μετοχές ιδιοκτησίας σε πολλούς μέχρι να εξαντληθεί το 10% και έτσι «ούτε γάτα ούτε ζημιά»!

Κάνει επίσης εξαιρέσεις σχετικά με τα ποινικά αδικήματα των μετόχων. Σε αυτούς που έχουν κάτω από 10% μετοχές και σε επιχειρήσεις ενταγμένες στο χρηματιστήριο. Επομένως ένας εγκληματίας, για παράδειγμα, μπορεί να είναι μέτοχος στα μέσα ενημέρωσης αν το μέσο είναι εισηγμένο στο Χρηματιστήριο. Προϋπόθεση για ένταξή του στο μητρώο είναι να απασχολούν δημοσιογράφους με προκαθορισμένο αριθμό στις ημερήσιες και λοιπές πανελλαδικής ή περιφερειακής εμβέλειας εφημερίδες. Αυτό, όμως, συνιστά μείωση δημοσιογράφων, εντατικοποίηση της δουλειάς τους, δουλειά πολύωρη, χωρίς υπερωρίες και νυχτερινά, παραπέρα ελαστικοποίηση των εργασιακών σχέσεων, γενικά τεράστια χειροτέρευση των όρων και των συνθηκών δουλειάς, αφού θα αυξηθεί και η ανεργία στον κλάδο και θα ασκείται πίεση και εκβιασμός με μισθούς που δεν θα φτάνουν ούτε για τα στοιχειώδη. Οι μικρές επιχειρήσεις στον τύπο και ιδιαίτερα στον περιφερειακό τύπο -αναφέρομαι σε εργαζόμενους, σε τεχνικούς, σε λοιπό προσωπικό- βράζουν στο ίδιο καζάνι, ως αποτέλεσμα των πολιτικών του κυβερνήσεων που χτυπούν τους ίδιους τους εργαζόμενους στο σύνολό τους.

Προϋπόθεση εγγραφής στο μητρώο, επίσης, είναι η προσκόμιση παραστατικών από πωλήσεις εφημερίδων. Για να μην παρεξηγηθούμε, δεν αναφέρεται στη διάταξη σε παραστατικά από πώληση με ίδια μέσα της εφημερίδας, όπως προβλεπόταν από παλιότερη νομοθεσία και κάνει για παράδειγμα ο «ΡΙΖΟΣΠΑΣΤΗΣ», η εφημερίδα του ΚΚΕ. Αυτό κατά τη γνώμη μας ανοίγει επικίνδυνους δρόμους για τη διάδοσή του, είναι ένα επιπλέον μέτρο παρεμπόδισης της διάδοσης της πολιτικής του ΚΚΕ -μιας και αναφέρθηκα στην περίπτωση του «ΡΙΖΟΣΠΑΣΤΗ», αλλά δεν είναι μόνο ο «ΡΙΖΟΣΠΑΣΤΗΣ»- και ένα ακόμα επιπλέον βήμα οικονομικής ασφυξίας.

Έχει τη σημασία του γιατί με τα άρθρα 19 και 20 για τους τυχαίους ελέγχους στα σημεία πώλησης για το αν τα στοιχεία είναι σωστά, όπως και στο άρθρο 21 περί άρνησης στον έλεγχο η συνέπεια είναι διαγραφή από το μητρώο και πιθανά άλλες νομικές συνέπειες που υπάρχουν που δεν αναφέρονται στο παρόν σχέδιο νόμου.

Βεβαίως η εγγραφή στο μητρώο, όπως είπαμε, είναι δυνητική. Άρα, αν δεν θέλει κάποιο έντυπο τέτοιους ελέγχους δεν θα εγγράφεται, αλλά τότε του κόβουν έναν οικονομικό πόρο, που προέρχεται από την κρατική διαφήμιση.

Το άρθρο 25 για τη σύσταση επιτροπής για την τήρηση αρχών της δημοσιογραφικής ηθικής και δεοντολογίας είναι λίαν επικίνδυνο. Η επίκληση στους κώδικες ηθικής και δεοντολογίας της ΕΣΗΕΑ, πέρα από το ότι δεν είναι δεσμευτική, είναι ένα ακόμα φύλλο συκής. Δεοντολογία για εσάς σημαίνει προαγωγή και προβολή της κυρίαρχης ιδεολογίας, πολιτικής και προπαγάνδας, των συμφερόντων δηλαδή των επιχειρηματικών ομίλων, σε αντίθεση με την τάση εξαφάνισης θεμάτων, θέσεων, πολιτικής και δράσης των οργανώσεων του εργατικού και λαϊκού κινήματος, του ίδιου του Κομμουνιστικού Κόμματος Ελλάδας.

Και εδώ υπάρχει και μια υπαρκτή και πολύ αρνητική εμπειρία, πρόκληση και εμπαιγμός που το ΚΚΕ -δυστυχώς μόνο το ΚΚΕ- την έχει καταγγείλει επανειλημμένες φορές. Ποια είναι αυτή; Το γεγονός ότι τα κανάλια καταστρατηγούν ασύστολα και κατ’ εξακολούθηση την υποχρέωση της αναλογικής εκπροσώπησης των κομμάτων στις ενημερωτικές εκπομπές και τα δελτία ειδήσεων με βάση το εκλογικό ποσοστό, με αποτέλεσμα το ΚΚΕ να υπολείπεται κατά πολύ του ποσοστού του, τόσο στα ιδιωτικά κανάλια, όσο και στην κρατική ΕΡΤ.

Την ίδια στιγμή έρχεστε και μας κάνετε μαθήματα ηθικής και δεοντολογίας. Αξιοποιείτε την απόφαση του Συμβουλίου της Επικρατείας, που εκδόθηκε προφανώς κατ’ απαίτηση των καναλαρχών από το Εθνικό Συμβούλιο Ραδιοτηλεόρασης, για να μην κάνει απολύτως τίποτα, σύμφωνα με την οποία η κατανομή του τηλεοπτικού χρόνου δεν θα γίνεται με ποσοτικούς όρους, αλλά με ποιοτικούς, στο όνομα μάλιστα της δημοσιογραφικής δεοντολογίας.

Έτσι, λοιπόν, φοβόμαστε ότι θα γίνει και τώρα με τη συσταθείσα επιτροπή σας. Πρόκειται για μεθοδεύσεις που θωρακίζουν την ασυδοσία των καναλιών και τον μιντιακό αυταρχισμό. Και όλα αυτά επαναλαμβάνω ότι γίνονται στο όνομα της δημοσιογραφικής δεοντολογίας, του υποκειμενισμού δηλαδή σε βάρος αντικειμενικών κριτηρίων. Για όλα αυτά, όμως, κουβέντα! Τα είπαμε σε όλες τις επιτροπές, τα επαναλαμβάνουμε, τα έχουμε ανοίξει δημόσια, κουβέντα από καμμιά κυβέρνηση γι’ αυτήν την αδικία.

Το πιο χαρακτηριστικό παράδειγμα μιας υποτιθέμενης ελευθερίας των μέσων ενημέρωσης, πολυφωνίας και ανεξαρτησίας, με αφορμή τον ιμπεριαλιστικό πόλεμο ανάμεσα σε ΝΑΤΟ και Ρωσία στην Ουκρανία, είναι η απαγόρευση των ρωσικών δικτύων ενημέρωσης του «RUSSIA TODAY» και του «SPUTNIK». Γίνεται ενημέρωση απολύτως εφικτή ευθυγραμμιζόμενη με τον ευρωατλαντικό ιμπεριαλιστικό συνασπισμό, κατευθυνόμενη μάλιστα από νατοϊκά επιτελεία τα οποία έχουν εγκατασταθεί στην Ουκρανία.

Προς την κατεύθυνση «ηθικοποίησης» των μέσων ενημέρωσης - υπερασπιστές της καπιταλιστικής ιδιοκτησίας, του κέρδους, της εκμετάλλευσης, των ιμπεριαλιστικών πολέμων, κινείται και ο κανονισμός της Ευρωπαϊκής Επιτροπής με τίτλο «Ευρωπαϊκή πράξη για την ελευθερία των μέσων ενημέρωσης», πλευρές του οποίου εμπεριέχονται στο παρόν νομοσχέδιο.

Η ελευθερία, λοιπόν, της δεοντολογίας, της ηθικής και της ενημέρωσης φτάνει, κύριοι της Κυβέρνησης, μέχρι εκεί που δεν απειλείται, δεν αμφισβητείται το σάπιο και διεφθαρμένο σύστημα το οποίο υπηρετείτε πότε με τους «Πάτσηδες» και πότε με τις «Καϊλήδες», μέχρι εκεί που δεν προκαλεί ρωγμές και κραδασμούς στη δικτατορία του κεφαλαίου από την ταξική πάλη, τα ταξικά συνδικάτα και το ΚΚΕ. Άλλωστε γι’ αυτό συστηματικά θάβονται απεργίες, πορείες, κινητοποιήσεις, αγωνιστικές διεκδικήσεις, που οργανώνονται από φορείς του ταξικού συνδικαλιστικού κινήματος και ακόμα και αν παρουσιάζονται, περνάνε από λογοκρισία, εμφανίζονται διαστρεβλωμένα και πετσοκομμένα. Δεν τα γνωρίζει μήπως το ΕΣΡ αυτά; Τα γνωρίζει. Απλώς κάνει πλάτες.

Κυρίες και κύριοι, δεν υπάρχει ουδέτερη δημοσιογραφία. Η δημοσιογραφία με τον ένα ή με τον άλλο τρόπο, ανοιχτά ή καλυμμένα είναι στρατευμένη και ταξικά τοποθετημένη. Μην μου πείτε ότι τα διάφορα πρωινά δημοσιογραφικά παπαγαλάκια, που με τον ένα με τον άλλο τρόπο αναπαράγουν την κυρίαρχη ιδεολογία και είναι φερέφωνα της κυβερνητικής προπαγάνδας κάνουν αδέσμευτη δημοσιογραφία! Για να μην τρελαθούμε! Κι όμως έχουν το θράσος αυτά τα παπαγαλάκια να εγκαλούν δημοσιογράφους, να τους ασκούν κριτική μέχρι χυδαιότητας, γιατί έχουν τεθεί στην υπηρεσία των λαϊκών συμφερόντων. Ακόμα και εκείνοι, όμως, που καλοπροαίρετα δεν παίρνουν θέση σε κρίσιμα ζητήματα, σε προβλήματα του λαού που οφείλονται στις αντιλαϊκές κυβερνητικές πολιτικές, επί της ουσίας χωρίς να το θέλουν πέφτουν ακριβώς στην ίδια παγίδα, υπηρετώντας συγκεκριμένες πολιτικές.

Το άρθρο 32 για το απασχολούμενο προσωπικό, με το οποίο επίσης διαφωνούμε, είναι απαράδεκτο και πρέπει να αποσυρθεί. Ωθεί σε μείωση εργαζομένων και απολύσεις όλων των ειδικοτήτων της τηλεόρασης και σε ακόμη μεγαλύτερη ευελιξία από αυτή που υπάρχει σήμερα, που μπορεί ένας εργαζόμενος στην κυριολεξία να κάνει τρεις δουλειές: και δημοσιογράφος και τεχνικός και κάμεραμαν, να κάνει το μοντέρ, τον ηχολήπτη και πόσες άλλες δουλειές. Δεν μιλάμε φυσικά σε καμμία περίπτωση για συλλογικές συμβάσεις, για αξιοπρεπείς μισθούς, ωράρια κλπ. Αρκεί μία σύμβαση, ακόμα και ατομική πλήρους απασχόλησης, για να βγει η υποχρέωση των καναλαρχών.

Και εδώ αποδεικνύεται το κενό το οποίο από την πρώτη στιγμή είχε επισημάνει το ΚΚΕ που υπήρχε από τον αρχικό νόμο για τα κανάλια, τον νόμο Παππά, σύμφωνα με τον οποίο η γενική υποχρέωση για την ύπαρξη ενός συγκεκριμένου αριθμού εργαζομένων δεν συνοδευόταν με μια σειρά από εγγυήσεις και ασφαλιστικές δικλίδες τις οποίες είχε προτείνει το ΚΚΕ.

Τώρα έρχεται η Νέα Δημοκρατία να χτίσει πάνω στον νόμο Παππά, να ξεχειλώσει ακόμα περισσότερο αυτήν τη νομοθεσία.

Ο νόμος Λιβάνιου τους μείωσε κατά 15% γιατί τους δίνει το δικαίωμα να προσμετρούν στον αριθμό των εργαζομένων τους εργαζόμενους στις εταιρείες οπτικοακουστικής παραγωγής, δηλαδή αυτές που κάνουν σίριαλ, τηλεοπτικά παιχνίδια και άλλα.

Το άρθρο 32 του παρόντος σχεδίου νόμου αυξάνει αυτό το 15% σε 25%, που σημαίνει περαιτέρω απολύσεις, ανεργία, εντατικοποίηση της δουλειάς, αύξηση του σταθερού ημερήσιου χρόνου εργασίας, άρα και του απλήρωτου εργάσιμου χρόνου, μειώσεις μισθών, γιατί οι εργασιακές θέσεις και οι μισθοί στις διασυνδεδεμένες εταιρείες διαμορφώνουν συνθήκες γαλέρας. Επομένως ένταση στο έπακρο της εκμετάλλευσης, με απώλεια στα ασφαλιστικά ταμεία των εργαζομένων στα μέσα ενημέρωσης, ιδιαίτερα στον ΕΔΟΕΑΠ που έχει την ιατροφαρμακευτική περίθαλψη, την επικουρική σύνταξη και το εφάπαξ.

Και τέλος, να κλείσω με αυτό για το άρθρο 34, που αφορά τις διαφημίσεις, χορηγίες και εμπορική επικοινωνία ως εισφορά μετοχικού κεφαλαίου. Είναι μια απάτη. Καθαρή απάτη είναι, και διαφωνούμε, γιατί δίνει τη δυνατότητα να αυξάνουν το μετοχικό τους κεφάλαιο χωρίς να βάζουν κεφάλαιο σε χρήμα, αλλά με τις διαφημίσεις. Έτσι θα μετρούν με χρηματική αξία τις διαφημίσεις στα δικά τους μέσα ενημέρωσης, με βάση συμφωνίες που μπορεί να κάνουν με διαφημιστικές εταιρείες για ξένες διαφημίσεις ή και διαφημίσεις άλλων μέσων ενημέρωσης του ίδιου ομίλου και θα αυξάνουν έτσι το μετοχικό τους κεφάλαιο. Βεβαίως ο ΕΔΟΕΑΠ θα χάνει εισφορές διότι το 2% επί του τζίρου θα είναι μειωμένο και θα χάνει και ΦΠΑ.

Κατά συνέπεια και έχοντας υπ’ όψιν όλα τα παραπάνω, το ΚΚΕ καταψηφίζει επί της αρχής αυτό το νομοσχέδιο, όπως τοποθετηθήκαμε.

Ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Συντυχάκη.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και δύο εκπαιδευτικοί συνοδοί τους από τα Εκπαιδευτήρια «Παιδαγωγική» (δεύτερο τμήμα).

Έχουμε κι άλλο ένα σχολείο από τα Μέγαρα, από τα μέρη του κ. Μπούρα. Θα σας καλωσορίσω όλους μαζί αφού το ανακοινώσω και αυτό.

Κυρίες και κύριοι συνάδελφοι, επίσης σας κάνω γνωστό ότι τη συνεδρίασή μας παρακολουθούν από τα ίδια ως άνω θεωρεία, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθητές και μαθήτριες και τρεις εκπαιδευτικοί συνοδοί τους από το 2ο Δημοτικό Σχολείο Μεγάρων.

Παιδιά, η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Κωνσταντίνος Χήτας, ειδικός αγορητής από την Ελληνική Λύση.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, καλημέρα.

Κυρίες και κύριοι συνάδελφοι, ενισχύει -έτσι λέτε- το νομοσχέδιο αυτό τον πλουραλισμό στην ενημέρωση, τη διαφάνεια στην κρατική χρηματοδότηση των μέσων μαζικής ενημέρωσης. Τώρα, αλήθεια, πιστεύετε ότι το νομοσχέδιο αυτό ενισχύει τον πλουραλισμό, το πιστεύετε πραγματικά; Μιλάει η Κυβέρνηση της Νέας Δημοκρατίας για πλουραλισμό, για πολυφωνία, για ισοκρατία; Μιλάτε πραγματικά εσείς, η Κυβέρνηση της Νέας Δημοκρατίας, για διαφάνεια, για δημοσιότητα, για λογοδοσία;

Κύριε Υπουργέ, πείτε μου λίγο σε ποια άλλη χώρα της Ευρώπης -μην πω του κόσμου, ας μείνουμε στην Ευρώπη- κόμμα του ελληνικού Κοινοβουλίου, εκλεγμένο από τον ελληνικό λαό, τους Έλληνες πολίτες, δεν έχει φιλοξενηθεί ποτέ στα λεγόμενα μεγάλα τηλεοπτικά κανάλια, εκτός της ΕΡΤ; Πείτε μου, πού συμβαίνει αυτό; Αν μου πείτε μια χώρα, εγώ σταματάω την ομιλία μου και κατεβαίνω κάτω τώρα. Σε ποια χώρα της Ευρώπης πολιτικός αρχηγός δεν έχει εμφανιστεί στα λεγόμενα συστημικά κανάλια; Πείτε μου λίγο εσείς. Εγώ είμαι τριάντα χρόνια δημοσιογράφος, από το ΄93 κολλάω ένσημα. Δεν έχω εμφανιστεί πουθενά πλην της ΕΡΤ και των τοπικών καναλιών. Πιθανολογώ ότι αν περάσω απ’ έξω από το «MEGA» ή από τον «ΣΚΑΪ» θα χτυπήσουν συναγερμοί! Πείτε μου πού συμβαίνει αυτό. Άντε μην μου πείτε πού συμβαίνει αυτό, γιατί δεν συμβαίνει πουθενά. Πείτε μου εσείς ως Υφυπουργός παρά τω Πρωθυπουργώ και ως Κυβερνητικός Εκπρόσωπος, που είστε όλη μέρα με τους δημοσιογράφους στα κανάλια και ενημερώνετε τον κόσμο -γιατί αυτή είναι η δουλειά σας- αν σας ικανοποιεί αυτό. Αυτό είναι το δεύτερο ερώτημα.

Κι ένα τρίτο ερώτημα. Γιατί πιστεύετε εσείς ότι συμβαίνει αυτό; Δώστε μου μια εξήγηση ανθρώπινα, όχι ως Υπουργός. Πού μπορεί να συμβαίνει αυτό και γιατί μπορεί να συμβαίνει; Δεν είναι απίστευτο, ασύλληπτο; Και τι μιλάμε σήμερα εδώ για ισονομία και πολυφωνία; Παραμύθια της Χαλιμάς, κύριε Υπουργέ! Τίποτα απολύτως. Και μιλάει τώρα η Κυβέρνηση για διαφάνεια και για δημοσιότητα, όταν αυτό που χαρακτηρίζει την Κυβέρνησή σας, τη διακυβέρνησή σας ολόκληρη, είναι η επικοινωνιακή σας τακτική, οι επιλεκτικές και οι εκλεκτικές σας πολιτικές! Ελέγχετε τα πάντα ως Κυβέρνηση.

Πάντα υπάρχουν υπόγειες διαδρομές μεταξύ της εκάστοτε κυβέρνησης και των μέσων ενημέρωσης. Πάντοτε. Η οποιαδήποτε κυβέρνηση προσπαθεί να ελέγξει τα μέσα, όποιος κι αν είναι πάνω, αλλά αυτό το δικό σας δεν έχει ξαναγίνει. Είναι απίστευτο. Άκουγα το πρωί μέχρι να έρθω από το σπίτι μου στη Βουλή ραδιόφωνα. Καλά, τόσο πια «λιβανιστήρι»; Ξεφτίλισαν τον Πρόεδρο της Ελληνικής Λύσης, ξεφτίλισαν τον Πρόεδρο της Αξιωματικής Αντιπολίτευσης και του τρίτου κόμματος, και ύμνους για τον Μητσοτάκη! Όλα τα ραδιόφωνα! Τι πράγμα είναι αυτό! Απίστευτο! Δεν προσβάλλεται η νοημοσύνη των Ελλήνων πολιτών από αυτό; Άλλαξα ραδιόφωνο, έβαλα μουσική, αλήθεια σας λέω. Και το λέω ως άνθρωπος του χώρου, δεν μπορώ να το αντιληφθώ.

Και εμείς δεχτήκαμε εντολές παλιότερα, όταν υπηρετούσα τη δημοσιογραφία, ποιον να βγάζουμε, ποιον να μη βγάζουμε, γιατί έτσι είναι οι καναλάρχες οι μεγάλοι, αλλά τέτοιο πράγμα δεν το έχω ξαναδεί. Όλοι είναι άχρηστοι, εκτός του Μητσοτάκη! Όλοι στερούνται σοβαρότητας, εκτός της Νέας Δημοκρατίας! Πραγματικά εγώ δεν μπορώ να το καταπιώ αυτό το πράγμα, ανθρώπινα σας μιλάω, όχι θεσμικά ως Βουλευτής. Δεν έχει ξαναγίνει αυτό, κύριε Υπουργέ. Εγώ θέλω να μου απαντήσετε, όταν πάρετε το λόγο κάποια στιγμή, αν σας ικανοποιεί αυτό, ως άνθρωπο αν σας ικανοποιεί και μετά ως πολιτικό και ως Υπουργό. Τι πράγμα είναι αυτό;

Νομοθετείτε υποχρεώσεις για τους πολλούς, βάζετε όρους και προϋποθέσεις στους οικονομικά ασθενέστερους, δίνοντας προνόμια σε λίγους και ισχυρούς. Και όπως αντιλαμβάνεται κανείς τον ρόλο που πρέπει να έχουν τα μέσα ενημέρωσης, είναι αλήθεια πλουραλισμός, κύριε Οικονόμου, όταν τα μικρότερα κόμματα -όπως σας είπα- δεν καλούνται καν σε κανάλια για να ακουστούν, εδώ στη χώρα της δημοκρατίας, να πούμε την άποψή μας, να μας ακούσει ο κόσμος; Φωνάζουμε εδώ μέσα μονάχα. Πηγαίνουμε σε κανένα τοπικό κανάλι και στην ΕΡΤ, που είναι υποχρεωμένη, μία στη χάση και μία στη φέξη! Τίποτα, κομμένοι! Τους βλέπω απ’ έξω τους συναδέλφους, δεν φταίνε οι συνάδελφοι δημοσιογράφοι, δεν φταίνε αυτοί, κι αυτοί υπάλληλοι είναι. Μου λένε: «Κώστα μου, τι να κάνουμε; Αυτές είναι οι εντολές, να μην σας «παίζουμε»». Πολύ ωραία. Αυτό αφήνει αδιάφορη την Κυβέρνηση; Γιατί έχετε υπόγειες διαδρομές με τους καναλάρχες, με αυτούς συνδιαλέγεστε, με αυτούς συναντιέστε, με αυτούς κάνετε συμφωνίες.

Είναι πολυφωνία όταν μικρότερες φωνές μη αρεστές στην Κυβέρνηση αποκλείονται από τα μέσα ενημέρωσης; Είναι προάσπιση της ενημέρωσης, της ίδιας της δημοκρατίας όταν το ΕΣΡ αντί να προασπίζεται την ελευθερία έκφρασης, κύριε Οικονόμου, την πολυφωνία, όπως λέει, επιβάλλει εξοντωτικά πρόστιμα, χάδια στον «ΣΚΑΪ» κι ενάμισι εκατομμύριο ευρώ πρόστιμο σε ένα μικρό τοπικό κανάλι, ο ανεπαρκής Πρόεδρος του ΕΣΡ, που ο ίδιος ομολόγησε στη Θεσμών και Διαφάνειας ότι δεν μπορεί να κάνει τη δουλειά του και αντί να τον διώξετε την επόμενη μέρα, τον χαϊδεύετε και τον έχετε ακόμα εκεί;

Τι άλλο περιμένετε; Ήρθε ο Πρόεδρος του ΕΣΡ και είπε: «Δεν μπορώ να κάνω τη δουλειά μου». Κι εγώ δεν λέω ότι παίρνει δέκα χιλιάρικα τον μήνα και είναι ανεπαρκής, αλλά χαϊδεύει τους δικούς του και εξοντώνει τους άλλους. Να πνίξει το κάθε μικρό κεφαλάκι που θα πεταχτεί, ό,τι ενοχλεί, το κάθε αγκάθι, το κάθε σπυρί, θα το εξαφανίσουμε.

Ενάμισι εκατομμύριο ευρώ πρόστιμο σε πρόεδρο κόμματος, την ίδια στιγμή που ο πολιτικός λόγος της Ελληνικής Λύσης είναι άφαντος στη συντριπτική πλειοψηφία των μέσων ενημέρωσης.

Και δίνετε και άλλες αρμοδιότητες του ΕΣΡ τώρα με το νομοσχέδιο. Αυτοί δεν μπορούν να πουν καλημέρα, δεν μπορούν τώρα να αντεπεξέλθουν. Τους βάζετε κι άλλα; Τους δίνετε κι άλλον ρόλο;

Και είναι και μία από τις πέντε αρχές του Συντάγματος και δυστυχώς, είναι κατάντια για το ΕΣΡ και τον Κουτρουμάνο και λυπούμαστε πολύ που το λέμε.

Αυτός ο ρόλος των ΜΜΕ λοιπόν, σύμφωνα με την Κυβέρνησή σας. Μέσα ενημέρωσης, κύριε Οικονόμου, που αντί να ενημερώνουν, χειραγωγούν. Αντί να ελέγχουν την Κυβέρνηση, φιμώνουν ή φιμώνονται, όταν δεν συνεργάζονται με την εξουσία. Τα μέσα ενημέρωσης όμως, κύριε Οικονόμου -και σας μιλώ ως κομμάτι των μέσων ενημέρωσης-, δεν είναι υποχείρια ούτε φερέφωνα της Κυβέρνησης. Η δύναμη των μέσων ενημέρωσης -η πραγματική τους δύναμη- είναι συνώνυμη με την ελεύθερη ενημέρωση, με την ανεξάρτητη ενημέρωση, ίσως σε μία άλλη χώρα, όχι στην Ελλάδα πάντως, Εδώ ισχύει κάτι άλλο και λυπάμαι πάρα πολύ γι’ αυτό.

Εντάξει, και τον ΣΥΡΙΖΑ το χάιδευαν κάποια κανάλια στην αρχή, όταν ήταν κυβέρνηση, αλλά τέτοιο πρόγραμμα δεν έχει ξαναγίνει στην Ελλάδα από το 1974 και μετά. Δεν έχει ξαναγίνει τέτοιο πράγμα. Πραγματικά, δεν το βλέπετε ότι κυβερνάτε με αυτούς; Όλη μέρα!

Δηλαδή αντί τα μέσα ενημέρωσης που ελέγχουν μια κυβέρνηση να ασκήσουν κριτική και να πούνε πώς κατάντησε η Ελλάδα έτσι να χρειάζεται σοβιετικού τύπου καθεστώτα και προτάσεις ο Έλληνας για να επιβιώσει και να τους δίνεις 20 ευρώ τον μήνα για το σουπερμάρκετ, πανηγυρίζουν ότι ο Μωυσής μοιράζει λεφτά. Αυτή είναι η δημοσιογραφία. Είκοσι ευρώ τον μήνα να ξεφτιλίσετε τους Έλληνες.

Αναξιοπρέπεια σε όλο το μεγαλείο, να παίρνει 70 σεντς τη μέρα για να μπορέσει να ζήσει την οικογένειά του και κανέναν δεν απασχολεί γιατί φτάσαμε σε αυτό το σημείο. Δεν έχει κανένας ευθύνες. Αλλά το χειροκρότημα εδώ στον ηγέτη που μοιράζει 20 ευρώ τον μήνα! Ωραία μέσα ενημέρωσης!

Ή να λειτουργεί ξαφνικά κέντρο μελέτης και διάδοσης της μακεδονικής γλώσσας μέσα στην Ελλάδα και κανένα συστημικό κανάλι να μην αναφέρει ποτέ τίποτα. Δεν είναι είδηση αυτό; Δεν είναι ντροπιαστικό για την Ελλάδα αυτό; Κανείς δεν λέει τίποτα. Λέμε άλλα, έχουμε Πισπιρίγκου, έχουμε σίριαλ κάθε μέρα που αλλάζει, τώρα έχουμε Καϊλή, ο παπάς Αντώνης, έχουμε πράγμα εκεί.

Προασπίζεστε όλες αυτές τις αρχές και τις αξίες και συνεχίζετε να δίνετε δώρα και προνόμια σε καναλάρχες, με την πανδημία, με τους περιορισμούς που εσείς επιβάλατε, κύριε Υπουργέ, ως Κυβέρνηση, γιατί ήταν δική σας επιλογή ο περιορισμός των Ελλήνων. Η πανδημία δεν ήταν επιλογή σας, φυσικά και όχι, δεν είμαστε ανόητοι. Αλλά να κλείσει η χώρα είναι δική σας επιλογή, με τον κόσμο να τον έχετε κλείσει στα σπίτια και τα δισεκατομμύρια που σπαταλήσατε.

Και κοιτάξτε, δεν άγγιξε καθόλου αυτό τα μέσα ενημέρωσης. Όλοι γονάτισαν εκτός των ΜΜΕ. Το φροντίσατε εσείς αυτό. Γι’ αυτό και τα μεγάλα κανάλια απαλλάχθηκαν από την καταβολή της πρώτης δόσης για την άδεια που ήταν 3,5 εκατομμύρια ευρώ για κάθε κανάλι.

Τώρα που μιλάω, κύριε Οικονόμου, σκέφτομαι: «Χριστέ μου, τι κάθομαι και λέω;». Δεν πρόκειται να βγω σε κανάλι με αυτά που λέω τα επόμενα δέκα χρόνια, αλλά τι να κάνω; Θα τα πω, δεν γίνεται. Προφανώς δεν πρόκειται να πατήσω σε τηλεοπτικό σταθμό, το ξέρω. Και αν δεν εκλεγώ και Βουλευτής, δεν θα γυρίσω στη δουλειά ποτέ μάλλον.

Γι’ αυτό και τα κονδύλια -εκατομμύρια ευρώ- διατέθηκαν σε φιλικά μέσα ενημέρωσης για διάφορες καμπάνιες, για διάφορες ενημερώσεις και ευαισθητοποιήσεις των πολιτών. Και τώρα με αυτό το νομοσχέδιο φέρνετε και διατάξεις που οδηγούν σε απολύσεις εργαζομένων σε κανάλια.

Πριν πολιτευτώ το 2019, κύριε Οικονόμου, ήταν θέμα συζήτησης στον όμιλο «ΑΝΤΕΝΝΑ» που ήμουν για δεκαεννέα χρόνια μεταξύ των συναδέλφων μου και φοβόντουσαν από τα τετρακόσια άτομα για εκατό απολύσεις, το 25%. Και τώρα θα απολυθούν εκατό άνθρωποι με τον έναν ή τον άλλο τρόπο και θα βουλώσουν τις τρύπες εκ των έσω, αφού έχουν τέσσερις-πέντε εταιρείες ο κάθε καναλάρχης.

Δεν το βλέπετε ότι θα απολυθεί κόσμος; Γιατί το κάνετε; Το κάνετε γιατί πρέπει να το κάνετε, δεν είναι δική σας επιλογή. Σας επιβάλλουν οι μιντιάρχες να το κάνετε. Δεν έχετε επιλογή. Οι τράπεζες σας κάνουν κουμάντο, αντί να κάνει το κράτος τις τράπεζες. Οι καναλάρχες σας κάνουν κουμάντο, αντί η Κυβέρνηση να χτυπάει το χέρι στο τραπέζι. Δυστυχώς είστε μια εξαρτώμενη κυβέρνηση στην Ελλάδα. Έτσι είναι.

Γράφετε εδώ μέσα και αναφέρετε την ηθική και τη δεοντολογία. Πρέπει όχι μόνο να τις επιβάλλετε στους άλλους, όχι μόνο να τις ελέγχετε σε άλλους, κύριε Υπουργέ, αλλά να τις εφαρμόζετε και εσείς, η ίδια η Κυβέρνηση, αυτές τις δύο λέξεις, την ηθική και τη δεοντολογία.

Και γι’ αυτήν όμως την επιτροπή όπως προβλέπεται για τα πρόσωπα που την αποτελούν προκύπτουν σοβαρά, πολύ σοβαρά, ζητήματα αμεροληψίας και υποκειμενικότητας. Γιατί; Δεν το λέει η Ελληνική Λύση. Το ανέφερε, νομίζω, ο κ. Καστανίδης. Το λέει η έκθεση της επιστημονικής υπηρεσίας της Βουλής.

Αναφέρει, μεταξύ άλλων, η επιστημονική υπηρεσία της Βουλής ότι υπάρχει προβληματισμός για τη σύνθεσή της, καθόσον απαιτείται επιλογή προσώπων με εχέγγυα αμερόληπτης και αντικειμενικής κρίσης και απουσίας ιδιοτήτων ως προς τις οποίες μπορεί να γεννάται σύγκρουση συμφερόντων.

Τι άλλο πάτε να κάνετε τώρα εδώ; Υποστηρίζετε ότι θα ξεκαθαρίσετε το τοπίο στον Τύπο προβλέποντας κάποιους όρους και προϋποθέσεις για την εγγραφή στα μητρώα. Και το κάνετε αυτό, συνδέοντας την εγγραφή στα μητρώα με την καταχώρηση των διαφημίσεων. Θα επιτρέπεται δηλαδή να δείτε διαφήμιση μόνο σε έντυπο ή ηλεκτρονικό Τύπο που έχει εγγραφεί στο σχετικό μητρώο. Και;

Κύριε Οικονόμου, αν εγώ αύριο το πρωί ανοίξω ένα σάιτ το οποίο είναι δικό σας φουλ -όλη μέρα θα παίζω εσάς, τι καλοί που είστε, όπως μια εφημερίδα, το «ΜΑΝΙΦΕΣΤΟ», που κυκλοφορεί και παίζει όλη μέρα Νέα Δημοκρατία- και το ανοίξω πολύ εύκολα και δηλώσω και έναν υπάλληλο, θα μου δίνετε εμένα επιχορηγήσεις και μόλις βγει καμιά καμπάνια δυνατή και το ξέρω και το μάθω εκ των έσω ότι επίκειται καμπάνια δυνατή, το ανοίγω, παίρνω τα λεφτά και σε έναν μήνα το κλείνω, όπως έγινε κιόλας επί πανδημίας.

Έτσι νομίζετε ότι θα επιβάλετε την τάξη στον χώρο των μέσων μαζικής ενημέρωσης; Πλανάστε πλάνην οικτρά. Επισημαίνω και εδώ ότι η έκθεση της επιστημονικής επιτροπής της Βουλής δεν συμφωνεί και με άλλες διατάξεις που ζητάτε να ψηφιστούν. Τι λέει; Αναφέρω χαρακτηριστική αυτή που προβλέπει να δίνουν οι επιχειρήσεις που θέλουν να διαφημιστούν ως αντάλλαγμα μετοχές τους για την παροχή διαφημιστικού χρόνου και χώρου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και σημειώνω μάλιστα ότι το σχετικό άρθρο του νομοσχεδίου αναφέρει ότι δεν είναι απαραίτητο ούτε η μετάδοση ούτε η καταχώρηση της εμπορικής επικοινωνίας που εισφέρετε. Πολλά και σοβαρά ζητήματα, κύριε Υπουργέ, που δεν μπορείτε να προσπεράσετε.

Δεν έχω χρόνο. Θα κλείσω με δύο θέματα. Για εμάς, για να μπει τάξη στον Τύπο, κύριε Υπουργέ, πρέπει πρώτον, οι κυβερνήσεις να κόψουν τα υπόγεια ρεύματα με τα μέσα ενημέρωσης και τα κανάλια. Βλέπετε τι γίνεται. Βάλατε τον Φλώρο κάποια στιγμή για τις παρακολουθήσεις, μια μέρα μετά βγήκε το in.gr του Μαρινάκη και χτυπούσε τον Φλώρο, τον αρχηγό ΓΕΕΘΑ. Μετά από μια μέρα κατεβαίνει το άρθρο κάτω. Ό,τι θέλετε να το πετύχετε το βάζετε μέσα από τα μέσα και σε μια κοιμισμένη κοινωνία περνάει τα μηνύματα μπροστά στο χαζοκούτι. Δεν κυκλοφορεί κανείς έξω, λεφτά δεν υπάρχουν, μοιράζετε κάποια πουρμπουάρ και έτσι η ζωή συνεχίζεται.

Εσείς, που το 2017 έλεγε ο Πρωθυπουργός σας ότι είναι κατά των επιδομάτων, δεν έχετε αφήσει Pass για Pass. Και Food Pass! Ποια Σοβιετική Ένωση; Εδώ μιλάμε τώρα για άλλα πράγματα και πανηγυρίζετε γι’ αυτά.

Ακούστε κάτι. Ξεκαθαρίστε την εικόνα. Δείτε τι θα κάνετε με το ΕΣΡ, για να αφήσετε έργο από τη θέση που είστε, όχι μόνο να ενημερώνετε κάθε μέρα στο press room τους δημοσιογράφους.

Αν σας ενδιαφέρει, κύριε Οικονόμου, καθαρίστε την εικόνα με το ΕΣΡ. Αλλάξτε τον Κουτρουμάνο και κάντε αυτήν την πολύ σοβαρή ανεξάρτητη αρχή να λειτουργεί δίκαια, με ισονομία και σοβαρότητα.

Θα κλείσω με ένα θέμα το οποίο σας το έχω αναφέρει επίσης στις επιτροπές. Δεν ξέρω ήταν δέσμευση αυτό που είπατε ή ενδιαφέρον για να το επιλύσετε. Επαναφέρω το θέμα της ΑΕΠΙ, των πνευματικών δικαιωμάτων. Δεν είχε νόημα να καταθέσουμε τροπολογία σήμερα ως Ελληνική Λύση. Δεν είχε νόημα.

Έχει νόημα αυτό που σας λέμε: Βάλτε μια τάξη στο θέμα των πνευματικών δικαιωμάτων, να ισχύσει η αρχή της αναλογικότητας, να πληρώνουν πνευματικά δικαιώματα, αλλά με βάση τον τζίρο τους. Δεν μπορεί λοιπόν ένα μικρό τοπικό ραδιοφωνάκι με δύο εργαζομένους να πληρώνει τα ίδια με έναν ραδιοφωνικό κολοσσό με εκατό υπαλλήλους μέσα και προσωπικό το οποίο εκπέμπει σε όλη την Ελλάδα, ή ένα περίπτερο με ένα μεγάλο εμπορικό κέντρο. Να ισχύσει η αρχή της αναλογικότητας. Πρέπει να ασχοληθείτε σοβαρά με αυτά τα θέματα, κύριε Υπουργέ. Να ξεκαθαρίσει ο χώρος, να ξεβρωμίσει ο χώρος, για να μπορέσουν να ανασάνουν κάποιοι άνθρωποι οι οποίοι μοχθούν για να επιβιώσουν.

Η Ελλάδα δεν είναι μόνο πέριξ του Κολωνακίου, ξέρετε. Υπάρχει η περιφέρεια, η οποία περνάει δύσκολα, και τα τοπικά μέσα, και οι τοπικές εφημερίδες, και οι τηλεοράσεις και όλα.

Εννοείται ότι αυτό το νομοσχέδιο, όπως το φέρνετε, το καταψηφίζουμε.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Χήτα.

Απλώς να κάνω μια υπενθύμιση, ότι ο Πρόεδρος του Εθνικού Συμβουλίου Ραδιοτηλεόρασης εκλέγεται από τη Διάσκεψη των Προέδρων με μεγάλη πλειοψηφία. Απλώς ιστορικά το λέω.

**ΚΩΝΣΤΑΝΤΙΝΟΣ ΧΗΤΑΣ:** Η οποία ελέγχεται από την Κυβέρνηση.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει η Η΄ Αντιπρόεδρος της Βουλής κ. Σοφία Σακοράφα ως ειδική αγορήτρια του ΜέΡΑ25.

Κυρία Πρόεδρε, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα το νέο κυβερνητικό νομοσχέδιο με τίτλο: «Ενίσχυση δημοσιότητας και διαφάνεια στον έντυπο και ηλεκτρονικό Τύπο, σύσταση ηλεκτρονικών μητρώων» κ.λπ.. Προφανώς εννοεί και θα αρκούσε να λέει «ενίσχυση της διαφάνειας», αλλά μάλλον κυριάρχησε η αντίληψη ότι άμα προσθέτεις περιττές λέξεις στον τίτλο, άμα βάλεις και τη δημοσιότητα, αποδίδεις περισσότερο κύρος και σημασία στο νομοσχέδιο, αυτό που δεν μπορεί να κερδίσει με το περιεχόμενό του έτσι όπως έχει έρθει.

Όταν στη σημερινή Ελλάδα, όπως την καταντήσατε, αναφέρεις τη φράση «διαφάνεια στον Τύπο» συνειρμικά έρχεται και στον τελευταίο Έλληνα φυσικά η διαβόητη λίστα Πέτσα, έρχεται η απαράδεκτη πραγματικότητα των κυβερνητικών μεθοδεύσεων στον χώρο του Τύπου και εξάλλου όλα αυτά και αυτές αποτυπώνουν πολύ χαρακτηριστικά το τι ακριβώς σημαίνει για τον κ. Μητσοτάκη σύγχρονη, φιλελεύθερη δημοκρατία δυτικού τύπου.

Η Κυβέρνηση, χωρίς καμμία αναστολή, χρησιμοποίησε το δημόσιο χρήμα, δηλαδή το χρήμα των Ελλήνων φορολογουμένων, με μόνο κριτήριο την κομματική ιδιοτέλεια και με μόνο στόχο φυσικά την εξαγορά, την εξασφάλιση της στήριξης δηλαδή των χρηματοδοτούμενων μέσων αλλά και τη σύσφιξη των σχέσεων με τους ήδη διαπλεκόμενους.

Η ουσία της μεθόδου είναι γνωστή σε όλους, άμεσος και χυδαίος χρηματισμός με δημόσιο χρήμα, αλλά όχι για το δημόσιο συμφέρον. Όπως λέει λοιπόν και η λαϊκή παροιμία «ο κόσμος το ’χει τούμπανο και εσείς κρυφό καμάρι», και κατά σύμπτωση αυτό ακριβώς γίνεται με τις υποκλοπές. Διότι οι αυτουργοί πράγματι κρυφά καμάρωναν, αλλά δεν ομολογούν βέβαια δημοσίως τα πεπραγμένα τους.

Υπάρχει όμως η πραγματικότητα, που μιλάει μόνη της. Με το σπαθί σας λοιπόν κατακτήσατε, μέσα σε πολύ λίγο χρόνο, τη θέση εκατόν οκτώ στη διεθνή κατάταξη ελευθερίας της ανεξαρτησίας του Τύπου και φυσικά δεν πρόκειται για άλλο ένα ατυχές μεμονωμένο περιστατικό. Δυστυχώς για όλους, δυστυχώς για εσάς ακόμα, αυτή είναι η πολιτική σας ταυτότητα και αυτά εφαρμόσατε παντού, σε όλους τους τομείς, όπου και όσο μπορέσατε.

Αυτό δείχνουν και τα επίσημα στοιχεία της Ενιαίας Ανεξάρτητης Αρχής Δημοσίων Συμβάσεων. Από 1-1-2020 μέχρι 30-6-2022 έχετε κάνει τριακόσιες πενήντα τρεις χιλιάδες διακόσιες εβδομήντα δύο απευθείας αναθέσεις, δηλαδή δημόσιες συμβάσεις χωρίς διαγωνισμούς, όπως κατ’ αρχάς προβλέπει ο νόμος. Συνολικό κόστος, 3,86 δισεκατομμύρια ευρώ. Και από αυτές μόνο δεκατέσσερις χιλιάδες εννιακόσιες σαράντα πέντε αφορούν τον COVID, με συνολικό κόστος 380 εκατομμύρια ευρώ. Τα υπόλοιπα 3,5 δισεκατομμύρια έχουν δοθεί σε κάθε είδους άλλα αντικείμενα.

Για να δούμε την πραγματικότητα, αρκεί να πούμε ότι το συνολικό κόστος της προεκλογικής φωτοβολίδας του Food Pass, που ανακοίνωσε προχθές ο κύριος Πρωθυπουργός, λέτε ότι ανέρχεται σε 650 εκατομμύρια, μόλις δηλαδή το ένα έκτο σε σχέση με αυτό το πάρτι των απευθείας αναθέσεων σε ημετέρους.

Ας επανέλθω, όμως, στον χώρο του Τύπου. Η εκτελεστική εξουσία στην Ελλάδα κατάφερε ακόμα και τον Τύπο, τη λεγόμενη «τέταρτη εξουσία», να την εντάξει στο δίκτυο των πελατειακών σχέσεων αλλά και στο δίκτυο της διαπλοκής. Κατ’ αρχάς είναι δεδομένη η εμπλοκή των μεγάλων οικονομικών συμφερόντων στο σύστημα της ενημέρωσης και με την άμεση ιδιοκτησία αλλά και με την πολυϊδιοκτησία. Επίσης, χρησιμοποιείται σαν εργαλείο και η επιλεκτική χρηματοδότηση, ακόμα και η εμφανής, που γίνεται μέσω των διαφημιστικών καταχωρήσεων.

Με ελάχιστες εξαιρέσεις, τα μέσα ενημέρωσης λειτουργούν, ακόμα και απροκάλυπτα, σε πλήρη εξάρτηση από συγκεκριμένα πολιτικά και οικονομικά συμφέροντα. Και η σημερινή ελληνική Κυβέρνηση ακολουθεί με εμμονή αυτή την αντιδημοκρατική πολιτική, εμμονή που θα μείνει στην ιστορία, επιτρέψτε μου, κύριοι συνάδελφοι, να το προβλέψω αυτό.

Προσπάθησε ο κ. Μητσοτάκης και στο Ευρωπαϊκό Κοινοβούλιο να διασκεδάσει τις βέβαιες εντυπώσεις. Με ένα επικοινωνιακό τέχνασμα υπεκφυγής μίλησε για την ανυπαρξία λογοκρισίας στην Ελλάδα. Δείγμα της λογικής του ήταν, μάλιστα, ότι προς απόδειξη των ισχυρισμών του ανέφερε και τους δυο-τρεις τίτλους αντιπολιτευόμενων μέσων. Κανείς τότε δεν κατάλαβε σε ποιον απευθυνόταν. Κανείς ποτέ δεν είπε ότι το πρόβλημα του Τύπου στην Ελλάδα σήμερα είναι η άμεση επιβολή κρατικής λογοκρισίας, κυρίες και κύριοι συνάδελφοι.

Ο κ. Μητσοτάκης ξέρει πάρα πολύ καλά, μάλλον καλύτερα από όλους μας, ότι υπάρχουν πολλοί άλλοι τρόποι πια για να υπονομεύσεις την ελευθερία και την ανεξαρτησία των μέσων και να επιδιώξεις τον έλεγχο της ενημέρωσης. Σήμερα, λοιπόν, μέσα σε αυτές τις συνθήκες, μiα καλή νομοθέτηση θα ήθελε να αντιμετωπίσει και θα έπρεπε να αντιμετωπίσει όλα αυτά τα θέματα. Θα είχε συγκεκριμένες ρυθμίσεις για την αποφυγή ή την επανάληψη όλων αυτών των προκλητικών πρακτικών στο μέλλον από οποιαδήποτε Κυβέρνηση.

Ούτως ή άλλως αποδεκτή νομοθέτηση, ιδίως για την κρατική διαφήμιση, είναι μόνο αυτή που εξασφαλίζει διαφάνεια σε όλη τη διαδικασία, από τον προγραμματισμό μέχρι και την υλοποίηση και την ολοκλήρωσή της.

Το παρόν νομοσχέδιο απέχει από κάθε τέτοια προσπάθεια και προφανώς απέχει συνειδητά. Όλα τα ενδεχόμενα πρέπει να παραμένουν ανοιχτά στο μέλλον και για την κομματική ιδιοτέλεια αλλά και για την εξυπηρέτηση των συγκεκριμένων συμφερόντων, που έχουν μάθει φυσικά να ευνοούνται.

Ας δούμε, λοιπόν, άμεσα τα προεκλογικά δώρα της Κυβέρνησης προς αυτά τα συγκεκριμένα συμφέροντα με αυτό το συγκεκριμένο νομοσχέδιο. Με το άρθρο 32 προχωράτε σε νέα μείωση του ελάχιστου αριθμού του απασχολούμενου προσωπικού στους τηλεοπτικούς σταθμούς, μiα θεαματική κίνηση κυβερνητικής καλής θέλησης, κυρίως προς τους διαπλεκόμενους καναλάρχες. Όλοι μας, αλλά κι εσείς, ξέρετε ότι αυτό σημαίνει νέο κύμα απολύσεων, αλλά και επιδείνωση της εργασιακής κατάστασης σε όσους τυχερούς παραμείνουν.

Πιο πριν, στο άρθρο 31, εμπεδώνετε μόνιμο πλεονέκτημα των κεντρικών καναλαρχών απέναντι στα περιφερειακά κανάλια. Επίσης, παρατείνετε για μετά από τις εκλογές τα απαιτούμενα για τη διαδικασία του άρθρου 2 του ν.4339/2015. Γνωρίζουμε ότι οι ελληνικές κυβερνήσεις μπορεί να δίνουν εσαεί παρατάσεις σε τέτοια θέματα, για ευνόητους λόγους φυσικά.

Εμείς ρωτήσαμε και στην επιτροπή και θα περιμένουμε απάντηση μέχρι το τέλος της συζήτησης, είτε από την Κυβέρνηση είτε από τη Συμπολίτευση, πάνω σε αυτό. Πραγματικά, έχετε μια πραγματική εκτίμηση για το πόσο κοστίζει στον ελληνικό λαό αυτή η προεκλογική παράταση; Αν ναι, πείτε την κι εδώ στη Βουλή να τη μάθουμε κι εμείς.

Στο άρθρο 34 φέρνετε μια ακραία απαράδεκτη ρύθμιση. Δίνετε τη δυνατότητα παραχώρησης διαφημιστικού χρόνου και χώρου, με αντάλλαγμα οι καναλάρχες να αποκτούν μετοχές της εταιρείας του διαφημιζόμενου. Σε μiα αγορά που στεγνώνει, κύριε Υπουργέ, από ρευστότητα και το χρήμα γίνεται όλο και ακριβότερο, θέλετε να ευνοήσετε προκλητικά τους ολιγάρχες-καναλάρχες. Θα γίνονται μέτοχοι μόνο με αέρα, κατά το κοινώς λεγόμενο. Θεσμοθετείτε δηλαδή, στον χώρο του Τύπου μια νέα μέθοδο επενδυτών χωρίς επενδύσεις.

Και μόνο αυτά θα αρκούσαν για να καταλάβει ο καθένας ότι εδώ δεν έχουμε μiα νομοθεσία με προσανατολισμό προς ένα θεσμικό καθεστώς ευνομίας. Έχουμε έναν νόμο για την άσκηση βραχυπρόθεσμης κυβερνητικής πολιτικής, με ορίζοντα μόνο μέχρι τις επόμενες εκλογές, με επίκεντρο μόνο το συμφέρον του κυβερνώντος κόμματος και την ισχυρή διαπλοκή του. Φαίνεται πως η ικανοποίηση και η ενθάρρυνση της απληστίας των μεγάλων συμφερόντων του χώρου είναι το μόνο που έχει να προσφέρει η Κυβέρνηση του κ. Μητσοτάκη στον ελληνικό Τύπο.

Νομοσχέδιο μόνο με τις παραπάνω διατάξεις θα ήταν πολύ προκλητικό. Φέρνετε, λοιπόν, και το ηλεκτρονικό μητρώο, τόσο για τον έντυπο όσο και για τον ηλεκτρονικό Τύπο. Για το μητρώο κατ’ αρχάς πιστεύω ότι κανείς δεν μπορεί να έχει κάποια αντίρρηση.

Μiα βασική παρατήρηση, όμως, έχουμε να κάνουμε εδώ. Η χρησιμότητα και η χρήση των μητρώων αυτών περιορίζεται στο ότι η καταχώρηση σε αυτά αποτελεί προϋπόθεση για την υποδοχή κρατικής διαφήμισης. Μη διανοηθεί, λοιπόν, κάποιος να θεωρήσει ότι αυτό μπορεί στο μέλλον να επεκταθεί σε άλλα πεδία και επ’ ουδενί, βέβαια, να συνδεθεί αυτή η καταχώρηση με τη νομιμότητα έκδοσης, κυκλοφορίας εντύπου ή ύπαρξης ιστοσελίδας.

Έκανα και στην επιτροπή συγκεκριμένες παρατηρήσεις για τα ζητήματα ως προς τις προϋποθέσεις καταχώρησης και μέχρι αυτή την ώρα έχουμε –και έχω- σοβαρές επιφυλάξεις ως προς την πληρότητα των προβλέψεων και ως προς το κατά πόσον αυτές ανταποκρίνονται στην πραγματική κατάσταση και τις ιδιαιτερότητες του Τύπου στην Ελλάδα. Είναι πολύ σημαντικό το θέμα των προϋποθέσεων που τίθενται ως προς τον αριθμό των απασχολούμενων δημοσιογράφων και του λοιπού προσωπικού. Υπάρχουν πολύ μεγάλα περιθώρια άνισης και διακριτικής μεταχείρισης εδώ.

Δεν υπάρχουν συγκεκριμένες ρυθμίσεις για την αντιμετώπιση περιπτώσεων όπου σε οποιοδήποτε μέσο για κάποιο χρονικό διάστημα δεν υπηρετεί το προβλεπόμενο προσωπικό ή δεν τηρείται η πρόβλεψη της ανελλιπούς έκδοσης. Επίσης, δεν αντιμετωπίζεται -και επομένως ευνοείται- το ενδεχόμενο κυλιόμενων απολύσεων, όπου θα μπορεί κάποια επιχείρηση, εκμεταλλευόμενη το χρονικό διάστημα των σαράντα πέντε ημερών για την επόμενη πρόσληψη, να λειτουργεί συστηματικά με μικρότερο αριθμό από τον προβλεπόμενο.

Και κάτι ακόμα. Γιατί δεν βάζετε ένα κριτήριο ελάχιστου ποσοστού μόνιμα απασχολούμενου προσωπικού; Πρόσφατα, στο τελευταίο νομοσχέδιο για τα πνευματικά και συγγενικά δικαιώματα, τέθηκε μiα αντίστοιχη προϋπόθεση. Αν και δεν είχε άρρηκτη νομική σύνδεση με το αντικείμενο της διάταξης, εξηγήθηκε από την κ. Μενδώνη τότε ότι τίθεται ως ένα πρόσθετο κίνητρο προς αυτήν την κατεύθυνση. Τώρα που έχουμε ένα νομοσχέδιο ειδικά για τον Τύπο, γιατί παραλείπετε να θεσπίσετε κάτι ανάλογο;

Στο άρθρο 10 για τις ιστοσελίδες αναφέρεται η αντικειμενική καταγραφή από ευρέως αποδεκτό φορέα σχετικά με την απήχηση και την επισκεψιμότητά της κατά τους τελευταίους δώδεκα μήνες. Και η μεν επισκεψιμότητα είναι ένα μετρήσιμο μέγεθος. Πώς μετριέται, όμως, και πώς θα μετριέται η απήχηση; Ζητήσαμε, λοιπόν, γι’ αυτό διευκρινίσεις και για τις τελευταίες συμπληρώσεις, γιατί αλλιώς θα έχουμε νομοθέτηση της αυθαιρεσίας και της αδιαφάνειας.

Πεδίο ανεπίτρεπτης επιλεκτικής ή άνισης μεταχείρισης εισάγεται και στο άρθρο 20. Εκεί προβλέπεται η δυνατότητα διασταυρωτικών ελέγχων από τη Διεύθυνση Εποπτείας Μέσων Ενημέρωσης της γενικής γραμματείας Επικοινωνίας και Ενημέρωσης. Αναρωτιέμαι, γιατί μόνο δυνατότητα και με ποια κριτήρια θα γίνεται η επιλογή;

Τουλάχιστον είναι ατελές και το σχήμα ελέγχου τήρησης της δεοντολογίας αυτής με την επιτροπή του άρθρου 25. Εδώ έχουμε και έχω επιφυλάξεις και στον τρόπο συγκρότησής της. Ιδίως, είμαστε υποχρεωμένοι να αναφέρουμε ότι φαίνεται ακατανόητη αλλά και θεσμικά απαράδεκτη η συμμετοχή σ’ αυτό το δημόσιο ελεγκτικό όργανο ενός εκπροσώπου του Ιδρύματος Μπότση και, μάλιστα, με την ιδιότητα του Προέδρου. Αν δεν μας απατά η μνήμη μας, υπήρχαν και πρόσφατα βραβεύσεις του ιδρύματος που προκάλεσαν το κοινό αίσθημα, για να μην πούμε ότι απείχαν κατά πολύ από τα πρότυπα δημοσιογραφικής δεοντολογίας, υπό κανονικά τουλάχιστον κριτήρια.

Πέρα από αυτό πάντως, αν σκεφτούμε πόσα και τι είδους ιδρύματα έχουμε στην Ελλάδα, τρομάζουμε στη σκέψη ότι αυτά θα μετέχουν στη συγκρότηση δημοσίων οργάνων και μάλιστα, όπως εδώ, ελεγκτικών και με αποφασιστικές αρμοδιότητες.

Στο άρθρο 4 θεσπίζετε προϋποθέσεις για τον ιδιοκτήτη, τον εκδότη, τον διευθυντή και τον διευθυντή σύνταξης εφημερίδας ή του περιοδικού ή της ιστοσελίδας, όπως και τον διαχειριστή της τελευταίας. Προβλέπεται να μην υπάρχει αμετάκλητη καταδίκη τους για συγκεκριμένα αδικήματα. Πέρα από τις διαφωνίες που υπάρχουν ως προς τα προβλεπόμενα αδικήματα, απουσιάζει εδώ κάθε πρόβλεψη για τον αποκλεισμό της δυνατότητας χρήσης αχυρανθρώπων για την καταστρατήγηση του νόμου. Το ίδιο συμβαίνει και στο άλλο σημείο του νόμου, που θεσπίζετε προϋποθέσεις μόνο για τους μετόχους που έχουν ποσοστό πάνω από 10%.

Σημαντικό ζήτημα είναι και οι χρηματικές ροές στις συγκεκριμένες επιχειρήσεις. Είναι και επικίνδυνο, αφού η πραγματικότητα έχει διαμορφώσει ένα ολιγαρχικό τοπίο στον χώρο της ενημέρωσης. Λίγοι ιδιοκτήτες και μεγαλοϊδιοκτήτες κατέχουν πολλά μέσα ενημέρωσης, που λειτουργούν όλα παράλληλα, αλλά και ταυτόχρονα με όλες τις άλλες επιχειρήσεις τους.

Ποιο θα είναι, λοιπόν, το σύστημα ελέγχου που θα εξασφαλίζει ότι τα χρήματα της κρατικής διαφήμισης δεν θα καταλήγουν στις όποιες άλλες δραστηριότητες, αλλά θα αναλώνονται για την ανάπτυξη του Τύπου, αφού αυτός υποτίθεται ότι είναι και ο σκοπός της νομοθεσίας;

Οι προβλεπόμενοι έλεγχοι ανήκουν στην αρμοδιότητα της Διεύθυνσης Εποπτείας Μέσων Ενημέρωσης της Γενικής Γραμματείας Επικοινωνίας και Ενημέρωσης. Μιλάμε για μiα υπηρεσία με προσωπικό λιγότερο από δέκα άτομα και αυτό είναι πραγματικά εντυπωσιακό.

Στο άρθρο 36 για το ραδιόφωνο και την τηλεόραση προβλέπεται η ανάρτηση στην ιστοσελίδα της Γενικής Γραμματείας Επικοινωνίας και Ενημέρωσης μέχρι την 31η Μαρτίου των καταστάσεων που θα φαίνονται όλα τα ποσά που διατέθηκαν στο προηγούμενο έτος για κάθε σύμβαση παροχής διαφημιστικών και συναφών υπηρεσιών και συμβάσεις μετάδοσης ή καταχώρισης. Μόνο τα ποσά, χωρίς στοιχεία, ούτε για τα μέσα ούτε για την υλοποίηση της μετάδοσης ούτε για τον προσδιορισμό των σταθμών που την υλοποίησαν.

Εν τω μεταξύ αυτή η δημοσιοποίηση γίνεται, όπως και με τη λίστα Πέτσα, μόνο κατόπιν εορτής, αφού έχει ολοκληρωθεί η διαδικασία, και απλώς καταγράφει τα πεπραγμένα του προηγούμενου έτους. Και όλα τα υπόλοιπα στη διαδικασία παραμένουν όπως έχουν, όπως και υλοποιήθηκαν και στη λίστα Πέτσα, χωρίς επί της ουσίας να αλλάζει τίποτα ως προς την ανέλεγκτη, κατά βούληση διαχείριση, δηλαδή την απόλυτη ευχέρεια αυθαιρεσίας. Ακόμα και για τις απευθείας αναθέσεις δεν υπάρχει καμμία απολύτως αναφορά, καμμία ρύθμιση στο νομοσχέδιο. Προφανώς η Κυβέρνηση θεωρεί ότι δεν υπάρχει ανάγκη νομοθετικών προβλέψεων γι’ αυτές και είναι πάλι προφανής ο λόγος. Θέλετε να συνεχίσετε τις πρακτικές για τις οποίες συγκεντρώνετε τόσο δίκαιες κατηγορίες από τόσο πολλές και διαφορετικές πλευρές.

Κύριε Υπουργέ, με συγχωρείτε που θα το πω, «ώδινεν όρος και έτεκεν μυν». Δημόσιος λόγος για διαφάνειες και δημοσιότητες κ.λπ.. Και το αποτέλεσμα; Ένα νομοσχέδιο που απλώς καθιερώνει το μητρώο και αυτό με ατελή και προβληματικό τρόπο. Το μόνο που κάνει η Κυβέρνηση, με αποφασιστικότητα και πληρότητα, είναι οι διατάξεις της εύνοιας, που αναφέραμε παραπάνω.

Έτσι αυτό το νομοσχέδιο αποτυπώνει πολύ χαρακτηριστικά τη διπλή φύση της νομοθέτησης και της λειτουργίας του επιτελικού σας κράτους, το δίπτυχο «ιδιοτέλεια και ανεπάρκεια». Είναι σαφές, κύριε Πρόεδρε, ότι επί της αρχής καταψηφίζουμε το νομοσχέδιο.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Πρόεδρε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαοκτώ μαθήτριες και μαθητές και δύο συνοδοί εκπαιδευτικοί από το 3ο Αρσάκειο Τοσίτσειο Δημοτικό Σχολείο Εκάλης (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Εισερχόμαστε τώρα στον κατάλογο των ομιλητών. Εννοείται ότι οι Κοινοβουλευτικοί Εκπρόσωποι μπορούν να δηλώσουν όποτε το επιθυμούν, ανά δύο Βουλευτές, να μιλάει και κάποιος Κοινοβουλευτικός Εκπρόσωπος.

Πρώτος ομιλητής είναι από τη Νέα Δημοκρατία ο κ. Παναγής Καππάτος και αμέσως μετά η κ. Ραλλία Χρηστίδου από τον ΣΥΡΙΖΑ.

Κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στις 24 Νοεμβρίου φέτος ο κ. Πολάκης εξέδωσε μiα ανακοίνωση στο προσωπικό του site και στο Facebook εναντίον του προσώπου μου, ότι εκπροσωπώ τα funds και τις τράπεζες και είμαι κατά των πολιτών.

Δεν του απάντησα, γιατί δεν θεωρούσα ότι πρέπει να απαντήσω στον κ. Πολάκη και δεν θα απαντήσω ποτέ στον κ. Πολάκη. Την επόμενη ημέρα εξέδωσε μiα καινούργια ανακοίνωση που κακοποιούσε τη σύζυγό μου λεκτικά και εννοώ τη λέξη «κακοποιούσε», γιατί 25 Νοεμβρίου ήταν η ημέρα κατά της κακοποίησης των γυναικών.

Επανέρχομαι, όμως, γιατί προχθές στον προϋπολογισμό ο Αρχηγός του ΣΥΡΙΖΑ, ο κ. Τσίπρας, αναφέρθηκε στην υπόθεση Καππάτου και άφησε να αιωρείται κάτι βρόμικο κατ’ εμέ.

Πρέπει, λοιπόν, να σας εξηγήσω, κύριοι συνάδελφοι, τα εξής: Δημοσιεύθηκε από ένα ηλεκτρονικό μέσο -το οποίο ήταν υπέρ της Χρυσής Αυγής- ένα δημοσίευμα για το όνομα μου το οποίο παρουσίαζε κάποιες προτάσεις στο Ειρηνοδικείο Αργοστολίου στις οποίες συμμετείχα και εκπροσωπούσα τότε αν θέλετε μiα τράπεζα και μiα θυγατρική τράπεζα σε μία δίκη του νόμου Κατσέλη. Εάν έχεις τις προϋποθέσεις, μπορείς να μπεις στο νόμο Κατσέλη, αν δεν τις έχεις δεν θα μπεις. Από αυτό, λοιπόν, το δημοσίευμα είπε ο κ. Πολάκης ότι είμαι ο εκπρόσωπος των funds.

Πρέπει, λοιπόν, εδώ να σας δηλώσω -και το δηλώνω εδώ στη Βουλή- ότι όσο είμαι Βουλευτής, κύριοι συνάδελφοι Βουλευτές, δεν έχω υπογράψει καμμία κατάσχεση για πλειστηριασμό. Μπορείτε να το ελέγξετε. Και αν βρείτε κάτι άλλο, να επανέλθετε. Επίσης, θα σας δηλώσω το εξής: Όσο είμαι δικηγόρος, σε αυτά τα τριάντα τρία χρόνια, για λόγους δικούς μου, δεν έχω υπογράψει ποτέ κατάσχεση πλειστηριασμού πρώτης κατοικίας. Και αυτό όχι για τίποτε άλλο, αλλά ήταν δική μου απόφαση. Μπορείτε και αυτό να το ψάξετε και αν βρείτε κάτι αντίθετο να επανέλθετε.

Αλλά αυτό που μου κάνει εντύπωση είναι ότι ο κ. Τσίπρας έβαλε την «υπόθεση Καππάτου» δίπλα σε άλλες ποινικές υποθέσεις, που διερευνώνται από τη δικαιοσύνη ενώ σε μένα ήταν μια απλή λάσπη. Και η λάσπη, ξέρετε, συνήθως επιστρέφει, όταν δεν έχει αντικείμενο, σε αυτόν που έριξε την λάσπη. Γιατί προσπαθήσατε, κύριοι του ΣΥΡΙΖΑ, να με στοχοποίησετε και -αν θέλετε- μέσω εμού και το κόμμα μου, με ψευδείς πληροφορίες και με παραπληροφόρηση.

Επίσης, ο κ. Πολάκης δημοσίευσε ότι πήρα δήθεν αποζημίωση. Υπήρχε ένα πρόγραμμα COVID-19 για τις επιχειρήσεις και τα φυσικά πρόσωπα στα Ιόνια νησιά. Δικαιούμουν να λάβω 15.000 ευρώ. Όντως, το λογιστικό μου γραφείο έκανε αίτηση και δεν μου ενεκρίθηκαν 15.000 ευρώ, όπως ψευδώς είπε ο κ. Πολάκης, αλλά 8.750 ευρώ. Αυτά τα χρήματα ψευδώς ανέφερε ο κ. Πολάκης ότι τα εισέπραξα, διότι δεν τα εισέπραξα ποτέ, διότι παραιτήθηκα από την είσπραξη αυτών των χρημάτων.

Καταθέτω για τα Πρακτικά το Επιχειρησιακό Πρόγραμμα Ιόνια Νησιά 2014-2020 που αφορά στο πρόσωπό μου. Φαίνεται η έγκριση του συγκεκριμένου ποσού, φαίνεται και η διπλή παραίτησή μου για αυτό το ποσό. Και το 2021 παραιτήθηκα και το 2022.

(Στο σημείο αυτό ο Βουλευτής κ. Παναγής Καππάτος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, είχε υποχρέωση ο κ. Πολάκης να γνωρίζει ότι δεν εισέπραξα τα χρήματα. Και αν δεν γνώριζε ότι είχα παραιτηθεί, έπρεπε πάλι να το γνωρίζει. Όμως, προτιμά να λέει ψέματα στον ελληνικό λαό.

Και έρχομαι τώρα στο νομοσχέδιο και συγγνώμη για την καθυστέρηση, κύριε Πρόεδρε. Θα τηρήσω, όμως, τον χρόνο μου.

Κυρίες και κύριοι συνάδελφοι, βρισκόμαστε αισίως στη συζήτηση και την ψήφιση του νομοσχεδίου για την ενίσχυση της δημοσιότητας και της διαφάνειας στον έντυπο και ηλεκτρονικό Τύπο. Ένα νομοσχέδιο σημαντικό όχι μόνο γιατί υιοθετεί πραγματικά νέες διατάξεις, αλλά και γιατί αφορά σε ένα ευαίσθητο πεδίο, εκείνο της ενημέρωσης και της πληροφόρησης. Επιλέξαμε να δομήσουμε την επιχειρηματολογία μας στη βάση της ελευθερίας του Τύπου. Πρόκειται άλλωστε για θεμελιώδη αρχή και προϋπόθεση για μiα ανοιχτή δημοκρατική και πλουραλιστική κοινωνία.

Ο ελεύθερος διάλογος, η πληροφόρηση των πολιτών και η απρόσκοπτη πρόσβασή τους στην πληροφορία είναι χαρακτηριστικά που διατρέχουν το παρόν νομοθέτημα. Πρακτικά, λοιπόν, με το σχέδιο νόμου του Υφυπουργού στον Πρωθυπουργό επιχειρείται μiα τριπλή παρέμβαση. Η πρώτη αφορά στην ένταξη σε μητρώο του συνόλου του έντυπου Τύπου. Πρόκειται για έντυπα πανελλαδικής κυκλοφορίας, περιφερειακές και τοπικές εφημερίδες που διατηρούν δικαίωμα καταχώρησης δημοσιεύσεων των φορέων του δημοσίου και περιοδικά.

Η δεύτερη εντοπίζεται στον εκσυγχρονισμό του υπάρχοντος μητρώου περιφερειακού και τοπικού έντυπου Τύπου, ενώ με την τρίτη δημιουργείται ένα νέο μητρώο ηλεκτρονικού Τύπου. Όσον αφορά στην εγγραφή και παραμονή στα μητρώα, θεσπίζονται αυστηροί όροι και κριτήρια. Σε αυτά προστίθενται τόσο μια σειρά κανόνων δεοντολογίας όσο και η πρόβλεψη για διαρκή έλεγχο στοιχείων και προϋποθέσεων, προϋποθέσεων που τίθενται με στόχο την εξασφάλιση της βιωσιμότητας, την ενίσχυση της αναπτυξιακής προοπτικής και την αναγνώριση του ρόλου των επιχειρήσεων Τύπου στην ελληνική κοινωνία. Εάν σε αυτά λάβουμε υπ’ όψιν και τη διάσταση της στήριξης του δημοσιογραφικού επαγγέλματος, καταλαβαίνουμε πόσο σημαντικό είναι το παρόν νομοσχέδιο.

Για τον έλεγχο των προϋποθέσεων τόσο της εγγραφής όσο και της διατήρησής της θεσμοθετείται αντίστοιχος μηχανισμός. Στο πλαίσιο αυτού προβλέπεται η δυνατότητα αυτεπάγγελτων ελέγχων από μέρους των αρμοδίων υπαλλήλων της γενικής γραμματείας Επικοινωνίας και Ενημέρωσης. Οι έλεγχοι δε καθίσταται υποχρεωτικοί για την περίπτωση ύπαρξης καταγγελιών.

Η διαλειτουργικότητα με πληροφοριακά συστήματα άλλων φορέων του δημοσίου είναι ακόμα ένας στόχος του παρόντος κειμένου. Στόχος που ενισχύεται μέσω της σύστασης επιτροπής για την τήρηση των αρχών της δημοσιογραφικής ηθικής και δεοντολογίας. Πρόκειται για επιτροπή που αποτελείται από ανεξάρτητα πρόσωπα εγνωσμένου κύρους, εφοδιασμένα με τη γνώση και την εμπειρία να αποφανθούν ανεπηρέαστα επί ζητημάτων που το νομοσχέδιο αφορά. Η υποχρεωτική απασχόληση ελάχιστου αριθμού δημοσιογράφων αλλά και λοιπού προσωπικού διαφόρων ειδικοτήτων και κατηγοριών είναι ακόμα μία προϋπόθεση που το νομοσχέδιο εισάγει. Τέλος, ελάχιστη ένδειξη αναγνωσιμότητας, βιωσιμότητας και αναγνώρισης ενός εντύπου συνιστά η ιστορικότητα της κυκλοφορίας του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ μισό λεπτό, κύριε Πρόεδρε, αν επιτρέπετε.

Κυρίες και κύριοι συνάδελφοι, επιχείρησα μiα συνολική περιγραφή του νομοσχεδίου για να κατανοήσουμε το τι πραγματικά επιχειρείται από μέρους του κυρίου Υφυπουργού στον Πρωθυπουργό. Οι εποχές αλλάζουν, η τεχνολογία μετασχηματίζεται και μαζί με αυτή ο τρόπος που διαχέεται η πληροφορία. Η θεσμική κατοχύρωση επομένως ενός νέου, σύγχρονου και λειτουργικού μητρώου για τον έντυπο και ηλεκτρονικό Τύπο απαντά σε αυτές ακριβώς τις ανάγκες, που μας υποχρεώνουν να καταρτίσουμε ένα συνολικό πλαίσιο που οριοθετεί τον χώρο των έντυπων και ηλεκτρονικών μέσων μαζικής ενημέρωσης, που εξασφαλίζει συνθήκες ελευθερίας και δημοκρατίας στη λειτουργία τους.

Η ενίσχυση, άλλωστε, της διαφάνειας αναφορικά με την κρατική τους χρηματοδότηση έρχεται να επιβεβαιώσει αυτή μας τη βούληση, να στηρίξουμε τις επιχειρήσεις του Τύπου στην πράξη, να ενισχύσουμε τη βιώσιμη επιχειρηματικότητα, τον υγιή ανταγωνισμό και την αναπτυξιακή δυναμική των επιχειρήσεων αυτών.

Αγαπητοί συνάδελφοι, για εμάς η υιοθέτηση κατά το στάδιο της νομοθέτησης της αρχής της ελευθερίας είναι πολύ σημαντική υπόθεση, ιδιαίτερα δε στην περίπτωση της ελευθερίας του Τύπου. Μια αρχής που έχει στο παρελθόν, κυριολεκτικά, κατακρεουργηθεί με τους υπεύθυνους να βρίσκονται σήμερα ενώπιον ειδικού δικαστηρίου. Στη Νέα Δημοκρατία πιστεύουμε στην ελευθερία και το αποδεικνύουμε στην πράξη, στον πολιτικό μας λόγο και στις πολιτικές μας παρεμβάσεις. Τρανή απόδειξη της πίστης μας αυτής είναι και το παρόν νομοσχέδιο.

Σας ευχαριστώ και καλά Χριστούγεννα, να έχουμε όλοι υγεία!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε.

Ο συνάδελφος, ο κ. Πολάκης, ζήτησε τον λόγο για προσωπικό ζήτημα, προφανώς για τη δεύτερη περίπτωση, δηλαδή αλλοίωσης του περιεχομένου, όχι για εξύβριση.

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Όχι δεν είπα για εξύβριση. Είπα ότι ανέφερε ο κ. Καππάτος πως είναι ψευδή αυτά που είπα, αυτά που ανάρτησα.

Δεν υπάρχει κανένα ψεύδος. Και γίνομαι πολύ συγκεκριμένος, κύριε συνάδελφε. Είναι ψέμα ότι παρασταθήκατε στις 10-05-2021, όντας Βουλευτής του ελληνικού Κοινοβουλίου, ως εκπρόσωπος της «DOVALUE», της εισπρακτικής, υπερασπιζόμενος το να χάσει το σπίτι της μiα γυναίκα; Προσέξτε, είστε Βουλευτής του ελληνικού Κοινοβουλίου. Δεν είστε γενικά δικηγόρος. Ναι, υπάρχει ηθικό ζήτημα να υπερασπίζεται Βουλευτής του ελληνικού Κοινοβουλίου με την επαγγελματική του δικηγορική ιδιότητα το να χάσει το σπίτι του ένας συνάνθρωπός μας. Τέλος! Δεν είστε απλώς δικηγόρος. Την ίδια στιγμή, κάνατε και αναρτήσεις για το πρόγραμμα αστέγων στο Twitter και ότι εδώ θα σας σώσουμε κ.λπ., κ.λπ.. Την ίδια χρονική περίοδο το κάνατε αυτό!

Δεύτερον, ναι, υπάρχει ηθικό θέμα κύριε συνάδελφε. Και εγώ γιατρός είμαι και ασκώ την ιατρική τώρα που δεν είμαι Υπουργός. Δεν έκανα αίτηση, όμως, λόγω COVID, ως πληττόμενος, να πάρω 8.759,93 ευρώ που πήρατε εσείς. Δεν έκαμα, γιατί έχουμε τον μισθό της Βουλής και εγώ χειρουργούσα και εσείς προφανώς είχατε κάποιες υποθέσεις. Τα 8,5 χιλιάρικα είναι «χλιμιντζουριά», πώς να το πω δηλαδή;

Τρίτον, πού είναι το ψέμα σε αυτό που είπα ότι η σύζυγός σας, παιδαγωγός στο επάγγελμα, και ενώ είστε Βουλευτής, εντάχθηκε το 2021 στο πρόγραμμα ΕΣΠΑ «LEADER», έλαβε επιδότηση 195.612 ευρώ για να φτιάξει τουριστικό κατάλυμα στις Μηνιές Κεφαλονιάς; Δημοσίευσα και την απόφαση και το υποέργο και τα λοιπά. Και για το υπόλοιπο πήρε 126.000 ευρώ δάνειο από τη Eurobank με προσημείωση κάποιων αγροτεμαχίων. Δηλαδή, είστε Βουλευτής, η σύζυγός σας παίρνει επιδότηση από το αναπτυξιακό, παίρνει για τα υπόλοιπα και δάνειο, δηλαδή γίνεσαι επιχειρηματίας άμα είσαι του Μητσοτακέϊκου χωρίς να βάλεις φράγκο! Πού είναι το ψέμα που είπα σε αυτά τα τρία;

**ΠΡΟΕΔΡΕΥΩΝ (Χαράλαμπος Αθανασίου):** Δώσατε τις διευκρινίσεις.

**ΠΑΝΑΓΗΣ ΚΑΠΠΑΤΟΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Μην το κάνουμε διάλογο μετά. Γιατί, εάν γίνεται αυτό, δεν είναι σωστό.

**ΠΑΝΑΓΗΣ ΚΑΠΠΑΤΟΣ:** Δεν θα ζητήσω άλλο τον λόγο. Εάν θέλει να ακούσει, ας καθίσει. Ένα λεπτό θα χρειαστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, έχετε τον λόγο, κύριε συνάδελφε.

**ΠΑΝΑΓΗΣ ΚΑΠΠΑΤΟΣ:** Λοιπόν, εγώ είμαι δικηγόρος. Δεν ντρέπομαι γι’ αυτό. Είμαι πολύ υπερήφανος. Έχουμε τρεις γενεές δικηγόρων στην οικογένεια μου. Θα πρέπει να ξέρει ο κ. Πολάκης το εξής. Το -αν θέλετε- μη επιτρεπτό ηθικά, αν είσαι Βουλευτής, είναι να κάνεις πλειστηριασμούς. Δήλωσα προηγουμένως ότι όσο ήμουν Βουλευτής δεν έχω υπογράψει καμμία κατάσχεση για πλειστηριασμό. Ελέγξτε το. Δεν είπα ότι δεν κάνω πλειστηριασμούς. Έκανα παλαιότερα πλειστηριασμούς, δεν έκανα ποτέ πρώτης κατοικίας. Γι’ αυτό σας κατηγορεί, το κόμμα σας, ο πρώην σύντροφός σας, ο κ. Λαφαζάνης, ότι το κάνατε στη διακυβέρνησή σας.

Επίσης, θα ήθελα να σας θυμίσω ότι το 2015, κύριοι του ΣΥΡΙΖΑ, στη διακυβέρνηση σας, εσείς φέρατε στη Βουλή και ψηφίσατε τη δημιουργία των funds και τη δυνατότητα μεταβίβασης των ακινήτων σε αυτά. Η υπογραφή του κ. Παρασκευόπουλου, του κ. Τσακαλώτου και του κ. Τσίπρα κοσμούν αυτόν τον νόμο τον οποίον φέρατε και ψηφίσατε.

Και τέλος, επειδή μπήκατε και στα δικηγορικά, πρέπει να σας πω ότι ο Κώδικας Δικηγόρων για τους Βουλευτές προβλέπει ειδικά ότι απαγορεύεται να συμμετέχουν στις δίκες που αφορούν είτε ναρκωτικά είτε βιασμούς. Παρ’ όλα αυτά εγώ σας είπα τη δική μου θέση για τους πλειστηριασμούς.

Ως προς τα χρήματα δεν ακούσατε τι είπα και κατέθεσα στα Πρακτικά. Ναι, αιτήθηκε το γραφείο μου να πάρει την αποζημίωση και εγκρίθηκαν 8.750. Παραιτήθηκα, όμως, και ακόμη δεν θέλετε να το καταλάβετε ότι παραιτήθηκα, γιατί έχω καταθέσει στα Πρακτικά τα σχετικά με την αποζημίωση.

**ΠΡΟΕΔΡΕΥΩΝ (Χαράλαμπος Αθανασίου):** Καλώς. Προκύπτει, εξάλλου, αυτό από τα έγγραφα. Εντάξει, κύριε συνάδελφε, γίνατε κατανοητός.

**ΠΑΝΑΓΗΣ ΚΑΠΠΑΤΟΣ:** Τελειώνω, κύριε Πρόεδρε.

Και ως προς τη σύζυγό μου, δεν είπα από το Βήμα της Βουλής, ότι δεν αιτήθηκε στο «LEADER» να πάρει κάποια χρήματα, γιατί θέλαμε να φτιάξουμε μiα τουριστική επένδυση την οποία δεν την έχουμε φτιάξει ακόμη. Είπα, όμως, το εξής. Επιλέξατε την 25η Νοεμβρίου, την ημέρα κατά της κακοποίησης των γυναικών, να κακοποιήσετε λεκτικά τη σύζυγό μου. Αυτό είπα, γιατί είναι νόμιμο και ηθικό να θέλει να κάνει μiα επιχειρηματική δραστηριότητα. Δεν βρίσκω πού είναι το ανήθικο.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε συνάδελφε. Δόθηκαν οι διευκρινίσεις.

Τον λόγο έχει η κ. Ραλλία Χρηστίδου από τον ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σε μια χώρα, που επί των ημερών σας έχει κατρακυλήσει στην εκατοστή όγδοη θέση στην παγκόσμια κατάταξη για την ελευθεροτυπία, νομοθετικές ρυθμίσεις που αφορούν στην ενίσχυση της διαφάνειας στον χώρο των μέσων μαζικής ενημέρωσης δεν μπορούν να είναι κάτι περισσότερο από φύλλο συκής. Ένα φύλλο συκής για να συνεχιστεί απρόσκοπτα η διαπλοκή που ανθεί στην Ελλάδα μεταξύ μέσων ενημέρωσης και κέντρων πολιτικής και οικονομικής εξουσίας.

Δεν περιμέναμε τίποτα διαφορετικό από εσάς παρά τον τίτλο του νομοσχεδίου, που μας δικαιώσατε απόλυτα. Η άποψή σας περί διαφάνειας άλλωστε αποτυπώνεται στις απαντήσεις που δίνει ο κύριος Πρωθυπουργός στις δύσκολες ερωτήσεις που δέχεται στο εξωτερικό από τους ευρωπαϊκούς θεσμούς και από δημοσιογράφους που επιμένουν να τον ρωτούν και όχι να του χαϊδεύουν τα αυτιά και να διαγωνίζονται ως αυλοκόλακες για την εύνοια του, εφευρίσκοντας επίθετα μεγαλοπρέπειας.

Έφθασε ο Πρωθυπουργός να χαρακτηρίζει ανοησίες –ανοησίες!- την έκθεση των δημοσιογράφων χωρίς σύνορα. Αυτή είναι και η λογική σας, να βαφτίζετε ανοησίες οτιδήποτε, δεν σας συμφέρει και να ταΐζετε συγκεκριμένα μέσα με λεφτά της λίστας Πέτσα για να τα χειραγωγείτε και για να απολαμβάνετε τη στήριξη και τη σιωπή τους. Για την επιλεκτική παρουσίαση ειδήσεων και για την παραπληροφόρηση που ενίοτε διασπείρουν.

Και, βέβαια, όταν οι λίστες Πέτσα δεν αρκούν, υπάρχουν και άλλοι τρόποι. Πολλαπλασιάζονται συνεχώς τα κρούσματα των δημοσιογράφων που γίνονται θύματα αστυνομικής βίας, ενώ προσπαθούν να καλύψουν φερειπείν αστυνομικές επιχειρήσεις. Τελευταίο παράδειγμα ήταν και η σύλληψη του φωτορεπόρτερ, του Νίκου Πηλού. Οι αστυνομικές δυνάμεις τον «τσουβάλιασαν», τον οδήγησαν στη ΓΑΔΑ, παρά το γεγονός ότι από την αρχή είχε δείξει την ταυτότητά του ότι είναι ρεπόρτερ. Ο κ. Πηλός κρατήθηκε για δέκα ώρες κατηγορούμενος για σειρά από σοβαρές και, φυσικά, εντελώς ψευδείς κατηγορίες. Το παραδέχτηκε άλλωστε και ο αρμόδιος Υπουργός για να αφεθεί τελικά ελεύθερος.

Γεγονότα σαν αυτά και η προστασία των δημοσιογράφων, ώστε να κάνουν με ασφάλεια και με διαφάνεια τη δουλειά τους, δεν απασχολούν το σημερινό νομοσχέδιο. Σε τι αναφέρονται, λοιπόν, οι ρυθμίσεις σας; Κατ’ αρχάς, φέρνετε μiα σειρά από φωτογραφικές διατάξεις. Το άρθρο 32 μειώνει εκ νέου τον ελάχιστο αριθμό εργαζομένων στους τηλεοπτικούς σταθμούς. Σας το ζήτησαν όλοι οι φορείς να το αποσύρετε, αλλά εσείς επιμένετε για το δωράκι στους καναλάρχες. Είναι σε συνέχεια του προηγούμενου δώρου που είχε φέρει ο κ. Λιβάνιος με τον προηγούμενο νόμο, εξαιτίας του οποίου πολλοί εργαζόμενοι στα κανάλια έχασαν τη δουλειά του ή μεταφέρθηκαν αναγκαστικά σε εταιρείες παραγωγής συνδεδεμένες με τους τηλεοπτικούς σταθμούς χάνοντας εργασιακά και ασφαλιστικά δικαιώματα.

Με το άρθρο 4 περίπτωση δ΄ εξαιρούνται από την υποχρέωση να δηλώνονται οι κάτοχοι μετοχών σε μέσα μαζικής ενημέρωσης όταν είναι εταιρείες. Πρόκειται για ρύθμιση η οποία έχει φωτογραφικό χαρακτήρα και βέβαια, δεν συμβάλλει σε καμμία περίπτωση στη διαφάνεια.

Στα άρθρα 4 και 10 υπάρχουν πάρα πολλές ασάφειες και προχειρότητες για το τι ισχύει όταν υπό το ίδιο ΑΦΜ υπάρχει παραπάνω από ένα μέσο, παραδείγματος χάριν και εφημερίδα και ιστοσελίδα και περιοδικό. Η ασάφεια αφορά στον κύκλο εργασιών, στον ελάχιστο αριθμό εργαζομένων και φυσικά, στη λήψη κρατικής διαφήμισης για το πώς θα διαμοιράζεται αυτή η διαφήμιση. Θα δίδεται ανά μέσο ή στην επιχείρηση συνολικά; Είπατε ότι θα φέρετε διευκρινίσεις. Τις αναμένουμε, αλλά αυτό δεν αναιρεί ότι αν και δήθεν άριστοι, φέρνετε πολύ πρόχειρες ρυθμίσεις.

Μεγάλο είναι και το πρόβλημα με τα άρθρα 25 και 27. Για ποιον λόγο στην Επιτροπή Δεοντολογίας συμμετέχει ένας ιδιωτικός φορέας όπως το Ίδρυμα Μπότση και μάλιστα του δίδετε και τη θέση της προεδρίας της επιτροπής; Ένα ιδιωτικό ίδρυμα δηλαδή, θα προεδρεύει σε μiα επιτροπή που θα μοιράζει δημόσιο χρήμα και θα επηρεάζει, ενδεχομένως, τη βιωσιμότητα και την πολυφωνία των μέσων μαζικής ενημέρωσης; Αυτό το ονομάζετε ρύθμιση διαφάνειας; Με τέτοιες ρυθμίσεις θεωρείτε ότι θα καθησυχάσετε τους σοβαρούς προβληματισμούς και την κριτική που δέχεστε από την Ευρωπαϊκή Επιτροπή αναφορικά με τον τρόπο κατανομής της κρατικής διαφήμισης στα μέσα μαζικής ενημέρωσης;

Αφού εξευτελίσατε κάθε έννοια διαφάνειας στη χρηματοδότηση με τη λίστα Πέτσα, ετοιμάζετε το έδαφος για να επαναλάβετε τα ίδια. Και έτσι αποδεικνύετε για ακόμα μια φορά την επιμονή σας στον έλεγχο των μέσων επικοινωνίας. Διότι τόσο φιλελεύθερη είναι η Κυβέρνηση Μητσοτάκη, όσο φιλελεύθερη είναι και οι τρεις βασικοί Υπουργοί του: Υγείας, Αναπτύξεως και Εσωτερικών. Το τελευταίο οχυρό δηλαδή, που σας έχει απομείνει απέναντι στην κοινωνική δυσαρέσκεια είναι ο έλεγχος των μέσων επικοινωνίας και το τελευταίο σας όπλο είναι η απειλή του οικονομικού στραγγαλισμού απέναντι στην ελεύθερη και ερευνητική δημοσιογραφία.

Κυρίες και κύριοι συνάδελφοι, το παρόν νομοσχέδιο επιδιώκει μεν να κατευνάσει τους ευρωπαϊκούς θεσμούς και τους διεθνείς δημοσιογραφικούς φορείς, που διαμαρτύρονται για την κατάσταση της δημοσιογραφίας στην Ελλάδα. Κυρίως, όμως, τι επιδιώκει; Επιδιώκει να μην αλλάξει τίποτα επί της ουσίας στον τρόπο που τα μέσα μαζικής ενημέρωσης θα συνεχίσουν να λαμβάνουν κρατικό χρήμα. Επιδιώκει, δηλαδή, τη συνέχιση σχέσεων εξάρτησης που υπονομεύουν την ελευθερία της δημόσιας ενημέρωσης.

Η Κυβέρνηση ματαιοπονεί. Όσο και αν προσπαθεί με το σχέδιο νόμου και τον κώδικα δεοντολογίας που ανάρτησε στη «ΔΙΑΥΓΕΙΑ» να φιμώσει τα δημοσιογραφικά στόματα, πάντοτε κάποιοι θα επιλέγουν να μιλάνε. Πάντα κάποιοι θα επιλέγουν να αποκαλύπτουν σκάνδαλα, να αποκαλύπτουν τις υποκλοπές, τις απευθείας αναθέσεις, να αποκαλύπτουν τις διαφθορές σας.

Οι μέρες σας τελειώνουν, όμως. Εκτός και αν πιστεύετε ότι πρόκειται να κερδίσετε τις εκλογές με τα 22 ευρώ τον μήνα που ανακοινώσατε ως σπουδαία κοινωνική παροχή προχθές, εσείς που ήσασταν οι πολέμιοι των επιδομάτων, εσείς που λοιδορούσατε την κυβέρνηση ΣΥΡΙΖΑ και τον Αλέξη Τσίπρα. Βλέπετε τότε τα επιδόματα, επί ΣΥΡΙΖΑ, ήταν για τους τεμπέληδες.

Να πω και κάτι, έτσι, κλείνοντας και ευχαριστώ, κύριε Πρόεδρε. Ο κ. Οικονόμου στις 17-12-2018 είχε πει τα εξής: «Η χώρα δεν μπορεί να ζει με επιδόματα και ελεημοσύνες. Δεν μπορεί να περιμένεις από έναν πολιτικό, έναν πολιτικάντη, όταν πλησιάζουν οι εκλογές να σου δώσει 1 ευρώ, ενώ σου έχει πάρει 10 ευρώ. Προσπαθεί να ντυθεί Άγιος Βασίλης, μπας και κοροϊδέψει κανέναν για να του πάρει την ψήφο». Αυτά λέγατε, κυρίες και κύριοι της Νέας Δημοκρατίας. Λέγατε επίσης, ότι «όποιος δουλεύει και παράγει σήμερα, δεν είναι κορόιδο να τον απομυζούν, για να δημιουργούν μία κοινωνία εξαρτημένη από επιδόματα. Αυτό είναι βαθιά ανήθικο.». Αυτά λέγατε, κυρίες και κύριοι της Νέας Δημοκρατίας.

Αν, λοιπόν, αυτό που ανακοινώσατε προχθές, ως σπουδαία κοινωνική παροχή και όλοι μαζί το χειροκροτούσατε, με ενθουσιασμό κιόλας, όταν το ανακοίνωσε ο Αρχηγός σας, πριν να φύγει για τις διακοπές του τις χριστουγεννιάτικες, περιμένετε ότι θα σας κάνει να κερδίσετε τις εκλογές, πιστέψτε με, σας περιμένει πολλή, πολλή μεγάλη έκπληξη.

Σας ευχαριστώ θερμά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Ο κ. Ιωάννης Ανδριανός από τη Νέα Δημοκρατία έχει τον λόγο και να ετοιμάζεται μετά ο κ. Παπαηλιού Γεώργιος από τον ΣΥΡΙΖΑ.

Ελάτε, κύριε Ανδριανέ.

**ΙΩΑΝΝΗΣ ΑΝΔΡΙΑΝΟΣ:** Κύριε Πρόεδρε, κυρίες και κύριοι συνάδελφοι, κύριε Υπουργέ, δεν μας είπε η κυρία συνάδελφος, η προλαλήσασα, τελικά συμφωνεί με την στήριξη των ευάλωτων νοικοκυριών ή όχι; Το να στηρίζει, δηλαδή, μiα Κυβέρνηση σε μiα δύσκολη συνθήκη την κοινωνία, τους πολίτες της, έστω με αυτό το μέτρο, είναι κακό; Τα χρήματα αυτά προέκυψαν από τη φορολόγηση, όπως είπε Πρωθυπουργός, από τα υπερκέρδη των διυλιστηρίων. Έρχεται, λοιπόν, και τα δίνει στις ευάλωτες κοινωνικές ομάδες. Δεν ξέρω αν διαφωνεί και με αυτό.

Κυρίες και κύριοι συνάδελφοι, η φιλελεύθερη δημοκρατία είναι άρρηκτα συνδεδεμένη με τον Τύπο και την ενημέρωση. Η έγκυρη πληροφόρηση των πολιτών είναι προϋπόθεση για την ανάδυση και τη λειτουργία της δημόσιας σφαίρας στο πεδίο της σύνθεσης, του συλλογικού οράματος για το κοινό καλό και της αναγκαίας κριτικής στους φορείς της εξουσίας, αλλά και τις προτεινόμενες εναλλακτικές πολιτικές προτάσεις.

Γι’ αυτό άλλωστε και ο Τύπος, τόσο στη χώρα μας όσο και στις υπόλοιπες φιλελεύθερες δημοκρατίες του πλανήτη, απολαμβάνει ειδικής συνταγματικής προστασίας. Είναι γι’ αυτό υποχρέωση της πολιτείας συνεχώς να ενισχύει, να επικαιροποιεί και να αναβαθμίζει το ρυθμιστικό πλαίσιο λειτουργίας του Τύπου, σε όλες του τις εκφάνσεις, έντυπο και ηλεκτρονικό, εθνικής, περιφερειακής και τοπικής εμβέλειας, διασφαλίζοντας ταυτόχρονα την ελευθεροτυπία, την πολυφωνία, τη διαφάνεια, την ανεξαρτησία, τον υγιή ανταγωνισμό και τη βιωσιμότητα των επιχειρήσεων του Τύπου.

Αυτή η υποχρέωση γίνεται ακόμα πιο επιτακτική για δύο κυρίως λόγους. Πρώτον, γιατί οι τεχνολογικές εξελίξεις στον Τύπο είναι ραγδαίες, αλλάζουν συνεχώς το τοπίο, θολώνοντας τους παραδοσιακούς ορισμούς και τις διακρίσεις και δεύτερον, γιατί διεθνώς, ολοένα και περισσότερο τα τελευταία χρόνια, εξωγενείς εκστρατείες αθέμιτου επηρεασμού επιδιώκουν να πλήξουν τις φιλελεύθερες δημοκρατίες, εκμεταλλευόμενες συχνά τα παράθυρα του ρυθμιστικού και νομοθετικού πλαισίου.

Παρά, λοιπόν, τις σημαντικές προσπάθειες που καταβλήθηκαν στο παρελθόν, το ρυθμιστικό πλαίσιο για τον Τύπο στη χώρα μας είναι σε μεγάλο βαθμό ασαφές, ιδίως σε πεδία όπως στους λογαρίθμους κατανομής της κρατικής διαφήμισης.

Με το παρόν νομοσχέδιο, λοιπόν, η Κυβέρνηση αποδεικνύει τη βούληση για την αποφασιστικότητά της να ενισχύσει τη διαφάνεια και τη λογοδοσία, εντάσσοντας, μεταξύ άλλων, το σύνολο του έντυπου Τύπου σε μητρώο, εκσυγχρονίζοντας το ήδη υφιστάμενο μητρώο, περιφερειακού και τοπικού έντυπου Τύπου και δημιουργώντας το νέο μητρώο ηλεκτρονικού Τύπου. Είναι μiα απολύτως αναγκαία προσαρμογή στα δεδομένα, όπως αυτά έχουν διαμορφωθεί τα τελευταία χρόνια.

Είναι, μάλιστα, ιδιαίτερα σημαντικό ότι η εγγραφή και η παραμονή στα μητρώα αυτά και συνεπώς, η πρόσβαση σε κρατικούς πόρους, συνδέονται με αντικειμενικούς και αμερόληπτος όρους και προϋποθέσεις, όπως η απασχόληση ελάχιστου αριθμού δημοσιογράφων και λοιπού προσωπικού, η γνωστοποίηση όλων των εντύπων και ιστοσελίδων που διατηρεί μiα επιχείρηση, η υποχρέωση διαρκούς επικαιροποίησης των στοιχείων και η παροχή πληροφοριών που αφορούν στην κυκλοφορία, στην επισκεψιμότητα, στη θεματολογία, στη γεωγραφική εμβέλεια και στα κοινά-στόχους.

Έτσι για πρώτη φορά στη χώρα μας και μετά από πολλά χρόνια, όπου η ανάγκη αυτή έχει από τα πράγματα διαπιστωθεί, ο ηλεκτρονικός Τύπος και οι ενημερωτικές ιστοσελίδες παύουν να λειτουργούν σε καθεστώς ανωνυμίας και αποκτούν ταυτότητα, που είναι και μία ουσιαστική προϋπόθεση της εγκυρότητας και της λογοδοσίας τους προς το κοινό τους.

Ιδιαίτερη σημασία έχει, επίσης, η συμπερίληψη του κριτηρίου της ιστορικότητας, καθώς υπάρχουν μέσα που αποτελούν οργανικό μέρος της σύγχρονης ταυτότητας των τοπικών κοινωνιών.

Στο σημείο αυτό επιτρέψτε μου μια ειδική αναφορά για τα περιφερειακά και τα τοπικά μέσα, τόσο για τους κατοίκους μίας περιοχής όσο και για τους ανθρώπους που κατάγονται από έναν τόπο, αλλά πλέον ζουν αλλού, εντός ή και εκτός Ελλάδας. Τα μέσα αυτά πολλές φορές αποτελούν τον συμβολικό και ουσιαστικό συνδετικό κρίκο με τον οποίο όχι απλώς διατηρείται η επαφή με τον τόπο και τα ζητήματά του, αλλά και διαμορφώνονται τα νέα οράματα, τα νέα αιτήματα και οι νέες διεκδικήσεις για το μέλλον. Είναι ο χώρος που αναδεικνύονται οι διακρίσεις στα γράμματα, στον αθλητισμό, στις τέχνες, στην κοινωνική προσφορά, ο χώρος που αναδεικνύονται οι νέες προσπάθειες αλλά και η προσφορά μίας ολόκληρης ζωής. Είναι η συμβολική πλατεία, το καφενείο, η αυλή, η αγορά που βοηθούν, ώστε ένα σύνολο ανθρώπων να συνεχίσει να συνδέεται με τους κοινούς βιωματικούς και αξιακούς δεσμούς της κοινότητας.

Γι’ αυτό και είναι ιδιαίτερα σημαντικό η πρόβλεψη του 30% των κρατικών πόρων από διαφημίσεις που είχε προβλεφθεί και από το νόμο Ρουσόπουλου, θυμίζω, να κατευθύνεται σε αυτά τα περιφερειακά και τοπικά μέσα, με τη διασφάλιση βεβαίως όλων εκείνων των εχεγγύων, όπως είναι οι εγγυήσεις και οι προϋποθέσεις που εισάγει το παρόν νομοσχέδιο ότι τα ενισχυόμενα μέσα όντως ανταποκρίνονται σε αυτή την αποστολή και σε αυτόν τον ρόλο.

Και αυτό γιατί; Εδώ οφείλουμε να μιλήσουμε ανοιχτά. Υπάρχουν και κάποια μέσα, σε όλα τα επίπεδα από το εθνικό μέχρι το τοπικό και σε όλες τις έντυπες και ηλεκτρονικές μορφές, που λειτουργούν ως προκάλυμμα αθέμιτων συναλλαγών και εξυπηρέτησης συμφερόντων, που καμμία σχέση δεν έχουν με την ενημέρωση των πολιτών. Απέναντι σε αυτή την πραγματικότητα, που κηλιδώνει άδικα ακόμα και την πλειονότητα των πολύ αξιόλογων μέσων, οφείλουμε να απαντήσουμε με δύο κυρίως τρόπους.

Πρώτον, εισάγοντας αντικειμενικά εύλογα κριτήρια και ενισχύοντας τη διαφάνεια στο πνεύμα που κινείται το νομοσχέδιο που συζητούμε σήμερα. Και δεύτερον, εισάγοντας αντικειμενικούς και αμερόληπτους κανόνες διαφάνειας και λογοδοσίας για κάθε πηγή και επίπεδο κρατικής επιχορήγησης προς τα μέσα, συμπεριλαμβανομένων και των Οργανισμών της Τοπικής Αυτοδιοίκησης και των επιχειρήσεων αυτών, οποιαδήποτε μορφή και αν έχουν αυτές, ώστε η αναγκαία ενίσχυση και η εξυπηρέτηση των πραγματικών αναγκών προβολής του δημόσιου έργου, του έργου των ΟΤΑ και των επιχειρήσεων αυτών, να μην οδηγούν σε αθέμιτες σχέσεις εξάρτησης και συναλλαγών.

Εν κατακλείδι, το νομοσχέδιο που συζητούμε σήμερα με την πρόβλεψη του μητρώου καλύπτει μια υπαρκτή και πιεστική ανάγκη.

Οριοθετεί με σαφήνεια το πεδίο των έντυπων και ηλεκτρονικών μέσων, δημιουργεί μια καθαρή εικόνα της ιδιοκτησίας και της ταυτότητας των μέσων και εισάγει νέους κανόνες διαφάνειας και λογοδοσίας, που ενθαρρύνουν την εξυγίανση και δημιουργούν νέες δυνατότητες πραγματικής στήριξης του ρόλου και της αποστολής του Τύπου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε μισό λεπτό.

Με το νομοσχέδιο αυτό η Κυβέρνηση αποδεικνύει τη βούλησή της να ενισχύσει ουσιαστικά το ρυθμιστικό πλαίσιο αλλά και τις προϋποθέσεις οικοδόμησης του αναγκαίου κεφαλαίου εμπιστοσύνης στην κοινωνία μας, που με τη σειρά του αποτελεί και τη βασική προϋπόθεση κάθε αισιόδοξης σκέψης για την κοινή προκοπή.

Εύχομαι καλά Χριστούγεννα σε όλους, με υγεία!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Ανδριανέ.

Τον λόγο έχει ο κ. Παπαηλιού Γεώργιος από τον ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, το θέμα της ελευθερίας του Τύπου είναι ευαίσθητο και κρίσιμο. Άπτεται της ελεύθερης άσκησης των δικαιωμάτων των πολιτών και εν τέλει, της λειτουργίας της δημοκρατίας.

Το Σύνταγμα διαχωρίζει τις προστατευτικές για τον Τύπο διατάξεις από τις ρυθμίσεις για το ραδιόφωνο και την τηλεόραση. Όμως, οι ελευθερίες που συνδέονται με τον Τύπο με το ραδιόφωνο και με την τηλεόραση είναι κοινές: Η ελευθερία έκφρασης, η ελευθερία ενημέρωσης των πολιτών. Κατά συνέπεια, η προστασία τους πρέπει να αντιμετωπίζεται υπό το πρίσμα της θωράκισης της ανεξαρτησίας των μέσων μαζικής ενημέρωσης και της διασφάλισης της δυνατότητας ουσιαστικής και αποτελεσματικής άσκησής τους κατά τρόπο ενιαίο.

Ο Τύπος, τα μέσα μαζικής ενημέρωσης χαρακτηρίζονται «τέταρτη» ή και «πρώτη εξουσία» λόγω της επιρροής που ασκούν ή που μπορούν να ασκήσουν στην κοινωνία.

Το εισαγόμενο προς ψήφιση νομοσχέδιο επιγράφεται: «Ενίσχυση δημοσιότητας και διαφάνειας στον έντυπο και ηλεκτρονικό Τύπο - Σύσταση ηλεκτρονικού μητρώου». Όμως, αυτή η επιγραφή, που περιλαμβάνει και τον όρο διαφάνεια, αντιφάσκει προς την πολιτική του «συστήματος Μητσοτάκη», της Κυβέρνησης της Νέας Δημοκρατίας και στο πεδίο των μέσων μαζικής ενημέρωσης, των έντυπων και των ηλεκτρονικών. Η χειραγώγησή τους είναι σχεδόν πλήρης, τουλάχιστον όσον αφορά στα τηλεοπτικά μέσα και κατά ένα μεγάλο μέρος των έντυπων μέσων, τουλάχιστον των κεντρικών. Και αντίστοιχα υπάρχει η χειραγώγηση της Κυβέρνησης, από τους ιδιοκτήτες τους είναι οι ολιγάρχες που διαφεντεύουν τη χώρα. Η χειραγώγηση αποτελεί μέρος της θεσμικής κρίσης που βιώνει ο τόπος, με ευθύνη της Κυβέρνησης της Νέας Δημοκρατίας: Κρίση δημοκρατίας, κράτους δικαίου, ελευθεριών και δικαιωμάτων, αλλά και δικαιοσύνης.

Με το νομοσχέδιο επιχειρείται να διασκεδαστούν οι εντυπώσεις επιπλέον υπήρχε ισχυρός προβληματισμός για την ελευθερία του Τύπου σε πολλά επίπεδα. Πίσω από την επιφάνεια -είναι προφανές ότι με το νομοσχέδιο, εν όψει εκλογών- επιχειρείται η περαιτέρω θεσμική ενίσχυση της φίμωσης του έντυπου και ηλεκτρονικού Τύπου και μάλιστα, με επέκτασή της στον περιφερειακό, στον τοπικό Τύπο.

Σε αυτό το πλαίσιο, μας τρομάζει η περαιτέρω δήθεν ενίσχυση της δημοσιότητας και της διαφάνειας, όπως αναφέρεται ότι επιδιώκεται με το νομοσχέδιο, αφού εκκινώντας από τον κυβερνητικό έλεγχο και τον προπαγανδιστικό μηχανισμό που έχει στηθεί, οι πολιτικές, οι δράσεις και τα μέτρα που προτείνονται τους ενισχύουν περαιτέρω.

Η επιχείρηση χειραγώγησης των μέσων μαζικής ενημέρωσης γίνεται με την αδιαφανή ενίσχυσή τους -λίστα Πέτσα- αλλά και με τις ευθείες απειλές και εκβιασμούς κατά μέσων και δημοσιογράφων οι οποίοι ασκούν ερευνητική δημοσιογραφία σε ευαίσθητα και κρίσιμα θέματα που άπτονται του δημοσίου συμφέροντος.

Επιπλέον, με το νομοσχέδιο γίνονται χάρες, «δωράκια» προς τους ιδιοκτήτες των μέσων μαζικής ενημέρωσης -ιδίως προς τους καναλάρχες και πάντως, στους μεγάλους και ισχυρούς- όπως το συνηθίζετε, κύριοι συνάδελφοι της Νέας Δημοκρατίας.

Προβλέπεται περαιτέρω μείωση του ελάχιστου αριθμού των εργαζομένων στους τηλεοπτικούς σταθμούς, όπως επίσης προβλέπεται και νέα δεύτερη μείωση με τον συνυπολογισμό στον αριθμό των εργαζομένων, εργαζομένων σε εταιρείες συνδεδεμένες με τον τηλεοπτικό σταθμό ή και ανεξάρτητων εταιρειών παραγωγής στις οποίες ο τηλεοπτικός σταθμός αναθέτει την εκτέλεση συγκεκριμένου έργου. Αυτές οι ρυθμίσεις θα οδηγήσουν σε νέο κύμα απολύσεων με ταυτόχρονη εντατικοποίηση της εργασίας.

Προβλέπεται, επίσης, νέα παράταση στην υποχρέωση των καναλιών να εκπέμψουν αποκλειστικά σε σήμα υψηλής ευκρίνειας, παρ’ ότι με την ψηφισθείσα επί διακυβέρνησης ΣΥΡΙΖΑ ρύθμιση προβλεπόταν ως καταληκτική ημερομηνία η 1-1-2021.

Τέλος, ας επισημανθεί η προτεινόμενη ρύθμιση, ότι η επιχείρηση ηλεκτρονικού Τύπου, προσωπική ή κεφαλαιουχική, πρέπει να δηλώνει τους κυρίους των μετοχών ή των μεριδίων μέχρι φυσικού προσώπου, με εξαίρεση ποιους λέτε; Τις επιχειρήσεις των οποίων οι μετοχές είναι εισηγμένες στο Χρηματιστήριο Αθηνών ή σε χρηματιστήριο μέλους-κράτους της Ευρωπαϊκής Ένωσης ή του ΟΟΣΑ.

Η διαφάνεια, κύριε Υπουργέ, σε όλο το μεγαλείο της!

Επιπλέον, προβλέπεται η εισφορά ως μετοχικό κεφάλαιο του χρόνου και του χώρου για διαφημίσεις, χορηγίες και κάθε μορφής επικοινωνία και μάλιστα χωρίς καταχώριση της εισφερόμενης επικοινωνίας και χωρίς τιμολόγηση. Άλλο ένα δείγμα διαφάνειας αλλά και ενίσχυσης αυτών τους οποίους υπερασπίζεστε και των οποίων τα συμφέροντα εκπροσωπείτε!

Ακόμη και η Ευρωπαϊκή Επιτροπή στην έκθεσή της για το κράτος δικαίου επισημαίνει την έλλειψη διαφάνειας στην κατανομή των κρατικών ενισχύσεων στα μέσα μαζικής ενημέρωσης, και παράλληλα εκφράζει την ανησυχία της για την ελευθερία του Τύπου και την προστασία των δημοσιογράφων, για να μπορούν να κάνουν απρόσκοπτα τη δουλειά τους. Η δολοφονία του δημοσιογράφου Καραϊβάζ παραμένει ακόμη ανεξιχνίαστη. Η πρόσφατη αποκάλυψη ότι εκτός όλων των άλλων ο δημοσιογράφος Τάσος Τέλλογλου αλλά και ο δημοσιογράφος Ευρωβουλευτής Γιώργος Κύρτσος παρακολουθούνταν από την ΕΥΠ, αποτελεί άλλο ένα πλήγμα στο κράτος δικαίου. Συνεπώς καθίσταται επιτακτική η ανάγκη να φύγει η σημερινή Κυβέρνηση προκειμένου να προστατευθεί η δημοκρατία.

Ως προς την Επιτροπή Δεοντολογίας ελέχθησαν όλα από την εισηγήτριά μας αλλά και τους προηγούμενους ομιλητές του κόμματός μας αλλά και των άλλων κομμάτων της Αντιπολίτευσης. Προβλέπεται στην Επιτροπή Δεοντολογίας, ένα ιδιωτικό ίδρυμα που προεδρεύει της επιτροπής, και ρυθμίζει το τοπίο των κρατικών διαφημίσεων, δηλαδή τη διαχείριση κρατικού χρήματος.

Από πλευράς μας, προτείνεται αντί αυτής της επιτροπής, να συσταθεί μια νέα αρχή με ελεγκτικές και κυρωτικές αρμοδιότητες για το σύνολο των προγραμμάτων κρατικής ενίσχυσης των μέσων ενημέρωσης και των διαφημίσεων από δημοσίους φορείς.

Όσον αφορά στον περιφερειακό Τύπο, πρέπει να επισημανθεί ότι δεν έχουν υλοποιηθεί τα προγράμματα ενίσχυσης του περιφερειακού Τύπου. Η όποια ενίσχυση δίδεται ευκαιριακά, προκειμένου να εξυπηρετηθούν οι κυβερνητικές ανάγκες, αφού η Νέα Δημοκρατία δεν ενδιαφέρεται για την ουσιαστική στήριξη των μέσων αλλά για την χειραγώγησή τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κυρίες και κύριοι συνάδελφοι, ο τόπος βιώνει μια θεσμική κρίση, που είναι κρίση δημοκρατίας, κράτους δικαίου, ελευθεριών, δικαιωμάτων και δικαιοσύνης.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Η Κυβέρνηση σας, κύριοι της Νέας Δημοκρατίας, φιμώνει κάθε αντίλογο, κάθε διαφορετική φωνή, επιχειρώντας να επιβάλλει σιωπή νεκροταφείου. Λαμβάνει θεσμικά και μέτρα προνομιακής χρηματοδότησης, ώστε ο πλουραλισμός να καταστεί είδος εν ανεπαρκεία. Και για αυτόν τον λόγο, όσον αφορά στην ελευθερία του Τύπου, η Ελλάδα κατατάσσεται πλέον στην εκατοστή όγδοη θέση διεθνώς.

Επιπρόσθετα, ο ίδιος ο Πρωθυπουργός φαίνεται ότι έχει στήσει έναν μηχανισμό παρακολούθησης μέσω υποκλοπών, πολιτικών αντιπάλων του μη αρεστών στους χώρους της πολιτικής, των μέσων μαζικής ενημέρωσης, της δημοσιογραφίας, ακόμη και συνεργατών του. Η έρευνα του σκανδάλου εμποδίζεται με την αντισυνταγματική επίκληση του απορρήτου ακόμη και έναντι της Βουλής. Το «όλα στο φως» που εξήγγειλε ο Πρωθυπουργός σημαίνει να παραμείνουν όλα στο σκοτάδι.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Επιπροσθέτως –και αυτό έχει μεγάλη σημασία- εργαλειοποιείται η δικαιοσύνη και χρησιμοποιούνται κάποιοι δικαστικοί. Αναφέρομαι και στην πρόσφατη αναφορά, προσβλητική και απειλητική, έναντι δημοσιογράφων και εκδοτών που έγινε από τον εισαγγελέα του Αρείου Πάγου, η οποία είναι χαρακτηριστική και αποδεικνύει του λόγου το αληθές. Είπε ο κύριος εισαγγελέας του Αρείου Πάγου ότι δεν είναι άξιοι κάποιοι να φέρουν τον κάποτε άκρως τιμητικό τίτλο και την ιδιότητα του εκδότη εφημερίδων ή περιοδικών, και επιπλέον ότι ένας εκτεταμένος φορολογικός έλεγχος σε αυτούς τους ολίγους θα αποκαλύψει πολλά και ενδιαφέροντα, σχετικά με τις επαγγελματικές τους δραστηριότητες. Αυτά είπε, θέτοντας στο στόχαστρο δημοσιογράφους και εκδότες, δηλαδή την ελευθερία του Τύπου.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Βέβαια, η χειραγώγηση δεν επιτυγχάνει παντού και πάντα το σκοπό της, διότι στην Ελλάδα υπάρχουν δικαστές -η μεγάλη πλειοψηφία των δικαστών- που επιτελούν το καθήκον τους με ευσυνειδησία και χωρίς να υπολογίζουν το κόστος που τους επιφυλάσσει το σύστημα Μητσοτάκη και που δεν είναι άλλο από τη στοχοποίηση και τις διώξεις. Όμως, κυρίες και κύριοι συνάδελφοι, η λαϊκή κρίση πλησιάζει.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας, ο κ. Χρήστος Κέλλας.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η απρόσκοπτη λειτουργία των μέσων μαζικής ενημέρωσης συνιστά προϋπόθεση για τη λειτουργία και την ποιότητα της σύγχρονης δημοκρατίας. Ο έντυπος και ηλεκτρονικός Τύπος συνιστούν πυλώνες πρόσβασης της κοινωνίας στην πληροφόρηση αλλά και διασύνδεσής της με τη σφαίρα της οικονομίας και την παγκόσμια κοινότητα. Μέσα από την ενημέρωση προάγονται ο πολιτισμός, η προάσπιση του κράτους δικαίου και η συνεργασία των κρατών του διεθνούς συστήματος. Για αυτό οι δημοκρατίες οφείλουν να διασφαλίζουν τις συνθήκες ανάπτυξης του Τύπου σε κάθε κατηγορία και κάθε επίπεδο. Με βάση αυτή την αντίληψη η Κυβέρνηση εκσυγχρονίζει το πλαίσιο λειτουργίας των μέσων μαζικής ενημέρωσης και προάγει τη λειτουργικότητα των έντυπων ηλεκτρονικών και τηλεοπτικών μέσων. Στηρίζουμε το παρόν νομοθέτημα, προσδοκώντας ότι τα αποτελέσματα της εφαρμογής του θα ικανοποιήσουν τον κόσμο της ενημέρωσης και, κυρίως, τους δημοσιογράφους που συνθέτουν την ψυχή του.

Και επειδή, κύριε Υπουργέ, η δημοσιογραφία αποτελεί λειτούργημα πρώτιστα, και δευτερευόντως επάγγελμα, καθώς η ενημέρωση προσφέρει στο κοινωνικό σύνολο, θα ήθελα να σταθώ στις παρατηρήσεις που έγιναν από τους πλέον ειδικούς του χώρου προεξάρχοντος του Συνδέσμου Ημερησίων Περιφερειακών Εφημερίδων. Το νομοσχέδιο θέτει ως προϋπόθεση για τις ημερήσιες περιφερειακές εφημερίδες που εκδίδονται σε περιφερειακές ενότητες μέχρι διακόσιες χιλιάδες κατοίκους, να απασχολούν τουλάχιστον δύο δημοσιογράφους και σε περιφερειακές ενότητες άνω των διακοσίων χιλιάδων κατοίκων τουλάχιστον τρεις και έναν τουλάχιστον εργαζόμενο άλλης ειδικότητας. Αξιοσημείωτο δε είναι και το γεγονός ότι στους δημοσιογράφους δύναται να προσμετράται και ο ιδιοκτήτης, εφόσον έχει τη δημοσιογραφική ιδιότητα. Οι ανάγκες έκδοσης μιας περιφερειακής εφημερίδας ευρείας κυκλοφορίας είναι στην πραγματικότητα αδύνατο να καλύπτονται από δύο ή και τρεις εργαζόμενους. Πέραν της ποσόστωσης της περιφερειακής ύλης και των πολλαπλών θεματικών ενοτήτων που καλύπτονται από αντίστοιχους συντάκτες, οι εφημερίδες χρειάζονται γραφίστες, διοικητικό και βοηθητικό προσωπικό το οποίο δεν προβλέπεται πουθενά. Ως εκ τούτου με τις συγκεκριμένες ρυθμίσεις -και εύχομαι αυτό να μη συμβεί- είναι πιθανόν να εμφανιστούν έντυπα αμφίβολης αξιοπιστίας τα οποία θα εκδίδονται σε δύσκολες εργασιακές συνθήκες. Γι’ αυτό αντιπαρέρχομαι την πρόταση που ακούστηκε από κάποιους συναδέλφους της Αντιπολίτευσης για πλήρη απελευθέρωση του αριθμού των εργαζομένων, και σας ζητώ, κύριε Υπουργέ, να ξαναδείτε το θέμα, λαμβάνοντας υπ’ όψιν και τις θέσεις του ΣΗΠΕ.

Έρχομαι στις διατάξεις για τον ηλεκτρονικό Τύπο. Αναντίρρητα γίνεται ένα βήμα μεγάλο προς τα εμπρός, ώστε να προαχθεί η αξιοπιστία και η ανάπτυξη του συγκεκριμένου τομέα. Με διευθύνσεις, ΑΦΜ και λοιπά στοιχεία των διαχειριστών και των διευθυντών οι επιχειρήσεις ηλεκτρονικού Τύπου θα εγγράφονται στο αντίστοιχο Μητρώο της Γενικής Γραμματείας Επικοινωνίας και Ενημέρωσης, λαμβάνοντας πιστοποίηση από την αρμόδια Διεύθυνση Εποπτείας. Όπως εύκολα γίνεται αντιληπτό, με το νέο πλαίσιο ανοίγει ο δρόμος για την ανάδειξη όλων εκείνων που υπηρετούν την ενημέρωση καλύπτοντας γεγονότα αλλά και για την απομόνωση όσων χρησιμοποιούν τη σφαίρα του διαδικτύου για να παραπλανούν την κοινή γνώμη και να εξυπηρετούν ιδιοτελείς σκοπούς. Κανείς δεν έχει το δικαίωμα, δημιουργώντας από το σπίτι του ένα ιστολόγιο, να διαδίδει ψευδείς ειδήσεις, να διασπείρει τον πανικό και να καλλιεργεί φανατισμό και μίσος στο κοινωνικό σύνολο. Ο τόπος μας πέρασε πολλά τα προηγούμενα δώδεκα χρόνια, κατά τα οποία πέραν των μνημονίων και της πανδημίας, κληθήκαμε να αντιμετωπίσουμε θεωρίες συνωμοσίας, λαϊκισμό, ακόμη και επιθέσεις κατά του πολιτικού κόσμου, οι οποίοι ως κοινό παρονομαστή είχαν την υπονόμευση του κύρους των θεσμών και του πολιτικού συστήματος. Είναι καιρός να μπει τέλος σε αυτά τα φαινόμενα. Και προς τον σκοπό αυτό να συμβάλλουν τόσο οι προβλεπόμενοι δειγματοληπτικοί έλεγχοι στα μητρώα ηλεκτρονικού και έντυπου Τύπου όσο και οι επιτόπιοι έλεγχοι από τα αρμόδια στελέχη της Γενικής Γραμματείας Ενημέρωσης και Επικοινωνίας.

Σημαντικός είναι, επίσης, ο ρόλος της επιτροπής για την τήρηση των αρχών της δημοσιογραφικής ηθικής και δεοντολογίας. Η εννεαμελής αυτή επιτροπή η οποία θα απαρτίζεται στην πλειοψηφία της από εκπροσώπους των συντακτών και των εκδοτών, θα ενισχύσει την ποιότητα της ενημέρωσης, ελέγχοντας καταγγελίες για έντυπα και ηλεκτρονικά μέσα και διατυπώνοντας τη γνώμη της στη Διεύθυνση Εποπτείας Μέσων Ενημέρωσης.

Τέλος, όσον αφορά τις διατάξεις για τις τηλεοπτικές άδειες, δίνεται παράταση για έξι μήνες σε σχέση με τη μετάδοση των προγραμμάτων σε τυπική ευκρίνεια, standard definition, και έπειτα εισερχόμεθα στην υψηλή ευκρίνεια, στη high definition, εκτός εάν αυτό δεν είναι τεχνικά εφικτό σε ορισμένες περιοχές, όπου εκ των πραγμάτων η μετάδοση θα συνεχιστεί ως έχει. Η συγκεκριμένη πρόβλεψη επικρίθηκε από την εισηγήτρια του ΣΥΡΙΖΑ, και ακούσαμε ότι δεν εφαρμόζεται το πλαίσιο Παππά για τις τηλεοπτικές άδειες. Αυτό, αγαπητοί συνάδελφοι, νομίζω ότι δεν το εννοείτε σοβαρά!

Κατ’ αρχάς σε σχέση με το τεχνικό σκέλος, νομίζω ότι είναι προτιμότερο να εκπέμπουν τα κανάλια από άκρη σε άκρη στη χώρα μας και να ενημερώνονται οι συμπατριώτες μας που διαβιούν σε ορεινούς όγκους και σε παραμεθόριες και σε νησιωτικές περιοχές. Σε σχέση τώρα με την υπουργία Παππά, νομίζω ότι η παρωδία που στήθηκε τότε στη Γενική Γραμματεία Επικοινωνίας και Ενημέρωσης, μόνο τη σύγχρονη ευρωπαϊκή δημοκρατία δεν αντιπροσωπεύει! Ιδίως και μετά τα λεχθέντα στη Βουλή στην επιτροπή κατά την ενημέρωση από τον κ. Καλογρίτσα για το παρασκήνιο εκείνης της περιόδου, νομίζω ότι έχετε εκτεθεί ανεπανόρθωτα στη συνείδηση του κάθε πολίτη που επιθυμεί να έχει πρόσβαση σε αντικειμενική ενημέρωση σε μια ελεύθερη κοινωνία. Άλλο βιωσιμότητα και άλλο χειραγώγηση των επιχειρήσεων ενημέρωσης.

Η πολιτεία οφείλει να διασφαλίζει τις συνθήκες υγιούς ανταγωνισμού, όπως σε κάθε κλάδο της οικονομίας, θέτοντας κανόνες και παρεμβαίνοντας όσο και όπου χρειάζεται, ώστε να επιτυγχάνεται το καλύτερο οικονομικό αποτέλεσμα και να εξασφαλίζεται η ποιότητα της δημοκρατίας. Αυτό, ασφαλώς, γίνεται πράξη με την Κυβέρνηση της Νέας Δημοκρατίας, η οποία εργάζεται αδιάλειπτα για την προάσπιση του δημοσίου συμφέροντος και τη λειτουργικότητα της διακυβέρνησης. Γι’ αυτό στηρίζουμε την πρωτοβουλία του Υφυπουργού παρά τω Πρωθυπουργώ. Αλλά σας ζητώ, κύριε Υπουργέ, να λάβετε υπ’ όψιν τις παρατηρήσεις του ΣΗΠΕ.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε συνάδελφε, για τη συνέπεια στον χρόνο.

Τον λόγο έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Κώστας Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε. Μια πολύ μικρή παρέμβαση θα κάνω.

Κύριε Υπουργέ, σ' ό,τι αφορά το νομοσχέδιο, καταλαβαίνω τη χρησιμότητά του αλλά ταυτίζομαι απόλυτα και με τις παρατηρήσεις που έκανε ο εισηγητής μας, και κυρίως με αυτές που αφορούν τα κριτήρια κατανομής των κρατικών πόρων και του ελέγχου από επιτροπές που είναι υπεράνω οποιασδήποτε σκοπιμότητας κομματικής ή άλλης, ή θα μπορούσαν να θεωρηθούν χειραγωγούμενες από την Κυβέρνηση για ίδιους σκοπούς.

Νομίζω, λοιπόν, ότι οι λόγοι για τους οποίους θα καταψηφίσουμε το νομοσχέδιο είναι πολύ επαρκείς.

Πήρα τον λόγο, γιατί πιστεύω ότι προχθές ο κύριος Πρωθυπουργός ξεπέρασε τα εσκαμμένα. Με αφορμή τη δήλωση του κ. Νίκου Ανδρουλάκη περί προοδευτικής κυβέρνησης, είχε το θράσος να ταυτίσει το ΠΑΣΟΚ και τη δημοκρατική παράταξη με τους «Καμμένους».

Νομίζω ότι το να ερμηνεύεις δηλώσεις με βάση τις προεκλογικές σου τακτικές και στρατηγικές είναι θεμιτό. Πρέπει να θυμίσω, όμως, στον κ. Μητσοτάκη ότι όταν ο κ. Καμμένος είναι σάρξ εκ της σαρκός του κόμματός του και ήταν στην ίδια Κοινοβουλευτική Ομάδα επί χρόνια, τότε η κατηγορία επιστρέφει στον ίδιο, γιατί η δημοκρατική παράταξη δεν είχε ποτέ και δεν θα έχει ποτέ στο μέλλον καμμία διάθεση να συγχρωτιστεί με τέτοιες δυνάμεις. Εξάλλου, για τη Νέα Δημοκρατία υπάρχουν όμοροι χώροι με το κυβερνών κόμμα, στους οποίους θα μπορούσε να αναζητήσει συμμαχίες τώρα που ο στόχος της αυτοδυναμίας φαίνεται να απομακρύνεται οριστικά. Η απομάκρυνση αυτή, νομίζω, τροφοδοτεί τον κύριο Πρωθυπουργό με εκνευρισμό, με αποτέλεσμα να αλλάξει και το ύφος και την αυτάρκεια και τον τρόπο που εκφέρει τον πολιτικό του λόγο, ιδιαίτερα τον τελευταίο καιρό, με κορύφωση στην τελευταία συνεδρίαση που αφορούσε τον προϋπολογισμό του κράτους.

Παίρνοντας, λοιπόν, αυτή την αφορμή, θέλει να μας εγκαλέσει, προφανώς γιατί εμείς δεν μπορούμε να κυβερνήσουμε με τον κ. Μητσοτάκη και τη Νέα Δημοκρατία, με έναν Πρωθυπουργό που συγκαλύπτει, που χειραγωγεί τους θεσμούς, που ασκεί πολιτική για τους λίγους και φτωχαίνει τους πολλούς, που διαθέτει επιλεκτικά και με αδιαφάνεια στους αρεστούς τους πόρους που έχει η χώρα, και με μια Κυβέρνηση, που έχει βαθιά συντηρητική και ταξική πολιτική. Με αυτή την έννοια, λοιπόν, με αυτή τη Νέα Δημοκρατία και με αυτόν τον Πρωθυπουργό εμείς δεν μπορεί να βρεθούμε ποτέ στην ίδια κατηγορία και στην ίδια κυβέρνηση.

Πώς, λοιπόν, μας εγκαλεί γιατί δεν μπορούμε και μας κατηγορεί, διαστρεβλώνοντας τις θέσεις μας ότι θα πάμε να κυβερνήσουμε με άλλους;

Και επειδή παίζουμε πολύ με τη λέξη προοδευτικός, θα πω, κατ’ αρχάς, για τη χρήση και την ερμηνεία του όρου προοδευτικός πως μπορεί να τον χρησιμοποιεί ο καθένας κατά το δοκούν για τις προεκλογικές του ανάγκες. Όμως, το τι είναι πραγματικά προοδευτικό, ο καθένας το καθορίζει με βάση το πρόγραμμά του, την πρακτική του και την ιστορική του διαδρομή.

Κατά τον πολιτικά φιλελεύθερο Πρωθυπουργό μας, για παράδειγμα, η Κυβέρνησή του δεν είναι προοδευτική; Προφανώς τη θεωρεί προοδευτική, μέχρι και του σημείου να θεωρεί τον εαυτό του και σοσιαλδημοκράτη με τα επιδόματα που δίνει. Κατά τον Αρχηγό της Αξιωματικής Αντιπολίτευσης, η προοδευτική κυβέρνηση ταυτίζεται με την εκλογή του ΣΥΡΙΖΑ ως πρώτο κόμμα και την πρωθυπουργία του. Και αυτό είναι θεμιτό, απολύτως θεμιτό. Έχουν το δικαίωμα να αυτοχαρακτηρίζονται, αλλά εμείς εάν χρησιμοποιήσουμε τον όρο, είμαστε ένοχοι και ταυτιζόμαστε με τον ΣΥΡΙΖΑ με τον οποίο θα συγκυβερνήσουμε, το έχουμε αποφασίσει, το έχουμε κάνει πίσω από τις κουΐντες. Αυτά δεν είναι σοβαρά πράγματα και δεν βοηθούν τον υπεύθυνο πολιτικό διάλογο.

Εμείς εκπονήσαμε το πρόγραμμά μας. Είναι ένα πρόγραμμα σύγχρονης σοσιαλδημοκρατικής δύναμης. Έχουμε διατυπώσει με σαφήνεια τις θέσεις μας, τους στόχους και τις επιδιώξεις μας, Πάνω από όλα, έχουμε ξεκαθαρίσει ότι μια κυβέρνηση με σοσιαλδημοκρατική κατεύθυνση δεν θα έχει καμμία σχέση με τον τρόπο που κυβερνά η Νέα Δημοκρατία, δηλαδή τον ελιτισμό, τον αυταρχισμό και την ταξική της κατεύθυνση, ούτε έχει πολλή σχέση με τον τρόπο που κυβέρνησε ο ΣΥΡΙΖΑ, δηλαδή, με τον λαϊκισμό και τη χειραγώγηση των αρμών της εξουσίας.

Γιατί, λοιπόν, σας ξενίζει η ιδέα της πολιτικής αυτονομίας; Και γιατί εμείς πρέπει να απαντήσουμε ότι πρέπει να υποτάξουμε την ιδέα της πολιτικής αυτονομίας και του διαφορετικού τρόπου με τον οποίο πρέπει να κυβερνηθεί η χώρα, σε οποιαδήποτε άλλη σκοπιμότητα;

Θα μας επιτρέψετε, λοιπόν, να πιστεύουμε ότι ο λαός, πραγματικά, μπορεί να φέρει μια δημοκρατική ανατροπή, να μας δώσει πρωταγωνιστικό ρόλο στις εξελίξεις και με κριτήριο και με γνώμονα τη σοσιαλδημοκρατική κατεύθυνση από το πρόγραμμά μας, να διεκδικήσουμε να παίξουμε ρόλο σε αυτές. Αυτή είναι μια πολύ καθαρή πολιτική εξήγηση και πολιτική γραμμή. Και έχουμε αποδείξει ότι μπορούμε ως υπεύθυνη δύναμη διακυβέρνησης να αλλάξουμε τα πράγματα σε προοδευτική κατεύθυνση, εάν βρεθούν οι κατάλληλες συνθήκες. Αυτή είναι η γραμμή μας για τις εκλογές.

Τώρα πώς πάμε σε αυτές τις εκλογές; Πάμε σε ένα κλίμα, πραγματικά, αδιανόητο. Ο Πρωθυπουργός το χαρακτηρίζει τοξικό και ο ίδιος με τις τοποθετήσεις του το κάνει χειρότερο. Η πολιτική ζωή της χώρας δεν μπορεί να στηρίζεται σε μια αντιπαράθεση δύο μονομάχων στο όνομα της πρωθυπουργίας τους με τέτοιο τρόπο, ώστε να ζει τις καταστάσεις που έζησε η Βουλή ακόμα και στην τελευταία συζήτηση για τον προϋπολογισμό, όταν μιλούσαν οι Αρχηγοί. Ιδιαίτερα όταν μιλούσαν οι Αρχηγοί!

Εγώ πιστεύω ότι αυτός είναι ένας επικίνδυνος δρόμος. Εμείς θα ακολουθήσουμε τον δρόμο μας, αυτόν που πιστεύουμε ότι είναι σωστός και δεν έχει κανένα δικαίωμα ούτε ο Πρωθυπουργός ούτε κανείς άλλος να διαστρεβλώνει τις θέσεις μας, τις απόψεις μας και τις πολιτικές μας.

(Χειροκροτήματα από την πτέρυγα του Κινήματος Αλλαγής)

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, θέλετε να κάνετε μια παρέμβαση;

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ναι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ο Υφυπουργός, κ. Οικονόμου, έχει τον λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Μία σύντομη παρέμβαση θέλω να κάνω με βάση τα όσα ακούστηκαν από τον κ. Σκανδαλίδη, παίρνοντας αφορμή από αυτό που απέδωσε στον Πρωθυπουργό ως διαστρέβλωση των θέσεων και των απόψεών τους.

Άκουσα την τοποθέτηση του κ. Σκανδαλίδη, άκουσα να υπερασπίζεται το δικαίωμα μιας αυτόνομης πορείας του κόμματός του και της διεκδίκησης της δύναμης από τους Έλληνες πολίτες, από τους Έλληνες εκλογείς, για να έχει αυτή την αυτόνομη πορεία.

Δικαίωμά σας, προφανώς, και πολύ καλά το αποτυπώσατε. Θυμίστε μου, όμως, κύριε Σκανδαλίδη, ποιος είπε -πολύ πρόσφατα, νομίζω στη συνεδρίαση της Κοινοβουλευτικής σας Ομάδας- ότι ο στόχος και το εκλογικό σας διακύβευμα είναι να στείλετε τη Νέα Δημοκρατία στην αντιπολίτευση, και να προκύψει μια άλλη κυβέρνηση, σοσιαλδημοκρατική, με προοδευτικό πρόσημο. Μάλιστα. Να στείλουμε, λέει, τη Νέα Δημοκρατία στην αντιπολίτευση και να κυβερνήσουν οι υπόλοιποι. Ποιοι είναι οι υπόλοιποι;

Εσείς σήμερα ισχυριστήκατε απ’ αυτό το Βήμα ότι, κατά την άποψή σας, η αυτοδυναμία για τη Νέα Δημοκρατία απομακρύνεται. Έτσι λέτε, φαντάζομαι, με βάση τις εκτιμήσεις από τις δημοσκοπήσεις που παρακολουθείτε και καταγράφετε. Είναι η εκτίμησή σας, δεν θα τη σχολιάσω τώρα. Θα συμφωνούμε ότι με βάση τις ίδιες δημοσκοπήσεις και μάλλον είναι απίθανο να εξασφαλίσει αυτοδυναμία το ΠΑΣΟΚ ή να είναι πρώτο κόμμα, εάν κρίνουμε από τον ίδιο δρόμο. Εάν βάλεις αυτά τα δύο μαζί στην ίδια εξίσωση, τί προκύπτει; Η Νέα Δημοκρατία στην αντιπολίτευση και μια προοδευτική διακυβέρνηση με σοσιαλδημοκρατικό πρόσημο. Άρα, με ποιους; Με τον κ. Τσίπρα και με τον κ. Βαρουφάκη.

Αυτή είναι η εξήγηση και το συμπέρασμα από την πολιτική -τη στόχευση από την απόφαση του Προέδρου του ΠΑΣΟΚ- που φαντάζομαι ότι εκφράζει το όλον, να γίνει παρακολούθημα του ΣΥΡΙΖΑ. Μία απόφαση που τεκμαίρεται και υποστηρίζεται και από μια σειρά από άλλα πράγματα, όπως από την φωτοτυπικού τύπου ομοιότητα της ανακοίνωσης ή προσέγγισης στο θέμα της κ. Καϊλή με την αντίδραση του ΣΥΡΙΖΑ και από μια σειρά από άλλα πράγματα σε όλο το προηγούμενο διάστημα.

Συνεπώς, κύριε Σκανδαλίδη, οι πολιτικές επιλογές των κομμάτων είναι επιλογές οι οποίες χαρακτηρίζουν την προσέγγιση, την άποψη, την ταυτότητα και τον τρόπο με τον οποίον διεκδικούν την εμπιστοσύνη των πολιτών.

Τα πράγματα εδώ είναι συγκεκριμένα. Για δικούς σας λόγους, για δικούς του λόγους ο Πρόεδρος του ΠΑΣΟΚ έχει αποφασίσει τη συμπόρευση με τον ΣΥΡΙΖΑ, έχει αποφασίσει να γίνει παρακολούθημα του κ. Τσίπρα. Ο κόσμος το βλέπει και το κρίνει. Έχει μπροστά του μια προοπτική διακυβέρνησης σαν κι αυτή που του προτείνουμε εμείς. και έχει μπροστά του την αναβίωση, την επιστροφή ενδεχομένως του κ. Τσίπρα με τον κ. Βαρουφάκη, με εσάς να συμπληρώνετε αυτό που, κατά την άποψή σας, συνιστά μια σοσιαλδημοκρατική προοδευτική διακυβέρνηση. Αυτά είναι τα γεγονότα, αυτά είπε ο κ. Ανδρουλάκης, όχι εμείς.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ο κύριος Υπουργός κάνει μερικές αφαιρέσεις στον λόγο του, γιατί βγάζει από την εξίσωση τη λαϊκή ετυμηγορία.

Κατ’ αρχάς, εμείς θέλουμε κυβέρνηση από την πρώτη εκλογή. Αυτό σημαίνει ότι μπορεί να γίνει κυβέρνηση με κοινοβουλευτική Πλειοψηφία και με Πρωθυπουργό που μπορεί να μην είναι ούτε ο κ. Τσίπρας ούτε ο κ. Μητσοτάκης. Είπαμε ότι με αυτή τη Νέα Δημοκρατία και με αυτόν τον Πρωθυπουργό, με τον τρόπο που πολιτεύεται, δεν υπάρχει σημείο συνεννόησης.

Και σας ρωτάω: Εσείς στη θέση του κ. Ανδρουλάκη, όταν ξέρετε ότι σας παρακολουθεί ο Πρωθυπουργός, όταν ξέρετε ότι δεν αφήνει τίποτα να βγει στο φως, όταν ξέρετε ότι υποβάλατε τους θεσμούς σε μια σκληρή πολιτική συγκάλυψης ουσιαστικά ευτελίζοντάς τους, αυτό το μοντέλο διακυβέρνησης είναι δυνατόν να εκφράζει μια προοδευτική δύναμη; Σε αυτό το μοντέλο εμείς λέμε όχι.

Έπειτα να σας πω και κάτι άλλο, για την περίπτωση που ο λαός αποφασίσει να μας δώσει μια πρωτοβουλία στις εξελίξεις με μια ανατροπή των πολιτικών συσχετισμών. Δεν λέω ότι θα έρθουμε ούτε πρώτο κόμμα μπορεί ούτε και δεύτερο, να μας δώσει όμως μια δύναμη να μπορούμε να παίξουμε ρόλο στις εξελίξεις. Και επειδή η κυβέρνηση πρέπει να γίνει, κατά τη γνώμη μας, μετά την αυθεντική εκδήλωση της λαϊκής ετυμηγορίας, θα μπορούσε να σχηματιστεί μια κυβέρνηση στο πλαίσιο μιας προγραμματικής διακήρυξης ανάμεσα σε κόμματα γενικά. Επαναλαμβάνω, μετά από ήττα της Νέας Δημοκρατίας.

Αν ο λαός όμως δεν μας δώσει αυτό, υπάρχει ένας δρόμος. Αν μοιάζουν τόσο πολύ τα μοντέλα διακυβέρνησης το δικό σας με του ΣΥΡΙΖΑ, γιατί να μην κυβερνήσετε μαζί; Δεν θα είναι μια λύση; Δεν μιλάω για καταστάσεις εθνικής ενότητας ή για θέματα που έχουν σχέση με κυβερνήσεις που αναγκάζουν οι συνθήκες να συμμετέχουν και τότε θα είναι και τα τρία κόμματα –φαντάζομαι- μαζί σε μια τέτοια κυβέρνηση. Αλλά γιατί προδικάζετε το αποτέλεσμα και παίρνετε αποφάσεις στη βάση αυτή, κάνοντας εξισώσεις μαθηματικές, τις οποίες μπορεί να ανατρέψει η λαϊκή ετυμηγορία; Σας υπενθυμίζω ότι το ’12 η λαϊκή ετυμηγορία ανέτρεψε όλες τις προβλέψεις, όλες τις εκτιμήσεις και όλα τα ποσοστά. Δεν μπορεί να βγάζετε συνεπαγωγή για τη δική μας στάση μετά τις εκλογές, επειδή διεκδικούμε την ανατροπή του σημερινού συσχετισμού πολιτικών δυνάμεων.

Αυτή είναι η άποψη μας και σας παρακαλούμε να τη σεβαστείτε. Και να κάνουμε μια πολιτική αντιπαράθεση πάνω στις πολιτικές σας, στο πρόγραμμά μας, στο πρόγραμμα του ΣΥΡΙΖΑ, των άλλων κομμάτων, να ακούσει και ο ελληνικός λαός. Όχι να περιμένουμε τον Πρωθυπουργό να ανέβει ως άλλος Μωυσής στο Όρος Θαβώρ για να μας κατεβάσει την άποψη που θα του δώσει, όχι ο Θεός, ο εαυτός του, για το πότε θα γίνουν εκλογές και τι αποφάσεις θα πάρει για το μέλλον της χώρας. Το μέλλον της χώρας τώρα είναι αδιέξοδο, και θέλουμε να παρέμβουμε σε αυτό το αδιέξοδο και να δώσουμε μια προοδευτική κατεύθυνση.

Αυτή είναι η άποψή μας. Δεν απαιτούμε να τη σεβαστείτε, μη διαστρεβλώνετε όμως τις απόψεις μας και προπαντός με χαρακτηρισμούς του τύπου «σοσιαλ-καμμένοι». Δεν υπάρχουν αυτά για εμάς. Δεν υπήρχαν και δεν υπάρχουν ποτέ. Είναι έξω από τη συλλογιστική μας, τη φιλοσοφία μας, την ιδεολογία μας, την πορεία μας, τη διαδρομή μας, τις αλλαγές που κάναμε στη χώρα. Έξω από αυτά.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα ένα μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Αμαλιάδας (πρώτο τμήμα).

Η Βουλή σάς καλωσορίζει και σας εύχεται καλή πρόοδο και καλά Χριστούγεννα.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Δεν ξέρω αν επιτρέπεται από τον Κώδικα Δεοντολογίας, αλλά θέλω να χαιρετίσω τα παιδιά γιατί έρχονται από την Αμαλιάδα που για εμάς στην Αριστερά έχει πολύ μεγάλο συμβολικό φορτίο, είναι η πατρίδα του Νίκου Μπελογιάννη.

Κύριε Πρόεδρε, μιλάμε για το νομοσχέδιο που αφορά τις επιχειρήσεις του Τύπου και δεν θα μείνω στο γενικό πλαίσιο του νομοσχεδίου. Θα τοποθετηθώ για συγκεκριμένες διατάξεις αυτού, για το συγκεκριμένο άρθρο 34 για το οποίο μίλησα στην επιτροπή και εξέθεσα τους προβληματισμούς μου, καθώς επίσης και για την επιχειρούμενη τροποποίηση του άρθρου 191 του Ποινικού Κώδικα.

Σας είχα πει, κύριε Υπουργέ, και σας είχα ρωτήσει και είχα επισημάνει ότι αποτελεί έναν παράγοντα δυσλειτουργίας το άρθρο 34 με την εισφορά σε χώρο και σε χρόνο, ώστε να σχηματιστεί εταιρικό κεφάλαιο, χώρος και χρόνος που δεν τιμολογείται απλώς αναφέρεται. Έρχεται η Επιστημονική Υπηρεσία της Βουλής, η οποία λέει: «Επισημαίνεται ότι η ρύθμιση του πρώτου ως άνω εδαφίου, σύμφωνα προς τα οποία η ανάληψη υποχρέωσης για παροχή υπηρεσίας διαφήμισης, χορηγίας ή άλλης μορφής εμπορικής επικοινωνίας, μπορεί να αποτελέσει αντικείμενο εισφοράς προς κεφαλαιουχική εταιρεία, δεν παρίσταται συμβατή με το άρθρο 46 της οδηγίας 2017/1132, το οποίο ορίζει ότι το καλυφθέν εταιρικό κεφάλαιο μπορεί να αποτελείται μόνο από στοιχεία ενεργητικού δεκτικά οικονομικής αποτίμησης. Πάντως τα στοιχεία αυτά του ενεργητικού δεν μπορούν να αποτελούνται από αναλήψεις υποχρεώσεων που αφορούν την εκτέλεση εργασιών ή την παροχή υπηρεσιών.». Το καταρρίπτει η Επιστημονική Υπηρεσία της Βουλής και νομοθετείτε μάλλον κόντρα σε ό,τι λέει η ανάλογη οδηγία.

Περαιτέρω η ρύθμιση του δεύτερου εδαφίου, σύμφωνα με την οποία ως αξία αποτίμησης λαμβάνεται υπ’ όψιν το ποσό που αναφέρεται στην έγγραφη σύμβαση των μετόχων ως το ποσό εισφοράς της εμπορικής επικοινωνίας, δεν φαίνεται συμβατή με το άρθρο 49 της άνω οδηγίας κατά το οποίο οι εισφορές σε είδος αποτελούν αντικείμενο εκθέσεως που συντάσσεται πριν από τη σύσταση της εταιρείας ή από τη χορήγηση αδείας έναρξης των δραστηριοτήτων της από έναν ή περισσότερους εμπειρογνώμονες, για να μην επεκτείνομαι.

Αυτή η πρωτοφανής για κράτος δικαίου αυθαιρεσία το να συναντιούνται δύο άνθρωποι δύο φορείς για να φτιάξουν για να ενταχθεί κάποιος στο εταιρικό κεφάλαιο και αυθαιρέτως και μονομερώς να λένε ότι εισφέρουν αυτά τα χρήματα, δεν μπορεί να σταθεί στο σύγχρονο Ενωσιακό Δίκαιο. Θα έχουμε πρόβλημα. Αλλά σας είπα, για εμένα το βασικό πρόβλημα είναι ότι γίνεται μια νομιμοφανής διαδικασία ξεπλύματος βρώμικου χρήματος. Για αυτό σας εγκαλώ. Και έρχεται η Επιστημονική Επιτροπή της Βουλής να το προσδιορίσει επακριβέστατα.

Άρα, για να περισώσετε τη νομιμότητα της συγκεκριμένης διάταξης κάντε μια νομοτεχνική βελτίωση, δείτε πώς θα το αντιμετωπίσετε και ορίστε «μετά από εκτίμηση ορκωτού εκτιμητή». Βάλτε κάποιον να ελέγξει. Αυτή η λατρεία σας στην ελευθερία των συμβάσεων και στο να αφεθούν οι δυνάμεις της αγοράς να καθορίσουν τα πάντα, έχει πλαίσιο, έχει όρια. Είναι το κράτος δικαίου, είναι οι κανόνες, είναι οι συμβάσεις. Άρα, για να σταθεί αυτό το πράγμα, αυτή η διάταξη την οποία καλείτε τη Βουλή να ψηφίσει, πρέπει τουλάχιστον να βάλετε ένα δίχτυ ασφαλείας. Έτσι λέει η Επιστημονική Επιτροπή της Βουλής. Εγώ συνεισφέρω και λέω: Βάλτε έναν ορκωτό εκτιμητή αλλά πάρτε την πίσω. Δεν μπορεί να σταθεί αυτή σε καμμία περίπτωση.

Τώρα, τροποποιείτε με την τροπολογία με το άρθρο 4 τη διάταξη του 191 του Ποινικού Κώδικα. Αφού είχατε ξεσηκώσει όλη την επιστημονική κοινότητα, το σύνολο των δημοσιογράφων, το σύνολο της Αντιπολίτευσης κραδαίνοντας το φάντασμα του ποινικού λαϊκισμού ότι θα συντρίψετε τα fake news και τις ψευδείς διαδόσεις και τις ψευδείς ειδήσεις και θα τους βάλετε όλους στη φυλακή, καταλαβαίνετε το ατελέσφορο. Ήρθαν εκπρόσωποι της Ευρωπαϊκής Ένωσης και είπαν ότι αυτό το πράγμα είναι αδιανόητο. Συναντάτε καθημερινά στην πράξη την αδυναμία εφαρμογής του.

Αυτό που εμείς στα νομικά λέμε έμπρακτη μεταμέλεια, φέρνετε μία τροποποίηση του 4855 παρακαλώ, δηλαδή του νόμου που οριζοντίως τροποποίησε ένα μεγάλο μέρος του Ποινικού Κώδικα, που ουσιαστικά τον καθιστά διάτρητο. Δεν θα κουραστώ να το λέω απέναντι στις απόψεις που αναπτύσσονται είτε στην επιτροπή είτε στο Κοινοβούλιο, και ενισχύουν αυτόν τον ποινικό λαϊκισμό και την αυστηροποίηση και την τιμωρία και την πάταξη. Οι Ποινικοί Κώδικες δεν είναι έργο του ΣΥΡΙΖΑ, είναι έργο υπερδεκαετούς προσπάθειας κορυφαίων επιστημόνων. Αποτελούν κατάκτηση για το δικαιικό σύστημα της χώρας, αλλά είναι καρφί στο μάτι σας γιατί έχουν μια άλλη αντιμετώπιση του ποινικού φαινομένου. Με συνεχείς παρεμβάσεις σπάτε την αλληλουχία την εσωτερική, τη διαλεκτική σχέση που έχουν οι διατάξεις μεταξύ τους, και κάνετε πλέον ένα νομοθέτημα-κουρελού.

Σήμερα φέρνετε, λοιπόν, μία τροποποίηση και -αυτό που είπα- ως έμπρακτη μεταμέλεια φτύνετε στα μούτρα σας και λέτε «κακώς το κάναμε πριν λίγο καιρό, θα το επαναφέρουμε στην αρχική μορφή του Ποινικού Κώδικα του 2019». Αυτό το πράγμα, λοιπόν, πρέπει να γίνει -πώς να το πω- σημείο αναφοράς, γιατί δεν διαμορφώνουμε εμείς τους όρους της κοινωνικής σύγκρουσης όπως εμάς μας βολεύει. Υπάρχουν επιστημονικές απόψεις. Διαλέγεται η επιστημονική κοινότητα. Δεν καλλιεργούμε τα ευτελή, τα συντηρητικά αντανακλαστικά της κοινωνίας προτάσσοντας το «νόμος και τάξη» ανεξάρτητα από το τι συμβαίνει.

Και όταν είδατε πια το ατελέσφορο αυτής της διαδικασίας, τροποποιείτε τον δικό σας νόμο και το κρύβετε, κύριε Υπουργέ. Δεν λέτε ότι τροποποιείτε τον κώδικα του 2019. Αναφέρεστε στον ν.4855 ο οποίος σαν να προέκυψε από παρθενογένεση. Με αυτή την έννοια, λοιπόν, είναι μια θετική διάταξη.

Είναι σαφές ότι την έμπρακτη μεταμέλεια την αναγνωρίζουμε και τη στηρίζουμε και μακάρι να εισφερθεί και σε άλλες πτυχές του δημόσιου βίου από την πλευρά σας.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ και για τη συνέπεια στον χρόνο.

Τον λόγο τώρα έχει ο Βουλευτής της Νέας Δημοκρατίας κ. Χαράλαμπος Παπαδημητρίου και αμέσως μετά η Βουλευτής της Νέας Δημοκρατίας κ. Φωτεινή Πιπιλή.

Ορίστε, κύριε Παπαδημητρίου, έχετε τον λόγο.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Η έννοια του μητρώου είναι απαραίτητη -είναι προφανές- και δεν πρέπει να της προσδίδουμε κάποιο στοιχείο υπερβατικό. Είναι αυτονόητο, από τη στιγμή που θέλεις να κάνεις μια δουλειά και θέλεις να ενταχθείς κάπου, να έχεις και μια αναγνώριση. Είναι ένα στοιχείο όχι ελέγχου, αλλά καταγραφής της προσπάθειας που γίνεται στα ζητήματα ενημέρωσης, επικοινωνίας, διαφήμισης ή οτιδήποτε άλλο για οποιονδήποτε άλλο λόγο θέλει κάποιος να εκδώσει ένα μέσο επικοινωνίας.

Εξάλλου από τότε που υπάρχει η δυνατότητα της έκδοσης και του τυπώματος, ισχύει το ίδιο ακριβώς καθεστώς, δόξα τω Θεώ. Παρά τις σκοτεινές περιόδους στη διάρκεια της ιστορίας που αυτά κλείνουν, που τα κλείνει κάποια αυταρχική κυβέρνηση ή οτιδήποτε άλλο, το δικαίωμα στην ελευθεροτυπία είναι δεδομένο και αρκεί -στην πράξη αρκούσε κάποτε- ένας άνθρωπος να τυπώσει ένα φύλλο χαρτιού για να εξυπηρετείται αυτή η έννοια της ελευθεροτυπίας.

Εδώ δεν πάμε να αλλάξουμε κάτι τέτοιο. Αν ήταν κάτι τέτοιο, φαντάζομαι ότι η Αίθουσα θα ήταν γεμάτη και η συζήτηση θα είχε ένα άλλου είδους ενδιαφέρον. Άρα το να υπάρχει ένα μητρώο είναι απαραίτητο, ιδίως όταν πρόκειται για δημόσιο χρήμα, γιατί γι’ αυτό συζητάμε. Το τι θα δώσει ένας ιδιώτης, ο οποίος κατά την κρίση του θέλει να διαφημιστεί στο τάδε έντυπο ή στο δείνα, είναι θέμα του ιδιώτη. Δεν επηρεάζεται από αυτό. Βέβαια, είναι καλό ο ιδιώτης να γνωρίζει, να μπορεί δηλαδή να συμβουλευτεί το μητρώο και να δει εάν -πρώτον- υφίσταται αυτή η κυκλοφορία, αν κυκλοφορεί, αν υπάρχει πραγματικά αυτό το φύλλο, αυτή η έκδοση και βεβαίως ότι δεν έχουν διατυπωθεί ενστάσεις οι οποίες αυτές, κύριε Υπουργέ, υποθέτω ότι είναι που θα εξετάζονται από την Επιτροπή Δεοντολογίας και κατ’ εισήγηση προς εσάς θα υπάρχει και η σχετική γνωμοδότηση.

Δεν είναι το ζήτημα όπως το έθεσε, αν και το έθεσε ωραία ο συνάδελφος της Αντιπολίτευσης για τα fake news. Το θέμα είναι, όμως, ότι ενώ δεν θα κρίνω ούτε εγώ ούτε κάποιος άλλος, αλλά και όλοι θα κρίνουμε τι είναι και τι δεν είναι fake, δηλαδή ψεύτικη είδηση, όταν πρόκειται για κρατικό χρήμα ή όταν πρόκειται για καταχώρηση σε ένα μητρώο που λέει ότι «κάνω αυτή τη δουλειά», πρέπει να υπάρχει η δυνατότητα της κρίσης ότι στην τάδε ή στη δείνα περίπτωση υπήρξε η κατηγορία -θέλετε-, υπήρξε η διατύπωση ενστάσεων -θέλετε-, αλλά μια γνωμοδότηση την οποία να μπορεί να λάβει υπ’ όψιν του κάποιος, ώστε να μην μπορούμε να του πούμε εμείς μετά «πηγαίνεις και βάζεις λεφτά σε αυτόν ο οποίος κάνει αυτή τη βρώμικη δουλειά». Άρα ας το δούμε σαν μια προσπάθεια εξυγίανσης και τακτοποίησης και ας βγάλουμε αυτή τη διάθεση -που την έχουμε εύκολα και συνήθως- να βλέπουμε τέρατα παντού μέσα στο δωμάτιο.

Ως προς το ζήτημα της νέας ρύθμισης για τον ελάχιστο αριθμό εργαζομένων, πρέπει να πούμε ότι κανένα δημοσιογραφικό όργανο δεν μπορεί να σταθεί αν δεν έχει δημοσιογράφους και οι δημοσιογράφοι είναι αυτοί που κατ’ επάγγελμα είναι δημοσιογράφοι. Το λέει και η εφορία. Δεν χρειάζεται να το πει κανείς άλλος, διότι το δηλώνεις στην εφορία, δηλώνεις ένα επάγγελμα. Το λέει κυρίως, όμως, η δουλειά που κάνεις. Άρα όταν εκτίθεσαι σε μια δουλειά, καταγράφεσαι ως εκτεθειμένος σε αυτή τη δουλειά είτε είσαι δημοσιογράφος είτε κάτι άλλο.

Άρα νομίζω ότι είναι καλό το ότι γίνεται αυτή η νέα ρύθμιση και νομίζω ότι είναι καλό μετά από εκείνες τις ρυθμίσεις Παππά. Δεν θέλω να λέω βαριές εκφράσεις σήμερα που είμαστε εδώ, αλλά υπήρξαν οι ρυθμίσεις Παππά. Δεν λέω ότι γι’ αυτό δικάζεται ο Νίκος Παππάς, αλλά ήταν οι ρυθμίσεις ένα πράγμα που έβγαινε από μια ντουλάπα, ένα χρονοντούλαπο μιας ιστορίας που δεν είναι η δικιά μας ιστορία σε κάθε περίπτωση.

Εμείς ανήκουμε στη δύση είτε το θέλουμε είτε όχι. Εκεί ανήκουμε και βολευόμαστε μια χαρά από κάθε άποψη όλα αυτά τα χρόνια. Δεν υπήρχε στη δύση τέτοια παράδοση να ορίζεται αριθμός τετρακοσίων εργαζομένων για την εθνική άδεια και διακοσίων εργαζομένων για την περιφερειακή.

Δεν λέω ότι γι’ αυτά θα δικαστεί ο Νίκος Παππάς. Δεν είναι εκεί το θέμα. Το συζητήσαμε εδώ. Για άλλους λόγους δικάζεται. Όμως, το να λες αυτά τα τέρατα σε συνδυασμό με τα όσα συνέβησαν; Νομίζω ότι είναι καλό το ότι έρχεστε τώρα, κύριε Υπουργέ και το κάνετε πιο λογικό, πιο ανθρώπινο, πιο κοντά στα μέτρα του πραγματικού.

Άρα για να τελειώνουμε και με αυτά, νομίζω ότι το νομοσχέδιο φέρνει ρυθμίσεις κατανοητές, διορθώνει ενδεχομένως και πράγματα τα οποία η ζωή, όπως λένε και οι συνάδελφοι της Αριστεράς, έδειξε ότι πρέπει να διορθωθούν και πάμε παρακάτω.

Αναρωτιέμαι -και τελειώνω μ’ αυτό, κύριε Πρόεδρε, με την ανοχή σας- πότε θα διορθώσει η Αριστερά, η Αξιωματική Αντιπολίτευση κυρίως, μια ακόμα αντεθνική της ενέργεια. Κραδαίνει -και το λένε συνεχώς, το είπε και η εισηγήτρια πριν από λίγο, σαν να πρόκειται για τυποποιημένη έκφραση- κάτι για όλα αυτά που συζητούμε και όλη αυτή την προσπάθεια προστασίας της ελευθεροτυπίας, την προστασία να φτάνουν τα πράγματα στους ανθρώπους σωστά και να μην είναι αποτέλεσμα εκβιασμών, διότι το καλύτερο fake new που κυκλοφορεί στην Ελλάδα είναι ο εκβιαστής. Δεν είναι ότι γράφτηκε λάθος ή ότι γίνεται για πολιτικούς λόγους και για κομματικούς λόγους και το γράφουμε έτσι για να επηρεάσουμε τους ψηφοφόρους υπέρ τού ενός ή του άλλου κόμματος. Το καλύτερο fake new στην Ελλάδα είναι δυστυχώς ο εκβιασμός και οι εκβιαστές.

Όμως, όταν λέτε, κύριοι συνάδελφοι της Αντιπολίτευσης και τόσο εύκολα δέχεστε ότι η Ελλάδα στα ζητήματα της ελευθερίας του Τύπου και γενικότερα της έκφρασης της κοινής γνώμης είναι εκατόν οκτώ, είμαστε με τη λίστα εκατόν οκτώ, θα πρέπει να ρίξετε μια ματιά και να κοιτάξετε ποιοι διαχειρίζονται και ποιοι διοικούν τον οργανισμό που έβγαλε αυτή τη λίστα. Εγώ δέχομαι να βγάλει όποιος θέλει ό,τι θέλει. Αν εσείς το υιοθετείτε, όμως, ως Αξιωματική Αντιπολίτευση στον θεσμικό ρόλο τον οποίο έχετε, τότε κάνετε έναν πολύ σημαντικό βηματισμό προς το μη εθνικό, για να μην πω αντεθνικό σήμερα, γιατί τα είπαμε αυτά ψηφίζοντας τον προϋπολογισμό, που εκεί ήταν σαφή τα πράγματα, γιατί αν θέλατε να είναι αλλιώς, θα είχατε ψηφίσει τις αμυντικές δαπάνες τουλάχιστον. Αλλά με το να λέτε ότι ο κ. Πιερ Ασκί, η κ. Φρανσουάζ Σιβινιό, ο κ. Ζεράρ Τσοπ, ο Αντουάν Kαμπιραχέ, η Πάολα Σαντοβάλε, η Ελαϊν Σιολινό, ο Νταν Σεφ και πολλοί άλλοι -να μη διαβάσω όλα τα ονόματα των μελών- μπορούν να αποφασίζουν αν η Ελλάδα έχει ελευθεροτυπία ή όχι, προσβάλλετε αυτό που εδώ εντελώς υποκριτικά λέτε ότι υπερασπίζεστε, προσβάλλετε τη δουλειά εκατοντάδων δημοσιογράφων, εκδοτών, τεχνικών του τύπου, τεχνικών της τηλεόρασης, τεχνικών του ραδιοφώνου, διότι όσοι έχουν κάνει αυτή τη δουλειά και την ξέρουν και από μέσα, ξέρουν ότι όλοι μαζί φροντίζουν για να παραμείνει ελεύθερη μια φωνή. Προσβάλλετε όλους αυτούς τους ανθρώπους και σας βεβαιώνω, κύριοι της Αντιπολιτεύσεως, ότι είναι πολύ περισσότεροι από εκατόν οκτώ.

Γειά σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής της Νέας Δημοκρατίας κ. Φωτεινή Πιπιλή και αμέσως μετά τον λόγο θα πάρει ο Κοινοβουλευτικός Εκπρόσωπος της Ελληνικής Λύσης κ. Βιλιάρδος.

Ορίστε, κυρία Πιπιλή, έχετε τον λόγο.

**ΦΩΤΕΙΝΗ ΠΙΠΙΛΗ:** Ευχαριστώ, κύριε Πρόεδρε.

Κυρίες και κύριοι, με δυο κουβέντες προς τον αρμόδιο Υπουργό, επιτέλους μπαίνει τάξη και σειρά σε αυτό το πραγματικά ξεχαρβαλωμένο τοπίο των μέσων μαζικής ενημέρωσης που επικρατεί. Για εμένα επιγραμματικά από τα πιο βασικά σημεία του νομοσχεδίου είναι -πρώτον- η κατάρτιση μητρώου για το σύνολο του έντυπου Τύπου σε όλη την Ελλάδα, η δημιουργία του νέου Μητρώου Ηλεκτρονικού Τύπου, αλλά το σημαντικότερο για εμένα είναι η γνωστοποίηση επιτέλους της ταυτότητας των μέσων και η συνεχής και μονίμως επικαιροποιημένη αποτύπωση του ιδιοκτησιακού καθεστώτος των επιχειρήσεων. Διότι με αυτόν τον τρόπο ο ηλεκτρονικός Τύπος και οι ενημερωτικές ιστοσελίδες αποκτούν για πρώτη φορά ταυτότητα, παύουν να είναι απρόσωπες, άρα ανώνυμες, άρα ανεξέλεγκτες και άρα ασύδοτες. Θα δώσω, όμως, μεγαλύτερη βάση στο πολιτικό μήνυμα αυτού του νομοσχεδίου.

Ο Πρόεδρος του Συνασπισμού της Αριστεράς και της Προοδευτικής Συμμαχίας, εν πάση περιπτώσει, κ. Αλέξης Τσίπρας μόλις προχθές είπε από το Βήμα της Βουλής ότι οφείλετε να κατανοήσετε κι εσείς και όσοι μας παρακολουθούν ότι αφού είστε φιλελεύθεροι σε όλες τις φιλελεύθερες δημοκρατίες η δημοσιογραφική έρευνα που ασκεί έλεγχο στην εξουσία συλλέγει τα στοιχεία και προχωρά σε αποκαλύψεις. Αυτή είναι η δουλειά της παντού στον κόσμο. Από εκεί και πέρα, τον λόγο τον έχει η δικαιοσύνη και οι προβλεπόμενες από το Σύνταγμα αρχές. Είναι η συνεδρίαση που τον διέκοψα τρεις φορές λέγοντας ως δημοσιογράφος η ίδια ότι αυτά που λέει είναι γκεμπελική δημοσιογραφία. Και το συνδέω με αυτό που συνέβη πριν από μερικούς μήνες, τον Αύγουστο. Διότι με αυτή τη λογική που υπεραμύνεται η Ελλάδα διαπομπεύεται πολύ συχνά από τον χώρο του από αντεθνικά δημοσιεύματα και κονδυλοφόρους. Και όχι μόνο η πατρίδα μας στο πρόσφατο παρελθόν, ειδικά η Κυβέρνησή μας, αλλά και δεκάδες πολίτες τους οποίους κρεμάνε στα μανταλάκια χωρίς στοιχεία, χωρίς αποδείξεις και χωρίς καμμία τιμωρία μετά. Το πιο πρόσφατο παράδειγμα ήταν η τραγική παιδίσκη τριών, πέντε, τεσσάρων ετών Μαρία, αυτό το ανύπαρκτο, όπως αποδείχτηκε, γεγονός, που τη δάγκωσε ένας σκορπιός και η Ελλάδα την άφησε άταφη -αν είναι δυνατόν!- σε μια περιοχή του Έβρου που αποδείχθηκε ότι δεν είχε καμμία σχέση με την ελληνική επικράτεια.

Βγαίνει το έγκριτο περιοδικό «DER SPIEGEL» -που κι εγώ συγχύστηκα που το διάβασα, γιατί ξέρω τη βαρύτητα του «DER SPIEGEL» και την επιρροή του παγκοσμίως- υποστηρίζει αυτή τη θέση και αμέσως μετά -επειδή το περιοδικό «DER SPIEGEL» είναι σοβαρό- ανακοινώνει ότι σε αυτή τη θέση βρισκόταν ένα άρθρο για την τύχη μιας ομάδας προσφύγων…» κ.λπ., κ.λπ., «…ελέγχουμε το ρεπορτάζ και θα αποφασίσουμε μετά την ολοκλήρωση της έρευνας…» -προς τον δημοσιογράφο γίνεται αυτή η έρευνα και όχι προς το ανύπαρκτο συμβάν- «…και αν είναι ακριβές, θα το επαναδημοσιεύσουμε και μετά».

Κάθισα και εκτύπωσα στα γερμανικά την ανακοίνωση του «DER SPIEGEL» -την οποία και θα καταθέσω στα Πρακτικά- ακριβώς για να τονίσω ότι υπάρχει και ο σοβαρός Τύπος, ο οποίος υπάρχει και στην Ελλάδα, ο οποίος οποτεδήποτε δημιουργεί τέτοιου είδους ανυπόστατες καταστάσεις, το αναγνωρίζει και μετά το διορθώνει. Και αυτό είναι το μυστικό της αξίας της δημοσιογραφίας.

(Στο σημείο αυτό η Βουλευτής κ. Φωτεινή Πιπιλή καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα και σε έναν άλλον υποστηρικτή της αντίληψης του Αλέξη Τσίπρα, του Προέδρου, στον δημοσιογράφο - συνεργάτη του «DER SPIEGEL» Τζόρτζ Χρηστίδη, ο οποίος είπε -αν είναι δυνατόν!- ότι το πρώτο καθήκον της δημοσιογραφίας είναι να παρουσιάσει την αλήθεια. Και τόνισε -προσέξτε, όμως, τη δημοσιογραφική αλήθεια, υπάρχει δηλαδή η αλήθεια του δημοσιογράφου, του χασάπη, του αστρολόγου- ότι αυτά τα πράγματα θα πρέπει να καταδικαστούν και να μην υιοθετούνται από την Αντιπολίτευση, η οποία τολμάει πριν από λίγο να μας ψέξει -κι εσάς, κύριε Υπουργέ- για το ότι εμείς χειραγωγούμε τη δημοσιογραφία. Ποιοι; Το κόμμα που ο εκλεκτός τους Νίκος Παππάς βρίσκεται αυτή τη στιγμή στο Ειδικό Δικαστήριο, διότι ήθελε αποδεδειγμένα να χειραγωγήσει τον Τύπο με τη δημιουργία δικών του καναλιών. Σαράντα χρόνια δημοσιογράφος πολυβραβευμένη, σαράντα χρόνια σε ραδιόφωνα, εφημερίδες, περιοδικά και τηλεόραση, μία φορά δέχτηκα αγωγή. Και για να καταλάβετε πόσο εμπεριστατωμένο ήταν το δικό μου ρεπορτάζ-καταγγελία σοβαρή, αυτός που μου έκανε την αγωγή καταδικάστηκε να πληρώσει και όλα τα δικαστικά έξοδα.

Πάμε, λοιπόν, τώρα στο κρισιμότερο, κύριε Υπουργέ. Και απευθύνω έκκληση στους συναδέλφους δημοσιογράφους που υπηρετούμε διαχρονικά τις ίδιες αξίες: Με αυτή την ΕΣΗΕΑ, με αυτό το συνδικαλιστικό όργανο -αυτό που όχι μόνο δεν προστατεύει τους εργαζόμενους δημοσιογράφους, αλλά μετέρχεται μεθόδους οι οποίες είναι απαράδεκτες- αυτό το νομοσχέδιο δεν μπορεί να υλοποιηθεί, διότι ο νόμος θα έπρεπε να υλοποιείται κυρίως από το συνδικαλιστικό όργανο, το οποίο όχι μόνο δεν ελέγχει, αλλά πολλές φορές θωπεύει τις ψευδείς κατάπτυστες δημοσιεύσεις.

Εγώ προσωπικά είμαι υπερήφανη, γιατί μετά από τόσα χρόνια επιτυχούς καριέρας, υπέβαλα το 2013 με μία πολύ σκληρή δημόσια επιστολή στον πρόεδρο της ΕΣΗΕΑ τότε, τον Τρίμη, το αίτημα ότι απαγορεύω στην ΕΣΗΕΑ να με έχει στα καταστατικά της και στα μητρώα της και απαιτώ τη διαγραφή μου, διότι δεν θέλω να είμαι σε αυτό το συνδικαλιστικό συνονθύλευμα. Διότι η ΕΣΗΕΑ το πρώτο που θα έπρεπε αν μη τι άλλο να κάνει, κυρίες και κύριοι -ακόμα κι αν δεν τηρήσει τον δικό σας νόμο, ακόμα κι αν δεν τηρήσει κανέναν νόμο- θα ήταν να ακολουθεί με σεβασμό την παράγραφο 1 και την παράγραφο 2 του κανονισμού και να μην εξευτελίζει νεαρούς δημοσιογράφους καλώντας τους να εγγραφούν στα μητρώα της ΕΣΗΕΑ δίνοντας εξετάσεις με ερωτήματα του τύπου «ποιος ήταν ο πρώτος κυβερνήτης της χώρας;», αντί μετά από δύο χρόνια, αφού παρακολουθήσει την υπογραφή του δημοσιογράφου και την εγκρίνει, την πορεία του δηλαδή, αν έχει υποπέσει σε διάφορα σφάλματα, τότε να τον εγγράφει. Εδώ υπάρχουν δημοσιογράφοι που δεν ξέρουν να κλείνουν τη γενική και την αιτιατική.

(Στο σημείο αυτό η Βουλευτής κ. Φωτεινή Πιπιλή καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελειώνοντας, επί δεκατέσσερα χρόνια υπήρξα θύμα κατάπτυστου συκοφαντικού δημοσιεύματος της «ΕΛΕΥΘΕΡΟΤΥΠΙΑΣ» και μετά του Βαξεβάνη και του διαδικτύου, όπου «κρέμασαν» εμένα και την οικογένειά μου στα μανταλάκια με πρωτοσέλιδα για το ότι έχτισα αυθαίρετο σε ευαίσθητο περιβαλλοντικά περιβάλλον, σε ένα ποτάμι, παρά το γεγονός ότι από την πρώτη στιγμή τους έστειλα χαρτιά ότι δεν μπορεί να είναι αυθαίρετο ένα πυργόσπιτο που έχει κηρυχθεί από χρόνια από το Υπουργείο Περιβάλλοντος ως παραδοσιακό, διατηρητέο κ.λπ., κ.λπ.. Ήρθη η ασυλία μου -γιατί το ζήτησα κι εγώ- δικάστηκα, αθωώθηκα βεβαίως και εν συνεχεία ξέρετε βέβαια τι έκανα. Έκανα αυτό που λέει ο κ. Τσίπρας. Όμως, μου πήρε πάρα πολλά χρόνια που δεν μπορεί να το κάνει ο οποιοσδήποτε. Κατέθεσα, δηλαδή, μία πολύ ωραία αγωγή σε όλους αυτούς τους δημοσιογράφους του «βαξεβανισμού», την κέρδισα μόλις από το 2009 και δικαιώθηκα και με χρηματική αποζημίωση το 2021, αν αυτό είναι αυτό που προτείνει ο κ. Αλέξης Τσίπρας να ακολουθήσει και ο απλός πολίτης.

Και το κερασάκι στην τούρτα: Αυτός ο πολύ ελεγκτής δημοσιογράφος εννοείται ότι έχει εξαφανιστεί μετά την κύρωση του δικαστηρίου να με πληρώσει με αποζημίωση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης κ. Βιλιάρδος. Αμέσως μετά τον λόγο θα πάρει ο Κοινοβουλευτικός Εκπρόσωπος του ΜέΡΑ25 κ. Γρηγοριάδης. Και επειδή βλέπω κάποιες αντιδράσεις, εξηγώ ότι τα μικρότερα σε κοινοβουλευτική δύναμη κόμματα έχουν πολλές υποχρεώσεις και οι Κοινοβουλευτικοί Εκπρόσωποι μπορεί να πρέπει να είναι ταυτόχρονα και σε κάποια επιτροπή.

Ορίστε, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, επιγραμματικά στο νομοσχέδιο -αφού αναφέρθηκε με λεπτομέρεια ο εισηγητής μας- η Κυβέρνηση, στο τέλος της θητείας της, θέλει να καταγράψει τον χώρο του έντυπου και ηλεκτρονικού Τύπου. Στην ουσία, όμως, θέλει να ελέγξει την κρατική ενίσχυση του χώρου, αφού υπάρχει ήδη μητρώο για κάποια μέσα μαζικής ενημέρωσης, όπως για τα ραδιόφωνα και τους τηλεοπτικούς σταθμούς. Εκτός αυτού, για τις ημερήσιες και εβδομαδιαίες περιφερειακές εφημερίδες, υπάρχει το μητρώο του ν.3548/2007, όπως αντικαταστάθηκε από τον ν.4487/2017.

Το νομοσχέδιο είναι σημαντικό για τον ηλεκτρονικό χώρο, η δημοφιλία του οποίου αυξάνεται συνεχώς, ενώ ο έμμεσος τρόπος ελέγχου του, είναι το ότι θα επιτρέπεται η καταχώρηση διαφημίσεων του δημοσίου μόνον σε έντυπο ή ηλεκτρονικό μέσο που θα έχει εγγραφεί στο αντίστοιχο μητρώο, με τα άρθρα 22 έως 24.

Οφείλουμε να σημειώσουμε, πάντως, πώς το νομοσχέδιο κατατίθεται, αφού η Κυβέρνηση έχει διαθέσει πάνω από 80 εκατομμύρια ευρώ, για να ελέγξει τα μέσα μαζικής ενημέρωσης, μεταξύ άλλων με την επίκληση της πανδημίας. Μέσω αυτών δε, το εκλογικό σώμα, έτσι ώστε να μη βλέπει την καταστροφή που έχει προκαλέσει στη χώρα. Να μη βλέπουν οι Έλληνες τα χρέη και τα ελλείμματα που συσσώρευσε, μεταξύ άλλων, με την καταστροφική πολιτική των lockdown σε αντίθεση με πλούσιες χώρες, όπως η Σουηδία, ή η Ελβετία, όπου μέσα σε τρία μόλις χρόνια προκλήθηκε συνολικό έλλειμμα -ζημία, δηλαδή- ύψους 50 δισεκατομμυρίων στο κεντρικό κράτος από μόλις 2,36 δισεκατομμύρια το 2009.

Δεν συνειδητοποιούν οι πολίτες πως τα ελλείμματα αυτά αυξάνουν το ήδη μη βιώσιμο δημόσιο χρέος μας των 392 δισεκατομμυρίων, χωρίς να προσθέσουμε τις κρατικές εγγυήσεις των 30 δισεκατομμυρίων, εκ των οποίων τα 18,7 δισεκατομμύρια ξανά για τις τράπεζες. Όλα αυτά τα χρέη καλύπτονται με δανεικά που θα πληρώσουμε πανάκριβα με φόρους, με πλειστηριασμούς και με ξεπουλήματα εμείς και τα παιδιά μας. Αυτό είναι το πραγματικό κόστος του δανεισμού και όχι μόνο τα επιτόκια, να μη βλέπουν οι Έλληνες το υπέρογκο ιδιωτικό χρέος των 406 δισεκατομμυρίων στα τέλη του Ιουνίου του 2022 εκ των οποίων, τα 258 δισεκατομμύρια «κόκκινο». Επιπλέον, το εξωτερικό χρέος των 560 δισεκατομμυρίων, το οποίο έχει αυξηθεί σχεδόν κατά 150 δισεκατομμύρια από τις αρχές του 2019, 150 δισεκατομμύρια μέσα σε τρία μόλις χρόνια.

Δεν συνειδητοποιούν οι πολίτες την εκτόξευση του εμπορικού ελλείμματος στα 27,3 δισεκατομμύρια το εννεάμηνο, από 16,8 δισεκατομμύρια το αντίστοιχο χρονικό διάστημα του 2021. Όπως, επίσης, του ισοζυγίου τρεχουσών συναλλαγών μας από έλλειμμα 2,7 δισεκατομμύρια το 2019 στα 10,9 δισεκατομμύρια το 2020 και στα 12,2 δισεκατομμύρια το 2021. Όλα αυτά, αλήθεια, δεν θυμίζουν το 2009; Δεν πρέπει να το υπενθυμίζουμε συνεχώς;

Καμμία άλλη κυβέρνηση στο παρελθόν, δεν έχει προξενήσει τόσες πολλές και μεγάλες ζημίες στην οικονομία μας σε ένα τόσο μικρό χρονικό διάστημα. Ενώ η σημερινή, είχε την ευκαιρία να επιτύχει θαύματα, εάν αντιμετώπιζε τις κρίσεις ως ευκαιρίες, όπως όφειλε, αντί ως προβλήματα.

Επιστρέφοντας στο θέμα των μέσων μαζικής ενημέρωσης, οι ενέργειες της Κυβέρνησης, όπως, η διαπλοκή και οι επιδοτήσεις έχουν πλήξει σε μεγάλο βαθμό την αξιοπιστία της ενημέρωσης, γεγονός που τεκμηριώνεται, μεταξύ άλλων, από τις επιβαρυντικές εκθέσεις διεθνώς, σχετικά με την ελευθερία -σε εισαγωγικά- του Τύπου στην Ελλάδα.

Εν προκειμένω, το 2022 η χώρα μας κατέλαβε την τελευταία θέση παγκοσμίως, όπως, θα καταθέσουμε στα Πρακτικά, έχοντας υποχωρήσει κατά τριάντα οκτώ ολόκληρες θέσεις. Βέβαια, ο Πρωθυπουργός χαρακτήρισε τη συγκεκριμένη έρευνα για τα σκουπίδια στην ομιλία του, κάτι που, όμως, δείχνει μια καθεστωτική αντίληψη, η οποία, δεν είναι ότι καλύτερο για τη χώρα μας και προφανώς για καμμία χώρα, πόσω μάλλον όταν έχει ξεσπάσει το σκάνδαλο των υποκλοπών, όπου ασφαλώς ο Πρωθυπουργός δεν είναι άμοιρος ευθυνών, ενώ επιμένει στην αδιαφάνεια με την επίκληση του απορρήτου.

Συνεχίζοντας, το μεγάλο πρόβλημα που έχει δημιουργηθεί με τα μέσα μαζικής ενημέρωσης και το οποίο δεν λύνεται με το σημερινό σχέδιο νόμου, όπως δεν λύθηκε με τα προηγούμενα, φαίνεται από μία μελέτη της «ΔΙΑΝΕΟΣΙΣ» του 2018, σύμφωνα με την οποία τόσο ο Τύπος όσο και η τηλεόραση έχουν από τους χαμηλότερους δείκτες εμπιστοσύνης στην Ελλάδα. Κάτω από το 15%, όπως θα καταθέσουμε στα Πρακτικά, ενώ παραδόξως οι Έλληνες εμπιστεύονται περισσότερο τον επαρχιακό τύπο, ενδεχομένως, επειδή δεν συμμετέχουν σε αυτόν οι μεγάλοι επιχειρηματικοί και διαπλεκόμενοι φυσικά όμιλοι.

Εν προκειμένω, με βάση μια πρόσφατη έρευνα του ινστιτούτου «REUTERS», οι ερωτηθέντες στην Ελλάδα απάντησαν πως εμπιστεύονται τον τοπικό Τύπο σε ποσοστό 55%, ενώ είναι η πρώτη φορά που περιφερειακός Τύπος ξεπέρασε σε αξιοπιστία τα μέσα πανελλαδικής εμβέλειας. Η ίδια έρευνα καταγράφει τη μείωση της εμπιστοσύνης στα μέσα μαζικής ενημέρωσης, παγκοσμίως με την Ελλάδα, όμως, να βρίσκεται στην τεσσαρακοστή δεύτερη θέση στο σύνολο σαράντα έξι χωρών, όσον αφορά την εμπιστοσύνη των πολιτών στις ειδήσεις, ενώ στην τελευταία θέση αναφορικά με την πεποίθηση πως τα μέσα μαζικής ενημέρωσης είναι ανεξάρτητα από πολιτικά και επιχειρηματικά συμφέροντα. Μόλις το 7% του δείγματος των ερωτηθέντων πιστεύει πως τα ελληνικά μέσα μαζικής ενημέρωσης είναι ελεύθερα από αθέμιτες πολιτικές επιρροές, ενώ μόνο το 8% θεωρεί πως δεν συντάσσονται με επιχειρηματικά συμφέροντα.

Η αίσθηση της αδιαφάνειας στην παραγωγή των ειδήσεων δε, φέρνει την Ελλάδα τελευταία, μετά από χώρες όπως η Ουγγαρία και η Σλοβακία. Αν είναι δυνατόν! Επομένως, με αυτό το θέμα θα έπρεπε να ασχολούνται, κυρίως, οι κυβερνήσεις, αφού φαίνεται καθαρά πως η Ελλάδα βαδίζει και εδώ, από το κακό στο χειρότερο, όπως άλλωστε, στην οικονομία και σε πολλά άλλα θέματα, προφανώς με δική τους ευθύνη. Το σύνολο, πάντως, των δανείων των τηλεοπτικών σταθμών το 2019, εκ των οποίων οι περισσότεροι λειτουργούν ζημιογόνα, ανερχόταν στα 870 εκατομμύρια, έναντι 780 εκατομμύρια το 2018, γεγονός που τους καθιστά επικίνδυνους για τις τράπεζες και εκβιάσιμους στη χειραγώγησή τους, με στόχο την εξυπηρέτηση πολιτικών και οικονομικών συμφερόντων.

Περαιτέρω, το νομοσχέδιο έχει αρκετά προβληματικά σημεία, όπως η καταχώριση των μέσων μαζικής ενημέρωσης, με βάση κάποιες συγκεκριμένες προϋποθέσεις στελέχωσης και οικονομικών μεγεθών στα άρθρα 4 και 26. Εδώ, οφείλει να αναρωτηθεί κανείς, ποια έχουν τη δυνατότητα να προβούν σε αυτή τη στελέχωση χωρίς στήριξη, ενώ δεν φαίνεται να προβλέπεται κάποια ετήσια παρακολούθηση ούτε τι θα συμβεί σε περιπτώσεις εξαγορών και συγχωνεύσεων.

Τι νόημα έχει, αλήθεια, να ελέγχεται η αξιοπιστία ενός μέσου, εάν δεν ελέγχεται ο μέτοχος του; Δηλαδή, το πόθεν έσχες του μέσου; Πόσω μάλλον, όταν ο σχετικός νόμος για τον βασικό μέτοχο έχει γίνει κυριολεκτικά λάστιχο, αν μου επιτραπεί η έκφραση, κυρίως, από τη σημερινή Κυβέρνηση που χαλάρωσε ουσιαστικά τις προϋποθέσεις, απελευθερώνοντας το πλαίσιο;

Ειδικότερα, το βασικό άρθρο του ν.2328/95 έχει υποστεί πολλές αλλαγές τα χρόνια που πέρασαν -«υποστεί» είναι η σωστή λέξη- ενώ οι τρεις προέρχονται από τη σημερινή Κυβέρνηση, με το άρθρο 157 του ν.4635/19, με το άρθρο 42 του ν.4779/21 και με το άρθρο 20 του ν.4955/22.

Ένα από τα πρώτα νομοθετήματα δε της Κυβέρνησης, ήταν η αλλαγή του άρθρου 157, όπου έγινε δυνατή η μη ονομαστικοποίηση μετοχών μέσων μαζικής ενημέρωσης για εταιρείες επενδύσεων της Ευρωπαϊκής Ένωσης, του ευρωπαϊκού οικονομικού χώρου και του ΟΟΣΑ, όπως θα καταθέσουμε στα Πρακτικά.

Σε κάθε περίπτωση, υπήρξαν πολλές και σημαντικές αντιδράσεις στο νομοσχέδιο από τους φορείς, όπως, για παράδειγμα, από τον Σύνδεσμο Ημερησίων Περιφερειακών Εφημερίδων, στο θέμα των χαμηλών ορίων στελέχωσης που θα ζημιώσει σοβαρές εφημερίδες λόγω του ανταγωνισμού για τις ενισχύσεις. Ο φορέας αυτός είναι αντίθετος, σύμφωνα με όσα θα καταθέσουμε στα Πρακτικά, για να μελετήσει καλύτερα η Κυβέρνηση όπως οφείλει τους λόγους. Ο φορέας αυτός δεν είναι ο μοναδικός, γεγονός που σημαίνει πως δεν έχει δοθεί η απαιτούμενη προσοχή στην κατάρτιση του σχεδίου νόμου.

Υπάρχουν, επίσης, αντιδράσεις από τους εργαζόμενους όσον αφορά τη μείωση του αριθμού στελέχωσης στα κανάλια μέσω της πρόβλεψης του άρθρου 32 για τις συνδεδεμένες εταιρείες και της παράτασης της ημερομηνίας μετάδοσης περιεχομένου επίγειας ψηφιακής υψηλής ευκρίνειας του άρθρου 31 για μετά τις εκλογές. Το γεγονός αυτό αποτελεί μία ακόμη επιδότηση των μέσων μαζικής ενημέρωσης, ενώ καταστρατηγεί το κόστος της άδειας, για το οποίο καλώς ή κακώς έχουν ήδη δεσμευθεί μέσω του διαγωνισμού της Κυβέρνησης ΣΥΡΙΖΑ.

Συνεχίζω με ορισμένα άλλα θέματα της επικαιρότητας.

Με τα διάφορα Fuel Pass και με τα καλάθια του Υπουργού Ανάπτυξης ασφαλώς δεν ελέγχεται η άνοδος των τιμών, ενώ τεκμηριώνεται από τη συνεχή αύξηση του δομικού πληθωρισμού στην Ελλάδα -ο κάθε οικονομολόγος δεν μετράει τον πληθωρισμό, αλλά τον δομικό πληθωρισμό- που ήταν στο 5,9% τον Νοέμβρη από 5,2% τον Οκτώβρη, όταν στην Ευρωπαϊκή Ένωση έμεινε σταθερός στο 5%, σύμφωνα με όσα θα καταθέσουμε στα Πρακτικά. Εν προκειμένω η λύση που έχουμε αναφέρει επανειλημμένα είναι η μείωση των φορολογικών συντελεστών αναλογικά με την αύξηση των τιμών, όπως του φόρου προστιθέμενης αξίας στα βασικά τρόφιμα, στην ενέργεια και στα αγροτικά εφόδια, και του ειδικού φόρου κατανάλωσης, όπου είναι απαράδεκτο να έχουμε τα υψηλότερα έσοδα στην Ευρώπη στο 2,9% του ΑΕΠ μας το 2019 -πήραμε επίτηδες το 2019 επειδή δεν υπήρχε πανδημία- έναντι 1,9% του μέσου όρου της Ευρωπαϊκής Ένωσης και 1,4% της Γερμανίας. Λόγω της ενεργειακής κρίσης δε πολλές άλλες χώρες έχουν μειώσει ήδη τον συντελεστή, ενώ στην Ελλάδα παραμένει απαράδεκτα αμείωτος.

Αυτό που μας έκανε, όμως, πολύ μεγάλη εντύπωση ήταν η λαϊκίστικη προεκλογική δήλωση του Πρωθυπουργού προχθές, το Σάββατο, στη συζήτηση του προϋπολογισμού, σύμφωνα με την οποία θα επιδοτήσει περί τα οκτώ εκατομμύρια πεντακόσιες χιλιάδες Έλληνες με ένα Market Pass -έτσι το ονόμασε αν δεν κάνω λάθος- κόστους 650 εκατομμυρίων για έξι μήνες, έως τις εκλογές δηλαδή, για τις αγορές τους από τα σουπερμάρκετ κ.λπ.. Σήμερα ανακοινώθηκε και από τις λαϊκές αγορές αν δεν κάνω λάθος. Όπως ανέφερε, θα εισπράξει τα χρήματα αυτά από τα υπερκέρδη των δύο διυλιστηρίων τα οποία θα υπερβούν τα 2,6 δισεκατομμύρια το 2022, αφού στο εννεάμηνο ήταν περί τα 2 δισεκατομμύρια. Συγκεκριμένα, τα κέρδη τους το 2021 ήταν 665,27 εκατομμύρια ενώ το εννεάμηνο του 2022 2,673 δισεκατομμύρια. Τα υπερκέρδη τους, δηλαδή, είναι 2 δισεκατομμύρια μέσα σε εννέα μήνες, οπότε στο έτος θα υπερβούν τα 2,6 δισεκατομμύρια.

Με απλά λόγια, λοιπόν, ανακοίνωσε ότι ο κ. Βαρδινογιάννης και ο κ. Λάτσης θα επιδοτήσουν οκτώ εκατομμύρια πεντακόσιες χιλιάδες Έλληνες με ένα μικρό μόνο μέρος των ετησίων κερδών τους, τα οποία βέβαια έχουν προφανώς κερδίσει από τους πολίτες. Εν προκειμένω ο καθένας μας γνωρίζει πως όταν αυξάνονται οι τιμές του πετρελαίου διεθνώς, αυξάνονται αμέσως στα πρατήρια, παρά το ότι τα διυλιστήρια αγοράζουν με συμβόλαια μελλοντικής εκπλήρωσης, ενώ όταν μειώνονται διεθνώς, αργεί να εμφανιστεί αυτή η μείωση στα πρατήρια. Επομένως, είναι δεδομένη η αισχροκέρδεια και τα θύματά της, οι Έλληνες πολίτες. Αυτή την αισχροκέρδεια πρέπει να καταπολεμήσει η Κυβέρνηση και όχι να δίνει απλά επιδόματα.

Σε κάθε περίπτωση θεωρούμε πως είναι απίστευτα εξευτελιστική η παραπάνω ενέργεια του Πρωθυπουργού, τόσο για τον ίδιο, αφού στην ουσία επιδιώκει μια νομότυπη εξαγορά ψήφων -είναι ξεκάθαρο-, όσο και για τους Έλληνες που ασφαλώς δεν έχουν ανάγκη την ελεημοσύνη των ολιγαρχών της χώρας τους. Μοιάζει δε η ενέργεια αυτή σε κάποιο βαθμό με την απόλυτη γελοιοποίηση του «Υπουργού Αναπτύξεως και Καλαθιών» στην αγορά του Ρέντη, όπου φωτογραφήθηκε να βοηθάει στο φόρτωμα ενός φορτηγού, θεωρώντας πως αυτό πρέπει να κάνει ένας πολιτικός και ότι αυτό είναι πολιτική. Αν είναι δυνατόν! Αν είναι δυνατόν να αναπτυχθεί ποτέ με τέτοιους θεατρινισμούς η Ελλάδα, παρά το ότι είναι μια πλούσια χώρα που μπορεί να εξασφαλίσει σίγουρα την ευημερία των πολιτών της.

Ανεξάρτητα, όμως, από τα παραπάνω ακόμη και ένας πρωτοετής φοιτητής Οικονομικών γνωρίζει ότι δεν γίνεται οικονομική πολιτική με επιδόματα, πως αυτό που χρειάζεται η Ελλάδα είναι η στήριξη της παραγωγής, έτσι ώστε να δημιουργηθούν αξιοπρεπείς και σωστά αμειβόμενες θέσεις εργασίας για τους Έλληνες. Το γνωρίζει άλλωστε και ο Πρωθυπουργός. Υπενθυμίζουμε πως τον Μάιο του 2019 απευθυνόμενος τότε στον ΣΥΡΙΖΑ που ήταν Κυβέρνηση είπε τα εξής: Η μιζέρια που ζούμε -έτσι ακριβώς είπε- δεν αλλάζει με επιδόματα και με κουρεμένα αντίδωρα, αλλά με ανάπτυξη και με πολλές καλά αμειβόμενες θέσεις εργασίας. Αυτά ήταν τα λόγια του Πρωθυπουργού.

Τι άλλαξε, αλήθεια, από τότε και έχει μετατρέψει την Ελλάδα σε μία θλιβερή χώρα επιδομάτων, με την εγχώρια ολιγαρχία να θησαυρίζει μετατρέποντας προφανώς τις κρίσεις σε ευκαιρίες; Απολύτως τίποτα. Απλά υπεξαίρεσε και αυτός με τη σειρά του με τα κενά λόγια του την εξουσία κοροϊδεύοντας, όπως όλοι οι προηγούμενοι, τους Έλληνες.

Κλείνω, με το άλλο μεγάλο θέμα, με τα κόκκινα ενυπόθηκα δάνεια, τα περισσότερα από τα οποία έχουν μεταφερθεί στα fund, στους κερδοσκόπους, που ονομάτισε ο Πρόεδρος της Ελληνικής Λύσης ένα προς ένα χωριστά, οι πλειστηριασμοί ενός μεγάλου αριθμού των σπιτιών των Ελλήνων, αυτών που μεταφέρθηκαν σκόπιμα με τον νόμο του 2003 αντί του 2015, στην ουσία μετατέθηκαν για μετά τις εκλογές με τη γνωστή απόφαση του Αρείου Πάγου.

Εν προκειμένω οφείλουμε να προειδοποιήσουμε τους πολίτες λέγοντάς τους πως εάν μείνει η ίδια Κυβέρνηση θα προσπαθήσει να παρακάμψει την απόφαση του Αρείου Πάγου προς όφελος των κερδοσκόπων -πρέπει να το θυμούνται-, όπως έκανε με την τροπολογία που ψήφισε για την παράκαμψη της απόφασης του Σ.τ.Ε. όσον αφορά στην ιδιωτικοποίηση του νερού, αυτό το τεράστιο έγκλημα που ελπίζουμε ποτέ να μη συμβεί στη χώρα μας. Πρόκειται για έναν ακόμη λόγο που δεν πρέπει να ψηφίσουν ξανά οι Έλληνες τους θύτες τους. Εάν το κάνουν, θα έχουν δυστυχώς διαπράξει ακόμη ένα μεγάλο λάθος.

Ευχαριστώ πολύ και εύχομαι καλές γιορτές σε όλους.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής της Ελληνικής Λύσης κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, θα κάνω μια επαναδιατύπωση της σειράς των ομιλητών μετά από μια ενδοσυνεννόηση. Το λόγο τώρα θα πάρει η Βουλευτής της Νέας Δημοκρατίας η κ. Μαρία - Αλεξάνδρα Κεφάλα, στη συνέχεια, όπως είπα, ο Κοινοβουλευτικός Εκπρόσωπος του ΜέΡΑ25, ο κ. Κλέων Γρηγοριάδης, αμέσως μετά ο Βουλευτής της Νέας Δημοκρατίας ο κ. Ξενοφών Μπαραλιάκος και στη συνέχεια τον λόγο θα πάρει ο Υπουργός, ο κ. Οικονόμου και πάει λέγοντας. Μέχρι αυτή τη στιγμή υπάρχει δέσμευση του Προεδρείου. Από εκεί και πέρα ο καθένας μπορεί να κάνει τον προγραμματισμό του.

Κυρία Κεφάλα, έχετε τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η ελευθερία του Τύπου στη χώρα μας είναι κατακτημένη και συνταγματικά κατοχυρωμένη. Η μεγάλη του προσφορά και ο καθοριστικός ρόλος του τύπου στη δημοκρατία και την πατρίδα είναι στοιχεία αδιαμφισβήτητα σε όλη την πορεία μας ως έθνος. Αναγνωρίζουμε αυτή τη σημασία χωρίς αστερίσκους. Χρωστάμε πολλά στην ελευθεροτυπία ως έναν από τους πυλώνες της εξουσίας στο δημοκρατικό μας πολίτευμα, πυλώνας που ασκεί κριτική στην εκάστοτε κυβέρνηση χωρίς τον φόβο της λογοκρισίας.

Όμως, όπως συμβαίνει σε κάθε ευνομούμενη πολιτεία, η ύπαρξη κανόνων σαφών και επικαιροποιημένων είναι και αυτονόητη και αναγκαία για να υπάρχει ένα ξεκάθαρο τοπίο, για να ενισχύεται η ανεξαρτησία, η διαφάνεια, η βιώσιμη επιχειρηματικότητα και ο υγιής ανταγωνισμός, να αποτρέπονται φαινόμενα σχέσεων εξάρτησης.

Με πλήρη επίγνωση των δυσκολιών για τον έντυπο και τον ηλεκτρονικό Τύπο σε ένα περιβάλλον έντονα ανταγωνιστικό, σε ένα περιβάλλον που ακολουθεί τις τεχνολογικές εξελίξεις δημιουργώντας καινούργια συνεχώς δεδομένα, σε έναν ηλεκτρονικό Τύπο ζωντανό είκοσι τέσσερις ώρες το εικοσιτετράωρο και σε έναν έντυπο Τύπο που χρειάζεται να προσαρμοστεί σε αυτή τη νέα εποχή, το νομοσχέδιο που συζητάμε σήμερα αποτελεί μια σημαντική τομή. Στόχος μας η καταγραφή των πραγματικών αναγκών του κλάδου και η ουσιαστική στήριξη και ενίσχυσή του.

Δημιουργούμε ένα σαφές νομοθετικό πλαίσιο λειτουργίας για το σύνολο του Τύπου. Είναι υποχρέωσή μας απέναντι στον ελληνικό λαό να ορίσουμε κανόνες ενιαίους, ξεκάθαρους και δίκαιους, σε ό,τι αφορά την πρόσβαση του Τύπου σε χρήματα κρατικής διαφήμισης και κρατικής ενίσχυσης, γιατί αυτά τα χρήματα είναι του Έλληνα φορολογούμενου. Είναι, λοιπόν, ένα εγχείρημα που χρειάζεται τη στήριξη όλων των πολιτικών παρατάξεων. Δεν είναι εύκολο. Είναι και δύσκολο και απαιτεί και χρόνο και υπομονή.

Ορίζονται κάποιες ελάχιστες προϋποθέσεις - εργαλεία που θα μας βοηθήσουν και στο μέλλον να εμβαθύνουμε και να δημιουργήσουμε έναν αξιακό κώδικα που δύσκολα θα αμφισβητείται. Τι γίνεται; Εντάσσεται το σύνολο του έντυπου Τύπου σε μητρώο. Αναφερόμαστε σε εφημερίδες πανελλαδικής κυκλοφορίας, σε περιφερειακές και τοπικές, που έχουν το δικαίωμα καταχώρισης δημοσιεύσεων των φορέων του δημοσίου και περιοδικά. Εκσυγχρονίζεται το υπάρχον μητρώο περιφερειακού και τοπικού έντυπου Τύπου και δημιουργείται νέο μητρώο ηλεκτρονικού Τύπου. Η εγγραφή και παραμονή στα μητρώα αυτά προϋποθέτουν την τήρηση αυστηρών όρων και κριτηρίων, κανόνων δεοντολογίας και διαρκή έλεγχο στοιχείων και προϋποθέσεων.

Ειδικότερα, εισάγονται σημαντικές καινοτομίες όπως:

Η γνωστοποίηση της ταυτότητας του μέσου. Είναι επιδίωξη δική μας -και πιστεύω όλων μας- η αποτύπωση ανά πάσα στιγμή του ιδιοκτησιακού καθεστώτος των μέσων, να ξέρουμε ποιος παράγει ή αναπαράγει μια είδηση, ποιος σχολιάζει, όχι για να τον ελέγξουμε ή να τον λογοκρίνουμε, αλλά για να προασπίσουμε το δικαίωμα του αναγνώστη, του πολίτη στη γνώση της πηγής της ενημέρωσης που λαμβάνει. Δεν απαγορεύουμε το θάρρος της γνώμης, οφείλουμε, όμως, να προστατέψουμε την κοινωνία από τους λασπολόγους που κρύβονται πίσω από την ανωνυμία και τις ψεύτικες ταυτότητες.

Η υποχρεωτική απασχόληση ελάχιστου αριθμού δημοσιογράφων και λοιπού προσωπικού. Είναι σημαντικό τόσο για τον κλάδο όσο και για τους εργαζόμενους σε αυτόν. Για τις πανελλαδικής κυκλοφορίας ημερήσιες εφημερίδες προβλέπεται να υπάρχουν δεκαπέντε δημοσιογράφοι και πέντε εργαζόμενοι διαφόρων κλάδων, στις κυριακάτικες δέκα δημοσιογράφοι και δύο διαφορετικής ειδικότητας. Σε ό,τι αφορά τον περιφερειακό Τύπο, σε περιοχές με πληθυσμό κάτω των διακοσίων χιλιάδων ελάχιστη απαίτηση για δύο δημοσιογράφους και ένα στέλεχος άλλης ειδικότητας, ενώ στις περιφερειακές εβδομαδιαίες εφημερίδες σε περιοχές με πληθυσμό κάτω των ογδόντα χιλιάδων μόλις ένας δημοσιογράφος. Όπως διαπιστώνουμε, δεν πρόκειται για οριζόντια λύση, κάτι που θα ήταν άδικο για τα περιφερειακά μέσα μικρών περιοχών, αλλά λαμβάνονται υπ’ όψιν και πληθυσμιακά κριτήρια.

Η ιστορικότητα κυκλοφορίας. Αυτή βρίσκεται σε άμεση συνάρτηση με συνεπή και σταθερή παρουσία τους στην αγορά. Αποκλείουμε επίδοξους τυχοδιώκτες περαστικούς από τον χώρο. Το βάθος στον χρόνο αποτελεί ένα ελάχιστο δείγμα αναγνωρισιμότητας και βιωσιμότητας.

Η συνεχής επικαιροποίηση των στοιχείων του μητρώου είναι μια ακόμη καινοτομία, η παροχή πληροφοριών σχετικά με την κυκλοφορία για τα έντυπα και την επισκεψιμότητα και απήχηση για ιστοσελίδες, τη θεματολογία, τη γεωγραφική εμβέλεια και στόχευση και τα κοινά - στόχους.

Η σύσταση επιτροπής για την τήρηση των αρχών της δημοσιογραφικής ηθικής και δεοντολογίας, αποτελούμενη από άτομα με γνώση και εμπειρία.

Η θεσμοθέτηση μηχανισμού ελέγχου προϋποθέσεων εγγραφής και παραμονής σε αυτό. Προβλέπεται η δυνατότητα αυτεπάγγελτων τυχαίων ελέγχων από μέρους των αρμοδίων υπαλλήλων της Γενικής Γραμματείας Επικοινωνίας και Ενημέρωσης, καθώς και υποχρεωτικών σε περιπτώσεις καταγγελιών.

Τέλος, ο ηλεκτρονικός Τύπος και οι ενημερωτικές ιστοσελίδες αποκτούν για πρώτη φορά ταυτότητα, παύουν να είναι απρόσωπες και ανώνυμες, με ό,τι αυτό συνεπάγεται για τον πλουραλισμό, την ελευθερία της έκφρασης και της δημοκρατίας.

Κυρίες και κύριοι συνάδελφοι, τα μέσα μαζικής ενημέρωσης χρειάζονται αξιόπιστους επαγγελματίες με σεβασμό στον κλάδο, που θα εξασφαλίζουν την εγκυρότητα της είδησης που μεταφέρουν και την ποιότητα των σχολίων που υπογράφουν, ιδιαίτερα σήμερα που με τις δυνατότητες της τεχνολογίας κατακλυζόμαστε από αμέτρητες ιστοσελίδες όπου ο καθένας μπορεί να γράφει, να σχολιάζει και να δηλώνει ό,τι θέλει. Άλλο πράγμα ο πλουραλισμός και άλλο η ασυδοσία. Ένας Τύπος, έντυπος και ηλεκτρονικός, που αποπνέει υγεία είναι ο καλύτερος προασπιστής της δημοκρατίας και της ελευθερίας. Και αυτό ακριβώς κάνουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για τη συνέπεια στον χρόνο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τρεις μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Αμαλιάδας (δεύτερο τμήμα).

Η Βουλή σάς καλωσορίζει, σας εύχεται καλή πρόοδο και καλά Χριστούγεννα.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ που μόλις μου δώσατε τον λόγο, κύριε Πρόεδρε.

Ευχαριστώ τον κύριο που έφερε το νερό μου και καθάρισε υγειονομικώς το Βήμα, αν και δεν είναι η δουλειά του αυτή. Είναι κλητήρας της Βουλής και όχι υγειονομικός υπάλληλος.

Κυρίες και κύριοι Βουλευτές, κύριε Πρόεδρε, κύριε Υπουργέ που εκπροσωπείτε την Κυβέρνηση, συζητάμε σήμερα ένα σχέδιο νόμου ο τίτλος του οποίου, θα μου επιτρέψετε να σας πω ξεκινώντας, στην παρούσα συγκυρία που περνάμε στην πατρίδα μας μόνο ως ανέκδοτο και μάλιστα μάλλον καθόλου πετυχημένο θα μπορούσε να εκληφθεί από τον ελληνικό λαό: «Ενίσχυση δημοσιότητας…» -αυτό είναι άλλο θέμα, το συζητάμε αργότερα αν θέλετε, αν χρειάζεται να ενισχυθεί η δημοσιότητα του Τύπου, είναι το ζητούμενο αν θα καταφέρει να έχει δημοσιότητα καθετί που γράφεται στον ηλεκτρονικό ή στον έντυπο Τύπο- «…και διαφάνειας στον έντυπο και ηλεκτρονικό Τύπο».

Με άλλα λόγια -γιατί μίλησα για ανέκδοτο, κύριε Υπουργέ και μάλιστα καθόλου πετυχημένο- τι μας λέτε; Η Κυβέρνηση της λίστας Πέτσα τι ήταν η λίστα Πέτσα; Ήταν δεκάδες εκατομμύρια τα οποία, ας μην πω την αγοραία έκφραση, δώσατε σε συγκεκριμένα, «φωτογραφισμένα» μέσα, κανάλια, σταθμούς της ελληνικής τηλεόρασης κ.λπ. για να κάνετε τη δουλειά σας, για να προμοτάρουν την Κυβέρνησή σας νομοθετεί σήμερα τη θωράκιση της διαφάνειας στην ενημέρωση. Σε εσάς που το ακούτε σαν ανέκδοτο δεν μοιάζει αυτό, αφού η Κυβέρνηση της «Κυριάκος Μητσοτάκης Α.Ε.» -ανώνυμη εταιρεία σημαίνει αυτό, παιδιά που μας ακούτε από εκεί πάνω- η οποία χρησιμοποίησε το δημόσιο χρήμα, το χρήμα των Ελλήνων φορολογούμενων πολιτών για να χρηματοδοτήσει τη λίστα Πέτσα, χρηματοδοτούσε δηλαδή σταθμούς, κανάλια και sites για να «παίζουν» ό,τι ήθελε ο Κυριάκος Μητσοτάκης όλο τον καιρό της πανδημίας, η ίδια αυτή Κυβέρνηση όταν δεν εκβιάζει απειλώντας με μηνύσεις δημοσιογράφους τούς παρακολουθεί με το «Predator» κάθε φορά που γράφουν κάτι που δεν θέλει ή που ερευνούν κάτι που δεν πρέπει να ερευνηθεί;

Καταλάβατε τώρα γιατί στα αυτιά των πολιτών που μας ακούν από εκεί έξω και μόνο ο τίτλος του σχεδίου νόμου σας ακούγεται σαν ανέκδοτο; Ποια διαφάνεια να θέλετε να εγκαθιδρύσετε όταν είναι φανερό ότι δυσκολεύεστε πραγματικά να κατανοήσετε ότι κάθε δημοσιογράφος αυτού του κόσμου για να είναι πραγματικός δημοσιογράφος και όχι εγκάθετος κάποιων που τον βάζουν για να κάνουν τη δουλίτσα τους πρέπει, οφείλει το κράτος να του παράγει το καθεστώς που του επιτρέπει να ψάχνει όποιο θέμα θέλει και να γράφει γι’ αυτό ελεύθερα ό,τι ακριβώς θέλει, αρκεί βέβαια να το υποστηρίζει με στοιχεία και να σέβεται, όπως πάντα πρέπει, τη δημοσιογραφική δεοντολογία;

Έτσι εξάλλου -να το θυμίσουμε κι αυτό, γιατί μας ακούνε και νέοι άνθρωποι από εκεί πάνω, κύριε Πρόεδρε- καταφέρατε να κατακτήσετε για λογαριασμό μας, για λογαριασμό της Ελλάδας την εκατοστή ογδοηκοστή θέση στη διεθνή κατάταξη ελευθερίας και ανεξαρτησίας του Τύπου για την πατρίδα μας. Είμαστε δηλαδή, για να το καταλάβουμε όλοι, στη θέση αριθμός εκατόν ογδόντα. Πόσες είναι οι χώρες του κόσμου; Είναι διακόσιες άραγε, είναι διακόσιες κάτι; Αν εξαιρέσουμε τις δικτατορίες, αν εξαιρέσουμε τα φονταμενταλιστικά καθεστώτα, αυτά δηλαδή όπου η ελευθερία έχει πάει περίπατο και η δημοκρατία εκ προοιμίου έτσι κι αλλιώς, τότε πιθανόν να βρισκόμαστε στην τελευταία θέση των πολιτισμένων κρατών αυτής της Γης σε θέματα ανεξαρτησίας και ελευθερίας του Τύπου! Είναι «επίτευγμά» σας. Δεν το έχουμε πει εμείς, αυτό προκύπτει από στοιχεία παγκόσμιου οργανισμού, τον οποίο δεν αμφισβητεί κανείς.

Επίσης, ο τίτλος σας περί διαφάνειας εκλαμβάνεται από κάθε σκεπτόμενο άνθρωπο -επιτρέψτε μου να σας πω- ως ανέκδοτο καθώς -όπως πριν από λίγο σας είπε η κ. Σακοράφα και με χαρά το επαναλαμβάνω και εγώ, γιατί η επανάληψη είναι η μητέρα κάθε μάθησης βέβαια, αλλά κυρίως για να το ακούσουν αυτή τη δεύτερη φορά που επαναλαμβάνεται όσο το δυνατόν περισσότεροι πολίτες αυτής της χώρας- σύμφωνα με τα επίσημα στοιχεία της Ενιαίας Ανεξάρτητης Αρχής Δημοσίων Συμβάσεων -ακούστε τώρα να φρίξετε!- αποκαλύπτεται ότι μόλις μέσα σε ενάμιση χρόνο, στον τελευταίο δηλαδή ενάμιση χρόνο από τον Γενάρη του 2020 μέχρι και τον Ιούνιο του 2021 -κι αυτό, παιδιά, είναι αλήθεια, δεν είναι ανέκδοτο. Με συγχωρείτε που απευθύνομαι στα παιδιά, δεν θα το ξανακάνω- η Κυβέρνηση του «Κυριάκου Μητσοτάκη Α.Ε.» έχει κάνει, έχετε κάνει τριακόσιες πενήντα τρεις χιλιάδες διακόσιες εβδομήντα δύο συμβάσεις με απευθείας αναθέσεις, βρε αθεόφοβοι!

Τριακόσιες εβδομήντα δύο χιλιάδες. Αν κάνει κανείς τη διαίρεση, την πιο απλή μαθηματική πράξη, προκύπτει ο συγκλονιστικός αριθμός επτακόσια. Ξέρετε τι σημαίνει αυτό, κύριε Υπουργέ; Σημαίνει συμβάσεις με απευθείας ανάθεση επτακόσιες επί ενάμιση χρόνο, κάθε μέρα που περνάει. Αναρωτιέται κανείς πώς προλάβατε να κάνετε τόσες αμαρτίες μέσα σε μία μέρα. Πώς προλαβαίνει αυτή η Κυβέρνηση να το κάνει αυτό;

Δηλαδή δημόσιες συμβάσεις χωρίς κανένα διαγωνισμό, τον οποίο προβλέπουν οι κείμενοι νόμοι της πατρίδας μας -υπάρχουν νόμοι στην πατρίδα μας- και καταπατώνται αυτοί οι νόμοι και ανατίθενται επτακόσιες δημόσιες συμβάσεις τη μέρα κάθε μέρα επί ενάμιση χρόνο όπου θέλει ο Πρωθυπουργός και οι Υπουργοί. Αυτό γίνεται.

Πόσο έχει κοστίσει όλη αυτή η αμαρτωλότατη ιστορία στον ελληνικό λαό;

**ΠΡΟΕΔΡΕΥΩΝ (Αθανάσιος Μπούρας):** Προς τους Βουλευτές απευθύνεστε. Έτσι, κύριε συνάδελφε;

**ΚΛΕΩΝ ΓΡΗΓΟΡΙΑΔΗΣ:** Μάλιστα, ναι. Είπα, με συγχωρείτε, που παρασύρθηκα και είπα κάτι στα παιδιά που μας παρακολουθούν από εκεί πάνω, επισκέπτες είναι.

Πόσο έχει κοστίσει λοιπόν η αμαρτωλή αυτή ιστορία στον ελληνικό λαό, κύριε Πρόεδρε; Σε εσάς απευθύνομαι κυρίως. Όπως σας είπε η κ. Σακοράφα, 3 δισεκατομμύρια 860 εκατομμύρια ευρώ. Τόσα έχουν κοστίσει αυτές οι επτακόσιες αμαρτωλές συμβάσεις την ημέρα.

Πρόλαβε και τη δικαιολογία σας, κύριε Υπουργέ, η κ. Σακοράφα, που θα αφορά, φανταζόμαστε όλοι, την επίκληση της πανδημίας του COVID που θα επέτρεπε βέβαια, λόγω της κατεπείγουσας κατάστασης, να γίνει και καμμία δημόσια σύμβαση χωρίς διαγωνισμό. Δυστυχώς όμως για εσάς, από αυτά τα 3,86 δισεκατομμύρια ευρώ μόνο 380 εκατομμύρια, κυρίες και κύριοι Βουλευτές, κύριε Πρόεδρε, κατέληξαν σε δημόσιες συμβάσεις, που αφορούν την πανδημία του COVID μόνο. Αγνοούνται, με άλλα λόγια, 3,5 δισεκατομμύρια ευρώ που περισσεύουν.

Πού έχουν δοθεί άραγε αυτά τα 3,5 δισεκατομμύρια ευρώ; ο θεός και η ψυχή σας, κύριε Υπουργέ, όχι η δική σας, της «Κυριάκος Μητσοτάκης Α.Ε.».

Ας περάσουμε τώρα στην τελευταία προεκλογική παροχή, που ανακοίνωσε ο ηγεμών της Ελλάδας, ο Πρωθυπουργός μας, προχθές από εδώ, από αυτό εδώ το Βήμα, στη συζήτηση για τον οικονομικό προϋπολογισμό του 2023 και μάλιστα, την ανακοίνωσε, όπως είπα, ο ίδιος ο κ. Κυριάκος Μητσοτάκης.

Τους τελευταίους μήνες βέβαια μοιράζετε αφειδώς κουπόνια φτώχειας στους συμπολίτες μας και επινοείτε μάλιστα αγγλικούς όρους για να κρύψετε την ουσία ότι είναι κουπόνια φτώχειας. Όπως και αν τα ονομάσετε, αγαπητέ Υπουργέ, αγγλιστί, θα παραμείνουν αισχρά και απαράδεκτα κουπόνια φτώχειας για έναν λαό, που δεκατρία χρόνια τώρα τον φτωχοποιείτε συστηματικά σε συνεργασία τα τρία μεγάλα μνημονιακά κόμματα της χώρας, με σειρά μεγέθους: η Νέα Δημοκρατία, ο ΣΥΡΙΖΑ και το ΚΙΝΑΛ.

Αυτό δεν είναι και αξιοπρεπές. Δεν είναι ιθαγενείς να τους πουλάτε χάντρες και καθρεφτάκια οι Έλληνες πολίτες, να βαφτίζετε δηλαδή κάτι αγγλικά, μην πάρουν χαμπάρι ότι τους δίνετε ακόμα ένα κουπόνι φτώχειας. Είναι πολίτες.

Έτσι επιχειρείτε, κυρίες και κύριοι Βουλευτές της Συμπολίτευσης, κύριε Υπουργέ, να ρίξετε στάχτη στα μάτια των πολιτών που πλήττονται από τη δυσβάσταχτη ακρίβεια, ενώ βεβαίως την ίδια στιγμή στην πραγματικότητα τι κάνετε; Πάλι το ίδιο, επιδοτείτε όχι τον λαό αλλά τους ολιγάρχες.

Έτσι ακριβώς όπως βαφτίσατε Power Pass την επιδότηση του καρτέλ ενέργειας Λάτση – Βαρδινογιάννη – Μυτιληναίου - Περιστέρη και βεβαίως, πάνω και πρώτα απ’ όλους την αμερικανοαγγλική CVC, έτσι όπως βαφτίσατε Fuel Pass την επιδότηση του πετρελαίου, έρχεστε τώρα να μοιράσετε και το Food Pass, επιδοτώντας ταυτόχρονα τόσο το καρτέλ -με έναν σμπάρο δύο τρυγόνια- των διυλιστηρίων, αφού αρνείστε να φορολογήσετε ουσιαστικά τα τεράστια υπερκέρδη τους που ξεπέρασαν τα 2 δισεκατομμύρια ευρώ μόνο μέσα σε ένα εννεάμηνο, το εννεάμηνο Ιανουαρίου - Σεπτεμβρίου του τρέχοντος έτους, όσο βέβαια και το καρτέλ των σουπερμάρκετ, αφού σε αυτό -όλοι το ξέρουμε αυτό- θα κατευθυνθεί το μεγαλύτερο μέρος του ποσού από τα κουπόνια αγοράς τροφίμων. Είπε ο Πρωθυπουργός και τα χασάπικα -κρεοπωλεία τα είπε, γιατί μιλάει πιο διανοουμενίστικα- και τα ανθοπωλεία -λουλουδάδικα τα λέμε εμείς αυτά οι άνθρωποι του λαού.

Εν πάση περιπτώσει, δεν ξέρει ο Πρωθυπουργός ότι στα χασάπικα πια μόνο οι Έλληνες που έχουν κάτι παραπάνω σαν αγοραστική δυνατότητα, για το γκουρμέ; Δεν γνωρίζει ότι δεν μπορεί κανένα χασάπικο στη φτηνή, την κανονική μπριζόλα να ανταγωνιστεί κανένα σουπερμάρκετ, ότι η διαφορά είναι τεράστια; Μόνον αυτοί που μπορούν να δώσουν κάτι παραπάνω. Γιατί βέβαια πού υπερτερούν τα κρεοπωλεία; Υπερτερούν στην ποιότητα. Υπερτερούν σαφώς στην ποιότητα. Αλλά ποιος να αγοράσει την ποιότητα με τους μισθούς πείνας και τις συντάξεις πείνας που έχουν οι συμπολίτες μας; Επομένως, στα σουπερμάρκετ θα πάει το 80%-90% από αυτό το δωράκι που εξαγγείλατε.

Το δήθεν επίδομα που εξήγγειλε ο Κυριάκος Μητσοτάκης το Σάββατο στη Βουλή τερμάτισε βέβαια, έφτασε στο τέρμα του δηλαδή, τον επιδοματικό λαϊκισμό της Κυβέρνησής σας, αν και είναι δεδομένο ότι θα συνεχίσουμε να βλέπουμε κι άλλα παραδείγματα τέτοια πριν από τις εκλογές.

Δύο δισεκατομμύρια ευρώ είναι η καθαρή αισχροκέρδεια, κύριε Πρόεδρε, δύο διυλιστηρίων ενός ολιγάρχη -του κ. Ξενόκωστα φαντάζομαι, ναι μάλλον- από τα οποία η «Μητσοτάκης Α.Ε.» θα πάρει τα 600 εκατομμύρια ευρώ για να επιδοτήσει την αισχροκέρδεια των σουπερμάρκετ των ήδη ολιγαρχών ή των καλύτερών τους φίλων στην καλύτερη περίπτωση.

Η Κυβέρνηση δηλαδή για ακόμα μια φορά παίρνει από τη μία τσέπη της ολιγαρχίας χρήματα και τα βάζει στην άλλη της τσέπη, πουλώντας παράλληλα στους πολίτες επιδοματικό λαϊκισμό, λες και οι πολίτες τρώνε κουτόχορτο. Δεν το τρώνε πια. Δεκατρία χρόνια τους ταΐζετε με αυτό το παράξενο είδος χορταριού, αρνούνται πια να το καταναλώσουν!

Και όλα αυτά την ώρα που έγινε γνωστό κιόλας πως αυτού του τύπου η δήθεν επιδοματική πολιτική αυξάνει τις τιμές, δεν τις μειώνει στην πράξη, όπως ακριβώς γίνεται και στην περίπτωση των ενοικίων. Το ανέλυσε ο κ. Βαρουφάκης προχθές, αν και πρόκειται βεβαίως για ψιλά γράμματα που δεν σας απασχολούν διόλου.

Μόνον η αυτόματη, κύριε Πρόεδρε, τιμαριθμική αναπροσαρμογή του κατώτατου μισθού και των βασικών επιδομάτων και της κατώτατης σύνταξης που προτείνουμε εμείς, το ΜέΡΑ25, σε συνδυασμό, βέβαια, με το λουκέτο σε όλα ανεξαιρέτως τα σουπερμάρκετ που πιάνονται να αισχροκερδούν, μόνο αυτές οι τομές μπορούν πραγματικά να αποτελέσουν ουσιαστική λύση στην κρίση που μαστίζει την κοινωνία μας.

Την Τετάρτη 16 Νοεμβρίου ξεκίνησε στο εφετείο στις γυναικείες φυλακές Κορυδαλλού η δίκη των έντεκα Τούρκων πολιτικών κρατουμένων -περνάω σε ένα άλλο θέμα, όπως καταλάβατε- οι οποίοι καταδικάστηκαν σε πρώτο βαθμό με ελάχιστα αποδεικτικά στοιχεία, χωρίς να τους αναγνωριστεί το παραμικρό ελαφρυντικό.

Πρόκειται, κύριε Πρόεδρε, για δύο γυναίκες και εννέα άνδρες με καταγωγή από τη γειτονική Τουρκία, που έχουν συλληφθεί στη χώρα μας κατόπιν πιέσεων των Ηνωμένων Πολιτειών Αμερικής και της Τουρκίας. Ανάμεσά τους είναι δημοσιογράφοι, κύριε Υπουργέ, συγγραφείς, ποιητές, συντελεστές ντοκιμαντέρ κατά του εμπορίου ναρκωτικών που γίνεται στην Τουρκία, αναγνωρισμένοι πολιτικοί πρόσφυγες όλοι τους. Κανείς από τους συλληφθέντες δεν επιχείρησε να διαφύγει κατά τη διάρκεια της αστυνομικής επιχείρησης της σύλληψής του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ενάμισι λεπτό θα χρειαστώ. Σας ευχαριστώ πολύ.

Είναι υποκριτικό αυτό που συμβαίνει, κυρίες και κύριοι Βουλευτές. Από τη μία δηλαδή αυτοί οι άνθρωποι να έχουν καθεστώς πολιτικού πρόσφυγα το οποίο δικαιούνται λόγω των διώξεών τους από το καθεστώς Ερντογάν στην πατρίδα μας και από την άλλη, να διώκονται από την ίδια την πατρίδα μας ως τρομοκράτες, με βάση τη λίστα όμως όχι της πατρίδας μας, αλλά τη λίστα που τους ταχυδρόμησε ο κ. Ερντογάν, από τον οποίο, υποτίθεται, ότι τους δίνουμε άσυλο για να προστατεύσουμε τη ζωή τους. Αυτή είναι η αντιγνωμία.

Το ΜέΡΑ25 καταδικάζει τη μεροληπτική μεταχείρισή τους από την ελληνική δικαιοσύνη. Οι ίδιοι καταγγέλλουν ότι πρωτόδικα μέσα στην αίθουσα του δικαστηρίου, με την ανοχή της έδρας μάλιστα, η ομάδα ειδικών μεταγωγών της Ελληνικής Αστυνομίας τους επιτέθηκε και τους χτύπησε και την ελληνική πολιτεία, που παραβιάζει θεμελιώδη δικαιώματά τους με τρόπο που θυμίζει Ερντογάν και τη συμπεριφορά που επιφυλάσσει η σημερινή Τουρκία στους πολιτικούς της αντιπάλους, τους οποίους φιμώνει και φυλακίζει, όταν δεν δολοφονεί.

Απαιτούμε ως κόμμα να διασφαλιστεί η ορθή αντιμετώπισή τους από τη δικαιοσύνη και να υπάρξει μια δίκαιη δίκη για τους έντεκα απεργούς πείνας Τούρκους πολιτικούς κρατούμενους.

Τέλος, το Συμβούλιο Πλημμελειοδικών Θεσσαλονίκης άφησε χθες ή σήμερα ελεύθερο με μόνο περιοριστικό όρο την απαγόρευση εξόδου από τη χώρα τον αστυνομικό που πυροβόλησε και σκότωσε τον ανήλικο Κώστα Φραγκούλη. Βεβαίως, από τη στιγμή που ο Κώστας Φραγκούλης εξέπνευσε, η ελληνική δικαιοσύνη έχει μια δεύτερη ευκαιρία, καθώς πλέον η δικογραφία θα επιστρέψει στον ανακριτή, ο οποίος θα ζητήσει να αλλάξει η κατηγορία και να ασκηθεί πλέον ποινική δίωξη για ανθρωποκτονία τετελεσμένη.

Με αυτό το δεδομένο, ας ελπίσουμε ότι τελικά ο δολοφόνος, ο άνθρωπος που πυροβόλησε και σκότωσε τον Κώστα Φραγκούλη, θα πάψει να κυκλοφορεί ελεύθερος μέχρι να δικαστεί.

Για να καταλάβετε τι εννοώ -και με αυτή τη φράση κλείνω, κύριε Πρόεδρε- ας κάνουμε μια αντιστροφή, ας κάνουμε, πολίτες που ακούτε από εκεί έξω, μια απλή αντιστροφή. Έστω ότι είχε πυροβολήσει από πίσω στο κεφάλι και είχε σκοτώσει ένα άοπλο ανήλικο παιδί που δεν απειλούσε κατά κανέναν τρόπο τον ίδιο ή τους γύρω γύρω εκείνη την ώρα ένας συμπολίτης μας Ρομά, θα κυκλοφορούσε ελεύθερος, κύριε Πρόεδρε, κυρίες και κύριοι Βουλευτές, αυτή την ώρα; Σας το αφήνω να το σκεφτείτε.

Ευχαριστώ, κύριε Πρόεδρε, που μου επιτρέψατε μια μικρή ανοχή.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Ξενοφών Μπαραλιάκος. Αμέσως μετά τον λόγο θα πάρει, όπως ήδη έχω προαναγγείλει, ο Υπουργός κ. Οικονόμου και στη συνέχεια ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Ιωάννης Γκιόκας.

Ορίστε, κύριε Μπαραλιάκο, έχετε τον λόγο.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, σήμερα συζητούμε ένα νομοσχέδιο το οποίο αποτελεί ένα σύγχρονο και συνεκτικό πλαίσιο για τον ηλεκτρονικό και έντυπο τύπο, που ενισχύει τη διαφάνεια, τη λειτουργικότητα και τις συνθήκες κρατικής στήριξης, αλλά δίνει και μια ισχυρή ώθηση στην ίδια τη δημοσιογραφία και τους δημοσιογράφους της χώρας μας. Είναι, μάλιστα, σπουδαίο να συμβαίνει αυτό στη χώρα μας, όπου ο τύπος αποτελεί έναν καθρέφτη της ίδιας της δημοκρατίας, αφού κανείς δεν μπορεί να αμφισβητήσει την πολυφωνία αλλά και την ελευθερία που απολαμβάνει.

Η Κυβέρνηση με κάθε τρόπο θωρακίζει τα μέσα μαζικής ενημέρωσης απέναντι στις δυσκολίες των διεθνών κρίσεων που δοκιμάζουν τις αντοχές τους.

Αγαπητοί συνάδελφοι, η τεχνολογία στις μέρες μας εξελίσσεται διαρκώς με αλματώδεις ρυθμούς, επιφέροντας ανάλογες εξελίξεις και αλλαγές και στον χώρο της ενημέρωσης, που πλέον είναι άμεσα συνυφασμένος μαζί της. Και η ίδια η λειτουργία και η στάση του κράτους, όμως, απέναντι στον Τύπο, ακόμα και όταν αυτό αφορά στη στήριξή του με τις απαραίτητες κρατικές επιχορηγήσεις, δημιουργεί πολλές φορές διενέξεις και αφήνονται υπόνοιες εξαρτήσεων. Τα παραπάνω υποδεικνύουν από μόνα τους την ανάγκη βελτίωσης του υφιστάμενου πλαισίου.

Το παρόν νομοσχέδιο, έρχεται να βάλει ένα πλαίσιο κανόνων διαφάνειας, κοινούς για όλους σε ό,τι αφορά τη λειτουργία τους, αλλά και στην πρόσβαση στις κρατικές επιχορηγήσεις από τις εφημερίδες, με σημαντικές προϋποθέσεις στα χαρακτηριστικά και στην ταυτότητα που πρέπει να έχουν. Ρυθμίζει, έτσι, το μέχρι σήμερα θολό και γεμάτο παθογένειες περιβάλλον του τύπου.

Για τον σκοπό αυτό διαμορφώνονται μια σειρά από εργαλεία, όπως η ένταξη του συνόλου του ελληνικού τύπου σε μητρώο, ο εκσυγχρονισμός του υπάρχοντος Μητρώου Περιφερειακού και Τοπικού Έντυπου Τύπου και η δημιουργία νέου Μητρώου Ηλεκτρονικού Τύπου. Η ένταξη στα μητρώα είναι απαραίτητη προϋπόθεση, προκειμένου κάποιο μέσο να έχει δικαιώματα δημοσιεύσεων, πρόσβαση στην κρατική διαφήμιση αλλά και σε προγράμματα οικονομικής ενίσχυσης.

Γενικότερα, οι προϋποθέσεις που θεσπίζονται, έχουν σκοπό να βάλουν μια τάξη στο χάος και όχι να αποκλείσουν τον οποιονδήποτε. Είναι σαφώς κατηγοριοποιημένες και όχι οριζόντιες, λαμβάνοντας υπ’ όψιν την ταυτότητα του μέσου, την πορεία του και την ιστορικότητα του, αλλά και το απαραίτητο προσωπικό που πρέπει να έχει για τη λειτουργία του.

Συγκεκριμένα, σε ό,τι αφορά το προσωπικό, θεσπίζονται απαιτήσεις που ποικίλουν για τις πανελλαδικές εφημερίδες καθημερινής κυκλοφορίας, τις υπόλοιπες πανελλαδικές και κυριακάτικες εφημερίδες και τον περιφερειακό τύπο. Εξαίρεση αποτελούν τα ζητήματα προσωπικού σε έντυπα που σχετίζονται με ιστορικούς, πολιτικούς χώρους, κυκλοφορούν για τριάντα και πλέον έτη και δεν έχουν τη δυνατότητα απασχόλησης ανάλογων αριθμών προσωπικού με άλλα μέσα, αλλά η ανάγκη της ενίσχυσης μέσω της κρατικής διαφήμισης παραμένει.

Εδώ θα ήθελα να προτείνω μια καλή πρακτική που ακολουθήθηκε σε ευρωπαϊκές χώρες, κύριε Υπουργέ -βέβαια, μόλις τα δημοσιονομικά μάς το επιτρέψουν-, να εισάγουμε για παράδειγμα την επιδότηση συνδρομής εφημερίδων σε νέους και νέες συμπολίτες μας. Θα είναι ένα κίνητρο για να στραφούν και οι νεότερες γενιές προς αυτό το κομμάτι του έντυπου τύπου, που διαχρονικά εκθέτει με πλουραλισμό και σεβασμό τις απόψεις που υπογράφουν αρθρογράφοι και δημοσιογράφοι, προστατεύοντας το κοινό από ψευδείς ειδήσεις και μη τεκμηριωμένα ρεπορτάζ. Με αυτό τον τρόπο θα συμβάλλουμε ώστε να χτιστεί ένα τείχος προστασίας απέναντι στην ανώνυμη και πολλές φορές παραπλανητική ενημέρωση από μέσα μαζικής ενημέρωσης, που στερούνται των αρχών της δημοσιογραφικής ηθικής και δεοντολογίας, τις οποίες το νομοσχέδιο έρχεται να οχυρώσει, θεσπίζοντας ξεκάθαρες διαδικασίες ελέγχου και κυρώσεων.

Στο παρόν νομοσχέδιο εισάγεται ένας σαφής ορισμός για το τι είναι μια ενημερωτική ιστοσελίδα, ένα από τα κενά που υπήρχαν μέχρι σήμερα και οφείλεται στο χάσμα μεταξύ της εξέλιξης και της νομοθεσίας.

Αποσαφηνίζεται, επίσης, το ζήτημα της χρηματοδότησης των επιχειρήσεων του χώρου αυτού από προγράμματα κρατικής διαφήμισης ή από πολιτικές ενίσχυσης, ενώ -και επιτρέψτε μου να επιμείνω εδώ, κυρίες και κύριοι συνάδελφοι, καθώς αφορά τον περιφερειακό τύπο- και την περίπτωση δημοσίευσης των διακηρύξεων και προκηρύξεων από οργανισμούς και ΟΤΑ, οι οποίες πλέον, βάσει του νομοσχεδίου, οφείλουν να πληρώνονται άμεσα από την αναθέτουσα αρχή. Να συμπληρώσω ότι αυτές οι διακηρύξεις και δημοπρασίες στον επαρχιακό τύπο αποτελούν μέσο διαφάνειας και όχι χαρισματικού μέτρου, όπως συνήθως ακούγεται και η δημοσίευσή τους οφείλει να μονιμοποιηθεί.

Επιπροσθέτως, θα ήθελα, κύριε Υπουργέ, σε αυτό το σημείο να προτείνω να δοθεί η δυνατότητα σε κάποιο από τα επόμενα προγράμματα ΕΣΠΑ σε όλες τις εφημερίδες του πανελλήνιου και περιφερειακού τύπου να ψηφιοποιήσουν το αρχείο τους, ώστε να διασωθεί όλο το υλικό τους, που αποτυπώνει, εκτός των άλλων, και την ιστορία κάθε τόπου, αλλά και να μπορεί ο αναγνώστης να ανατρέχει και να ερευνά εύκολα παλαιότερα θέματα και δημοσιογραφικά ντοκουμέντα.

Στις καινοτομίες του νομοσχεδίου είναι και η θεσμοθέτηση ενός ειδικού σήματος και ενός μοναδικού αριθμού μητρώου για τις επιχειρήσεις του τύπου, το οποίο θα αποτελεί, ουσιαστικά, την ταυτότητά τους. Εξαιρετικής σημασίας καινοτομία είναι και η διαλειτουργικότητα των μητρώων που εισάγουμε με τα πληροφοριακά συστήματα άλλων φορέων του ψηφιακού κράτους που αυτή η Κυβέρνηση δημιούργησε, κάνοντας χρήση των στοιχείων της ΑΔΑΕ.

Κυρίες και κύριοι συνάδελφοι, ζούμε στην εποχή του καταιγισμού της πληροφόρησης, που έχει ως αποτέλεσμα τη χαλάρωση της αξιοπιστίας της πληροφορίας. Δηλαδή, μια εποχή που προστάζει την ενίσχυση των φίλτρων για την αναζήτηση πηγών ενημέρωσης και τη στροφή στη σημασία της αξιοπιστίας των δημοσιογράφων και των αρθρογράφων που υπογράφουν αυτό που διαβάζουμε ή αυτό που ακούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δευτερόλεπτα θα χρειαστώ, κύριε Πρόεδρε. Σας ευχαριστώ.

Κύριε Υπουργέ, οι ελληνικές εκδοτικές επιχειρήσεις αποτελούν έναν από τους περισσότερο πληττόμενους κλάδους και αυτή η Κυβέρνηση με συγκεκριμένα μέτρα προσπαθεί να την ανακουφίσει από τα επιπρόσθετα βάρη που δημιούργησαν οι αλλεπάλληλες κρίσεις.

Το παρόν νομοσχέδιο τάσσεται υπέρ των κανόνων, που θα διασφαλίζουν συμμετοχή σε κρατικούς πόρους, αλλά -και είναι σημαντικό αυτό- μόνο των εντύπων και ηλεκτρονικών μέσων που λειτουργούν σε καθεστώς κανονικότητας, που προσφέρουν θέσεις εργασίας, που τάσσονται κατά της λογοκλοπής.

Το άναρχο τοπίο για τα sites αποτελεί πληγή για τον επαρχιακό τύπο και συνεπώς, το Μητρώο για τον Ηλεκτρονικό Τύπο είναι στη σωστή κατεύθυνση.

Είναι ένα νομοσχέδιο, εν τέλει, που όχι μόνο δίνει λύσεις σε υπαρκτές παθογένειες ετών, αλλά έρχεται να βάλει στέρεες βάσεις στον ελληνικό έντυπο και ηλεκτρονικό Τύπο, ενισχύοντας τη διαφάνεια αλλά και αναδεικνύοντας μια ρεαλιστική εικόνα για τις επιχειρήσεις ενημέρωσης, με σκοπό την ενίσχυση της βιώσιμης επιχειρηματικότητας, του υγιούς ανταγωνισμού και της αναπτυξιακής δυναμικής τους.

Είναι ένα σύνολο θετικών μέτρων, που θέτουν τον ελληνικό τύπο σε ένα νέο, συνεκτικό και βελτιωμένο πλαίσιο αλλά και αναβαθμίζουν την εικόνα της χώρας μας στους ευρωπαϊκούς θεσμούς.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει, αφού τακτοποιηθεί το Βήμα, ο Υφυπουργός στον Πρωθυπουργό κ. Ιωάννης Οικονόμου.

Κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα για ένα πεδίο της δημόσιας σφαίρας, την ενημέρωση και την επικοινωνία, που τόσο οι τεχνολογικές εξελίξεις όσο και οι τεράστιες κοινωνικοοικονομικές και πολιτικές αλλαγές της τελευταίας δεκαετίας έχουν μεταβάλει ριζικά. Είναι, λοιπόν, επιτακτική η ανάγκη όχι απλώς να εκσυγχρονίσουμε και να επικαιροποιήσουμε το νομοθετικό πλαίσιο, αλλά να το καταστήσουμε ικανό για να ανταποκριθεί στις μακροπρόθεσμες εξελίξεις.

Σε αυτή τη διπλή πρόκληση έρχεται να απαντήσει η νομοθετική πρωτοβουλία που παίρνουμε, το νομοσχέδιο που έχει κατατεθεί προς ψήφιση, ένα νομοσχέδιο, που αποτελεί καρπό μιας πολύμηνης προσπάθειας, μιας προσπάθειας που, αφού χαρτογράφησε το διεθνές τοπίο, το εγχώριο τοπίο, επεξεργάστηκε τα δεδομένα, εξέτασε τις καλές πρακτικές διεθνώς, προχωρήσαμε στη σύνταξη ενός νομοσχεδίου, που ανταποκρίνεται τόσο στη βούληση του συνταγματικού μας νομοθέτη όσο και στην ιστορική εμπειρία, αλλά και στις εγχώριες ανάγκες και προκλήσεις.

Είναι ένα νομοσχέδιο που, προφανώς, αποτυπώνει την άποψή μας για τη λειτουργία του Τύπου, αλλά που πέρασε και μέσα από μια μακρά διαβούλευση, από την οποία μέχρι και στις επιτροπές υιοθετήσαμε πράγματα διαβούλευσης, που, για εμάς, δεν ήταν ποτέ προσχηματική.

Στο Σύνταγμά μας, κυρίες και κύριοι, προβλέπεται, μεταξύ άλλων, ότι καθένας έχει δικαίωμα στην πληροφόρηση, όπως νόμος ορίζει. Καθένας έχει δικαίωμα συμμετοχής στην κοινωνία της πληροφορίας. Η διευκόλυνση της πρόσβασης στις πληροφορίες που διακινούνται ηλεκτρονικά, καθώς και της παραγωγής, ανταλλαγής και διάδοσής τους αποτελεί αποστολή του κράτους, υποχρέωση του κράτους, όπως λέει το άρθρο 5.

Επίσης, καθένας μπορεί να εκφράζει και να διαδίδει προφορικά, γραπτά και διά του Τύπου τους στοχασμούς του, τηρώντας τους νόμους του κράτους. Ο Τύπος είναι ελεύθερος, λέει το Σύνταγμά μας. Η λογοκρισία και κάθε άλλο προληπτικό μέτρο απαγορεύονται. Έτσι λέει το άρθρο 14.

Οι εγγυήσεις αυτές, κυρίες και κύριοι συνάδελφοι, είναι απαραίτητες, ώστε ο Τύπος να επιτελέσει τη λειτουργία του, η οποία είναι κομβική για την πολιτική μας κοινωνία, για την πολιτεία, για τη λειτουργία της δημοκρατίας μας. Στη δημοκρατία ο πολίτης έχει κομβικό, ενεργό ρόλο, συμμετέχει ενεργά στον δημόσιο διάλογο, στις πολιτικές διεργασίες -θεσμικές και άτυπες- και με την ψήφο του στην πιο ιερή από αυτές τις διαδικασίες αναθέτει την εξουσία στους αντιπροσώπους του.

Για να ασκήσει ο πολίτης, όμως, ποιοτικά και λειτουργικά αυτές τις αναφαίρετες προνομίες που το Σύνταγμά μας του εξασφαλίζει, χρειάζεται να είναι πληροφορημένος και ενημερωμένος. Θα έλεγα ότι χρειάζεται να είναι άρτια, ποιοτικά πληροφορημένος και ενημερωμένος.

Ένα από τα βασικά ζητούμενα της εποχής μας, του 21ου αιώνα, είναι η ικανότητα κατανόησης και αποτελεσματικού χειρισμού της πληροφορίας. Κατακλυζόμαστε από πληροφορίες, κατακλυζόμαστε από δεδομένα. Συνεχώς αυξάνεται ο όγκος των δεδομένων με τα οποία ερχόμαστε σε επαφή.

Το σημαντικό, όμως, δεν είναι μόνο πόσες πληροφορίες έχουμε, αλλά κυρίως τι κάνουμε με τις πληροφορίες αυτές. Προϋπόθεση αξιοποίησης των πληροφοριών και των δεδομένων είναι η ακρίβεια και η αλήθεια. Είναι απαραίτητες προϋποθέσεις.

Ο ανθρώπινος λόγος, κυρίες και κύριοι, έχει δύο λειτουργίες. Έχει την περιγραφική και την αξιολογική. Στην πρώτη, στην περιγραφική, η επαλήθευση είναι εύκολη και είναι και υποχρέωσή μας και η διάψευση είναι, επίσης, εφικτή. Στη δεύτερη, στην αξιολογική, δεν υπάρχει ψέμα ή αλήθεια. Κατ’ αντιστοιχία, στη δημοσιογραφία, υπάρχουν δύο διαστάσεις. Υπάρχει η καταγραφή των γεγονότων και υπάρχει και η έκφραση άποψης σε ό,τι αφορά τα γεγονότα.

Όσον αφορά στην καταγραφή των γεγονότων, υπάρχει η δυνατότητα και υποχρέωση ακριβούς καταγραφής. Αυτό μπορεί να γίνει, σεβόμενοι τη δημοσιογραφική δεοντολογία και είναι υποχρέωση να γίνει αυτή η ακριβής καταγραφή, διότι η έκφραση γνώμης επί των γεγονότων επηρεάζεται καθοριστικά από το πόσο πραγματικά, πόσο αληθινά είναι αυτά. Με απλά λόγια, για να έχει αξία η άποψή μου, η άποψη του οποιουδήποτε ακούγεται στον δημόσιο βίο, αυτή πρέπει να εδράζεται σε ένα μεγάλο ποσοστό στην πραγματικότητα. Ο καθένας μας δικαιούται και μπορεί να υπερασπίζεται γνώμες και απόψεις, αρκεί αυτές να έχουν μια στέρεα, μια πραγματική, μια αληθινή βάση.

Δυστυχώς, ζούμε σε έναν κόσμο όπου αυτή η στοιχειώδης διάκριση σε πολλές περιπτώσεις δεν γίνεται σεβαστή. Βρισκόμαστε καθημερινά έκθετοι σε γεγονότα, σε πράγματα, σε ειδήσεις πολλές από τις οποίες δεν έχουν καμμία σχέση με την πραγματικότητα, δεν έχουν καμμία τεκμηρίωση και υπάρχουν φαινόμενα όπου άνθρωποι παρασύρονται, εκφράζοντας κρίσεις και κάνοντας πράξεις, παίρνοντας ως δεδομένα και ως αληθινά γεγονότα που δεν έχουν καμία σχέση με την πραγματικότητα.

Αυτή η δυσάρεστη πρακτική είναι αλήθεια ότι έχει διεισδύσει ακόμα και στην πολιτική μας ζωή. Συχνότατα εκφέρεται ένας πολιτικός λόγος ο οποίος δεν έχει καμμία επαφή, καμμία σχέση με την πραγματικότητα, με την αληθινή ζωή, με την τεκμηρίωση των γεγονότων και μάλιστα, όσοι το κάνουν αυτό, πολλές φορές διεκδικούν και να γίνεται και διάλογος και να εξαχθούν και πολιτικά συμπεράσματα πάνω σε πράγματα που δεν έχουν σχέση με τα γεγονότα στην αληθινή τους διάσταση.

Τα fake news και η παραπληροφόρηση, φυσικά, δεν είναι μόνο γνώρισμα ελληνικό. Έχουν, δυστυχώς, διεθνή χαρακτηριστικά, αποτελούν διεθνή πραγματικότητα. Η αλήθεια είναι ότι η τεχνολογία έχει δώσει σε όσους το επιδιώκουν τεράστιες δυνατότητες, ενώ ταυτόχρονα έχει απορρυθμίσει το πεδίο της ενημέρωσης και της πληροφόρησης. Και οι δύο αυτές όψεις είναι όψεις εξαιρετικά δύσκολες, εξαιρετικά δυσάρεστες για τη δημοκρατία και την ελευθερία.

Αρχικά, η κατασκευή γεγονότων είναι μια διαδικασία που διαδίδεται ταχύτατα και επηρεάζει τη γνώμη των πολιτών σε όλον τον πλανήτη, αποκτά χαρακτηριστικά καθημερινού φαινομένου. Μάλιστα, η εμπειρία των τελευταίων ετών έχει δείξει ακόμη και εκλογικές διαδικασίες που έχουν υπονομευθεί ή έχει αποπειραθεί να υπονομευθούν από τη διάδοση fake news και από καλά ενορχηστρωμένες διαδικασίες παραπληροφόρησης.

Από την άλλη, η τεχνολογία έχει δώσει την ευχέρεια σε ανθρώπους που δεν έχουν καμμία σχέση με το δημοσιογραφικό λειτούργημα, με το δημοσιογραφικό επάγγελμα, δεν είναι δημοσιογράφοι, να παριστάνουν τους δημοσιογράφους και να προσπαθούν να επιτελέσουν ενημερωτικό έργο, χωρίς να έχουν κανένα απολύτως εχέγγυο.

Και τα δύο αυτά φαινόμενα είναι φαινόμενα επικίνδυνα, είναι φαινόμενα που αποτελούν «βόμβες» στο θεμέλιο της πολιτικής και της δημοκρατίας. Αν οι πολίτες κρίνουν με βάση ανύπαρκτα γεγονότα, ψευδείς πληροφορίες και θεωρούν τις προσωπικές κρίσεις σαν γεγονότα, τότε και οι σκέψεις τους και οι δράσεις τους και οι πρωτοβουλίες τους ποδηγετούνται και τότε, η δημοκρατία βάναυσα χειραγωγείται και κακοποιείται. Η βιομηχανία της παραπληροφόρησης και της μη ποιοτικής ενημέρωσης έχει επιφέρει ακόμα και απώλεια ζωής σε ανθρώπους σε δύσκολες συγκυρίες. Πρόσφατα, με την πανδημία, ζήσαμε και τέτοια περιστατικά.

Τα μέσα ενημέρωσης, λοιπόν, χρειάζονται επαγγελματίες, κυρίες και κύριοι συνάδελφοι, που θα διασφαλίζουν την αξιοπιστία των ειδήσεων και ταυτόχρονα, μέσω της αξιοπιστίας των ειδήσεων, θα εξασφαλίζουν και την ποιότητα του σχολιασμού. Το καταρτισμένο δημοσιογραφικό προσωπικό και ο σεβασμός στη δημοσιογραφική δεοντολογία οφείλουν να αποτελούν εχέγγυα για τη λειτουργία του Τύπου. Αυτή είναι η πραγματικότητα. Έτσι ο Τύπος θα έχει θετικό πρόσημο, θα έχει θετική συμβολή σε κάθε έκφανση του βίου της πολιτείας μας.

Η δική μου γενιά, η δική μας γενιά απειλούταν από το έλλειμμα πληροφόρησης. Υπήρχε περιορισμός στην πληροφορία. Δεν υπήρχαν τόσες πολλές επιλογές και κανάλια ενημέρωσης. Οι σημερινές γενιές απειλούνται από έναν άλλο κίνδυνο, από την υπερπληροφόρηση και από την παραπληροφόρηση, από την αδυναμία σωστής αξιολόγησης, ενσωμάτωσης στη δράση τους των γεγονότων και των δεδομένων.

Οι προκλήσεις αυτές δεν είναι εύκολο να απαντηθούν. Αυτή είναι η πραγματικότητα και βέβαια, η απάντηση δεν είναι να υπάρχει κάποια βαριά κρατική παρέμβαση, που θα χειραγωγεί την ενημέρωση, που θα αντιμετωπίζει διά κάποιου τύπου απαγόρευσης την παραπληροφόρηση. Αυτές είναι λογικές άλλων καθεστώτων και άλλων εποχών. Τέτοιες θέσεις εμάς μας βρίσκουν αναφανδόν αντίθετους. Μας βρίσκουν αντίθετους, γιατί οι αξίες και οι πολιτικές μας αρχές είναι οι αξίες της δημοκρατίας και του φιλελευθερισμού.

Εμείς έχουμε ως καταστατική μας αρχή την ελευθερία και η ελευθερία είναι το υπέρτατο αγαθό. Εξαιτίας αυτής μας της αρχής, πιστεύουμε ότι οι νόμοι υπάρχουν για να προστατεύουν και να διασφαλίζουν την ελευθερία.

**ΙΩΑΝΝΗΣ ΡΑΓΚΟΥΣΗΣ:** Στο παρελθόν αυτά!

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Η ελευθερία και η ελεύθερη λειτουργία του Τύπου κατοχυρώνεται, ώστε να επιτελεί τον ρόλο του και η σωστή απάντηση στα φαινόμενα που σας περιέγραψα, φαινόμενα που πολλές φορές και στις μεταξύ μας συζητήσεις έχουμε αναλύσει. Είναι η κατοχύρωση του Τύπου, είναι η ενδυνάμωσή του. Δεν είναι οι κεντρικές ρυθμίσεις, πάλαι ποτέ φιλοσοφίας άλλων ολοκληρωτικών καθεστώτων.

Στο νομοσχέδιό μας, κυρίες και κύριοι, υποστηρίζουμε την αντίληψη αυτή έμπρακτα. Το νομοσχέδιό μας δεν έχει στόχο να επηρεάσει ούτε το τι θα γράφει μια εφημερίδα ούτε το τι θα αναλύει κάποιος στον χώρο της ενημέρωσης. Δεν επιδιώκουμε κανενός είδους παρέμβαση στην ταυτότητα, στην οντότητα, στην κατεύθυνση που θέλει να έχει ένα ενημερωτικό έντυπο, ένα ενημερωτικό site. Αυτά είναι επιλογές των δημοσιογράφων, είναι επιλογές της ιδιοκτησίας του. Όπως, άλλωστε, έλεγε και ο Καμύ, ο ελεύθερος Τύπος μπορεί να είναι είτε καλός είτε κακός, αλλά χωρίς ελευθερία, είναι απολύτως βέβαιο ότι ο Τύπος δεν μπορεί να είναι οτιδήποτε άλλο εκτός από κακός.

Στις επιτροπές μας και στην Ολομέλεια τόσο ο εισηγητής μας όσο και οι συνάδελφοι Βουλευτές παρουσίασαν αναλυτικά τις ρυθμίσεις του νομοσχεδίου.

Θα ήθελα να επικεντρωθώ στη φιλοσοφία των ρυθμίσεων και να δώσω και κάποιες απαντήσεις σε ερωτήματα που τέθηκαν από τους εισηγητές των κομμάτων. Το σχέδιο νόμου διαμορφώνει ενιαίους κανόνες σε ό,τι αφορά τη δυνατότητα χορήγησης κρατικής διαφήμισης και πρόσβασης σε προγράμματα οικονομικής ενίσχυσης. Με τον τρόπο αυτόν, διασφαλίζεται η ανεξαρτησία, διασφαλίζεται η διαφάνεια, η βιώσιμη επιχειρηματικότητα και ο υγιής ανταγωνισμός των μέσων.

Γνωρίζω ότι το ζήτημα της κατανομής της κρατικής διαφήμισης είναι ένα ζήτημα που περιβάλλεται όχι μόνο τώρα, αλλά διαχρονικά, από μεγάλη καχυποψία.

Οφείλω να ξεκαθαρίσω, κατ’ αρχάς, κάτι που ειπώθηκε και στις επιτροπές, ότι, για μας, η κρατική διαφήμιση δεν είναι κάτι που το αντιλαμβανόμαστε ως μέσο επιβίωσης των μέσων μαζικής ενημέρωσης. Η οικονομική υποστήριξη μέσω της κρατικής διαφήμισης στα μέσα μαζικής ενημέρωσης είναι μια δευτερογενής θετική συνέπεια αυτής της εξέλιξης. Όμως, αν κάνουμε το λάθος να υιοθετήσουμε αυτή την αντίληψη, τότε οδηγούμαστε στη λογική ότι θα υπάρχουν μόνο κρατικοδίαιτα μέσα μαζικής ενημέρωσης, που θα μπορούν να επιβιώνουν όχι από τους αναγνώστες τους και από την εμπορική αξιοποίηση του αναγνωστικού τους κοινού, αλλά από την κρατική διαφήμιση.

Σκοπός της κρατικής διαφήμισης είναι να επικοινωνούν σωστά, με τον πλέον αποτελεσματικό, με τον πλέον δόκιμο τρόπο το μήνυμα που εκπέμπουν ευρύτερα στο κοινό, στις κοινωνίες πανελλαδικά ή τοπικά.

Αντιλαμβάνεται κανείς λοιπόν, αν υιοθετήσουμε και αν συμφωνήσουμε σε αυτή την αρχή, ότι η επίτευξη ενός τέτοιου σκοπού επιβάλλει την εμπλοκή ειδικών. Δεν είναι ζήτημα ούτε πολιτικών, ούτε επιτροπών, ούτε υπηρεσιακών παραγόντων. Επιβάλλει, όπως γίνεται και στην ανοιχτή αγορά, την εμπλοκή ειδικών, οι οποίοι οφείλουν, αξιοποιώντας την τεχνογνωσία τους και τα εργαλεία που έχουν στα χέρια τους, να κάνουν σωστά τη δουλειά τους.

Ποια είναι η δουλειά των πολιτικών και των θεσμικών παραγόντων και τι βήματα κάνει το νομοσχέδιο προς την κατεύθυνση αυτή; Διαμορφώνει ένα πλαίσιο, που δεν θα επιτρέπει να υπάρχουν αποκλεισμοί και που ταυτόχρονα θα διαθέτει όλα τα απαραίτητα εργαλεία και μέσα στους ειδικούς και τους επαγγελματίες του χώρου να αποφασίζουν στη βάση ενός συγκεκριμένου πλαισίου αρχών και αξιών, όπως αυτό διαμορφώνεται στο νομοσχέδιό μας. Η κατεύθυνση αυτή υπηρετείται με νέα εργαλεία, που εισάγουμε και με μια απολύτως δημοσιογραφοκεντρική -ας μου επιτραπεί η έκφραση- κατεύθυνση και φιλοσοφία που διέπει συνολικά το νομοσχέδιό μας, σταθμίζοντας σωστά, από τη μία, την ανάγκη να υπάρχει σαφής ταυτότητα και δημοσιογραφική οντότητα και δημοσιογραφικό στίγμα στα μέσα με πολύ καθαρό και σαφή τρόπο, και από την άλλη τις συγκυρίες, τις δυσκολίες, το αντίξοο κλίμα μέσα στο οποίο, εξαιτίας των επάλληλων εισαγόμενων κρίσεων, λειτουργούν ανάμεσα στα υπόλοιπα και οι επιχειρήσεις του Τύπου τα τελευταία χρόνια.

Οφείλω να δώσω δύο-τρεις συγκεκριμένες απαντήσεις σε ενστάσεις και σε ζητήματα που κυρίως τέθηκαν από τους εισηγητές των κομμάτων της Αντιπολίτευσης. Πάμε, πρώτα από όλα, σ' ό,τι αφορά το άρθρο 34 με την περιβόητη αποτίμηση στην εισφορά σε είδος στο μετοχικό κεφάλαιο διαφημιστικού χρόνου σε ορισμένες εταιρείες. Η αποτίμηση της εισφοράς είναι μια διαδικασία, που ισχύει γενικώς και χρόνια, και η διάταξη και ο τρόπος με τον οποίο θα γίνεται, θα γίνεται με βάση τις πρόνοιες που προβλέπουν οι διατάξεις οι κείμενες για την εισφορά σε είδος. Ό,τι προβλέπεται από τις διατάξεις αυτές, θα ισχύει και εδώ. Όπου προβλέπεται -για να απαντήσω και στον κ. Ξανθόπουλο που το έθεσε προηγουμένως- η παρουσία, η αποτίμηση, η παρέμβαση του ορκωτού λογιστή, θα γίνεται και στην περίπτωση αυτή. Όταν πρόκειται για ανώνυμες εταιρείες θα ισχύουν οι νόμοι που ισχύουν για τις ανώνυμες εταιρείες. Όταν πρόκειται για ΕΠΕ και ΙΚΕ, θα ισχύουν οι νόμοι και οι προβλέψεις, που ισχύουν για τις ΕΠΕ και τις ΙΚΕ.

Τι είναι αυτό που γίνεται τώρα εξαιτίας μιας ιδιάζουσας φύσης που έχει ο αεροχρόνος, ο χρόνος δηλαδή που εκπέμπονται τα διαφημιστικά μηνύματα και ο όποιος τιμολογείται αφού προβληθούν οι διαφημίσεις; Δίνεται η δυνατότητα σε αυτούς που θα συμβληθούν, σε αυτούς που θα συμφωνήσουν, αυτός, με βάση τη συμφωνία και την αξία που θα γίνει από πριν, να αποτιμηθεί και να αποτελεί την εισφορά σε είδος. Αυτή είναι η πρόθεση. Είναι πρόθεση που κυρίως έρχεται να διευκολύνει νεοφυείς επιχειρήσεις, κυρίως ψηφιακές νεοφυείς επιχειρήσεις που έχουν ανάγκη αυτού του τύπου τη συνδρομή. Ο αεροχρόνος ήταν ο μόνος που δεν μπορούσε μέχρι τώρα να συμπεριληφθεί και να εισφερθεί στο μετοχικό κεφάλαιο. Μπορούσαν μια σειρά από άλλες διαδικασίες, όχι όμως ο αεροχρόνος, εξαιτίας αυτής της ιδιάζουσας φύσης που έχει. Και αυτό έρχεται να κάνει η παρέμβασή μας αυτή.

Σ' ό,τι αφορά την Επιτροπή Δεοντολογίας, τα είπαμε και στις επιτροπές. Πρώτα από όλα η Επιτροπή Δεοντολογίας, είναι μια επιτροπή στην οποία δεν υπάρχει ούτε ένας εκπρόσωπος της Κυβέρνησης. Ούτε ένας! Η Κυβέρνηση δεν διορίζει ούτε έναν άνθρωπο στην επιτροπή αυτή. Δεύτερον, την πλειοψηφία την έχουν οι δημοσιογράφοι. Τρίτον, και πιο σημαντικό -θα μπορούσα να αναπτύσσω μια σειρά από επιχειρήματα- πρόκειται για ένα μοντέλο και έναν μηχανισμό, που ήδη δουλεύει και λειτουργεί αποτελεσματικά ως την επιτροπή που φιλτράρει τις αποφάσεις του ΕΔΟΕΑΠ για την κατανομή της οικονομικής ενίσχυσης.

Πάμε τώρα σ' ό,τι αφορά το 10% και γιατί δεν ζητάμε τα αντίστοιχα ποινικά μητρώα από αυτούς που συμμετέχουν με ποσοστό κάτω από το 10% στις επιχειρήσεις μέσων μαζικής ενημέρωσης. Κοιτάξτε! Σε όλες τις ρυθμίσεις, σε όλους τους νόμους, σε όλες τις θεσμικές πρόνοιες που υπάρχουν, τέτοιου είδους ζητήματα ζητούνται από μετόχους που έχουν το μισό ή, εν πάση περιπτώσει, πολύ κοντά στο μισό του μετοχικού κεφαλαίου και που ελέγχουν με την παρουσία τους ή μπορούν να μπλοκάρουν τις αποφάσεις των εταιρειών ή των επιχειρήσεων που συμμετέχουν. Εδώ το κατεβάσαμε πιο κάτω. Το κατεβάσαμε πολύ πιο κάτω από το μισό, πολύ πιο κάτω από το 33%, πολύ πιο κάτω από το 25%. Το κατέβασαν στο 10%. Λειτουργούσε όλο το προηγούμενο διάστημα χωρίς να έχουν επισημανθεί τέτοιου είδους ζητήματα. Νομίζω θα λειτουργήσει και σε αυτήν την περίπτωση.

Έρχομαι τώρα, κυρίες και κύριοι συνάδελφοι, σε ένα ζήτημα που τέθηκε και τώρα και που το παρακολουθούμε πολύ συχνά το τελευταίο διάστημα. Ζούμε το τελευταίο διάστημα μια πρωτοφανή και συντονισμένη επίθεση εναντίον της Κυβέρνησης -και μέσω της επίθεσης αυτής και εναντίον της πατρίδας μας- με όχημα τις εκτιμήσεις ορισμένων οργανισμών για το επίπεδο, λέει, ελευθερίας του Τύπου στην Ελλάδα. Είναι δε ιδιαίτερα αξιοσημείωτο, πολύ σημαντικό έως και σουρεαλιστικό ότι τις απόψεις αυτές τις επικαλούνται με μεγαλύτερη θέρμη εδώ στην Ελλάδα -δηλαδή ότι δεν υπάρχει ελευθερία του Τύπου- εκείνα τα μέσα που ασκούν τη σκληρότερη κριτική στην Κυβέρνηση. Δηλαδή εκείνα τα μέσα που ασκούν τη σκληρότερη κριτική στην Κυβέρνηση -όπως και που έχουν κάθε δικαίωμα και έτσι γίνεται στη δημοκρατία- είναι αυτά που σπεύδουν να υιοθετήσουν την κριτική ότι στην Ελλάδα δεν υπάρχει η ελευθερία του Τύπου. Δείτε το στη μεγάλη εικόνα. Έχει χαρακτήρα σουρεαλιστικό λίγο αυτό. Δεν νομίζετε; Γιατί αν υποθέταμε ότι υπήρχε πρόβλημα ελευθερίας του Τύπου, προφανώς δεν αφορά αυτούς που ασκούν τη σκληρότερη κριτική στην Κυβέρνηση.

Η εκστρατεία αυτής της δυσφήμισης έχει όλα τα χαρακτηριστικά μιας καλά οργανωμένης εκστρατείας παραπληροφόρησης, με ψέματα, με ισχυρισμούς που δεν ανταποκρίνονται στην πραγματικότητα, με την απουσία ακόμα και στοιχειώδους έρευνας σε μια σειρά από πράγματα, με διαστρέβλωση περιστατικών και με εργαλειοποίησή τους. Κάποιοι, μάλιστα, με αρρωστημένη φαντασία έφτασαν να ισχυρίζονται ότι η Ελλάδα υπολείπεται στην ελευθερία του Τύπου ακόμα και από δικτατορίες. Θέλω, όμως, σήμερα εδώ από το Βήμα της Βουλής να αναφερθώ λίγο πιο συγκεκριμένα σε αυτά που μας καταλογίζουν και να απαντήσω με συγκεκριμένα πράγματα, που θα καταθέσω και στα Πρακτικά της Βουλής για να έχουν τη δυνατότητα οι συνάδελφοι που πολύ συχνά τα επικαλούνται, να τα δουν στα Πρακτικά της Βουλής και ενδεχομένως να ξανασταθμίσουν λίγο την ευκολία με την οποία υιοθετούν αυτές τις κατηγόριες εναντίον της χώρας.

Πρώτα από όλα, θα καταθέσω την περιβόητη έκθεση για την ελευθερία του Τύπου στην Ελλάδα, μιας έκθεσης της μη κυβερνητικής οργάνωσης «Ρεπόρτερ χωρίς Σύνορα», που αναφέρετε συχνά, κυρίες και κύριοι της Αντιπολίτευσης, εδώ, που μέχρι και ο Πρόεδρος της Αξιωματικής Αντιπολίτευσης, ο κ. Τσίπρας, την έχει επικαλεστεί, όπως και πολλοί άλλοι. Πριν φτάσω στην Ελλάδα, δείτε δυο-τρία χρήσιμα στοιχεία. Πέρα από τη χώρα μας, η έκθεση αυτή λέει ότι το Τρινιντάντ είναι στην ελευθερία του Τύπου πάνω από τη Γαλλία, κύριε Ραγκούση! Η Μπουρκίνα Φάσο, με τους πυροβολισμούς στους δρόμους, όπως λένε οι «Ρεπόρτερ χωρίς Σύνορα», και τους εκτοπισμούς, είναι πάνω από την ελευθερία του Τύπου στις Ηνωμένες Πολιτείες Αμερικής. Η Δομινικανή Δημοκρατία είναι πάνω από την Ισπανία και την Αυστραλία. Η Ναμίμπια και το ανατολικό Τιμόρ, λένε οι «Ρεπόρτερ χωρίς Σύνορα», είναι πάνω από το Βέλγιο και το Ηνωμένο Βασίλειο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα χρειαστώ ακόμα πέντε λεπτά, κύριε Πρόεδρε.

Η Παπούα Νέα Γουινέα είναι πάνω από την Ιαπωνία. Η έκθεση αυτή των «Ρεπόρτερ χωρίς Σύνορα» -που πολύ συχνά επικαλείστε για να πείτε ότι η χώρα μας είναι στο εκατόν οκτώ- αναγνωρίζει τα Κατεχόμενα της Κύπρου, αποκαλεί τα Κατεχόμενα της Κύπρου ως «δημοκρατία της βορείου Κύπρου». Και βεβαίως λέει ότι το Τσαντ είναι πάνω από την Ελλάδα στην ελευθερία του Τύπου. Αναφέρομαι στο Τσαντ, το οποίο έχει στρατιωτική δικτατορία. Και παρεμπιπτόντως, μιας και μας αρέσουν τα στοιχεία και οι έρευνες, σύμφωνα με δημοσίευμα του πρακτορείου «REUTERS» -το οποίο συχνά έχει κριτικάρει την Ελλάδα- στις 21-10-2022, για το Τσαντ λέει ότι: «Δεκάδες άνθρωποι σκοτώθηκαν και εκατοντάδες τραυματίστηκαν στη βία που ξέσπασε στο Τσαντ, καθώς χιλιάδες βγήκαν στους δρόμους ζητώντας μια ταχύτερη μετάβαση στη δημοκρατική εξουσία». Αυτή είναι η χώρα που οι «Ρεπόρτερ χωρίς Σύνορα» λένε ότι έχει μεγαλύτερη ελευθερία του Τύπου από την Ελλάδα! Θα τα καταθέσω στα Πρακτικά.

Δεύτερον, η χώρα μας, όχι απλώς ανταποκρίνεται άμεσα στις πρωτοβουλίες της Ευρωπαϊκής Ένωσης, αλλά πρωταγωνιστεί στην προσπάθεια για τη δημιουργία ενός πλαισίου που θα ενισχύει την προστασία των δημοσιογράφων, ζητούμενο πανευρωπαϊκό. Υπογράψαμε μνημόνιο συνεργασίας για τη διασφάλιση των δημοσιογράφων. Συγκροτήσαμε πρώτοι σε όλη την Ευρώπη την ομάδα εργασίας συντονισμού για τη διασφάλιση της προστασίας των δημοσιογράφων την «Task Force». Στο πλαίσιο της προστασίας των δημοσιογράφων και εν γένει του δημοσιογραφικού επαγγέλματος, οι ελληνικές αρχές, η Ελληνική Αστυνομία παρέχει σημαντική προστασία σε αριθμό δημοσιογράφων, εκδοτών και εκδοτικών επιχειρήσεων. Τα στοιχεία είναι απόρρητα και δεν έχει νόημα να αναφερθούμε αναλυτικά.

Σ' ό,τι αφορά την κριτική για τη βία της Ελληνικής Αστυνομίας και τις κακοποιητικές συμπεριφορές απέναντι σε δημοσιογράφους, φωτορεπόρτερ και ανθρώπους του Τύπου, πράγματι, υπήρξαν τα τρία τελευταία χρόνια δεκατέσσερις καταγγελίες για κακοποιητικές συμπεριφορές, δεκατέσσερις καταγγελίες για απαράδεκτες συμπεριφορές, οι οποίες ελέγχονται. Ορισμένες από αυτές έχουν καταλήξει σε πειθαρχικές διώξεις και κάποιες άλλες είναι σε εξέλιξη. Δεκατέσσερις τέτοιες περιπτώσεις συμφωνούμε όλοι ότι δεν θα έπρεπε να γίνουν. Μάλιστα, από το 2019 μέχρι σήμερα ξέρετε πόσες πορείες, διαδηλώσεις, εκδηλώσεις τέτοιου τύπου έχουν γίνει στη χώρα; Έχουν γίνει δεκαπέντε χιλιάδες τριακόσιες είκοσι εννιά. Δηλαδή σε δεκαπέντε χιλιάδες τριακόσιες είκοσι εννιά συγκεντρώσεις, πορείες, διαδηλώσεις, συλλαλητήρια, υπάρχουν δεκατέσσερις περιπτώσεις -κακώς υπάρχουν- στις οποίες παρατηρήθηκαν αυτά τα φαινόμενα κακοποιητικών συμπεριφορών απέναντι στους δημοσιογράφους. Δεκατέσσερις στις δεκαπέντε χιλιάδες τριακόσιες είκοσι εννιά. Αυτή είναι η χώρα που καταστέλλει και εμποδίζει τους δημοσιογράφους να κάνουν τη δουλειά τους όταν βρίσκονται αντιμέτωποι σε διαδηλώσεις.

Στο κομμάτι της στήριξης των μέσων μαζικής ενημέρωσης κατηγορείται η Κυβέρνηση αυτή ότι μόνο φίλα προσκείμενα προς τα ίδια μέσα στηρίζει οικονομικά ή τα βοηθά να αντεπεξέλθουν σε μια σειρά από δυσκολίες. Για να δούμε τι έχει γίνει τα τελευταία χρόνια. Για την οικονομική στήριξη επιχειρήσεων έκδοσης περιφερειακών και τοπικών εφημερίδων, καταβολή εργοδοτικής εισφοράς στον ΕΔΟΕΑΠ, προϋπολογισμός 20 εκατομμύρια ευρώ. Με 18,5 εκατομμύρια ευρώ ενισχύθηκαν εξακόσιες ενενήντα δύο επιχειρήσεις.

Το 2022 δόθηκαν άλλα 8 εκατομμύρια για άλλες εξακόσιες τέσσερις επιχειρήσεις. Θα τα καταθέσω στα Πρακτικά όλα.

Σε επιχειρήσεις που εκδίδουν εφημερίδες και περιοδικά πανελλαδικής κυκλοφορίας, που έχουν μεταφορικό κόστος και αύξηση του χαρτιού, δόθηκε για πρώτη φορά η επιχορήγηση του κόστους μεταφορικού χαρτιού και στον περιφερειακό Τύπο, οριζόντια σε όλα, σε όλη την Ελλάδα.

Προωθούμε άμεσα την υλοποίηση του ψηφιακού μετασχηματισμού, του ψηφιακού εκσυγχρονισμού στις επιχειρήσεις του Τύπου, για να μπορέσουν να αντεπεξέλθουν στις ολοένα και αυξανόμενες προκλήσεις του Τύπου και του ψηφιακού κόσμου στον οποίο κινούνται.

Υπογραφή συλλογικής σύμβασης. Το υλοποιεί αυτή η ανάλγητη Κυβέρνηση για πρώτη φορά μετά από χρόνια με την ΕΣΗΕΑ για τους δημοσιογράφους στο δημόσιο και για τους δημοσιογράφους στην ΕΡΤ.

Πολυφωνία και πλουραλισμός σε ό,τι αφορά στην ΕΡΤ. Κατηγορείται αυτή η Κυβέρνηση ότι έχει εργαλειοποιήσει την ΕΡΤ και ότι την έχει κάνει φερέφωνο της κυβερνητικής πολιτικής και προπαγάνδας. Έρευνες -όχι μόνο ελληνικών εταιρειών, αλλά και του «REUTERS», θα τη δείτε, θα την καταθέσω στα Πρακτικά- δείχνουν την αύξηση του δείκτη εμπιστοσύνης τα τρία τελευταία χρόνια και την αύξηση της εκτίμησης, της αξιοπιστίας και της διείσδυσης των ενημερωτικών εκπομπών της ΕΡΤ στο ευρύ κοινό. Τα στοιχεία θα είναι στη διάθεσή σας, για να τα αξιολογήσετε.

Κυρίες και κύριοι συνάδελφοι, με όλα τα παραπάνω αποδεικνύουμε έμπρακτα και με τη θεσμική μας στήριξη και με την ουσιαστική και πραγματική αποτύπωση της πραγματικότητας, όχι με fake news ή με διατυπώσεις απόψεων και εκτιμήσεων σε γεγονότα που δεν είναι πραγματικά, το πώς η Κυβέρνηση αυτή έμπρακτα σέβεται και αναγνωρίζει το λειτούργημα του Τύπου και πώς με τις θεσμικές της παρεμβάσεις, εκείνο που προσπαθεί να κάνει είναι να διασφαλίσει ότι ο δημοσιογραφικός κόσμος θα επιτελεί τον ρόλο του. Είναι ένας ρόλος πολύτιμος για την πατρίδα και χρήσιμος για τη δημοκρατία, γιατί, όπως έχουμε πει πολλές φορές, η ποιότητα της ενημέρωσης και η ποιότητα της πληροφόρησης είναι δείκτης ποιότητας και ωρίμανσης της δημοκρατίας μας και ευρύτερα της πολιτείας μας. Όπως έλεγε και ο Κωνσταντίνος Τσάτσος, ο καθρέφτης της δημόσιας γνώμης είναι ένας καθρέφτης που για εμάς οφείλει να είναι πάντα καθαρός και φωτεινός.

Ευχαριστώ πολύ.

(Στο σημείο αυτό ο Υφυπουργός στον Πρωθυπουργό κ. Ιωάννης Οικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τρεις συνοδοί εκπαιδευτικοί από το Γενικό Λύκειο Αγιάσου Λέσβου.

Η Βουλή σάς καλωσορίζει, σας εύχεται καλή πρόοδο και καλά Χριστούγεννα.

(Χειροκροτήματα απ’ όλες τις πτέρυγες της Βουλής)

Τον λόγο τώρα θα πάρει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Γιάννης Γκιόκας και αμέσως μετά ο Βουλευτής του ΣΥΡΙΖΑ - Προοδευτική Συμμαχία, ο κ. Γιάννης Μπουρνούς. Στη συνέχεια, θα μιλήσει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ραγκούσης και θα επανέλθουμε στον κατάλογο. Μετά είναι ο κ. Κωνσταντόπουλος, αλλά δεν ξέρω εάν υπάρχει κάποιο αίτημα από Κοινοβουλευτικό Εκπρόσωπο που θα προηγηθεί.

Κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Κύριε Υπουργέ, γιατί σας κάνει εντύπωση; Μπορεί, όντως, η Μπουρκίνα Φάσο να έχει περισσότερη ελευθερία Τύπου από τις Ηνωμένες Πολιτείες. Το λέω, επειδή το φέρατε σαν παράδειγμα για την ελευθερία Τύπου που έχουμε στην Ελλάδα με βάση τη λίστα που δημοσίευσε η συγκεκριμένη οργάνωση.

Εμείς, πάντως, έχουμε πει πάρα πολλές φορές ότι στον χώρο του Τύπου και των μέσων ενημέρωσης συνολικά υλοποιείται μία πολιτική και διαμορφώνεται ένα καθεστώς μιντιακού αυταρχισμού. Μιντιακός αυταρχισμός! Και θα μιλήσουμε και με στοιχεία για να πούμε σε τι συνίσταται αυτός ο μιντιακός αυταρχισμός, όχι μόνο στην πράξη, γιατί κάτι τέτοιο υπήρχε πάντα και με όλες τις κυβερνήσεις και θα υπάρχει όσο η ενημέρωση είναι εμπόρευμα που βρίσκεται στα χέρια των μεγάλων επιχειρηματικών συμφερόντων, αλλά υλοποιείται πλέον πιο έντονα μέσα από θεσμικές, νομοθετικές και δικαστικές παρεμβάσεις.

Σε ποιους άξονες υλοποιείται αυτή η πολιτική του μιντιακού αυταρχισμού;

Κατ’ αρχάς, υλοποιείται μέσα από την πολιτική συγκέντρωσης της ενημέρωσης και του Τύπου σε ακόμη λιγότερα χέρια, με τον εκτοπισμό μικρών επιχειρήσεων, ειδικά στον χώρο του περιφερειακού Τύπου, που είτε κλείνουν είτε τίθεται σε ένα καθεστώς εξαγοράς, ελέγχου και εξάρτησης από μεγάλες επιχειρήσεις.

Δεύτερον, αυτή η πολιτική υλοποιείται μέσα από την ένταση και τη νομιμοποίηση φαινομένων λογοκρισίας και μάλιστα προληπτικής λογοκρισίας και αποκλεισμού κάθε φωνής που αντιτίθεται στην κυρίαρχη γραμμή και στην κυρίαρχη προπαγάνδα, την ενίοτε.

Τρίτον, υλοποιείται μέσα από την πολιτική της συντριβής των εργασιακών δικαιωμάτων στον χώρο του Τύπου και τη δημιουργία πιο αδύναμων και κατ’ επέκταση, πιο ευάλωτων εργαζομένων.

Το νομοσχέδιο αυτό, λοιπόν, μαζί με τις τροπολογίες που το συνοδεύουν και μαζί με άλλου είδους παρεμβάσεις αυτή την περίοδο, όπως είναι, για παράδειγμα, ο Κώδικας Δεοντολογίας του ΕΣΡ -και θα αναφερθώ παρακάτω σε αυτό- είναι απολύτως ενταγμένο σε αυτήν ακριβώς την πολιτική και τη λογική.

Κατά τη γνώμη μας, το μητρώο Τύπου θα αποτελέσει ένα εργαλείο ακόμη μεγαλύτερης οικονομικής και πολιτικής συμπίεσης των μικρών επιχειρήσεων. Γιατί, ναι, μεν η ένταξη σε αυτό θα είναι εθελοντική, όμως θα είναι υποχρεωτική για την κατανομή της κρατικής διαφήμισης που αποτελεί ένα κρίσιμο έσοδο για αυτές τις επιχειρήσεις.

Βεβαίως, συμφωνούμε ότι δεν πρέπει αυτές οι επιχειρήσεις να εξαρτώνται μόνο από την κρατική διαφήμιση. Ποια ήταν, όμως, η πολιτική όλων των κυβερνήσεων τα τελευταία χρόνια και ιδιαίτερα σε βάρος των μικρών επιχειρήσεων του περιφερειακού Τύπου με τους νόμους που ψηφίστηκαν, είτε ήταν γενικοί νόμοι που αφορούσαν τις μικρές επιχειρήσεις είτε ειδικοί νόμοι που αφορούσαν τη στήριξη αυτών των επιχειρήσεων;

Λέτε ότι φτιάχνετε το μητρώο για λόγους τάξης και διαφάνειας, για να είναι ξεκάθαρο το ποιος παίρνει τι. Εμείς ρωτάμε το εξής απλό ερώτημα: Σε ποιο σημείο του νομοσχεδίου μπαίνουν συγκεκριμένα κριτήρια –ξαναλέω, συγκεκριμένα κριτήρια- για το πώς και πού θα γίνεται η κατανομή της κρατικής διαφήμισης; Και ένα άλλο ερώτημα: Τα φαινόμενα που είχαμε το προηγούμενο διάστημα με τη σκανδαλώδη λίστα Πέτσα και με άλλες λίστες ήταν ζήτημα απουσίας μητρώου; Αυτό ήταν το πρόβλημα, ότι έλειπε ένα μητρώο ή ήταν ζήτημα κυβερνητικής πολιτικής επιλογής; Προφανώς και ήταν το δεύτερο, ήταν ζήτημα πολιτικής επιλογής.

Τότε ως ΚΚΕ, όταν γινόταν η συζήτηση για τη λίστα Πέτσα, καταθέσαμε μια τροπολογία και μάλιστα τρεις φορές, η οποία έθετε πολύ συγκεκριμένα ζητήματα.

Ποια ήταν αυτά; Πρώτον, η καταχώρηση μηνυμάτων που αφορούν τη δημόσια υγεία να είναι απολύτως δωρεάν και παντού, στην τηλεόραση, στο ραδιόφωνο, στις εφημερίδες, στο διαδίκτυο και ούτω καθεξής και όχι εν είδει διαφήμισης.

Δεύτερον, για άλλου είδους διαφημίσεις, για τις οποίες θα προβλέπεται πληρωμή του κρατικού τομέα ή των φορέων της γενικής κυβέρνησης, αυτή η κατανομή να γίνεται με αντικειμενικά κριτήρια.

Τρίτον, να υπάρχει υποχρεωτική δημοσιότητα αυτής της κατανομής. Μάλιστα, τότε είχαμε πει να γίνει και αναδρομικά, για να μάθουμε και για τα προηγούμενα χρόνια ποιος πήρε τι.

Και τέταρτον, η παραβίαση αυτών των προβλέψεων να συνεπάγεται ποινικές κυρώσεις για όσους την παραβιάζουν.

Ποια ήταν η τύχη αυτής της τροπολογίας, που –ξαναλέω- κατατέθηκε τρεις φορές; Απορρίφθηκε από την Κυβέρνηση και αγνοήθηκε μεγαλοπρεπώς απ’ όλα τα υπόλοιπα κόμματα -και όχι τυχαία, λέμε εμείς. Και όχι τυχαία, γιατί όλοι σας θέλετε να κάνετε παιχνίδια μέσω της κρατικής διαφήμισης.

Δεύτερος άξονας αυτής της πολιτικής είναι η λογοκρισία ενάντια σε όποιον μιλάει, παλεύει και αγωνίζεται ενάντια στην κυρίαρχη πολιτική και ιδιαίτερα ενάντια στο εργατικό λαϊκό κίνημα. Αυτό τον χαρακτήρα και αυτό τον στόχο θα έχει και η Επιτροπή Δεοντολογίας του άρθρου 25 του νομοσχεδίου ή τουλάχιστον θα αξιοποιηθεί σε αυτήν την κατεύθυνση, στην οποία θα συμμετέχει και ως πρόεδρος, μάλιστα, ο εκπρόσωπος ενός ιδιωτικού φορέα. Αλήθεια, δεν καταλαβαίνουμε τον λόγο. Λέγεται κοινωφελές ίδρυμα, αλλά είναι ένας ιδιωτικός φορέας. Ούτε πανεπιστήμιο είναι ούτε Ένωση Συντακτών ούτε τίποτα άλλο. Είναι ένας ιδιωτικός φορέας και θα συμμετέχει σε αυτή την επιτροπή και μάλιστα, ως πρόεδρος. Για ποιον λόγο;

Με ποια κριτήρια θα αποφασίζει η επιτροπή; Θα λαμβάνει, λέτε, υπ’ όψιν τους κώδικες της ΕΣΗΕΑ. Τι άλλο θα λαμβάνει υπ’ όψιν; Προφανώς θα λαμβάνει υπ’ όψιν και τον υπό διαμόρφωση -γιατί είναι σε διαβούλευση- κώδικα του Εθνικού Συμβουλίου Ραδιοτηλεόρασης. Μάλιστα, το Συμβούλιο θα συμμετέχει και με εκπρόσωπό του στην επιτροπή του άρθρου 25.

Πάμε, λοιπόν, σε αυτόν τον κώδικα, κυρίες και κύριοι Βουλευτές, κύριε Υπουργέ, που είναι στη διαβούλευση βεβαίως, όμως δείχνει ξεκάθαρα τις προθέσεις που υπάρχουν. Επειδή συζητάμε εδώ πολλές φορές και για τις περιβόητες ανεξάρτητες αρχές, πάμε να δούμε τι λένε οι «ανεξάρτητες αρχές» -εντός πολλών εισαγωγικών- για την πολιτική πολυφωνία και τον πλουραλισμό. Η παρουσίαση, λέει, άρθρο 33, των δραστηριοτήτων ή των απόψεων των κοινοβουλευτικών κομμάτων για θέματα πολιτικής αντιπαράθεσης ή θέματα τρέχοντος πολιτικού διαλόγου πρέπει να γίνεται με δίκαιο, αμερόληπτο και αντικειμενικό τρόπο. Δεν απαιτείται μαθηματική κατανομή του χρόνου προβολής των κομμάτων βάσει της κοινοβουλευτικής τους δύναμης, αλλά μια δίκαιη και ισόρροπη παρουσίαση των άξιων μετάδοσης απόψεων και δραστηριοτήτων. Δηλαδή όχι αυτό που υπήρχε μέχρι σήμερα, το ότι δηλαδή θα πρέπει ο τηλεοπτικός χρόνος να κατανέμεται με βάση την κοινοβουλευτική δύναμη του κάθε κόμματος ως ένα αντικειμενικό κριτήριο, εν πάση περιπτώσει, που παραβιάζεται βέβαια στην πράξη ιδιαίτερα σε ό,τι αφορά το ΚΚΕ. Αν δείτε τα στοιχεία του ΕΣΡ, με όλες τις κυβερνήσεις στα ιδιωτικά μέσα ενημέρωσης και στην κρατική ΕΡΤ, είναι πολύ πιο κάτω, στο μισό και πολλές φορές και πιο κάτω, από το πανελλαδικό ποσοστό του κόμματος. Ποιος θα καθορίζει, κύριε Υπουργέ, ποια άποψη, ποια δραστηριότητα είναι άξια μετάδοσης για κάθε κανάλι; Προφανώς ο καναλάρχης. Αυτός θα το καθορίζει. Δεν μπορεί να το καθορίζει κάποιος άλλος. Αυτός θα καθορίζει ποια είναι η άποψη και ποια η δραστηριότητα ενός κόμματος που είναι άξια μετάδοσης.

Στην παράγραφο 3 λέει για τα κόμματα ότι, αν παραβιάζεται ή παραποιείται η θέση τους, μπορούν να απευθύνονται στον φορέα και να έχουν δικαίωμα για τα προβλεπόμενα, δικαίωμα απάντησης κ.λπ.. Αν αποσιωπάται ένα κόμμα συστηματικά, πώς μπορεί να αμυνθεί το συγκεκριμένο κόμμα; Δεν μπορεί. Και να θυμίσω ότι αυτή η διατύπωση του ΕΣΡ είναι μια απαράδεκτη απόφαση του Συμβουλίου της Επικρατείας. Εκεί πρωτοδιατυπώθηκε περί μη μαθηματικού τύπου και για άξιες μετάδοσης δραστηριότητες και απόψεις. Μία απόφαση η οποία λήφθηκε στο Συμβούλιο της Επικρατείας με αφορμή ένα πρόστιμο που τέθηκε σε σταθμούς για αποσιώπηση των θέσεων του ΚΚΕ. Βγήκε αυτή η απόφαση του Συμβουλίου της Επικρατείας που έρχεται και την κάνει τώρα Κώδικα Δεοντολογίας το Εθνικό Συμβούλιο Ραδιοτηλεόρασης.

Παρακάτω, άλλου είδους ζητήματα, στο άρθρο 28. Απαγορεύεται, λέει, η μετάδοση πληροφοριών που έχουν αρμοδίως χαρακτηριστεί απόρρητες, καθώς και όσες αφορούν την εθνική άμυνα, την ακεραιότητα της χώρας και τη δημόσια ασφάλεια. Αυτό τι σημαίνει; Αν για παράδειγμα μια εφημερίδα, ένας Βουλευτής, όπως έγινε το προηγούμενο διάστημα, αλλά μιλάμε για έντυπα, αναφέρει ότι η μεταφορά οπλικών συστημάτων από τα νησιά για να πάνε στην Ουκρανία αδυνατίζει την άμυνα των νησιών, είναι πληροφορία που δεν πρέπει να δημοσιεύεται και άρα υπόκειται σε κυρώσεις όποιος τη δημοσιεύει; Σύμφωνα με αυτό, ναι, σύμφωνα με τον Κώδικα Δεοντολογίας του ΕΣΡ.

Οι πληροφορίες, λέει, οι οποίες αφορούν τη δημόσια υγεία οφείλουν να είναι επιστημονικά τεκμηριωμένες. Επίσης ποιος το καθορίζει αυτό; Υπήρχε μεγαλύτερη αντιεπιστημονική θέση την περίοδο της πανδημίας από αυτό που έλεγε ο ίδιος ο Πρωθυπουργός ότι δεν έχει σημασία αν νοσηλεύεσαι εντός ή εκτός ΜΕΘ; Υπήρχε πιο αντιεπιστημονική θέση από αυτήν; Όμως εκεί δεν υπήρχε κανένα πρόβλημα.

Και δείτε τώρα εδώ την ομοιότητα και με το άρθρο 191 του Ποινικού Κώδικα, που ορθώς ειπώθηκε ότι το αλλάζετε ξανά. Το 2021 το άρθρο 191 του Ποινικού Κώδικα το μετατρέψατε σε έγκλημα αφηρημένης διακινδύνευσης. Σας το είχαμε επισημάνει τότε και εμείς και άλλα κόμματα και άλλοι φορείς. Και τι δεν είχαμε ακούσει τότε! Και τι δεν είχαμε ακούσει τότε και τώρα το αλλάζετε ξανά, το κάνετε πάλι έγκλημα συγκεκριμένης διακινδύνευσης, ανοιγοκλείνετε την ποινική βεντάλια δηλαδή ανάλογα με το τι βολεύει, τι σκοπιμότητες υπάρχουν ή ποια είναι η συγκυρία κάθε φορά. Στην ουσία όμως το άρθρο 191, είτε με τη σημερινή του μορφή είτε με την προηγούμενη μορφή, παραμένει πάρα πολύ προβληματικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τρίτον, και τελειώνω, κύριε Πρόεδρε, δεν θα αργήσω πολύ.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι, κάντε την τοποθέτησή σας με άνεση.

**ΙΩΑΝΝΗΣ ΓΚΙΟΚΑΣ:** Τρίτο και πιο σημαντικό, η συντριβή των εργασιακών δικαιωμάτων στον χώρο του Τύπου και των μέσων ενημέρωσης, δημοσιογράφων, τεχνικών και άλλων ειδικοτήτων, που είναι η πιο βασική πλευρά αυτού του μιντιακού αυταρχισμού. Ένας εργαζόμενος αδύναμος, ένας εργαζόμενος χωρίς συγκροτημένα συλλογικά δικαιώματα, ένας εργαζόμενος υπό τη διαρκή απειλή της απόλυσης είναι προφανώς, ένας εργαζόμενος πολύ πιο ευάλωτος σε κάθε είδους πιέσεις και σε κάθε είδους εκβιασμούς από τα διάφορα συμφέροντα.

Στοιχείο, λοιπόν, αυτής της πολιτικής είναι το άρθρο 32 και η δυνατότητα που δίνεται στους καναλάρχες να μειώνουν ακόμη περισσότερο το προσωπικό στις επιχειρήσεις τους, κάτι που ήδη κάνουν στην πράξη με μια σειρά τρόπους, όπως είναι για παράδειγμα μέσω μιας απίστευτης εκμετάλλευσης και ευελιξίας όπου ένας εργαζόμενος κάνει ταυτόχρονα τον δημοσιογράφο, κάνει ταυτόχρονα τον φωτογράφο, κάνει ταυτόχρονα τον κάμεραμαν, τον μοντέρ κ.ο.κ..

Σήμερα, λοιπόν, έρχεστε και όχι μόνο νομιμοποιείτε και νομοθετείτε αυτήν την πρακτική, αυτήν την ασυδοσία, αλλά δίνετε και το σήμα όλοι αυτοί να συνεχίσουν ακόμη περισσότερο. Και όπως τον νόμο Λιβάνιου πριν δύο χρόνια περίπου τον διαδέχεται σήμερα ο νόμος Οικονόμου, έτσι λοιπόν, επειδή το βαρέλι δεν έχει πάτο, τον νόμο Οικονόμου αύριο μεθαύριο θα τον διαδεχθεί ένας άλλος νόμος με νέα δωράκια προς τους καναλάρχες, ιδιαίτερα σε ό,τι αφορά το κομμάτι των εργασιακών δικαιωμάτων.

Στοιχείο αυτής της πολιτικής είναι επίσης οι προϋποθέσεις που μπαίνουν για την εγγραφή στο μητρώο, όπου η πρόβλεψη για έναν μίνιμουμ αριθμό εργαζομένων δεν συνοδεύεται από την ύπαρξη συλλογικών συμβάσεων και συλλογικών δικαιωμάτων. Στοιχείο αυτής της πολιτικής είναι και η τροπολογία που φέρνετε που δίνεται τη δυνατότητα σε δημοσιογράφους της ΕΡΤ, του ΑΠΕ, της Γενικής Γραμματείας Ενημέρωσης να έχουν παράλληλη απασχόληση, δίνοντας ουσιαστικά τη δυνατότητα σε έναν ιδιοκτήτη να απασχολεί έναν δημοσιογράφο ενός κρατικού μέσου με μικρότερο μισθό ή με μπλοκάκι αντί να προσλάβει έναν άλλον δημοσιογράφο με πλήρη δικαιώματα.

Η δική μας θέση τουλάχιστον είναι ένας εργαζόμενος ανά ειδικότητα με συλλογικά δικαιώματα τόσο για τα ιδιωτικά όσο και για τα κρατικά μέσα και να μην νομιμοποιούνται φαινόμενα ασυδοσίας μέσα και από το τυράκι της διπλής δουλειάς. Εσείς τι κάνετε; Όχι μόνο νομοθετείτε την εργασιακή ζούγκλα, αλλά την εφαρμόζετε κιόλας ως εργοδότες στην ΕΡΤ και αλλού, όπως κάνατε πρόσφατα με την κοινή υπουργική απόφαση που καθόριζε τους μισθούς των δημοσιογράφων στα κρατικής ιδιοκτησίας ΜΜΕ, όπου αντί για αυξήσεις στους μισθούς, εσείς τι κάνατε, κύριε Υπουργέ; Τι κάνατε αντί για αυξήσεις στους μισθούς των δημοσιογράφων στα μέσα ενημέρωσης; Τους δώσατε κουπόνια σίτισης. Και εκεί κουπόνια.

Η κεντρική κυβερνητική πολιτική γραμμή: Παντού κουπόνια. Κουπόνια στην ΕΡΤ, κουπόνια στο βενζινάδικο, κουπόνια στα σουπερμάρκετ, κουπόνια εδώ, κουπόνια εκεί, κουπόνια παραπέρα. Αυτή είναι η πολιτική σας. Αντί για ουσιαστικές αυξήσεις στους μισθούς και στις συντάξεις, αντί για την κατάργηση των αντιλαϊκών φόρων, όπως του ΦΠΑ στα είδη πλατιάς λαϊκής κατανάλωσης, των ειδικών φόρων κατανάλωσης, εσείς μοιράζετε κουπόνια της τάξης των 22 με 40 ευρώ, τα οποία και αυτά ακόμη προέρχονται από τη λαϊκή τσέπη και το λαϊκό υστέρημα, γιατί αυτό είναι που χρηματοδοτεί τα κέρδη των διυλιστηρίων.

Και για να επανέλθω και στο ζήτημα των καναλιών, εδώ φαίνονται, κύριοι του ΣΥΡΙΖΑ, και οι ελλείψεις και τα κενά -τα εσκεμμένα λέμε εμείς κενά- που υπήρχαν στον νόμο Παππά, όπου δεν υπήρχαν συγκεκριμένες εγγυήσεις που είχε προτείνει τότε το ΚΚΕ σε σχέση με τους εργαζόμενους και σε σχέση με μια σειρά άλλα ζητήματα.

Όταν σας λέγαμε ότι η ενημέρωση ως κοινωνικό αγαθό δεν συμβιβάζεται με τα κανάλια των εφοπλιστών, των βιομηχάνων, των τραπεζιτών, εσείς μας απαντάγατε ότι τα κανάλια είναι ένα «σπορ» για μεγάλα πορτοφόλια και ότι το μόνο που μπορούμε να κάνουμε είναι να βάλουμε κάποιες εγγυήσεις. Ιδού, λοιπόν, οι εγγυήσεις.

Έγινε μια αναφορά που δεν θα ήθελα να την αφήσω ασχολίαστη. Έγινε μια αναφορά και από την κ. Γκαρά -αν δεν κάνω λάθος- και από τον κύριο Καστανίδη -και σωστά έγινε- για το γεγονός ότι στις προϋποθέσεις για την εγγραφή στο μητρώο προβλέπονται εξαιρέσεις σε σχέση με τις εισηγμένες στο Χρηματιστήριο εταιρείες όσον αφορά την ονομαστικοποίηση των μετοχών. Έτσι δεν είναι;

Θα σας διαβάσω το εξής, λοιπόν: «Η υποχρέωση ονομαστικοποίησης μέχρι φυσικού προσώπου δεν ισχύει για τις μετοχές των εισηγμένων στα χρηματιστήρια των κρατών-μελών της Ευρωπαϊκής Ένωσης ή του ΟΟΣΑ εταιρειών». Αυτός ήταν από τον νόμο Παππά.

Στα χνάρια σας κινείται και η Νέα Δημοκρατία και μάλιστα στον νόμο Παππά είχατε προβλέψει και κάτι ακόμη, δηλαδή ότι η υποχρέωση ονομαστικοποίησης δεν ισχύει και για τις μετοχές και τα μερίδια που ελέγχονται από οργανισμούς συλλογικών επενδύσεων σε κινητές αξίες, funds. Ήσασταν και πιο προχωρημένοι απ’ αυτό που κάνει σήμερα η Νέα Δημοκρατία όσον αφορά την εξαίρεση από την ονομαστικοποίηση των μετοχών.

Τελειώνω, κύριε Πρόεδρε με το εξής: Εμείς αντιπαλεύουμε, λοιπόν, αυτού του τύπου την ενημέρωση, αντιπαλεύουμε την ενημέρωση που καθορίζεται, ελέγχεται και αξιοποιείται από αυτά τα μεγάλα πορτοφόλια που την καθορίζουν με κριτήριο τα συμφέροντά τους και τη στήριξή τους στη σημερινή πολιτική και οικονομική εξουσία.

Απ’ αυτήν τη σκοπιά υπερασπιζόμαστε τα δικαιώματα των εργαζομένων, τις μικρές επιχειρήσεις στον χώρο του Τύπου, αλλά και την ενημέρωση του ελληνικού λαού ως κοινωνικό αγαθό και όχι ως εμπόρευμα, που είναι εντελώς ασυμβίβαστη με την καπιταλιστική ιδιοκτησία στα μέσα ενημέρωσης.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Γιάννης Μπουρνούς και θα ακολουθήσει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Γιάννης Ραγκούσης.

**ΙΩΑΝΝΗΣ ΜΠΟΥΡΝΟΥΣ:** Κυρίες και κύριοι συνάδελφοι, είναι εποχές που οι λέξεις χάνουν το νόημά τους, μέχρι που να φτάνουν να αποκτούν και το εντελώς αντίθετο νόημα. «Ενίσχυση δημοσιότητας και διαφάνειας στον Τύπο». Είναι διατύπωση που από τη δική σας Κυβέρνηση ακούγεται τελείως προκλητική.

Δεν έχει υπάρξει ποτέ στο παρελθόν τέτοια ασφυκτική μονομέρεια στην ενημέρωση, τόσο σφιχτή καθοδήγηση της δημοσιογραφίας, ώστε να υπηρετεί όχι μόνο μια Κυβέρνηση, αλλά κυρίως ένα πολιτικό προϊόν, τον κ. Μητσοτάκη και τους χορηγούς του. Ποτέ δεν υπήρξαν τόσοι πολλοί δημοσιογράφοι να μισθοδοτούνται από μία Κυβέρνηση. Ποτέ πριν δεν είχε μετατραπεί το Αθηναϊκό Πρακτορείο Ειδήσεων σε φερέφωνο των επικοινωνιολόγων του Μαξίμου. Ποτέ δεν ήταν τόσο μονοφωνική, κατευθυνόμενη, γελοιωδώς δουλική και ξεδιάντροπα προπαγανδιστική η ενημέρωση των καναλιών και των συγκροτημάτων του τύπου.

Μιλάει για ενίσχυση της διαφάνειας η Κυβέρνηση της λίστας Πέτσα και του ρεκόρ αναθέσεων. Το Μητρώο Τύπου θεσπίστηκε από την κυβέρνηση ΣΥΡΙΖΑ για να γίνει εργαλείο για την ανάπτυξη των μέσων μαζικής ενημέρωσης, τη διαφανή τους χρηματοδότηση, την ανάπτυξή τους, την εξασφάλιση θέσεων εργασίας με αξιοπρεπείς συνθήκες εργασίας και αμοιβής. Δεν επρόκειτο για μια ρυθμιστική παρέμβαση όπως σε οποιονδήποτε κλάδο, αλλά για ρύθμιση ενός πυλώνα της δημοκρατίας, για κατοχύρωση διαφάνειας με τη σύνδεση κρατικής διαφήμισης και εγγραφής στο μητρώο.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Τότε το κόμμα σας μιλούσε για απόπειρα καθεστωτικού ελέγχου των μέσων ενημέρωσης και του περιφερειακού Τύπου. Τώρα θεσπίζετε Επιτροπή Δεοντολογίας που θα έχει την ισχύ να στραγγαλίζει οικονομικά ένα μέσο ενημέρωσης, στην οποία μάλιστα θα προεδρεύει ένα ιδιωτικό ίδρυμα και ο Υπουργός θα έχει και ευθεία επέμβαση στη σύνθεσή της.

Αυτό που χρειαζόταν να νομοθετήσετε και θα κάνουμε εμείς είναι μια ανεξάρτητη αρχή που θα ελέγχει την τήρηση της δεοντολογίας, την παραπληροφόρηση και τα fake news που τόσο σας ευνόησαν στο παρελθόν, μια αρχή που θα έχει και ελεγκτικές αρμοδιότητες για κάθε τύπου κρατική ενίσχυση των μίντια, όπως προτείνεται και από την Κομισιόν, για να αποφεύγεται η υπερβάλλουσα πολιτική επιρροή στα μέσα και να υφίστανται κριτήρια διαφάνειας, αντικειμενικότητας, αναλογικότητας και μη διαχωρισμού στην κατανομή των κρατικών πόρων στα μέσα ενημέρωσης. Διατυπώσεις της προτεινόμενης European Media Freedom Act είναι αυτές, δηλαδή, όσα ακριβώς παραβιάσατε με τις λίστες Πέτσα.

Μην έχετε αυταπάτες. Η νομοθετική παρέμβαση της Κομισιόν για την ελευθερία της ενημέρωσης ξεκίνησε με κίνητρο τις περιπτώσεις των κυβερνήσεων Όρμπαν και Μητσοτάκη. Κάνουν μάλιστα και σαφή αναφορά στις παρακολουθήσεις δημοσιογράφων με κακόβουλα λογισμικά. Εκεί φτάσαμε, να φτιάχνεται νομοθεσία στις Βρυξέλλες για να μην μπορεί η Κυβέρνηση Μητσοτάκη να παρακολουθεί δημοσιογράφους που ερευνούν κυβερνητική εμπλοκή σε τραπεζικά σκάνδαλα.

Δεν περίμενε κανείς βέβαια ότι δεν θα κάνατε ό,τι περνάει από το χέρι σας για να ευνοήσετε τους καναλάρχες. Τώρα με το άρθρο 32 τους διευκολύνετε ακόμα περισσότερο με τον ελάχιστο αριθμό απασχολουμένων, ώστε να κάνουν μεταφορά εργαζομένων μεταξύ των εταιρειών τους και να τους κάνουν λάστιχο. Είναι που σας ένοιαζε τότε με τον νόμο Παππά να μην απολυθούν οι εργαζόμενοι. Τους χαρίζετε και την παράταση στην υποχρέωση να εκπέμψουν αποκλειστικά και μόνο σε υψηλή ευκρίνεια.

Επιπλέον, νομοθετείτε και τη μετατροπή σε επενδυτικό κεφάλαιο του διαφημιστικού χώρου και χρόνου των επιχειρήσεων Τύπου, του «αέρα» που έλεγε κάποτε ο Παναγιώτης Ψυχάρης.

Κυρίες και κύριοι συνάδελφοι, σε όλη την κοινοβουλευτική μας ιστορία, από τότε που υπάρχει μία προοδευτική και μία συντηρητική παράταξη σε αυτόν τον τόπο, η χώρα μας πορεύτηκε με μια λιγότερο ή περισσότερο ισορροπημένη κατανομή της ενημέρωσης, της μιντιακής προτίμησης προς την εκάστοτε κυβέρνηση και την εκάστοτε αντιπολίτευση και αυτός ήταν ο λόγος που παρά τα όσα πέρασε η χώρα, η δημοκρατία επιβίωνε και πάντοτε επέστρεφε στον τόπο μας. Ούτε οι κυβερνήσεις του Παπάγου και της ΕΡΕ δεν αισθάνονταν τόσο ασφαλείς και προστατευμένες από την κριτική των τότε μέσων όσο η δική σας.

Η κατάταξη στη θέση 108 μαζί και με τα συχνότατα δημοσιεύματα του ξένου έντυπου και ηλεκτρονικού Τύπου κατεδαφίζουν το προφίλ του δήθεν εκσυγχρονιστή και φιλελεύθερου Πρωθυπουργού που είχε φιλοτεχνήσει ο κ. Μητσοτάκης για τον εαυτό του και αποκαλύπτουν τη ζοφερή πραγματικότητα στην οποία έχει περιέλθει η χώρα τα τελευταία τριάμισι χρόνια. Στις Βρυξέλλες συζητάνε για το τι συμβαίνει επιτέλους στην Ελλάδα και αν χρειάζεται να παρέμβουν για να περιοριστεί η ασυδοσία και η κατρακύλα.

Θα έρθει η ώρα, όμως, που θα παρέμβει ο ελληνικός λαός και θα επιστρέψει η δικαιοσύνη στον τόπο μας. Η δημοκρατία μας θα επιβιώσει από τη θεσμική κατάρρευση στην οποία την έχετε σπρώξει, γιατί υπάρχουν υγιείς δυνάμεις στην κοινωνική πλειοψηφία που θα βγουν μπροστά και πάρα πολύ σύντομα θα στείλουν την ομάδα του Μαξίμου εκεί που πρέπει.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο Υπουργός για να καταθέσει κάποιες νομοτεχνικές βελτιώσεις και μετά για ένα-δυο λεπτά και ο επόμενος Υπουργός.

Ορίστε, κύριε Οικονόμου.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ, κύριε Πρόεδρε.

Πήρα τον λόγο να πω δυο-τρία λεπτά για την τροπολογία. Τέσσερα άρθρα έχει η τροπολογία μας. Είναι και οι νομοτεχνικές βελτιώσεις.

Στο πρώτο άρθρο εκλογικεύουμε λίγο το καθεστώς κάτω από το οποίο θα μπορούν δημοσιογράφοι οι οποίοι δουλεύουν στην ΕΡΤ, στη Γενική Γραμματεία Επικοινωνίας και στο Αθηναϊκό - Μακεδονικό Πρακτορείο Ειδήσεων να ασκούν εργασία και σε άλλα δημοσιογραφικά μέσα, εφόσον φυσικά δεν προκύπτει σύγκρουση αρμοδιοτήτων και δεν είναι ευθέως ανταγωνιστικά. Προβλέπεται ότι με ειδική υπουργική απόφαση θα προκύπτουν τα όργανα εκείνα τα οποία θα εκδίδουν τις άδειες και, εν πάση περιπτώσει, θα κρίνουν αν αυτό δεν είναι επί ζημία της δημόσιας υπηρεσίας από την οποία πληρώνονται.

Τα άρθρα 2 και 3 έχουν μία παράταση, μία επέκταση. Το άρθρο 2 έχει επέκταση για έναν χρόνο της προσαυξημένης έκπτωσης διαφημιστικής δαπάνης και το άρθρο 4 την αναστολή για έναν ακόμα χρόνο σε ό,τι αφορά τους περιφερειακούς τηλεοπτικούς σταθμούς στον φόρο τηλεοπτικών διαφημίσεων, στους παρόχους περιφερειακής εμβέλειας, στους περιφερειακούς τηλεοπτικούς σταθμούς και για το 2023, όπως ίσχυε μέχρι το 2022.

Και το άρθρο 4, για το οποίο άκουσα την κριτική, σε ό,τι αφορά τη διασπορά των ψευδών ειδήσεων, επανέρχεται στην προηγούμενη κατάστασή του συμπληρωμένο από δύο πρόνοιες. Πρώτα απ’ όλα μπαίνει η ευθύνη του ιδιοκτήτη ή του εκδότη που δεν υπήρχε και παραμένει ο κίνδυνος της πρόκλησης ανεπανόρθωτης ζημιάς σε ό,τι αφορά τη δημόσια υγεία, κάτι που νομίζω ότι αναδείχθηκε και από το προηγούμενο διάστημα.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Πρόεδρε, μου δίνετε τον λόγο για ένα λεπτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά, κύριε Καστανίδη, όταν πάρετε τον λόγο.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Θέλω να επισημάνω κάτι πάνω σε αυτό που μόλις ανέφερε ο κύριος Υπουργός.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το δέχεστε, κύριε Υπουργέ;

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ναι, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Καστανίδη, έχετε τον λόγο.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Υπουργέ, θα σας παρακαλέσω να διορθώσετε κάτι. Ορθά επανέρχεστε στην αρχική διατύπωση του ν.4619 περιγράφοντας την αντικειμενική υπόσταση του εγκλήματος της διασποράς ψευδών ειδήσεων όπως είναι στον Ποινικό Κώδικα. Θα σας παρακαλέσω να προσθέσετε τον κίνδυνο που προέρχεται από τη διασπορά ψευδών ειδήσεων όχι μόνο όταν πρόκειται για την οικονομία, την αμυντική ικανότητα της χώρας ή τη δημόσια υγεία, αλλά και όταν πρόκειται για τις διεθνείς σχέσεις της χώρας, όπως αρχικά προβλεπόταν. Όταν, δηλαδή, η νομοπαρασκευαστική επιτροπή είχε ετοιμάσει τον μετέπειτα ν.4619, στη σχετική διάταξη οριζόταν -το διαβάζω για να γίνει κατανοητό και με αυτό τελειώνω- το εξής: «Όποιος δημόσια ή μέσω του διαδικτύου διαδίδει ή διασπείρει με οποιονδήποτε τρόπο ψευδείς ειδήσεις, με αποτέλεσμα να προκαλέσει φόβο σε αόριστο αριθμό ανθρώπων ή σε ορισμένο κύκλο ή κατηγορία προσώπων που αναγκάζονται έτσι να προβούν σε μη προγραμματισμένες πράξεις ή ματαίωσή τους με κίνδυνο να προκληθεί ζημία στην οικονομία, στην αμυντική ικανότητα της χώρας, στις διεθνείς σχέσεις της χώρας ή τη δημόσια υγεία…».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Κρατώ την παρατήρησή σας, κύριε Καστανίδη. Ξέρετε πως η εμπειρία έδειξε ότι οφείλουμε να είμαστε αρκετά προσεκτικοί, διότι οι προθέσεις μας πολλές φορές παρεξηγούνται και η συζήτηση πηγαίνει αλλού. Έχει μείνει η αμυντική ικανότητα και προστίθεται η δημόσια υγεία εξαιτίας και της εμπειρίας που είχαμε το προηγούμενο διάστημα. Πολλοί άνθρωποι παραπλανήθηκαν και κάποιοι από αυτούς έχασαν και τη ζωή τους εξαιτίας αυτής της παραπλάνησης.

Σε ό,τι αφορά τις διεθνείς σχέσεις της χώρας, κρατώ την παρατήρησή σας και θα επανέλθω.

Και για να ολοκληρώσω, κύριε Πρόεδρε -και σας ευχαριστώ- καταθέτουμε και νομοτεχνικές βελτιώσεις, οι περισσότερες από τις οποίες αφορούν φράσεις και λέξεις, αλλά μένω σε δύο πράγματα που συμφωνήσαμε και στην επιτροπή μας. Πρώτον, θα λαμβάνεται υπ’ όψιν το μέγεθος της επιχείρησης μέσων μαζικής ενημέρωσης σε ό,τι αφορά την κατανομή της κρατικής διαφήμισης. Ήταν μια αναγκαία συμπλήρωση στη στάθμιση που κάναμε. Δεχθήκαμε κριτική από τα μεγαλύτερα μέσα ότι δεν λαμβάνουμε υπ’ όψιν τόσο πολύ -βάζουμε στην ίδια μοίρα, θέλω να πω- σε ό,τι αφορά την κρατική διαφήμιση, γιατί για την κρατική ενίσχυση έτσι κι αλλιώς είναι ευθέως συνδεδεμένο…

**ΑΝΑΣΤΑΣΙΑ ΓΚΑΡΑ:** Έχετε βάλει κλίμακα σε αυτό;

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Όχι, δεν βάζουμε κλίμακα. Λέμε ότι θα λαμβάνεται υπ’ όψιν το μέγεθος της επιχείρησης. Και αποσαφηνίζεται ακόμη περισσότερο ότι οι επιχειρήσεις που είναι κάτω από το ίδιο ΑΦΜ θα μπορούν με τον ίδιο αριθμό δημοσιογράφων και εργαζομένων να εγγράφονται στα μητρώα σε περίπτωση που κάποιο ενιαίο ΑΦΜ έχει και εφημερίδα και site ή, εν πάση περιπτώσει, δύο έντυπα, εβδομαδιαίο ή καθημερινό.

(Στο σημείο αυτό ο Υφυπουργός στον Πρωθυπουργό κ. Ιωάννης Οικονόμου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 208-211)

(ΑΛΛΑΓΗ ΣΕΛΙΔΑΣ)

 **ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μου επιτρέπετε για ένα λεπτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, μπορείτε να μας εξηγήσετε ποιος είναι ο λόγος που καταργείται η παρέμβαση των υπηρεσιακών συμβουλίων στις αποσπάσεις; Διότι υπάρχει ένα καθεστώς το οποίο, σας ομολογώ, έχει κριτήρια, έχει διαδικασίες και αποτρέπει την αποδυνάμωση υπηρεσιών ή μονάδων αιχμής. Τώρα ξαφνικά το να γίνεται υπουργική απόφαση και μόνο θέτει μάλλον σε κίνδυνο αυτούς τους φορείς.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, σε επιτροπή είμαστε;

**ΧΡΗΣΤΟΣ ΓΙΑΝΝΟΥΛΗΣ:** Μία ερώτηση κάναμε, κύριε Μαρκόπουλε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, κύριε Μαρκόπουλε, όλα θα πάνε καλά, όλα!

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Πηγαίνουν καλά, κύριε Πρόεδρε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ε, δεν πηγαίνουν, αλλά θα πάνε! Έρχονται καλύτερες μέρες!

Τον λόγο έχει τώρα ο κ. Λιβάνιος.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Αυτά είναι τα ερωτήματα των επόμενων μηνών.

Σας ευχαριστώ, κύριε Πρόεδρε.

Κυρίες και κύριοι Βουλευτές, θα πω δύο κουβέντες για την τροπολογία του Υπουργείου Ψηφιακής Διακυβέρνησης που έχει πέντε άρθρα. Τα τρία αφορούν το Κτηματολόγιο. Τα δύο αφορούν κυρίως τον τομέα των τηλεπικοινωνιών. Το πρώτο άρθρο δίνει ένα έτος επιπλέον παράταση στην οριστική μετάπτωση των υποθηκοφυλακείων σε κτηματολογικά γραφεία. Αυτή τη στιγμή είμαστε περίπου στα δύο τρίτα της όλης διαδρομής. Έχουν ανοίξει και λειτουργούν εξήντα κτηματολογικά γραφεία, ενώ ο τελικός αριθμός είναι ενενήντα δύο. Άρα, χρειάζεται ένας χρόνος παράταση, προκειμένου αυτά να μπορέσουν να ολοκληρωθούν, όπως και οι διαδικασίες προσλήψεων μέσω ΑΣΕΠ, για να λειτουργήσουν όσο το δυνατόν πιο ομαλά μετά από αυτή τη σημαντική μετάβαση. Αυτό είναι κάτι που έχει συζητηθεί πολλές φορές και από το 2018 που ψηφίστηκε ο ν.4512, αλλά και τα επόμενα έτη από τα υποθηκοφυλακεία σε κτηματολογικά γραφεία.

Το δεύτερο άρθρο δίνει μία περαιτέρω παράταση στη μη επιβολή προστίμων για εκπρόθεσμες δηλώσεις στο Κτηματολόγιο. Μπορεί κάποιος, λοιπόν, όπως ισχύει μέχρι 31 Δεκεμβρίου, να το κάνει μέχρι 31 Ιουλίου και να δηλώσει την περιουσία του χωρίς να υπάρχει κίνδυνος να καταβάλει κάποιο πρόστιμο. Με την ευκαιρία, όμως, θέλω να τονίσω ότι είναι προς όφελος όλων και ιδίως των πολιτών να δηλώσουν την περιουσία τους, προκειμένου να διασφαλίσουν τα δικαιώματά τους και τους κόπους της ζωής τους. Είναι σημαντικό να ολοκληρωθεί αυτή η διαδικασία κτηματογράφησης. Αφορά κυρίως τον απλό κόσμο και πρέπει να προχωρήσουμε πολύ γρήγορα.

Θα αφήσω για το τέλος το άρθρο 3.

Το άρθρο 4 είναι σε συνέχεια μιας ρύθμισης που είχαμε περάσει την άνοιξη του 2022. Από αυτή τη διαδικασία νομιμοποιήθηκαν ή απορρίφθηκε η νομιμοποίηση σχεδόν όλων των κεραιών κινητής τηλεφωνίας που ήταν σε εκκρεμότητα εδώ και τριάντα χρόνια που υπάρχει η κινητή τηλεφωνία. Για δεκαεννέα ή είκοσι, αν δεν κάνω λάθος, εκκρεμούν απαντήσεις από το ΚΑΣ ή από τα αρμόδια δασαρχεία. Όταν έρθουν και αυτές οι απαντήσεις, είτε θα πάρουν οριστική άδεια είτε όχι.

Το πέμπτο άρθρο αφορά μία πρόβλεψη που υπήρξε στον ν.4635. Ουσιαστικά λέμε ότι για πρόγραμμα που εξαγγέλλει και υλοποιεί το Υπουργείο Ψηφιακής Διακυβέρνησης δεν χρειάζεται να τα εγκρίνει και η Γενική Γραμματεία Τηλεπικοινωνιών και Ταχυδρομείων, να εγκρίνει δηλαδή προγράμματα που εκδίδει ουσιαστικά το ίδιο το Υπουργείο. Γίνεται ξεκάθαρο, ώστε να φύγει ένα περιττό βήμα για το οποίο υπήρχε γραφειοκρατία.

Το τρίτο άρθρο αφορά τις πιλοτές σε ανοιχτούς χώρους στάθμευσης, κάτι που είναι πάρα πολύ σημαντικό, γιατί αφορά μια μεγάλη μερίδα συμπολιτών μας. Είναι ένα κοινό αίτημα που έχει καταθέσει και η ΠΟΜΙΔΑ, αλλά και η ολομέλεια των δικηγορικών συλλόγων της χώρας και αφορά θέσεις στάθμευσης σε πιλοτές οι οποίες είχαν βγει εκτός πραγμάτων συναλλαγής, με αποτέλεσμα να απορρίπτονται οι μεταβιβάσεις εγκλωβίζοντας ουσιαστικά πάρα πολλούς ιδιοκτήτες, οι οποίοι δεν μπορούσαν να αξιοποιήσουν ή να μεταβιβάσουν την περιουσία τους. Πολλές δε φορές αυτά τα κομμάτια της οριζόντιας ιδιοκτησίας ήταν αγνώστου ιδιοκτήτη και θα περιέρχονταν όταν τελείωνε το Κτηματολόγιο στο ελληνικό δημόσιο. Αυτό ακριβώς πάει να το λύσει η συγκεκριμένη διάταξη. Έγινε σε συνεργασία με τους πιο άμεσα ενδιαφερόμενους, που είναι η Ένωση Ιδιοκτητών Ακινήτων, αλλά και οι δικηγορικοί σύλλογοι και ο Συμβολαιογραφικός Σύλλογος.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Συμβολαιογραφικός Σύλλογος;

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Συμβολαιογραφικός Σύλλογος. Νομικοί οι μεν, νομικοί και οι δε, αλλά με άλλη κατεύθυνση.

Πάμε να θεραπεύσουμε, λοιπόν, αυτό το πρόβλημα που υπήρχε. Υπήρχαν και αποφάσεις του Αρείου Πάγου, αλλά και μία σειρά αποφάσεων μετά, προκειμένου να μην απορρίπτονται τα συμβόλαια. Τις μετατρέπουμε ουσιαστικά σε παρακολούθημα τις θέσεις στάθμευσης, ώστε να μπορούν πλέον να γίνουν αντικείμενα των συναλλαγών και να κλείσει αυτή η εκκρεμότητα που αφορά πάρα πολλούς συμπολίτες μας.

Σας ευχαριστώ πολύ, κύριε Πρόεδρε.

**ΜΑΡΙΟΣ ΚΑΤΣΗΣ:** Κύριε Πρόεδρε, μπορώ να κάνω μία ερώτηση στον κ. Λιβάνιο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Κάτση, έχετε κι εσείς τον λόγο.

**ΜΑΡΙΟΣ ΚΑΤΣΗΣ:** Σας ευχαριστώ, κύριε Πρόεδρε.

Ζητώ και συγγνώμη από τους συναδέλφους, αλλά δεν θα κρατήσει πολύ η παρέμβασή μου.

Απλά επειδή δεν είστε επισπεύδων αυτού του νομοσχεδίου και έχετε μέσα ένα άρθρο σχετικά με την εκπομπή των high definition, θα ήθελα να απευθυνθώ σε εσάς. Ξέρετε ποιο άρθρο είναι. Αφορά την παράταση που δίνετε, προκειμένου τα πανελλαδικής εμβέλειας κανάλια να εκπέμπουν με την κωδικοποίηση DVB-T2, μια απόρροια από τον νόμο Παππά, η πρώτη εφαρμογή της οποίας είχε παραταθεί μέχρι το 2020. Έκτοτε έχει πάρει παράταση και από τη δική σας Κυβέρνηση. Κατά τη γνώμη μου, δεν συντρέχουν πλέον λόγοι για να παραταθεί ακόμα περισσότερο αυτή η υποχρέωση που απορρέει από τον νόμο Παππά, τον ν.4339. Πρέπει, δηλαδή, να εκπέμπουν τα κανάλια πανελλαδικής εμβέλειας σε high definition με κωδικοποίηση DVB-T2.Κι αυτό συμβαίνει, γιατί δίνεται χώρος και για εκπομπή στα περιφερειακά κανάλια σε πολύ καλύτερης ποιότητας και ανάλυσης απ’ ό,τι σήμερα εκπέμπουν.

Αν δει κάποιος την Ήπειρο, κύριε Υφυπουργέ, θα δείτε ότι τα κανάλια είναι -τα περισσότερα, όχι όλα- σε πάρα πολύ κακής ποιότητας εικόνα και ανάλυση κ.λπ.

Κάνω το εξής ερώτημα: Για ποιο λόγο δίνετε μία παράταση, ακόμα και δεν εφαρμόζετε το νόμο; Και, έχετε λάβει υπ’ όψιν σας το γεγονός ότι σε επίκαιρη ερώτηση, που είχα καταθέσει στον κ. Πιερρακάκη, πριν έναν περίπου χρόνο, μετά από απάντηση του Προέδρου της Εθνικής Επιτροπής Τηλεπικοινωνιών και Ταχυδρομείων, του κ. Μασσέλου, μου είχε διαβεβαιώσει ότι αποζημιώνονται κιόλας από την Εθνική Επιτροπή Τηλεπικοινωνιών και Ταχυδρομείων, τα κανάλια για το γεγονός ότι…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία! Η ερώτηση τελείωσε.

**ΜΑΡΙΟΣ ΚΑΤΣΗΣ:** Όχι. Για ποιο λόγο δίνετε παράταση, λοιπόν, και αν συνεχίζουν να αποζημιώνονται από την ΕΕΤΤ τα κανάλια πανελλαδικής εμβέλειας, επειδή εκπέμπουν στο «DIGEA».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Υφυπουργός κ. Λιβάνιος έχει ζητήσει τον λόγο.

Ορίστε, κύριε Υφυπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κύριε Κάτση, ξεκάθαρα πράγματα. Υπάρχει υποχρέωση και υπήρχε υποχρέωση να μεταβούν όλα τα εθνικής εμβέλειας κανάλια σε high definition. Όλα εκπέμπουν σε high definition, εκτός από τρεις περιοχές της Ελλάδας. Αν δεν κάνω λάθος, Ακαρνανικά Όρη, Κυκλάδες και ένα κομμάτι του Βορείου Αιγαίου. Δίνεται μ;iα παράταση για έναν λόγο. Διότι, εάν κόψουμε σήμερα το σήμα υψηλής ευκρίνειας σε όλη την Ελλάδα, θα υπάρχει ένα κομμάτι συμπολιτών, οι οποίοι δεν θα έχουν τη δυνατότητα να βλέπουν τηλεοπτικό σήμα. Συνήθως, αφορά δεύτερες και τρίτες τηλεοράσεις. Από μία έρευνα που είχε κάνει η ΕΡΤ, ένας στους δέκα περίπου τηλεθεατές της ίδιας της ΕΡΤ βλέπουν ακόμα σε standard definition. Νομίζω ότι είναι τελευταία παράταση και δεν υπάρχει λόγος να υπάρχει καμμία άλλη.

Όσον αφορά το σκέλος, η μόνη περίπτωση που χρηματοδοτήθηκαν, που αποζημιώθηκαν τα κανάλια από την ΕΕΤΤ, εξ όσων γνωρίζω -θα το κοιτάξω, όμως, και θα επανέλθω, αν υπάρχει κάτι διαφορετικό-, είναι όταν δόθηκε μια συχνότητα από τη δημοπρασία στο 5G και αποζημιώθηκε, γιατί αυτή η συχνότητα είχε εκχωρηθεί αρχικά στην «DIGEA». Δεν υπάρχει αποζημίωση, εξ όσων γνωρίζω, μεταξύ του παρόχου τηλεοπτικού σήματος της «DIGEA» και του ελληνικού κράτους, από την περαιτέρω μη υποχρεωτικότητα σε υψηλής ευκρίνειας. Και πάλι, όμως, θα το κοιτάξουμε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε κύριε Υφυπουργέ.

Ο κ. Ραγκούσης έχει τον λόγο.

**ΙΩΑΝΝΗΣ ΡΑΓΚΟΥΣΗΣ:** Κυρίες και κύριοι συνάδελφοι, κύριε Οικονόμου, κύριε Υπουργέ στον Πρωθυπουργό, σε τρία θέματα θα αναφερθώ. Ένα θέμα είναι το νομοσχέδιο. Ένα δεύτερο θέμα είναι το προεκλογικό επίδομα, το οποίο ανακοινώσατε ότι πρόκειται να δώσετε και ένα τρίτο θέμα είναι το παγκόσμιο κύπελλο που κατέκτησε η Αργεντινή και ο Μέσι.

Για το νομοσχέδιο, υπάρχουν πάντα σε αυτές τις περιπτώσεις, δύο περιοχές που μπορεί κάποιος να κοιτάξει, για να βγάλει συμπεράσματα και με βάση αυτό να καθορίσει την τοποθέτησή του. Πρώτο, βέβαια -και πολύ σημαντικό- είναι το περιεχόμενο του νομοσχεδίου. Επ’ αυτού, η εισηγήτριά μας, η κ. Γκαρά, αλλά και οι συνάδελφοι Βουλευτές, εισηγητές και ειδικοί αγορητές των υπολοίπων κομμάτων, νομίζω ότι εξέθεσαν με πολύ εμπεριστατωμένο τρόπο και αιτιολόγησαν την αρνητική προσέγγιση, που έχουμε σε αυτό το νομοσχέδιο. Και νομίζω ότι αυτό πρέπει να το θεωρείτε ως φυσικό επακόλουθο, κύριε Οικονόμου, του γεγονότος ότι προχωρήσατε στην προσπάθεια να εισηγηθείτε αυτό το νομοσχέδιο, χωρίς καν να έχετε καταφέρει στην πραγματικότητα να αποσπάσετε τη συναίνεση της συντριπτικής πλειοψηφίας των εμπλεκόμενων φορέων αυτού του χώρου.

Να σας το υπογραμμίσω λίγο, αυτό το σημείο, κύριε Οικονόμου. Όταν η Ελλάδα, έρχεται η ώρα να νομοθετήσει ζητήματα, όπως πραγματεύεται το συγκεκριμένο νομοσχέδιο, και δεν έχει καταφέρει αυτός που εισηγείται -δηλαδή, η Κυβέρνηση- το νομοσχέδιο, να αποσπάσει τη συναίνεση του μεγαλύτερου μέρους των εμπλεκόμενων φορέων, αυτό από μόνο του όχι μόνο προεξοφλεί την αποτυχία τής νομοθέτησης, αλλά ουσιαστικά προειδοποιεί και για το ότι αυτή η νομοθετική πρωτοβουλία δεν πρόκειται να μακροημερεύσει. Είναι πάρα πολύ απλό.

Εν πάση περιπτώσει, εάν αυτό τα παλαιότερα χρόνια, τις περασμένες δεκαετίες, θα μπορούσε να δικαιολογηθεί, διότι υπήρχαν πολύ στέρεες απόψεις, που τα κόμματα έφερναν μαζί τους παίρνοντας την πλειοψηφία στη Βουλή, τώρα πια δεν δικαιολογείται κάτι τέτοιο, κύριε Οικονόμου. Δεν δικαιολογείται να έρχεται στα τέλη του 2022 τέτοια νομοθετική πρωτοβουλία και να έχει επαναλαμβάνω- το μεγαλύτερο μέρος των φορέων και των ανθρώπων του Τύπου απέναντί της.

Η δεύτερη μεγάλη, όμως, και σημαντική περιοχή, για να συζητήσει κάποιος γι’ αυτό το νομοσχέδιο, πέρα από το περιεχόμενό του, είναι ότι πρέπει βεβαίως να δει ποιος είναι αυτός ο οποίος νομοθετεί, ποιος έχει τη νομοθετική πρωτοβουλία. Δηλαδή, ποια κυβέρνηση! Όχι μόνο το πρόσωπο, αλλά να δει ποια κυβέρνηση, όπως ειπώθηκε. Μπορεί να νομοθετήσει σήμερα για τον Τύπο και τα προβλήματα, για τα ζητήματα, για τις νέες προκλήσεις, για τις νέες ανάγκες, μια Κυβέρνηση, που όχι μόνο υλοποίησε τη λίστα Πέτσα, αλλά όταν καταγγέλθηκε γι’ αυτό, την υπερασπίστηκε τη λίστα Πέτσα; Και κακώς μιλάμε για λίστα Πέτσα. Εγώ νομίζω ότι αδικούμε και τον κ. Πέτσα από ένα σημείο και μετά, συνεχίζοντας να μιλάμε για λίστα Πέτσα. Στην πραγματικότητα είναι λίστα Μητσοτάκη, λίστα Νέας Δημοκρατίας. Είναι, δηλαδή, μια λογική που κουβάλησε και απεδείχθη ότι κουβαλάει σύσσωμη και η Κυβέρνηση και η Κοινοβουλευτική Ομάδα της Νέας Δημοκρατίας.

Έρχεται να νομοθετήσει, λοιπόν, μία Κυβέρνηση που, πρώτον, στιγματίστηκε. Και αυτό, ξέρετε, είναι απ’ αυτά που δεν ξεχνιούνται. Αυτό τώρα όσο κι αν κυκλοφορείτε, στα ζητήματα «Τύπος και Νέα Δημοκρατία» θα το βρίσκετε συνέχεια μπροστά σας.

Δεύτερον, μία Κυβέρνηση η οποία ακόμη και αυτές τις μέρες αποδεικνύεται, πιστοποιείται και τεκμηριώνεται ότι έχει τόσο μεγάλο σεβασμό για το λειτούργημα του Τύπου και για την ίδια το λειτούργημα που κάνουν οι δημοσιογράφοι στη χώρα, που με όποιον διαφωνεί, ενεργοποιεί την Εθνική Υπηρεσία Πληροφοριών για να το θέτει υπό παρακολούθηση. Παράνομη παρακολούθηση -εντελώς, παράνομη παρακολούθηση- όπως ήταν και η παρακολούθηση του κ. Κουκάκη από την ΕΥΠ, όπως είναι βέβαιο ότι είναι και η παρακολούθηση για τον κ. Τέλλογλου, όπως ήταν ενδεχομένως για όλους εκείνους και τον κ. Μαλιχούδη -και δεν ξέρουμε ποιος άλλος ακόμη θα αποκαλυφθεί- όπου όποιος από εσάς θεωρούσε ότι κάποιος σας έμπαινε στη μύτη, στέλνατε την Εθνική Υπηρεσία Πληροφοριών να τους θέσει υπό παρακολούθηση.

Αυτή η Κυβέρνηση είσαστε! Είσαστε η Κυβέρνηση της λίστας Πέτσα. Είσαστε η Κυβέρνηση των παράνομων παρακολουθήσεων, των δημοσιογράφων με τους οποίους διαφωνεί και ταυτόχρονα, είσαστε και η Κυβέρνηση, κύριε Οικονόμου, που αυτή τη στιγμή σιωπά -άρα, στην πραγματικότητα συμφωνεί, αφού σιωπά- με απειλές εναντίον του δημοσιογράφου, με απειλές που ξεστομίζονται κατά τρόπο εντελώς αδικαιολόγητο και εντελώς απαράδεκτο. Από ποιον; Μέχρι από τον Εισαγγελέα του Αρείου Πάγου, τον κ. Ντογιάκο, ο οποίος ούτε λίγο ούτε πολύ απείλησε τους δημοσιογράφους, οι οποίοι φέρουν στοιχεία για τις παράνομες αυτές παρακολουθήσεις της Κυβέρνησης Μητσοτάκη. Ουσιαστικά, με ποιο σκοπό σε αυτές τις περιπτώσεις κάποιος εκτοξεύει μια απειλή; Για να τους σταματήσει να κάνουν αυτό το οποίο κάνουν. Γιατί; Γιατί, βεβαίως, αυτοί που διαμαρτύρονται για τον τρόπο με τον οποίο αντιδρά η δικαιοσύνη στα ζητήματα των παράνομων παρακολουθήσεων και υποτίθεται ότι αυτή ήταν η αφορμή, για να εκτοξεύσει τις απειλές αυτές ο κ. Ντογιάκος, στην πραγματικότητα ποιοι είναι; Είναι όλοι αυτοί οι οποίοι έφεραν στο προσκήνιο αυτές τις πληροφορίες, οι οποίες αποδείχθηκαν απολύτως τεκμηριωμένες είτε ξεκινώντας από την περίπτωση του κ. Κουκάκη ή του κ. Ανδρουλάκη είτε φθάνοντας προχθές στην περίπτωση του κ. Κύρτσου και του κ. Τέλλογλου.

Άρα, είσαστε μία Κυβέρνηση που έκανε τη λίστα Πέτσα, δικαιολόγησε, συγκάλυψε και κάλυψε τις παρανομίες της λίστας Πέτσα. Είστε μία Κυβέρνηση, η οποία παρακολουθεί με την Εθνική Υπηρεσία Πληροφοριών δημοσιογράφους που δεν γράφουν φιλικά γι’ αυτήν και είσαστε και μία Κυβέρνηση, που στην πραγματικότητα είναι πίσω από όλη αυτή την ατμόσφαιρα απειλών που εκτοξεύονται πια και από το στόμα του Εισαγγελέα του Αρείου Πάγου εναντίον όσων δημοσιογράφων φέρνουν στοιχεία και τις παράνομες αυτές παρακολουθήσεις.

Τίποτα δεν είναι τυχαίο, διότι εσείς ως Κυβέρνηση, κύριε Οικονόμου, στείλατε εδώ τον Άδωνη Γεωργιάδη προχθές να λέει, μεσούσης της δίκης της κ. Τουλουπάκη, ότι πρέπει η κ. Τουλουπάκη να μπει φυλακή. Ο κ. Μητσοτάκης τον έστειλε, η Κυβέρνηση Μητσοτάκη. Στείλατε εδώ τον Άδωνη Γεωργιάδη -αν έχει κανείς τον θεό του!- να πει μεσούσης της δίκης της κ. Τουλουπάκη -μιας οποιασδήποτε, δεν έχει σημασία αν λέγεται Τουλουπάκη, αν είναι εισαγγελέας που ερεύνησε το σκάνδαλο «NOVARTIS», μπορεί να είναι η πιο άγνωστη σε όλους μας πολίτης αυτής της χώρας- να μπει φυλακή.

**ΙΩΑΝΝΗΣ ΠΑΠΠΑΣ:** Δεν είπε έτσι, δεν είπε αυτό.

**ΙΩΑΝΝΗΣ ΡΑΓΚΟΥΣΗΣ:** Ακριβώς αυτό είπε. Να μπει φυλακή. Αυτή είναι η άποψή μου. Αν θέλετε να βάλουμε και ένα στοίχημα να δούμε ποιος έχει δίκιο. Να μπει φυλακή. Αυτό λέω και σήμερα. Το δήλωσε προχθές η Κυβέρνηση Μητσοτάκη-Οικονόμου -κύριε Οικονόμου, είστε Κυβερνητικός Εκπρόσωπος- διά στόματος Γεωργιάδη στο ελληνικό Κοινοβούλιο. Αν αυτό δεν συνιστά τη μεγαλύτερη καταπάτηση του κράτους δικαίου, τη μεγαλύτερη καταπάτηση των βασικότερων, των πλέον θεμελιωδών αρχών, βάσει των οποίων πρέπει να πορεύεται το πολίτευμα και η δημοκρατία στη χώρα, αλλά και η δικαιοσύνη στη χώρα, τότε τι άλλο είναι αυτό που ξεστομίσατε εσείς όλοι ως Κυβέρνηση, επαναλαμβάνω, διά στόματος Γεωργιάδη;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Και κάτι τελευταίο για το νομοσχέδιο. Θα σας το πω κι αυτό επειδή μας έκανε μεγάλη εντύπωση. Αναφερθήκατε στους «Ρεπόρτερ χωρίς Σύνορα» και αφιερώσατε και ένα μεγάλο κομμάτι στην τοποθέτησή σας και για την κατάταξη στην 108η θέση σε ό,τι αφορά την ελευθερία του Τύπου στη χώρα μας και προσπαθήσατε όλο αυτό να το αποδομήσετε.

Στις 7 Ιουλίου του 2022 οι «Ρεπόρτερ χωρίς Σύνορα», αυτοί που εσείς τους εμφανίσατε εδώ ανυπόληπτους, άσχετους, ανίδεους, επικίνδυνους -και δεν θυμάμαι τι άλλες περιγραφές κάνατε- ξέρετε με ποιους συναντήθηκαν, κύριε Οικονόμου;

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Δεν έκανα περιγραφές. Με βάση τα στοιχεία μίλησα.

**ΙΩΑΝΝΗΣ ΡΑΓΚΟΥΣΗΣ:** Με βάση αυτά τα στοιχεία υποστηρίξατε ότι είναι εντελώς αναξιόπιστοι, ότι είναι εντελώς «του πεταματού», που λένε στο χωριό μου, ότι είναι μία υπόθεση μιας ιστορίας που είναι ανυπόληπτη και κακώς αναφέρεται και στον δημόσιο λόγο και μάλιστα από τον Αρχηγό της Αξιωματικής Αντιπολίτευσης, τον κ. Τσίπρα κ.λπ.. Αυτά λέτε.

Επαναλαμβάνω το ερώτημα: Με ποιους συναντήθηκαν οι «Ρεπόρτερ χωρίς Σύνορα» στις 7 Ιουλίου του 2022 στο πλαίσιο ανάπτυξης συνεργασίας, που από μόνη της αυτή η συνάντηση πιστοποιεί και τεκμηριώνει τη σοβαρότητα και τη φερεγγυότητα της συγκεκριμένης αυτής οργάνωσης; Συναντήθηκε στις 7 Ιουλίου με την Πρόεδρο του Ευρωπαϊκού Κοινοβουλίου, κύριε Οικονόμου.

Οι «Ρεπόρτερ χωρίς Σύνορα» που ήρθατε εσείς εδώ να τους κατακεραυνώσετε και να τους καταγγείλετε έχουν τέτοια αξιοπιστία και τέτοια φερεγγυότητα διεθνώς, που συναντήθηκαν με την Πρόεδρο του Ευρωπαϊκού Κοινοβουλίου, την κ. Μέτσολα, στο πλαίσιο επικοινωνίας και συνεργασίας τού Ευρωπαϊκού Κοινοβουλίου με τους «Ρεπόρτερ χωρίς Σύνορα», προκειμένου να συνεργαστούν για να αντιμετωπιστούν όλα αυτά τα μεγάλα προβλήματα που και οι «Ρεπόρτερ χωρίς Σύνορα» επισημαίνουν και τα οποία εντοπίζουν στον χώρο της Ευρωπαϊκής Ένωσης. Και έρχεστε εδώ και αντί να σιωπήσετε για τους «Ρεπόρτερ χωρίς Σύνορα» προσπαθείτε να τους αποδομήσετε; Την ώρα που εσείς προσπαθείτε να τους αποδομήσετε εκείνοι συναντιούνται με την Πρόεδρο του Ευρωπαϊκού Κοινοβουλίου και τελειώνει όλη η συζήτηση και όλη η δική σας προσπάθεια αποδόμησης. Καταθέτω για τα Πρακτικά το σχετικό δημοσίευμα.

(Στο σημείο αυτό ο Βουλευτής του ΣΥΡΙΖΑ κ. Ιωάννης Ραγκούσης καταθέτει για τα Πρακτικά το προαναφερθέν δημοσίευμα το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΙΩΑΝΝΗΣ ΠΑΠΠΑΣ:** …(Δεν ακούστηκε)

**ΙΩΑΝΝΗΣ ΡΑΓΚΟΥΣΗΣ:** Εάν εσείς δεν έχετε τη δυνατότητα να καταλάβετε γιατί τελειώνει, εγώ δεν έχω να σας πω κάτι.

Μία οργάνωση που ασχολείται με τα θέματα ελευθερίας του Τύπου διεθνώς και στην Ευρωπαϊκή Ένωση και η οποία κατατάσσει τη χώρα μας στην 108η θέση, ουσιαστικά κατακεραυνώνοντας την Κυβέρνηση Μητσοτάκη και την οποία θέλετε να την εμφανίζεται εσείς ως μια ανυπόληπτη οργάνωση, ε δεν είναι, λοιπόν, μια ανυπόληπτη οργάνωση από την ώρα που έχει το πιστοποιητικό που προκύπτει και απορρέει από τις συναντήσεις της με μία εκ των κορυφαίων θεσμικών προσώπων σε επίπεδο Ευρωπαϊκής Ένωσης, που αν μη τι άλλο επιβεβαιώνει και πιστοποιεί ότι η οργάνωση αυτή λαμβάνεται πολύ σοβαρά υπ’ όψιν σε ό,τι λέει για τα θέματα τα οποία κάθε φορά εξετάζει και αναλύει.

Θα αναφερθώ εν συντομία -θα χρειαστώ ένα, δύο λεπτά επιπλέον, κύριε Πρόεδρε- σε αυτό το προεκλογικό επίδομα που ανακοινώσατε.

Κύριε Οικονόμου, πόσοι είναι οι δικαιούχοι γιατί έχω διαβάσει διάφορους αριθμούς;

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Είναι 8,5 εκατομμύρια οι ωφελούμενοι με βάση τα εισοδήματα.

**ΙΩΑΝΝΗΣ ΡΑΓΚΟΥΣΗΣ:** Είναι, λοιπόν, 8,5 εκατομμύρια.

Δεν υπάρχει καμμία αμφιβολία ότι πάρα πολλά εκατομμύρια -δεν ξέρω πόσα είναι αυτά- συμπολιτών μας έχουν πράγματι ανάγκη τα 60 ευρώ που τους δίνετε, τα 120 μάξιμουμ, ακόμα και τα 10 θα σας έλεγα εγώ, γιατί ένα μεγάλο κομμάτι αυτών των πολιτών έχει περιέλθει σε τεράστια εισοδηματική δυσκολία είτε γιατί η σύνταξή τους είτε γιατί ο μισθός τους έχει καταρρεύσει απέναντι στην ακρίβεια η οποία καλπάζει γιατί -θα πω και στη συνέχεια γι’ αυτό- δεν κάνετε τίποτα. Δεν υπάρχει αμφιβολία ότι ναι, αυτά τα χρήματα τα έχουν ανάγκη. Όλοι μας γνωρίζουμε -και εσείς είστε Βουλευτής περιφέρειας και είμαι βέβαιος ότι και εσείς γνωρίζετε- πολλούς ανθρώπους οι οποίοι πραγματικά έχουν μεγάλο πρόβλημα επιβίωσης και έχουν ανάγκη και τα 10 ευρώ, όχι να τους πει κάποιος ότι «θα σου δώσω 60 ευρώ» και να πουν «δεν τα θέλω».

Δεύτερον θέμα: Δεν μπορείτε να φανταστείτε, κύριε Οικονόμου, για μερικούς από εμάς πόσο ευχάριστο είναι να παρακολουθούμε μια σειρά από υποστηρικτές του κ. Μητσοτάκη, οι οποίοι πάσχισαν ώστε ο κ. Μητσοτάκης να κερδίσει τις εκλογές του 2019 και να γίνει Πρωθυπουργός από χτες κυριολεκτικά όσα σας καταμαρτυρούν και προσωπικά στον Κυριάκο Μητσοτάκη. Δεν περιγράφεται τι γράφουν και λένε πάρα πολλοί μέχρι πρότινος υποστηρικτές του Κυριάκου Μητσοτάκη γι’ αυτόν τον ακραίο και πρωτοφανή -στα παγκόσμια, όπως ορισμένοι λένε, χρονικά- προεκλογικό λαϊκισμό στον οποίο καταφύγατε. Όλοι εμείς που είχαμε μια πολύ αρνητική άποψη για τον κ. Μητσοτάκη προσωπικά και είχαμε προεξοφλήσει τι Πρωθυπουργός θα είναι, δεν μπορείτε να φανταστείτε τι ικανοποίηση παίρνουμε από αυτό.

Τι προσπαθείτε τώρα εσείς στην πραγματικότητα να κάνετε με αυτό το προεκλογικό επίδομα; Προσπαθείτε να κρύψετε αυτά που δεν θέλατε να κάνετε. Ποια ήταν αυτά; Ήταν να δώσετε πραγματικά δραστικές λύσεις στα προβλήματα της αισχροκέρδειας και της ακρίβειας. Δεν θελήσατε να παρέμβετε σε αυτή την αισχροκέρδεια με εκτεταμένους ελέγχους. Δεν θελήσαμε να μειώσετε τους έμμεσους φόρους που επιβαρύνουν τους πολίτες, ιδίως σε αυτούς τους ευαίσθητους τομείς όπως είναι τα τρόφιμα. Δεν θελήσατε, δε, και να φορολογήσετε αυτούς όλους, από τα διυλιστήρια έως τους ενεργειακούς κολοσσούς της χώρας, ακριβώς γιατί γνωρίζουμε όλοι πολύ καλά τη σχέση σας και τι κρύβεται πίσω από αυτή την άρνησή σας να τους φορολογήσετε ως οφείλατε. Και για να τα κρύψετε όλα αυτά τώρα πήγατε σε αυτό το επίδομα.

Ο Γεώργιος Παπανδρέου, ο Γέρος της Δημοκρατίας ο αείμνηστος, είχε πει -κύριε Οικονόμου θα το ξέρετε, είναι βέβαιο αυτό- ότι όταν κάνεις ένα ρουσφέτι, έλεγε εκείνα τα χρόνια, στην πραγματικότητα δημιουργείς έναν αγνώμονα και χίλους δυσαρεστημένους.

Τι είναι αυτό το οποίο καταλαβαίνει κάποιος ότι θα γίνει στην περίπτωση τη δική σας -και θα σας εξηγήσω γιατί- με αυτό το επίδομα; Θα φτιάξετε 4-4,5 εκατομμύρια -αυτοί οι αριθμοί είναι λίγο σχετικοί- αδιάφορους γι’ αυτό το επίδομα και 4-4,5 εκατομμύρια, δηλαδή περίπου τους άλλους μισούς, θα τους εξοργίσετε ακόμη περισσότερο, κύριε Οικονόμου. Ξέρετε γιατί; Γιατί βρισκόμαστε στο 2022. Σας το λέω για δεύτερη φορά. Εάν είχατε προβεί σε ένα μόνιμο μέτρο, σε ένα θεσμικό, σε ένα δομικό, αν είχατε κάνει μια δομική παρέμβαση στο πρόβλημα της ακρίβειας, του πληθωρισμού, της μείωσης της αγοραστικής δύναμης των πολιτών, τότε ό,τι κι αν ήταν αυτό, θα σας είχε αποφέρει 100% όφελος. Αυτή η λογική ότι «δεν καταφεύγω σε δραστικά και δομικά μέτρα αντιμετώπισης της ακρίβειας και του πληθωρισμού, δεν καταφεύγω σε δομικά και δραστικά μέτρα εναντίον της αισχροκέρδειας» και την ίδια ώρα «δεν καταφεύγω και σε μια δίκαιη φορολόγηση αυτών που πρέπει να φορολογήσω» είναι αυτό το οποίο σε τελική ανάλυση θα κάνει όλους αυτούς τους ανθρώπους να μη σας πιστώσουν εκλογικά και πολιτικά, κατά την προσωπική μου γνώμη, τίποτα, ενώ, επαναλαμβάνω, ότι όλοι αυτοί έχουν ανάγκη αυτά τα χρήματα και βεβαίως θα τα πάρουν.

Και ακριβώς επειδή δεν θέλετε να καταφύγετε σε αυτά τα μόνιμα μέτρα -αν καταφεύγατε θα είχατε πολιτικό όφελος-, καταφεύγετε σε αυτές τις λύσεις τις εμβαλωματικές, τις προεκλογικές οι οποίες δεν πρόκειται να πείσουν κανέναν.

Και θα κλείσω τώρα λέγοντας το εξής μεταξύ σοβαρού και αστείου γιατί ταιριάζει πολύ και με το νομοσχέδιο και με τη συζήτηση που κάνουμε σήμερα και το έθεσαν πολλοί συνάδελφοι και η κ. Γκαρά και άλλοι συνάδελφοι: Δεν ξέρω αν ήσασταν με Αργεντινή ή με τη Γαλλία;

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Με την Αργεντινή χρόνια.

**ΙΩΑΝΝΗΣ ΡΑΓΚΟΥΣΗΣ:** Συμπίπτουμε, λοιπόν, γιατί και εγώ ήμουν ένας από αυτούς, από τα πολλά εκατομμύρια, τα εκατοντάδες εκατομμύρια, στον πλανήτη που ήθελαν να πάρει το Παγκόσμιο Κύπελλο η Αργεντινή και ο Μέσι προσωπικά γιατί ήταν πραγματικά ζήτημα δικαιοσύνης, έχει προσφέρει πολλά, είναι μεγάλη η κλάση του κ.λπ..

Κύριε Οικονόμου, εάν ήσασταν ως κυβέρνηση διοργανώτρια αυτού του Παγκοσμίου Κυπέλλου δεν υπήρχε μία στο εκατομμύριο πιθανότητα η Αργεντινή και ο Μέσι να πάρουν το Παγκόσμιο Κύπελλο. Ξέρετε γιατί; Για παραπάνω από έναν λόγους:

Πρώτον, διότι ο διαιτητής θα ήταν πιασμένος από εσάς. Δεν υπήρχε περίπτωση εσείς ως κυβέρνηση να μην είχατε φροντίσει να πιάσετε τον διαιτητή!

Δεύτερον, δεν υπήρχε περίπτωση να μην είχατε βάλει την Εθνική Υπηρεσία Πληροφοριών να τους παρακολουθήσει όταν φτιάχνανε τον σχεδιασμό τους και την τακτική τους την ποδοσφαιρική. Θα πηγαίνατε, θα ξέρατε τι έχουν σχεδιάσει, πώς θα κινηθούν, τι θα κάνουνε, για να το δώσετε στον αντίπαλο!

(Χειροκροτήματα από την πτέρυγα του ΣΥΡΙΖΑ)

Τρίτον, δεν υπήρχε καμμία στο εκατομμύριο πιθανότητα να μην είχατε βάλει τον ποδοσφαιρικό Ντογιάκο και τον ποδοσφαιρικό Γεωργιάδη να απειλήσει τον Μέσι με φορολογικούς ελέγχους ή οτιδήποτε σχετικό, σε περίπτωση που τολμούσε να πάρει το Παγκόσμιο Κύπελλο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε,…

**ΙΩΑΝΝΗΣ ΡΑΓΚΟΥΣΗΣ:** Και αν όλα αυτά, κύριε Οικονόμου, -και έκλεισα με αυτό, κύριε Πρόεδρε-…

**ΠΡΟΕΔΡΕΥΩΝ (Οδυσσέας Κωνσταντινόπουλος):**...έχετε φθάσει στα 17 και 34 λεπτά.

**ΙΩΑΝΝΗΣ ΡΑΓΚΟΥΣΗΣ:** Θα μπορούσατε να μη με διακόψετε, κύριε Πρόεδρε. Το κάνετε σκόπιμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πρέπει να σας το πω.

**ΙΩΑΝΝΗΣ ΡΑΓΚΟΥΣΗΣ:** Δεν έπρεπε να μου το πείτε, γιατί καταλαβαίνετε ότι κλείνω, αλλά σεβαστός ο ρόλος σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πού να ξέρω ότι κλείνετε, κύριε συνάδελφε;

**ΙΩΑΝΝΗΣ ΡΑΓΚΟΥΣΗΣ:** Θα μου επιτρέψετε, κύριε Πρόεδρε; Χρησιμοποιώ τη δευτερολογία μου, είμαι εντός χρόνου, και το ξέρετε αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Χρησιμοποιείτε και την τριτολογία σας;

**ΙΩΑΝΝΗΣ ΡΑΓΚΟΥΣΗΣ:** Ναι, και την τριτολογία μου, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πείτε το μου. Τώρα το κατάλαβα.

**ΙΩΑΝΝΗΣ ΡΑΓΚΟΥΣΗΣ:** Και αν όλα αυτά, κύριε Οικονόμου, δεν έπιαναν, το να έχετε πιάσει τον διαιτητή, να τους έχετε παρακολουθήσει για να δείτε τα σχέδιά τους και να είχατε βάλει τον ποδοσφαιρικό Ντογιάκο και Γεωργιάδη να τους απειλούν, ξέρετε τι άλλο θα είχατε κάνει; Θα είχατε στήσει με το «Predator» παρέμβαση στο VAR, ώστε να μην μπορούν ούτε μέσω αυτού να δικαιωθούν σε περίπτωση που μια φάση ήταν υπέρ τους ή ένα πέναλτι έπρεπε να τους δοθεί.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Κωνσταντόπουλο Δημήτρη...

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Κύριε Πρόεδρε, ζητώ συγγνώμη από τον κύριο συνάδελφο, αλλά θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ πολύ, κύριε Πρόεδρε. Δεν θα μακρηγορήσω.

Πρώτα από όλα σε ό,τι αφορά τις αναφορές του κ. Ραγκούση στο νομοσχέδιο και στους «Ρεπόρτερ χωρίς Σύνορα» νομίζω ότι δεν χρειάζεται να επαναλάβω τίποτα παραπάνω από αυτά που κατέθεσα στα Πρακτικά. Επιδιώκουν ραντεβού οι «Ρεπόρτερ χωρίς Σύνορα» με πολλούς αξιωματούχους της επιτροπής και του Κοινοβουλίου, θα έχουμε τη δυνατότητα να πούμε και άλλη φορά το γιατί. Όταν συνειδητοποιήσουν ότι στις δικτατορίες δεν υπάρχει ελευθερία του Τύπου -που στο Τσαντ ψάχνουν την ελευθερία του Τύπου!- θα τους παίρνουμε κι εμείς σοβαρότερα. Μέχρι τότε νομίζω ότι η αντιμετώπισή μας είναι η δέουσα.

Τώρα, το νομοσχέδιο που συζητάμε είναι ίσως μια πολύ καλή περίπτωση για να καταλάβει κάποιος την υπέρβαση και το μέγεθος της εργαλειοποίησης που κάνετε σε ό,τι αφορά μια σειρά από ζητήματα της δημόσιας ζωής. Είναι ένα νομοσχέδιο το οποίο μοιραία, αφού συζητάμε για τον Τύπο, προσπαθεί να βάλει στη σωστή του ισορροπία την είδηση και την έκφραση άποψης επί της είδησης, προσπαθεί να βάλει σε μια ισορροπία την πολιτική αντιμετώπιση πραγμάτων που εδράζονται στην πραγματικότητα ή που δεν εδράζονται στην πραγματικότητα.

Στο κομμάτι των παρακολουθήσεων με τα κακόβουλα λογισμικά, στο κομμάτι των επισυνδέσεων της ΕΥΠ, στο κομμάτι των ενδεχόμενων συστημικών προβλημάτων της ΕΥΠ, έχουμε μια μεγάλη διαφορά, κύριε Ραγκούση. Η διαφορά μας ποια είναι; Ότι εμείς εμπιστευόμαστε τη δικαιοσύνη και αυτά που λέει, εσείς εμπιστεύεστε τα διάφορα ρυπαρά δίκτυα με αυτά που αναδεικνύουν, χωρίς να σας ενδιαφέρουν ούτε οι πραγματικές διαστάσεις τού ζητήματος, ούτε οι αυτουργοί, ούτε το πώς θα βελτιωθεί η κατάσταση. Το μόνο που σας απασχολεί είναι να κατασκευάζετε μόνοι σας συμπεράσματα στα οποία προφανώς να αποδίδετε κατηγορίες στον ίδιο τον Πρωθυπουργό, χωρίς να σας ενδιαφέρει η τεκμηρίωση, οι ισχυρισμοί, τα πραγματικά γεγονότα.

Είπατε πάρα πολλά για το επίδομα, τα δικά σας συμπεράσματα για το ποιοι θα το εκτιμήσουν, ποιοι δεν θα το εκτιμήσουν, οτιδήποτε. Δεν μας είπατε ένα που περίμενα να ακούσω: Θα το ψηφίσετε, κύριε Ραγκούση; Θα το ψηφίσει ο ΣΥΡΙΖΑ; Εδώ έχουμε ένα συγκεκριμένο πράγμα: η Κυβέρνηση, αυτός ο «νεοφιλελεύθερος, ανάλγητος, πρίγκηπας Πρωθυπουργός» φορολογεί τα διυλιστήρια και από αυτόν τον πόρο δίνει μια ενίσχυση σε εκατομμύρια συμπολίτες μας που την έχουν ανάγκη. Σήμερα που καλπάζει ο πληθωρισμός, με όρους τού σήμερα, θα το ψηφίσετε; Και επειδή έχετε περιθώριο μέχρι την ώρα που θα ψηφιστεί, όχι εσείς προσωπικά, η Κοινοβουλευτική σας Ομάδα, μην ξαναμπερδευτεί, όπως για το επίδομα για τους αστυνομικούς, που δεν έχω καταλάβει τι ψηφίσατε…

(Θόρυβος από την πτέρυγα του ΣΥΡΙΖΑ)

Λέω, έχετε περιθώριο, είναι δύο μέρες. Μην αναγκαστεί άλλα να λέει ο εισηγητής στο Βήμα και άλλα να ψηφίζουν από κάτω. Το ερώτημα είναι συγκεκριμένο. Ο Πρωθυπουργός αυτός και η Κυβέρνηση αυτή, σε μια περίοδο που ο πληθωρισμός καλπάζει, σε μία ακόμη προσπάθεια να ενισχύσουμε τα νοικοκυριά και τους πολίτες με έναν πόρο που δεν επιβαρύνει τον δημόσιο προϋπολογισμό, δεν επιβαρύνει τους Έλληνες φορολογούμενους, δεν προσθέτει κάτι δημοσιονομικά, φορολογώντας τα υπερέσοδα των διυλιστηρίων, αφού έχουμε πάρει υπερέσοδα για τους παραγωγούς ηλεκτρικής ενέργειας, για το ρεύμα και όλα τα υπόλοιπα, εμείς που τόσο πολύ είμαστε στους ισχυρούς και δεν είμαστε με την κοινωνία, δημιουργεί μια δυνατότητα ενίσχυσης της κοινωνίας. Θα το ψηφίσετε, ναι ή όχι; Τώρα, το πόσοι θα το εκτιμήσουν και τι θα γίνει στις εκλογές θα το πούμε αργότερα.

Και τρίτον, προσεγγίζετε το Παγκόσμιο Κύπελλο και τον Τελικό με όρους Β΄ Τοπικού. Έχετε, δεν έχετε Β΄ Τοπικό εκεί από όπου είστε; Το Παγκόσμιο Κύπελλο και τον Τελικό και τους ποδοσφαιριστές κλάσεως Μέσι προσπαθείτε να το προσεγγίσετε με όρους Β΄ Τοπικού, ενδεχομένως γιατί οι ορίζοντες οι πολιτικοί μέχρι εκεί φτάνουν. Άλλο πράγμα, άλλη κλάση και ο Μέσι και ο Τελικός και το Παγκόσμιο Κύπελλο. Μην τα μπερδεύετε, μη φτάνετε μέχρι εκεί.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε.

**ΙΩΑΝΝΗΣ ΡΑΓΚΟΥΣΗΣ:** Πρώτον, ξεκινάω από το τελευταίο, γιατί είναι το λιγότερο σοβαρό στην κουβέντα που κάνουμε. Τώρα, εγώ είπα αυτά που είπα κι εσείς βγάλατε το συμπέρασμα ότι μιλάμε για Β΄ Εθνική; Μάλλον απορρέει αυτό το συμπέρασμα επειδή έμπλεξα εσάς…

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Β΄ Τοπικό είπα.

**ΙΩΑΝΝΗΣ ΡΑΓΚΟΥΣΗΣ:** Β΄ Τοπικό, ακόμη χειρότερα. Απορρέει αυτό το συμπέρασμα επειδή έμπλεξα εσάς στο Παγκόσμιο Κύπελλο και έτσι ο συνειρμός στο μυαλό σας γεννήθηκε για Β΄ Τοπικό. Διότι κατά τα άλλα ούτε η Αργεντινή ούτε ο Μέσι μπορούν να θεωρηθούν ότι ανήκουν στο Β΄ Τοπικό. Εγώ είπα Μέσι, Αργεντινή και Κυβέρνηση Μητσοτάκη και εσείς το πήγατε Β΄ Τοπικό. Θα πήγαινε Β΄ Τοπικό αν –ο μη γένοιτο- είχατε εσείς την ευθύνη της διοργάνωσης.

Δεύτερον, κάντε υπομονή. Αύριο δεν θα έρθει η τροπολογία, αν δεν κάνω λάθος; Ή μεθαύριο;

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Την Τετάρτη.

**ΙΩΑΝΝΗΣ ΡΑΓΚΟΥΣΗΣ:** Την Τετάρτη, λοιπόν, όχι μόνο θα ξέρετε τι θα ψηφίσουμε, κύριε Οικονόμου, αλλά θα ακούσετε και όσα έχουμε να πούμε γι’ αυτό το οποίο κάνετε. Αυτά που σας είπα προηγουμένως δεν είναι τίποτα μπροστά σε αυτά που θα ακούσετε και που έχει ήδη πει και η αρμόδια Τομεάρχης μας -έχετε διαβάσει τις δηλώσεις της-, η κ. Αχτσιόγλου.

Και τρίτο και σοβαρότερο -το κράτησα για το τέλος- είπατε ότι δίνουμε σημασία σε ρυπαρά δίκτυα. Έτσι δεν είπατε;

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Τα υιοθετείτε όλα.

**ΙΩΑΝΝΗΣ ΡΑΓΚΟΥΣΗΣ:** Λέτε ότι τα υιοθετούμε όλα.

Κύριε Οικονόμου, εμείς υιοθετούμε ό,τι αυτή τη στιγμή για την Εθνική Υπηρεσία Πληροφοριών προέρχεται από την ΑΔΑΕ, την Ανεξάρτητη Αρχή Διασφάλισης του Απορρήτου των Επικοινωνιών. Εννοείτε ότι η ΑΔΑΕ ανήκει σε αυτό που εσείς ονομάζετε ρυπαρό δίκτυο; Γιατί η ΑΔΑΕ είναι αυτή με βάση την οποία και χάρη στην οποία, κύριε Οικονόμου, αποκαλύφθηκε η παρακολούθηση Ανδρουλάκη, η παρακολούθηση Κουκάκη και προχθές η παρακολούθηση Τέλλογλου και Κύρτσου. Η ΑΔΑΕ, ο Πρόεδρος της ΑΔΑΕ κ. Ράμμος, η ελεγκτική επιτροπή που πήγε στην «COSMOTE», αυτοί είναι ρυπαρό δίκτυο, κύριε Οικονόμου; Εσείς οφείλετε, λοιπόν, τώρα να το διευκρινίσετε αυτό και να δώσετε απάντηση.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Κύριε Πρόεδρε, τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Τι εννοείτε ότι το έχει πει η ΑΔΑΕ, θέλετε να μου το διευκρινίσετε; Έχετε τη δήλωση, υπάρχει κάπου ο κ. Ράμμος να έχει πει αυτό το πράγμα; Υπάρχει κάποιο χαρτί, υπάρχει κάποιο έγγραφο; Τι εννοείτε λέγοντας ότι το έχει πει η ΑΔΑΕ; Εγώ ρωτάω τι εννοείτε ότι το έχει πει η ΑΔΑΕ.

Εγώ λέω ότι εμείς είμαστε με τους νόμους, είμαστε με τη δικαιοσύνη και εσείς υιοθετείτε ό,τι τα ρυπαρά δίκτυα λένε είτε για τα πρόσωπα είτε για εκείνους που επηρέαζαν -λέει- τις εσωκομματικές εκλογές της Νέας Δημοκρατίας και που πιεστικά πήγαν τον κ. Τσίπρα μετά το Μάτι σε κρουαζιερόπλοιο, σε κότερο, για να τον βγάλουν φωτογραφία, είτε ότι ο Μητσοτάκης είναι ο εγκέφαλος αυτής της ιστορίας. Τα υιοθετείτε όλα άκριτα και λέτε ότι υιοθετείτε αυτά που λέει η ΑΔΑΕ. Μπορείτε να μου προσκομίσετε τι ακριβώς έχει πει η ΑΔΑΕ, για να τοποθετηθώ και εγώ πάνω σε αυτό;

(Θόρυβος από την πτέρυγα του ΣΥΡΙΖΑ)

**ΜΑΡΙΟΣ ΚΑΤΣΗΣ:** Τέσσερις βεβαιωμένες παρακολουθήσεις από την ΕΥΠ.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Πού είναι αυτό, πού το έχει πει, βρε παιδιά, για να το ακούσω κι εγώ; Το έχει πει ο κ. Ράμμος σε εσάς; Είμαι πάρα πολύ συγκεκριμένος: Πού το έχει πει η ΑΔΑΕ, να το δω κι εγώ;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Ραγκούση, έχετε τον λόγο και παρακαλώ να κλείσουμε.

**ΙΩΑΝΝΗΣ ΡΑΓΚΟΥΣΗΣ:** Κύριε Υπουργέ, πάρα πολύ απλά και πάρα πολύ συγκεκριμένα.

Πέρα από την ανακοίνωση που εξέδωσε η ΑΔΑΕ, πέρα από την επιβεβαίωση της ΑΔΑΕ από εσάς ως Κυβέρνηση τόσο για την περίπτωση του κ. Ανδρουλάκη όσο και για την περίπτωση του κ. Κουκάκη, είναι απολύτως σαφές και αναλαμβάνω εγώ, λοιπόν, τώρα προσωπικά την ευθύνη και σας λέω και καταγγέλλω ότι ναι, εσείς ως Κυβέρνηση παρακολουθούσατε και τον κ. Τέλλογλου και τον κ. Κύρτσο και τον κ. Χατζηδάκη με τον κωδικό 5046C. Διαψεύστε με τώρα. Πείτε: Κύριε Ραγκούση, είσαστε ψεύτης, είσαστε συκοφάντης. Ποτέ η Εθνική Υπηρεσία Πληροφοριών δεν παρακολούθησε τον κ. Χατζηδάκη, δεν του απέδωσε ποτέ τον κωδικό 5046C. Είσαι ψεύτης, κύριε Ραγκούση, δεν παρακολούθησε η ΕΥΠ τον Τέλλογλου και τον Κύρτσο.

Επίσης -και τελειώνω, κύριε Πρόεδρε- προσθέτω και κάτι ακόμη. Εγώ προσωπικά αναλαμβάνω την ευθύνη και σας λέω ότι παρακολουθούσατε και τον Αρχηγό των Ενόπλων Δυνάμεων, τον κ. Φλώρο. Διαψεύστε με, πείτε ότι είμαι ψεύτης, μην καταφύγετε σε μηνύσεις και τέτοια. Καμμία μήνυση, καμμία αγωγή. Αν θέλετε, κάντε. Πείτε ότι είμαι ψεύτης και ότι αυτά που λέω δεν ισχύουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο. Να το κλείσουμε όμως.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Υπάρχει ανοικτή δικαστική έρευνα σε εξέλιξη. Στις δημοκρατίες θεσμικά είναι τα πράγματα…

**ΙΩΑΝΝΗΣ ΡΑΓΚΟΥΣΗΣ:** Δεν το λέτε.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Κοιτάξτε, με την ευαισθησία που έχετε για το κράτος δικαίου, δεν είναι αφύσικο να γελάτε, όταν κανείς σας λέει για δικαιοσύνη. Η μεγάλη μας διαφορά είναι όμως ακριβώς αυτή, κύριε Ραγκούση, και σας την ξαναλέω. Από τη μια, εσείς υιοθετείτε ό,τι άκριτα ακούγεται και από την άλλη, εμείς ακούμε τι λέει η δικαιοσύνη, την οποία συνδράμουν οι κρατικές αρχές, όπως πρέπει και όπως οφείλουν.

Έτσι γίνεται στις συντεταγμένες δημοκρατίες, έτσι γίνεται στο κράτος δικαίου. Δικαιοσύνη που θα τα φέρει στο φως όλα από το 2019 μέχρι το 2022, από το 2015 μέχρι το 2019 τα πάντα. Έτσι λειτουργούν οι συντεταγμένες δημοκρατίες. Σεβασμός στους θεσμούς και τη δικαιοσύνη.

**ΧΡΗΣΤΟΣ ΓΙΑΝΝΟΥΛΗΣ:** Και η ΕΥΠ σε εσάς ανήκει.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Και όποιος θέλει να βγει άκρη και να μην μείνει σκιά αφήνει τις αρμόδιες αρχές να κάνουν τη δουλειά τους. Οι κραυγές και οι αλαλαγμοί συσκοτίζουν και εμείς δεν θέλουμε συσκότιση, φως θέλουμε.

**ΙΩΑΝΝΗΣ ΡΑΓΚΟΥΣΗΣ:** Αφού δεν είπατε ότι είμαι ψεύτης, απαντήσατε και επιβεβαιώσατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κωνσταντόπουλος από το ΠΑΣΟΚ.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, να πω κι εγώ με τη σειρά μου ότι η ποδοσφαιροποίηση της πολιτικής είναι καλή για να μπορούν κάποιοι να τη χρησιμοποιούν την περίοδο μεταγραφών. Άρα είναι καλή η ποδοσφαιροποίηση της πολιτικής για να μπορούν κάποιοι να μεταγράφονται κι αυτό ας κρατηθεί.

Κυρίες και κύριοι συνάδελφοι, σε μια εποχή που χαρακτηρίζεται από εύκολη πρόσβαση σε απεριόριστο αριθμό πληροφοριών, ο Τύπος μπορεί να αποτελέσει δημόσιο φύλακα της αλήθειας. Άλλωστε, ο Τύπος είναι η καρδιά του δημοκρατικού πολιτεύματος εφόσον φυσικά είναι αδέσμευτος και εφόσον φυσικά υπηρετεί την ελεύθερη έκφραση.

Αγαπητοί συνάδελφοι, τα τελευταία χρόνια ζήσαμε μια περιπέτεια με την αδειοδότηση των καναλιών, αρχικώς, επί κυβερνήσεως ΣΥΡΙΖΑ - ΑΝΕΛ και στη συνέχεια, με τη λίστα Πέτσα. Ωστόσο, πρώτο συμπέρασμα, όταν τα μέσα μαζικής ενημέρωσης γίνονται εργαλεία που εξυπηρετούν σκοπιμότητες, τότε ευνοούν και την κοινωνική πόλωση, ενώ ταυτόχρονα διευκολύνουν την άνοδο του λαϊκισμού. Επίσης διευκολύνουν τη διάδοση ψευδών ειδήσεων και γίνονται για τη δημοκρατία μας πληγή.

Με τα δεδομένα λοιπόν αυτά, το σημερινό νομοσχέδιο έχει ιδιαίτερη σημασία, διότι η Κυβέρνηση προσδοκά να θέσει κανόνες στο τοπίο των μέσων μαζικής ενημέρωσης και στη διανομή της κρατικής διαφήμισης.

Στην πραγματικότητα, ωστόσο, αγαπητοί συνάδελφοι, τι βλέπουμε; Βλέπουμε να αποτυγχάνει η Κυβέρνηση να λύσει προβλήματα που αντιμετωπίζει ο Τύπος σήμερα, εντείνοντας ωστόσο την αγωνία των εκδοτών, των ιδιοκτητών και φυσικά, των δημοσιογράφων.

Συγκεκριμένα, το νομοσχέδιο προβλέπει τη δημιουργία μητρώου έντυπου Τύπου και μητρώου ηλεκτρονικού Τύπου, στα οποία θα εγγράφονται οι επιχειρήσεις έντυπου και ηλεκτρονικού Τύπου αντίστοιχα. Εδώ θα πρέπει να τονιστεί ότι ενώ η ύπαρξη μητρώου ενισχύει τη διαφάνεια στον χώρο των μέσων μαζικής ενημέρωσης, ταυτοχρόνως δημιουργείται ζήτημα με την εφαρμογή των ρυθμίσεων που θεσπίζει η Κυβέρνηση και με τις προϋποθέσεις που θέτει.

Πιο συγκεκριμένα, το νομοσχέδιο θέτει κριτήρια εγγραφής στο μητρώο με την ειδική πρόβλεψη, μάλιστα όταν είναι εισηγμένες οι εταιρείες στο Χρηματιστήριο και δεν είναι υποχρεωμένες να παρουσιάζουν το μετοχολόγιό τους.

Εδώ, κύριε Υπουργέ, θα ήθελα την προσοχή σας. Είναι μια ρύθμιση που γεννά πολλά ερωτηματικά, όπως τόνισε και ο εισηγητής μας ο κ. Καστανίδης, και διαχωρίζει τις επιχειρήσεις του Τύπου χωρίς λόγο. Γι’ αυτό αναμένουμε και καθαρές απαντήσεις από εσάς.

Περαιτέρω, το νομοσχέδιο εξαρτά την εγγραφή μιας επιχείρησης στο μητρώο από τον αριθμό των δημοσιογράφων και του ειδικού τεχνικού προσωπικού που απασχολεί. Εδώ, αγαπητοί συνάδελφοι, ο αριθμός των εργαζομένων είναι κρίσιμος για τη βιωσιμότητα των επιχειρήσεων Τύπου και ιδίως, της περιφέρειας. Πρέπει λοιπόν τα όρια που τίθενται να μην οδηγούν σε άδικους αποκλεισμούς από το μητρώο. Και αυτό, κύριε Υπουργέ, ας κρατηθεί.

Την ίδια στιγμή όμως βλέπουμε ότι δεν υπάρχει καμμία πρόβλεψη στο νομοσχέδιο για το καθεστώς απασχόλησης εργαζομένων. Και τούτο, ενώ υπάρχουν εργαζόμενοι στον Τύπο που απασχολούνται με συμβάσεις μερικής απασχόλησης. Στην πραγματικότητα βλέπουμε να δουλεύουν παραπάνω ώρες. Τι απαντάτε εδώ, κύριε Υπουργέ; Διότι εδώ υποκρύπτεται και μαύρη εργασία.

Ας μην ξεχνάμε επίσης ότι εδώ και πολλά χρόνια δεν έχει υπογραφεί καμμία, μα καμμία, συλλογική σύμβαση εργασίας ανάμεσα στους εργαζόμενους και στους ιδιοκτήτες των μέσων ενημέρωσης. Με τα δεδομένα αυτά, η Κυβέρνηση είχε λοιπόν μια χρυσή ευκαιρία σήμερα να νομοθετήσει για την προστασία των εργασιακών σχέσεων στον χώρο του Τύπου, κάτι που ακούσαμε και από τις ενώσεις των δημοσιογράφων. Είχε την ευκαιρία εδώ να ορίσει ως υποχρεωτική για την εγγραφή στο μητρώο μιας επιχείρησης την απασχόληση δημοσιογράφων και τεχνικού προσωπικού με καθεστώς πλήρους απασχόλησης, ώστε δηλαδή να μην υφίσταται κανένα έρεισμα για ελαστικές σχέσεις εργασίας.

Κύριε Υπουργέ, ωστόσο, εσείς δεν το πράξατε, όπως δεν φροντίσατε για την προστασία των εργαζομένων στους τηλεοπτικούς σταθμούς, όταν το ελάχιστο ποσοστό του προσωπικού που είναι υποχρεωμένοι να απασχολούν έως σήμερα οι σταθμοί φαλκιδεύεται εις βάρος των εργαζομένων.

Έρχομαι στο άρθρο 32 στο οποίο ορίζεται ότι επιτρέπεται μέχρι ποσοστό 25% του προσωπικού να μην είναι δημοσιογράφοι ή προσωπικό του παρόχου αλλά προσωπικό που παρέχεται από συνδεδεμένες εταιρείες ή ανεξάρτητους οργανισμούς και παραγωγούς.

Το ποσοστό αυτό, κύριε Υπουργέ, ήταν έως σήμερα 15% και όπως ακούσαμε από τους φορείς, τα κανάλια ζήτησαν ουσιαστικά το 40%. Εδώ πολλές απορίες, πολλά τα ερωτήματα και δεν μας τα απαντήσατε, κύριε Υπουργέ.

Διότι, αγαπητοί συνάδελφοι, αυτό το παζάρι με τους καναλάρχες οδηγεί τους εργαζόμενους σε ομηρία και φυσικά τις εργασιακές σχέσεις σε κίνδυνο. Άλλωστε η Κυβέρνηση πρέπει και οφείλει να προστατεύσει τους εργαζόμενους, μην αφήνοντας άλλα περιθώρια για μειώσεις προσωπικού.

Τέλος, το νομοσχέδιο συνδέει την εγγραφή στο μητρώο με την κατανομή της κρατικής διαφήμισης και φυσικά, των κρατικών ενισχύσεων στον Τύπο. Κύριε Υπουργέ, η εγγραφή αυτή ωστόσο δεν μπορεί να αποτελεί το μοναδικό κριτήριο για τη συμμετοχή των επιχειρήσεων του Τύπου στα έσοδα από την κρατική διαφήμιση.

Εδώ χρειάζεται ένα θεσμικό πλαίσιο, αγαπητοί συνάδελφοι, με σαφείς κανόνες και διαφάνεια που θα κατανέμει τα κονδύλια με όρους αξιοκρατίας και αντικειμενικότητας. Κι όπως ακούσαμε και από τους φορείς, δημιουργείται κίνδυνος για φαινόμενα αθέμιτου ανταγωνισμού μεταξύ των μέσων ενημέρωσης, αφού για παράδειγμα θα μπορούν να λάβουν κρατική διαφήμιση με τον ίδιο τρόπο έντυπα που λειτουργούν πραγματικά και άλλα έντυπα που ουσιαστικά λειτουργούν με προσχηματική λειτουργία.

Ας μην γίνουν, κύριε Υπουργέ, για μια ακόμη φορά μάρτυρες κατανομής διαφημίσεων όπως την περίοδο της πανδημίας, όπου ενισχύθηκαν ακόμα και μέσα που λειτούργησαν ευκαιριακά και στη συνέχεια εξαφανίστηκαν.

Στην κατεύθυνση αυτή λοιπόν η συμβολή της επιτροπής του άρθρου 25 μπορεί να είναι σημαντική, διότι θα μπορούσε να εισηγείται τον τρόπο κατανομής των κρατικών κονδυλίων μέσα από συγκεκριμένα και σαφή κριτήρια. Δείτε το, έχετε τον χρόνο, μπορείτε να το ξαναδείτε.

Ολοκληρώνοντας, αγαπητοί συνάδελφοι, πιστεύω για όλους μας, η ελευθερία του Τύπου είναι ζήτημα δημοκρατίας. Το θεσμικό πλαίσιο για τον Τύπο οφείλει να περιφρουρεί τα δικαιώματα των πολιτών σε ελεύθερη, αντικειμενική και πλουραλιστική ενημέρωση, με τη διασφάλιση της βιώσιμης λειτουργίας και την πραγματική στήριξη των επιχειρήσεων του Τύπου.

Εν κατακλείδι, αγαπητοί συνάδελφοι, το παρόν νομοσχέδιο δεν υπηρετεί αυτούς τους στόχους, ενώ ταυτόχρονα θέτει τους εργαζόμενους, τους δημοσιογράφους, τους τεχνικούς και το λοιπό διοικητικό προσωπικό σε νέες περιπέτειες και σε μια νέα αβεβαιότητα.

Γι’ αυτό, κύριε Υπουργέ, και καταψηφίζουμε το παρόν νομοσχέδιο.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχουν μείνει τέσσερις συνάδελφοι Βουλευτές, ο κ. Κάτσης, ο κ. Γιαννούλης, ο κ. Παππάς και ο κ. Μαρκόπουλος και η Κοινοβουλευτική Εκπρόσωπος της Νέας Δημοκρατίας.

Τον λόγο έχει ο κ. Κάτσης.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μέσα στη δυστοπία που ζούμε στην Ελλάδα του Κυριάκου Μητσοτάκη, με το σκάνδαλο των υποκλοπών και τις απόπειρες συγκάλυψής του, την κατρακύλα σε όλες τις εκθέσεις για την ελευθερία του Τύπου, αλλά και την ακρίβεια και την ανασφάλεια, την ίδια ώρα που βλέπουμε την Κυβέρνηση να μοιράζει απροκάλυπτα τα χρήματα των Ελλήνων φορολογούμενων πολιτών σε φίλους και ημετέρους με πάνω από 8,5 δισεκατομμύρια απευθείας αναθέσεις και πρακτικές διαμοιρασμού με λίστες Πέτσα στα μέσα μαζικής ενημέρωσης, μόνο ως ανέκδοτο ακούγεται το κυβερνητικό αφήγημα για το παρόν νομοσχέδιο ότι δήθεν η Νέα Δημοκρατία είναι εκείνη που για πρώτη φορά στη χώρα έρχεται να βάλει τάξη στο τοπίο των μέσων μαζικής ενημέρωσης, να βάλει κανόνες, να ενισχύσει τη διαφάνεια μέσα από τα μητρώα επιχειρήσεων του Τύπου, τα οποία δευτερογενώς βεβαίως θα καθορίζουν πού θα διανέμεται η κρατική διαφήμιση.

Κι εδώ προκύπτει αδήριτα ένα πρώτο ερώτημα: Αλήθεια, κύριε Οικονόμου, Μητρώο Ηλεκτρονικού Τύπου δεν βρήκατε στη Γενική Γραμματεία Ενημέρωσης και Επικοινωνίας όταν αναλάβατε την εποπτεία της; Βρήκατε Μητρώο Ηλεκτρονικού Τύπου; Θα σας απαντήσω εγώ. Το μητρώο που βρήκατε υπάρχει εδώ και χρόνια. Είναι το Μητρώο Online Media, του νόμου Παππά, του ν.4339/2015, ο οποίος έχει δικαιωθεί όσο κανείς άλλος, αφού πρώτα λοιδορήθηκε με ευθύνη σας, με ωμά ψέματα και συκοφαντίες. Βρήκατε κι ένα δεύτερο μητρώο, το Μητρώο Περιφερειακού και Τοπικού Τύπου με τον ν.4487/2017, επίσης του ΣΥΡΙΖΑ, το οποίο τώρα το εντάσσετε ως υπομητρώο στο Μητρώο του Έντυπου Τύπου που νομοθετείτε.

Πάνω σ’ αυτή την κουλτούρα καταγραφής που δημιουργήθηκε για πρώτη φορά από τον ΣΥΡΙΖΑ έρχεστε σήμερα και ξανανομοθετείτε. Ποια είναι η διαφορά; Πείτε μου ποια είναι η διαφορά. Να σας πω ποια είναι διαφορά. Η διαφορά είναι ότι τα μητρώα αυτά επί τρεισήμισι χρόνια που είστε Κυβέρνηση -και όχι μόνο εσείς ως Υπουργός και οι προκάτοχοί σας και ο κ. Πέτσας και ο κ. Λιβάνιος- τα γράψατε στα παλαιότερα των υποδημάτων σας. Και κυρίως τα γράψατε στα παλαιότερα των υποδημάτων σας όταν μοιράσατε τα 40 εκατομμύρια της λίστας Πέτσα με δωράκια, αλλά και ταυτόχρονα αποκλεισμούς μέσων ενημέρωσης που ασκούσαν κριτική στην Κυβέρνηση. Δώσατε όπου θέλατε, όσα θέλατε και με τηλέφωνο στο γραφείο του κ. Πέτσα, όπως αποκαλύφθηκε και στην εξεταστική επιτροπή. Γι’ αυτό, λοιπόν, δεν σας εμπιστευόμαστε.

Μας επιβεβαιώνετε την πεποίθησή μας αυτή όταν έρχεστε, για παράδειγμα στα κριτήρια του άρθρου 4 να εξαιρέσετε τις εισηγμένες από την υποχρέωση να δηλώνονται οι μετοχές μέχρι φυσικού προσώπου. Προς τι άραγε αυτή η ρύθμιση; Ποιον εξυπηρετεί; Διότι διαφάνεια δεν εξυπηρετεί, κύριε Οικονόμου, αυτή η ρύθμιση. Γιατί έρχεστε σήμερα άρον-άρον και παριστάνετε τους άτεγκτους θεματοφύλακες της διαφάνειας και τον κανόνων στα ΜΜΕ, την κρατική διαφήμιση και την προσπάθεια ενίσχυσης.

Ξέρετε γιατί το κάνετε αυτό; Να σας πω γιατί το κάνετε αυτό. Διότι είναι τόσο ηχηρά τα χαστούκια που έχετε φάει από την Ευρωπαϊκή Ένωση και συνολικά το διεθνές περιβάλλον, που σπεύδετε επικοινωνιακά να σώσετε έστω και το ελάχιστο από τη στραπατσαρισμένη αξιοπιστία σας και τον δήθεν φιλελευθερισμό σας, μιας και είστε μία από τις πιο κυνικές και αδίστακτες Κυβερνήσεις που γνώρισε ο τόπος, η Κυβέρνηση που έριξε τη χώρα στην εκατοστή όγδοη θέση στην ελευθερία του Τύπου. Μεγάλα μέσα μαζικής ενημέρωσης του εξωτερικού παραλληλίζουν την εποχή που βιώνουμε με τη Χούντα των Συνταγματαρχών που βόμβα στα θεμέλια της δημοκρατίας.

Νομοθετείτε, λοιπόν, για να καθησυχάσετε την Επίτροπο Γιούροβα που σας έχει βάλει χέρι για το κράτος δικαίου και το οποίο συνδέεται κιόλας με την αξιοποίηση των κονδυλίων και πόρων του Ταμείου Ανάκαμψης. Και ταυτόχρονα, βάζετε και το Εθνικό Συμβούλιο Ραδιοτηλεόρασης να θεσπίσει κορσέ στην ερευνητική δημοσιογραφία για να μας πάτε ακόμα πιο κάτω από την εκατοστή όγδοη θέση στον δείκτη ελευθερίας του Τύπου. Αυτή είναι η ωμή αλήθεια.

Επιστρέφω τώρα στο ν.4339, στον νόμο Παππά. Πολλοί ήταν εκείνοι που τον έλεγαν αντισυνταγματικό και ότι τους παίρνει δουλειές και σήμερα ζητούν την πιστή εφαρμογή του ως εγγύηση προστασίας των εργασιακών δικαιωμάτων των δημοσιογράφων.

Κάνατε σημαία, κύριε Οικονόμου, ότι οι φορείς έχουν θετική γνώμη για το νομοσχέδιο και μας το παρουσιάζετε ως επιχείρημα. Τότε γιατί δεν υιοθετείτε, λοιπόν, κύριε Οικονόμου την αρνητική θέση όλων των φορέων ανεξαρτήτως για το άρθρο 32, που φέρνει νέα μείωση προσωπικού στα κανάλια; Αν ακούτε τους φορείς, αποσύρετε τώρα το άρθρο 32. Γιατί δεν το αποσύρετε; Η επιχειρηματολογία που αναπτύξατε για τη ρύθμιση δεν πείθει κανέναν.

Ξέρετε γιατί; Γιατί, όπως προείπα, είναι η δεύτερη μείωση. Η πρώτη μείωση ήταν με τον νόμο Λιβάνιου έναν χρόνο πριν, που από τετρακόσιους εργαζόμενους που έλεγε ο νόμος Παππά πήγε στους τριακόσιους σαράντα και ήδη οι καναλάρχες αξιοποίησαν αυτό το δώρο που τους κάνατε και απέλυσαν εργαζόμενους από τα κανάλια. Και τώρα καταλαβαίνουμε τι θα επισυμβεί με τη δεύτερη μείωση που θα φτάσει το 25%. Θα φτάσουν οι εργαζόμενοι, λοιπόν, σε κάθε πανελλαδικής εμβέλειας άδεια τους τριακόσιους. Άρα για εκατό εργαζόμενους, επί έξι κανάλια που έχουν αυτή τη στιγμή άδεια, μιλάμε για εξακόσες θέσεις εργασίας. Και πραγματικά θα μειωθούν ακόμα περισσότεροι εργαζόμενοι. Αυτή είναι η πραγματικότητα.

Δεν αντέχεται, λοιπόν, τόση τάξη και διαφάνεια, κύριε Οικονόμου. Ακόμα και στο νομοσχέδιο αυτό που είχατε ως σημαία δεν αντέξατε να μην προβείτε και σε δωράκια στους ιδιοκτήτες των μέσων ενημέρωσης, όπως για παράδειγμα κάνετε στο άρθρο 34 που βάζετε βόμβα στο επιχειρείν, θέτετε σε ομηρία τον επιχειρηματικό κόσμο και τη μεσαία τάξη, που δήθεν υπερασπίζεστε, και τους λέτε: Αν θέλεις να αγοράσεις διαφημιστικό χρόνο τηλεοπτικό από ένα πανελλαδικής εμβέλειας κανάλι, μπορεί ο ιδιοκτήτης του καναλιού να μπει στη μετοχική σύνθεση της εταιρείας προκειμένου να σου πληρώσει τον διαφημιστικό χρόνο. Είναι αυτό διαφάνεια; Είναι αυτό κανόνες;

Πάμε τώρα και στην επιτροπή δεοντολογίας, το άρθρο 25. Πρώτα απ’ όλα, να ξεκαθαρίσουμε κάτι γιατί ηθελημένα προβαίνετε σε μια σύγχυση. Η επιτροπή, κύριε Οικονόμου, δεν υπάρχει ήδη. Δεν την βρήκατε, όπως είπατε, από την κυβέρνηση του ΣΥΡΙΖΑ. Εσείς προβλέψατε να δημιουργηθεί επιτροπή στον ν.4674 με τη δημιουργία ad hoc επιτροπής και όχι μόνιμης, μόνο και μόνο όταν βγαίνει κάποιο πρόγραμμα ενίσχυσης του Τύπου, όταν καταργήθηκε ο νόμος Κρέτσου για το πρόγραμμα ενίσχυσης του Τύπου. Άλλη επιτροπή είχατε στο πρόγραμμα του 2021 που τα χρήματα εκείνα τα πήρατε από τον προϋπολογισμό που αφορούσε την ενίσχυση του Τύπου και δεν δώσατε καμμία λύση στον περιφερειακό Τύπο ούτε και στον κεντρικό Τύπο των Αθηνών, τον πανελλαδικής εμβέλειας και τα κατευθύνατε στον ΕΔΟΕΑΠ, άλλη στο πρόγραμμα του 2022. Άλλες οι επιτροπές αυτές.

Τώρα έρχεστε, όμως, και φτιάχνετε μόνιμη επιτροπή συνολικά για το μείζον θέμα του ποιος θα είναι στα μητρώα και ποιος όχι κι αν εν τέλει θα παίρνει προγράμματα και τακτική κρατική διαφήμιση, που είναι βασική πηγή εσόδων για τα μέσα μαζικής ενημέρωσης της περιφέρειας που δεν έχουν επιχειρηματικές πλάτες για να τους στηρίζουν. Τι κάνετε, λοιπόν; Το συγχέετε επίτηδες. Να μη να μην το συγχέετε.

Να πω, όμως, και για τη σύνθεση της ίδιας επιτροπής. Τι κάνετε; Ιδιωτικός φορέας πρόεδρος από το Ίδρυμα «Μπότση», άρα και εν δυνάμει ελεγχόμενο το ίδρυμα και η επιτροπή. Τα ΑΕΙ της χώρας από τα οποία θα προέρχεται εκπρόσωπος καθορίζονται με απόφαση Υπουργού, άρα και εδώ δημιουργείται μια σχέση εξάρτησης. Και ταυτόχρονα, ορίζεται μέλος εκπρόσωπος από το Εθνικό Συμβούλιο Ραδιοτηλεόρασης που είναι εντελώς αναρμόδιο, με βάση το Σύνταγμα, για τον έντυπο και ηλεκτρονικό Τύπο.

Επίσης, έχουμε και το εξής παράδοξο και προβληματικό σημείο. Χρειάζεστε αλήθεια επιτροπή για τον έλεγχο αν τηρούνται οι κώδικες δεοντολογίας της ΕΣΗΕΑ και της ΠΟΕΣΥ; Χρειάζεστε τέτοια επιτροπή; Δηλαδή οι ενώσεις δεν είναι ικανές; Δεν μπορούν να επιβάλουν κυρώσεις για παραβίαση κανόνων δεοντολογίας; Δεν κάνουν σωστά τη δουλειά τους; Δεν εμπιστεύεστε τις ενώσεις; Δεν μπορούν να κάνουν αυτορρύθμιση; Να μας το πείτε λοιπόν. Να μας το πείτε αν δεν τις εμπιστεύεστε. Πείτε το ευθέως, δεν τις εμπιστευόμαστε και φτιάχνουμε νέα επιτροπή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, ολοκληρώστε.

**ΜΑΡΙΟΣ ΚΑΤΣΗΣ:** Λίγο την ανοχή σας, κύριε Πρόεδρε.

Και τέλος, ένα προβληματικό, δεν μπορεί σε μια επιτροπή οι εργοδότες και εργαζόμενοι, δηλαδή εκδότες και δημοσιογράφοι, που εκ των πραγμάτων δεν είναι ισότιμοι αφού υποκρύπτεται σχέση εξάρτησης εργασιακή, να συμμετέχουν σε ένα κοινό όργανο.

Στο ζήτημα του DVB-T2 για το high definition, ωραίοι ψηφιακοί μεταρρυθμιστές είστε! Δώσατε μια παράταση, δεν είπαμε τίποτα. Σας κάναμε χλιαρή κριτική. Έχετε τρεισήμισι χρόνια Κυβέρνηση. Δίνετε κι άλλη παράταση; Είπε ο κ. Λιβάνιος ότι είναι λίγες οι περιοχές. Όχι, κύριε Λιβάνιε. Δεν είναι λίγες οι περιοχές που δεν εκπέμπει high definition. Είναι πολλές οι περιοχές. Και κυρίως, ανέφερα νωρίτερα, το πρόβλημα είναι ότι στερείτε το high definition σήμα από τα περιφερειακής εμβέλειας κανάλια. Δεν σας απασχολεί αυτό, για παράδειγμα στην Ήπειρο που είμαι εγώ, ότι τα κανάλια εκπέμπουν σε χάλια ποιότητα σήματος;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε. Έχετε φτάσει τα δέκα λεπτά.

**ΜΑΡΙΟΣ ΚΑΤΣΗΣ:** Τελειώνω. Δώστε μου λίγη ανοχή, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας έχω δώσει.

**ΜΑΡΙΟΣ ΚΑΤΣΗΣ:** Ένα λεπτό ακόμα.

Έχω πει λοιπόν ότι σε μια προηγούμενη έκθεση της Εθνικής Επιτροπής Τηλεπικοινωνιών και Ταχυδρομείων αποζημιώνονται κιόλας για το γεγονός ότι δεν πάνε στην DVB-T2. Κι αν έχετε και πρόβλημα ότι κάποιες τηλεοράσεις δεν μπορούν να παίξουν, δώστε ένα κουπόνι. Ο αποκωδικοποιητής έχει 10 ευρώ. Σιγά το θέμα. Αυτό είναι το πρόβλημα;

Κλείνω, λοιπόν, κυρίες και κύριοι συνάδελφοι, λέγοντας ότι η Κυβέρνηση φέρνει ένα νομοσχέδιο για να διασκεδάσει τις προς τα έξω αλγεινές εντυπώσεις για την κατάσταση που έχει περιέλθει το κράτος δικαίου, για τις λίστες Πέτσα, τις πολλαπλές εκθέσεις για την κατρακύλα που φέρνετε στην ελευθερία του Τύπου και κάθε τόσο κάποια επιτροπή της Ευρωπαϊκής Ένωσης βάζει την Ελλάδα του Κυριάκου Μητσοτάκη στο στόχαστρο για διαρκή παρέκκλιση από τις θεμελιώδεις αξίες των δημοκρατικών θεσμών και δικαιωμάτων.

Σύντομα, λοιπόν, αυτή η κατρακύλα θα σταματήσει με την ψήφο του ελληνικού λαού. Ο ΣΥΡΙΖΑ που έβαλε καθαρούς κανόνες στα μέσα και το πλήρωσε με πολιτικό κόστος αυτό το πράγμα θα είναι εκείνος που θα εξασφαλίσει συνθήκες ομαλότητας και διαφάνειας και στους εργοδότες των ΜΜΕ και στους εργαζόμενους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ.

**ΜΑΡΙΟΣ ΚΑΤΣΗΣ:** Ένα στοιχείο αυτοκριτικής. Θα τους αρέσει.

Μπορεί να υπήρξαμε ορισμένες φορές άδικοι σε κάποιους χειρισμούς με τα μέσα ενημέρωσης, όχι με τον διαγωνισμό, αλλά πλέον είμαστε σε διαφορετική φάση και το μόνο σίγουρο είναι ότι αυτή η κατάντια του Τύπου με το καθεστώς Μητσοτάκη είναι ντροπή για τη χώρα και πρέπει να τελειώσει και θα τελειώσει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, αν μιλάει ο καθένας σε επίπεδο ομιλίας εισηγητών, δεν θα τελειώσουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι να κάνω, κύριε συνάδελφε, να σταματήσω την ομιλία; Για να δούμε, τώρα έρχεται και η σειρά σας και θέλω να πιστεύω ότι θα είσαστε εντός του πλαισίου.

Τον λόγο έχει ο κ. Χρήστος Γιαννούλης να δείξει τον δρόμο τον σωστό, ελπίζω.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ, κύριε Πρόεδρε, όντως θα διαλέξω τον δρόμο τον σωστό και της αρετής κι όχι τον δρόμο του βούρκου και του ψέματος, γιατί στοιχειώδης προϋπόθεση για να μιλήσουμε για κανόνες στα μέσα μαζικής ενημέρωσης, για την δεοντολογία στην ενημέρωση, για την δημοσιογραφία, για την αντικειμενικότητα, ακόμα και μέσα από τον προσωπικό υποκειμενισμό των δημοσιογράφων στρατευμένων ή μη, χρειάζεται να μιλάμε ειλικρινά, γενναία και με εντιμότητα.

Η εντιμότητα δεν περιλαμβάνει το ψέμα, που είναι η δεύτερη φύση του κ. Γιάννη Οικονόμου του Υφυπουργού στον Πρωθυπουργό, ο οποίος το εκτελεί επαγγελματικά υπό την θεσμική ιδιότητα του Κυβερνητικού Εκπροσώπου.

Ψέμα πρώτο, που είναι πολύ κακή υποδομή, κακό θεμέλιο γι’ αυτή τη συζήτηση που αφορά κανόνες και αφορά την προοπτική μιας πολύ ζωντανής δραστηριότητας και στην Αττική και στην Θεσσαλονίκη και στην περιφέρεια.

Είναι ρυπαρό δίκτυο το «ΒΗΜΑ», κύριε Οικονόμου; Σας ρωτάω και θέλω μια απάντηση ευθέως. Είναι ρυπαρό δίκτυο το «ΒΗΜΑ»;

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Συμφωνούμε όχι, νομίζω.

**ΧΡΗΣΤΟΣ ΓΙΑΝΝΟΥΛΗΣ:** Χθες, λοιπόν, με βάση το δημοσίευμα της εφημερίδας το «ΒΗΜΑ» για τις παρακολουθήσεις ΣΥΡΙΖΑ που είναι δημόσια εκτεθειμένα και γνωστά όλα τα στοιχεία, χρησιμοποιήσατε την φράση «επιβεβαιώθηκαν οι υποκλοπές από τον ΣΥΡΙΖΑ».

Ρωτώ ξανά, το «ΒΗΜΑ» είναι ρυπαρό δίκτυο; Απαντήστε μου.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Θα σας απαντήσω στην δευτερολογία.

**ΧΡΗΣΤΟΣ ΓΙΑΝΝΟΥΛΗΣ:** Όχι, έτσι; Άρα δεν μπορεί να είναι ρυπαρό δίκτυο όταν αποκάλυπτε τους Αστυνομικούς στην Αγία Παρασκευή και στην ΕΥΠ να παρακολουθούν τους Υπουργούς της Κυβέρνησης. Δεν μπορεί να είναι ρυπαρό δίκτυο ο Τύπος ή τα μέσα ενημέρωσης που παρουσιάζουν απομαγνητοφωνημένες συνομιλίες της ΕΥΠ μεταξύ του Υπουργού κ. Χατζηδάκη και του δημοσιογράφου Τάκη Χατζή.

Διαλέξτε. Το ψέμα είναι εύκολο να λέγεται, αλλά μπορεί να οδηγήσει σε σχιζοφρενικά αντιφατικές καταστάσεις.

Ψέμα δεύτερο, για να αφήσω τις υποκλοπές. Πόσες φορές κύριε Οικονόμου από το Βήμα του Κυβερνητικού Εκπροσώπου, έχετε πει ότι το μετρό της Θεσσαλονίκης θα παραδοθεί τέλος του 2023; Ότι τέλος του 2023 θα έχει η Θεσσαλονίκη μετρό;

Σημερινή δήλωση, Κυριάκος Μητσοτάκης από την Θεσσαλονίκη: Η ολοκλήρωση μετατίθεται για το 2024. Σήμερα, πριν από λίγες ώρες. Πόσες φορές μας λοιδορήσατε, λέγοντας ότι δεν υπάρχει, αυτά τα «συριζαίικα» ψέματα, όπως λέτε ότι το 2023 θα παραδοθεί. Τώρα ποιος είναι ο ψεύτης; Αυτός που λέει και έχει την ευθύνη της χώρας, ότι το 2024 πάμε για το μετρό και βλέπουμε;

Μιλήσατε για την κουλτούρα της παράταξής σας -τώρα, βέβαια έχουμε χάσει κάποια διαστήματα για το πόσο καιρό ή πόσα χρόνια ήσασταν συνεπής στην παράταξή σας- υπέρ της ελευθερίας του Τύπου, της δεοντολογίας και της ανεμπόδιστη έκφρασης στην Ελλάδα.

Κύριε Οικονόμου, ξέρετε η ιστορία αυτού του τόπου δεν σβήνεται σαν τα tweet, σαν τα tweet που σβήνατε εσείς, όταν η Νέα Δημοκρατία υποδεχόταν τον κ. Βασίλη Οικονόμου και τον Μιχάλη Χρυσοχοΐδη. Η ιστορία αυτού του τόπου είναι γραμμένη. Δεν ξεγράφεται, δεν είναι tweet που σβήνεται. Δεν μπορεί η Νέα Δημοκρατία να μιλάει για ελευθερία και σεβασμό στην δημοκρατία, όταν το 2013, σε παγκόσμια πρώτη, πλην «Δικτατοριών» και «μπανανιών», έκλεισε την ΕΡΤ.

Και θα μας μιλήσετε εσείς για κουλτούρα ελευθεροτυπίας, κανόνων και σεβασμού του Τύπου; Ας έχετε λίγη σεμνότητα. Από το σεμνότητα και ταπεινότητα του Κώστα Καραμανλή, ο οποίος και για την υπόθεση των υποκλοπών σας δείχνει τον δρόμο, κρατήστε τουλάχιστον την σεμνότητα. Την ταπεινότητα την έχετε χάσει.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Τον οποίο τον βρίζατε, τον Καραμανλή, το Σάββατο.

**ΧΡΗΣΤΟΣ ΓΙΑΝΝΟΥΛΗΣ:** Κάνω ότι δεν σας ακούω, κύριε Μαρκόπουλε. Είναι το σχέδιο Βούλτεψη. Παρεμβαίνω, κάνω χάος στην συζήτηση και δεν καταλαβαίνει κανείς τίποτα.

Σε ό,τι αφορά το νομοσχέδιο, για να μιλήσουμε επί της ουσίας, βάζετε κανόνες, αποδιοργανώνετε ίσως το μοναδικό εργαλείο, την μοναδική ελπίδα να ανακάμψει ο Τύπος που είναι η αποτελεσματική, γενναία, έντιμη, ερευνητική και αστράτευτη δημοσιογραφία, μειώνοντας τις θέσεις εργασίας, αποδιοργανώνοντας τις εργασιακές σχέσεις.

Μόλις προχθές σε μια συνάντηση που είχαμε κοινοβουλευτικού ελέγχου, σας είχα πει ότι πριν λίγες μέρες στην ΕΡΤ, στην δημόσια ραδιοτηλεόραση αποφασίστηκαν μονομελή συνεργεία. Έχασαν τη δουλειά τους τριάντα άτομα, μόλις προχθές.

Ξέρετε, κύριε Οικονόμου και θα προσπαθήσω να κλείσω, όταν μιλάμε για τον επαρχιακό τύπο, με βάση τις δημοκρατικές επιταγές και αξίες της ισηγορίας, της ισονομίας, των εργασιακών δικαιωμάτων, των κανόνων, ξέρετε για τι συνθήκες μιλάμε;

Έχετε τύχει ποτέ, κύριε Οικονόμου, ή κάποιος συνάδελφος από την περιφέρεια σε αδιαφανή πολιτική συναλλαγή πολιτευτή με εκδότη - ιδιοκτήτη μέσων ενημέρωσης στην επαρχία; Ξέρετε το πακέτο; Όταν η «Πυθία», ο Πρωθυπουργός θα αποφασίσει στο Μέτσοβο πότε θα γίνουν οι εκλογές θα αρχίσουν τα πακέτα. Ξέρετε τι είναι πακέτα στον επαρχιακό Τύπο, κύριε Οικονόμου; Είναι τα χρήματα που πρέπει να καταβάλει ένας πολιτευτής παρασιτικά, κάτω από το τραπέζι, με αδιαφάνεια για να αποκτήσει πρόσβαση στην ενημέρωση.

Αυτό θεωρείτε ότι είναι ήσσονος σημασίας ζήτημα για την ρύθμιση της λειτουργίας του επαρχιακού Τύπου; Του Τύπου εν γένει; Το ακούτε πρώτη φορά; Πέφτετε από τα σύννεφα; Κάνετε κάποια προσπάθεια να το ρυθμίσετε, να το θεραπεύσετε; Πώς; Με την αδειοδότηση των περιφερειακών καναλιών, τρεισήμισι χρόνια. Ξέρετε ότι δεν υπάρχει πιο σκανδαλώδης και πραγματικά δυσώδης κατάσταση από τα επαρχιακά ραδιόφωνα που λειτουργούν στα όρια της δημοκρατικής έκφρασης;

Ξέρετε ότι ο Κασιδιάρης κάθε Σάββατο επικοινωνεί από τη φυλακή με ένα ραδιόφωνο και μιλάει; Και εσείς κάνετε τους παρατηρητές μιας δημόσιας ζωής που τα εγκλήματα παρελαύνουν από μπροστά της και σχολιάζει μόνο ότι ο ΣΥΡΙΖΑ φταίει;

Θέλετε να καταδυθείτε στα πραγματικά προβλήματα κι εκεί να βάλετε κανόνες; Δεν θέλετε. Δεν θέλετε, γιατί δεν σας συμφέρει. Διότι όλες αυτές είναι αδιαφανείς και παραστατικές διεργασίες, με αποκορύφωμα την λίστα Μητσοτάκη. Και ορθώς είπε ο κ. Ραγκούσης, τον έχουμε αδικήσει τον Πέτσα. Πολύ πιο επώδυνο ήταν αυτό που είπε ότι όποιος δεν προσαρμόζεται πεθαίνει, από το να του κολλήσουμε την διανομή των χρημάτων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Δεν θέλετε, γιατί έτσι συνηθίσατε, γιατί αυτό είναι μέσα στην πραγματική πολιτική σας φύση το μέρος, το κομμάτι, ο δρόμος, ο δίαυλος για να μένετε στην εξουσία, ρημάζοντας τις ζωές των ανθρώπων.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συνεχίσουμε τώρα με τον κ. Παππά και αμέσως μετά με τον κ. Μαρκόπουλο.

Οι εισηγητές, οι Κοινοβουλευτικοί Εκπρόσωποι, θα χρειαστούν κάποιο χρόνο;

**ΦΩΤΕΙΝΗ ΑΡΑΜΠΑΤΖΗ:** Εγώ κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς, πότε θέλετε να μιλήσετε;

**ΦΩΤΕΙΝΗ ΑΡΑΜΠΑΤΖΗ:** Μετά τον κ. Μαρκόπουλο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, κυρία συνάδελφε.

Πριν δώσω τον λόγο στον κ. Παππά να κάνω μια ανακοίνωση.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαπέντε μαθήτριες και μαθητές και τέσσερις συνοδοί εκπαιδευτικοί από το Γυμνάσιο Αγίων Δέκα Ηρακλείου

Η Βουλή σάς καλωσορίζουμε, παιδιά.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Ιωάννης Παππάς από τη Νέα Δημοκρατία.

**ΙΩΑΝΝΗΣ ΠΑΠΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο κ. Ραγκούσης δεν είναι στην Αίθουσα, αλλά πλέον επιτέλους πρέπει να σταματήσει, γιατί το ποδόσφαιρο και το ψέμα για εκείνον είναι μάλλον επάγγελμα. Θα ήθελα να πω ότι δεν είπε τίποτα από όσα είπε ο κ. Άδωνις Γεωργιάδης στην τοποθέτησή του χθες και είπε μάλιστα ξεκάθαρα -έχω εδώ και τα Πρακτικά- ότι στην πρωτολογία σας είπατε πως είπα ότι: «θα βάλω την Τουλουπάκη φυλακή». Εγώ ουδέποτε ως Υπουργός είπα ότι: «θα βάλω την Τουλουπάκη φυλακή». Το είχα πει πράγματι στην αρχική φάση της «NOVARTIS» και σε αυτό είχα απαντήσει. Το ότι πρέπει να μπει η Τουλουπάκη φυλακή το λέω, γιατί είναι η δική μου άποψη, αλλά σέβομαι την απόφαση της δικαιοσύνης.» Αυτά λοιπόν είπε ο κ. Άδωνις Γεωργιάδης εδώ, αυτά είπε και αυτά λέμε. Αυτές είναι οι εκφράσεις που χρησιμοποιούμε και πρέπει να είναι σοβαροί και υπεύθυνοι όταν θεωρητικά εκπροσωπούμε κάποιες εκατοντάδες χιλιάδες ψηφοφόρους ή κάποιον κόσμο ο οποίος μας στέλνει εδώ μέσα να τοποθετούμαστε και να μιλάμε για το μέλλον αυτού του τόπου.

Και επίσης να αισθανθούμε λίγο την υποχρέωση να μειώσουμε λίγο την τοξικότητα και το δηλητήριο που βγάζουμε όλοι μας στις τοποθετήσεις που κάνουμε. Και δεν μπορώ να καταλάβω, αγαπητέ κύριε Γιαννούλη, πώς, αν δώσουμε τις άδειες στα ραδιόφωνα, έτσι θεωρητικά όπως το λέτε εσείς, θα σταματήσει σε μια διαδικασία ο πολιτευτής, αυτός που πολιτεύεται στην περιφέρεια -όχι στην επαρχία, αλλά στην περιφέρεια- να έχει περίεργες συναλλαγές με ένα τοπικό μέσο. Δεν καταλαβαίνω.

Τεσσερισήμισι χρόνια ήσασταν στην εξουσία και τεσσερισήμισι χρόνια δεν κάνατε απολύτως τίποτα. Διαλύσατε και αυτό το κομμάτι. Καταστρέψατε αυτά τα οποία παλεύαμε να κρατάμε, και ειδικά εμείς στην ακριτική Ελλάδα, στα Δωδεκάνησα, τα μέσα ζωντανά. Διότι έχουμε ανάγκη στο Αιγαίο να ακούγονται οι συχνότητες στα ελληνικά ραδιόφωνα, οι συχνότητές μας οι ελληνικές στο Αιγαίο, να ακούγονται, όπως και το σήμα το τηλεοπτικό παντού. Είναι τεράστια ανάγκη και αυτή τη δουλειά κάνει ο Υπουργός καθημερινά, έτσι ώστε να έχουμε τα καλύτερα και σωστά αποτελέσματα.

Όπως είπα και πριν, αν σας ακούσει κάποιος να μιλάτε στις δημόσιες παρεμβάσεις -όχι μόνο εδώ μέσα, παντού- θα νομίζει ότι η Ελλάδα είναι μια χώρα τύπου Κολομβίας, Τσαντ, γειτονικής Τουρκίας, Ρωσία. Αναφορές σε χαμηλές κατατάξεις από κάποιες ΜΚΟ για την ελευθερία του Τύπου στην Ελλάδα, στοχοποίηση μέσων και δημοσιογράφων και άλλα πολλά ευτράπελα. Απίστευτα, κι όμως και ακούγονται, και τα λέτε, και τα πολλαπλασιάζετε.

Μετά από τον προϋπολογισμό λοιπόν, που ήρθε προς συζήτηση την προηγούμενη βδομάδα, έρχεται στην Εθνική Αντιπροσωπεία σήμερα το εξής σχέδιο νόμου: «Ενίσχυση δημοσιότητας και διαφάνειας στον έντυπο και ηλεκτρονικό Τύπο, σύσταση ηλεκτρονικών μητρώων έντυπου και ηλεκτρονικού Τύπου και λοιπές ρυθμίσεις αρμοδιότητας της Γενικής Γραμματείας Τύπου και Ενημέρωσης». Τίποτα τόση ώρα δεν έχω ακούσει από εσάς γι’ αυτά τα οποία συζητάμε σήμερα, απολύτως τίποτα. Αοριστολογίες, λάσπη και τοξικότητα. Τίποτα γι’ αυτό, το οποίο είναι τόσο σοβαρό ζήτημα.

Κι ας υποθέσουμε τώρα ότι ένας άνθρωπος, που δεν γνωρίζει πόσο τοξικό κλίμα έχετε δημιουργήσει εσείς και το έχετε καλλιεργήσει, έρχεται εδώ πέρα να ακούσει και να παρακολουθήσει τις διαδικασίες. Όταν ακούς λοιπόν ότι η Κυβέρνηση φέρνει στην Ολομέλεια ένα νομοσχέδιο προς την κατεύθυνση της ενίσχυσης της διαφάνειας, με στόχο την υγιή ανάπτυξη του κλάδου, που πλήττεται, ενός κλάδου που είναι τα μέσα μαζικής ενημέρωσης, ο οποίος πλήττεται, ο ίδιος αυτός ο άνθρωπος μπορεί να αποφασίσει να παρακολουθήσει όλη τη συζήτηση για το νομοσχέδιο και να ακούσει και τη γνώμη των αρμόδιων φορέων, που είναι οι πρώτοι που τους αφορά το νομοσχέδιο αυτό.

Παρένθεση εδώ, να πω ότι βέβαια δεν γνωρίζω αν αυτό γίνεται σε αυτές τις χώρες που είμαστε τα κακά παραδείγματα, που μας παραλληλίζετε με αυτά, το Τσαντ, τη Ρωσία, την Κολομβία και όλα αυτά τα πράγματα. Δεν νομίζω να γίνονται όλες αυτές οι διαδικασίες, διαβουλεύσεις, επιτροπές και θεσμικά πράγματα.

Οι φορείς λοιπόν έχουν αναλύσει πού συμφωνούν και πού διαφωνούν, κύριε Γιαννούλη. Και υπάρχει ένα κοινό σημείο σε όλους, ότι η συγκεκριμένη νομοθετική πρωτοβουλία της Κυβέρνησης για την ενίσχυση της διαφάνειας στον έντυπο και ηλεκτρονικό Τύπο, όπως και η σύσταση ηλεκτρονικών μητρώων έντυπου και ηλεκτρονικού Τύπου, κινείται προς τη σωστή κατεύθυνση. Αυτό είπαν όλοι οι φορείς στις συσκέψεις που έγιναν.

Ο ίδιος ο πολίτης ακούει κι εσάς, την Αξιωματική Αντιπολίτευση, να καταψηφίζει το ζητούμενο σχέδιο νόμου. Τώρα, την εξήγηση για τη στάση αυτή της ευαίσθητης Αντιπολίτευσης αυτός ο άνθρωπος, αλλά κι ο κάθε λογικός άνθρωπος, δεν μπορεί να την καταλάβει. Ίσως βέβαια τον βοηθήσει μια αναδρομή στα πεπραγμένα της σημερινής Αντιπολίτευσης όταν ήσασταν κυβέρνηση. Την αναδρομή όμως εγώ δεν θέλω να την κάνω, γιατί όπως ανέφερα και στην ομιλία μου στη συζήτηση για τον προϋπολογισμό, προτιμώ να συζητάμε με όρους παρόντος και μέλλοντος και όχι παρελθόντος, όπως κάνετε εσείς εδώ μέσα συνέχεια.

Όποιος μας παρακολουθεί όμως και ενδιαφέρεται μπορεί να κάνει μια αναζήτηση για τα μέσα που άνοιξαν την περίοδο 2015 - 2019, για να δει και ποιους στήριζαν, κι εκεί θα καταλάβει πάρα πολλά πράγματα και θα καταλάβει για τους αρμούς, που τόσο πολύ θέλετε να αναλάβετε και να εξουσιάσετε.

Κυρίες και κύριοι συνάδελφοι, ας δούμε βασικά σημεία του σχεδίου νόμου. Θεσπίζονται κανόνες διαφάνειας. Οι κανόνες δεν είναι εφεύρεση κάποιου ινστιτούτου πόλης ή κάποιας ΜΚΟ, αλλά βασίζονται στο άρθρα 14 του Συντάγματος και τις αρχές ακεραιότητας και λογοδοσίας, που οφείλουν να διέπουν τη λειτουργία του έντυπου και ηλεκτρονικού Τύπου.

Επίσης επέρχεται μια σειρά από θεσμικές προβλέψεις, που έχουν ως στόχο την ουσιαστική στήριξη των επιχειρήσεων του έντυπου και ηλεκτρονικού Τύπου. Με τις προβλέψεις του νομοσχεδίου καταγράφονται οι πραγματικές ανάγκες και η αναπτυξιακή προοπτική της χώρας και του χώρου. Υιοθετούνται βέλτιστες πρακτικές με στόχο την ενίσχυση της διαφάνειας. Στην κατεύθυνση αυτή θεσμοθετείται κάτι πολύ σημαντικό. Το σύνολο του έντυπου Τύπου εντάσσεται σε μητρώο και εκσυγχρονίζεται το υπάρχον μητρώο περιφερειακού και τοπικού έντυπου Τύπου. Δηλαδή εντάσσονται σε αυτό οι εφημερίδες πανελλαδικής κυκλοφορίας, οι περιφερειακές και τοπικές εφημερίδες. Αυτές που θα ενταχθούν στο μητρώο διατηρούν δικαίωμα καταχώρησης δημοσιεύσεων των φορέων του δημοσίου. Στο μητρώο εντάσσονται και τα περιοδικά και δημιουργείται επίσης και νέο μητρώο ηλεκτρονικού Τύπου.

Για την εγγραφή και παραμονή στα μητρώα θεσπίζονται αυστηροί όροι και κριτήρια, κανόνες δεοντολογίας και διαρκής έλεγχος στοιχείων και προϋποθέσεων, γνωστοποίηση της ταυτότητας των μέσων, ενώ επιδιώκεται η συνεχής και μονίμως επικαιροποιούμενη αποτύπωση του ιδιοκτησιακού καθεστώτος των επιχειρήσεων, υποχρεωτική απασχόληση ελάχιστου αριθμού δημοσιογράφων, υποχρεωτική απασχόληση ελάχιστου αριθμού λοιπού προσωπικού πλην δημοσιογράφων, διαφόρων ειδικοτήτων και κατηγοριών με σύμβαση εξαρτημένης εργασίας.

Για να το διατυπώσω απλά και κατανοητά, κυρίες και κύριοι συνάδελφοι, τέλος τα μέσα-φαντάσματα, τέλος τα μέσα που λειτουργούν ως τρολ με το κρατικό χρήμα ή με περίεργων διαδρομών χρήμα. Τα μέσα πλέον θα έχουν ταυτότητα, όνομα και επώνυμο, θα έχουν εργαζομένους που θα σέβονται τους κανόνες. Επειδή το μεγαλύτερο μέρος της επαγγελματικής μου διαδρομής το έχω περάσει εργαζόμενος σε επιχειρήσεις Τύπου, μπορώ να αντιληφθώ την ανάγκη του συγκεκριμένου χώρου για ρυθμιστικούς κανόνες και διαφάνεια. Πρόκειται για απαραίτητα χαρακτηριστικά, που διασφαλίζουν τις επιχειρήσεις, τους εργαζομένους και το δημοκρατικό αγαθό της ενημέρωσης.

Κυρίες και κύριοι συνάδελφοι, θα ήθελα να αναφερθώ ιδιαίτερα στα θέματα του περιφερειακού Τύπου. Πρόκειται για τα μέσα που βρίσκονται και στις ακριτικές περιοχές όπως στα νησιά μας, τα Δωδεκάνησα. Ο περιφερειακός Τύπος είναι ζωτικής σημασίας για τα νησιά μας, ζωτικής σημασίας για τους κατοίκους των νησιών, που τα έχουν αγκαλιάσει. Καθήκον της ελληνικής πολιτείας είναι να διασφαλίσει τη βιωσιμότητά τους και να δημιουργήσει ένα περιβάλλον ασφάλειας και διαφάνειας.

Σε αυτή τη λογική κινείται αυτό το νομοσχέδιο και κινείται στη σωστή κατεύθυνση. Οι διακηρύξεις και οι δημοπρασίες των ΟΤΑ στον επαρχιακό Τύπο και η διάταξη που επιβάλλει άμεση εξόφληση των τιμολογίων για τη δημοσίευση διακηρύξεων. Δεν πιστεύω ότι υπάρχει κάποιος εδώ μέσα, που να μας παρακολουθεί, που να διαφωνεί με την παραδοχή ότι η διαφάνεια είναι αναγκαία, όπως και η προστασία της βιωσιμότητας των ιδιωτικών επιχειρήσεων της Ελλάδας.

Θα κλείσω εδώ, αφού ευχαριστήσω τον Υφυπουργό στον Πρωθυπουργό για θέματα Τύπου κ. Γιάννη Οικονόμου και τον Γενικό Γραμματέα κ. Δημήτρη Γαλαμάτη για την απόλυτη συνεργασία που είχαμε και με τους φορείς τους αρμόδιους, και από τις περιοχές μου, για την υιοθέτηση των καίριων προτάσεων.

Τελειώνω, λέγοντας μια φράση που δεσπόζει στο αμφιθέατρο της ΕΣΗΕΑ «Η δημοσίευσις είναι η ψυχή της δικαιοσύνης». Είναι τα λόγια του Βρετανού φιλελεύθερου και φιλέλληνα Τζέρεμι Μπένθαμ, που πρωτοδημοσιεύτηκαν στα «Ελληνικά Χρονικά» του, επίσης φιλέλληνα, Ιωάννη Ιακώβου Μάγερ κατά τα πρώτα επαναστατικά χρόνια. Η Βουλή δεν είναι σώμα δικαιοσύνης αλλά νομοθετικό σώμα και είναι καθήκον μας να νομοθετούμε. Να νομοθετούμε για την προστασία και ανεξαρτησία της δημοσίευσης ακόμα και στο πιο ακριτικό μέρος της Ελλάδας και τη διατήρηση της ψυχής της δικαιοσύνης.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακολουθεί ο κ. Μαρκόπουλος, μετά η κ. Αραμπατζή ως Κοινοβουλευτική Εκπρόσωπος, θα ακολουθήσουν οι εισηγητές και θα κλείσει ο Υπουργός.

**ΕΜΜΑΝΟΥΗΛ ΣΥΝΤΥΧΑΚΗΣ:** Όσοι θέλουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όσοι θέλουν, πάντα. Δημοκρατία έχουμε.

Ορίστε, κύριε Μαρκόπουλε, έχετε τον λόγο.

Τι χρόνο θέλετε να σας βάλω;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Θα είναι χρόνος Μπολτ, ξέρετε!

Κύριε Πρόεδρε, αγαπητοί συνάδελφοι, να ξεκαθαρίσουμε κάποια πράγματα, γιατί ακούστηκαν κάποιες ανακρίβειες.

Κοιτάξτε, κύριε Γιαννούλη, διαβάζω τη δήλωση και σας παρακαλώ να το ανακαλέσετε, γιατί το είπατε και πριν από λίγο σε έναν τηλεοπτικό σταθμό που ήμασταν μαζί. Δεν θέλω να σας κατηγορήσω για «fake news».

Δήλωση του Πρωθυπουργού σήμερα: «Τέλη του 2023, το πολύ αρχές του 2024, η Θεσσαλονίκη θα έχει μετρό και αρχαία».

Αν αυτό εσείς ως δημοσιογράφος το εκλαμβάνετε ότι είναι μια δήλωση ότι θα πάει το 2024, θα σας έλεγα, αν ήμουν αρχισυντάκτης σας, «πάρε το πίσω και ξαναγράψε το».

Μιλάμε για τα τέλη του 2023. Μην αλλοιώνετε, λοιπόν -δεν σας λέω να μην αναπαράγετε «fake news»- τις δηλώσεις του Πρωθυπουργού.

Δεύτερον, το θεωρώ αδιανόητο άνθρωποι να μη γνωρίζουν -οι περισσότεροι από τους παρευρισκόμενους είμαστε δημοσιογράφοι- τη θεσμική υπόσταση και το κύρος του Ιδρύματος Προαγωγής της Δημοσιογραφίας «Μπότση». Σας το λέω ως ένας πρώην βραβευθείς από αυτό και πολλοί από εσάς καλοί συνάδελφοι μπορεί να έχουν βραβευθεί. Αν δεν κάνω λάθος, έχουμε και μέσα ενημέρωσης εδώ τα οποία έχουν βραβευθεί. Είναι αδιανόητο! Ογκώδης άγνοια! Καλείστε να νομοθετήσετε μαζί μας και δεν ξέρετε ποιο είναι το Ίδρυμα «Μπότση» και τι έχει προσφέρει στην ελληνική δημοσιογραφία. Είναι το πετράδι του δημοσιογραφικού στέμματος και όσοι δεν το ξέρετε δεν μπορώ να το πιστέψω ότι δεν το γνωρίζετε τριάντα και τριάντα πέντε χρόνια δημοσιογράφοι! Πραγματικά επιδεικνύετε ογκώδη άγνοια.

Ως δημοσιογράφος, όμως, θα ξεκινήσω με την τρέχουσα επικαιρότητα. Θα μου επιτρέψετε να το κάνω αυτό. Άκουσα πριν το «debate» μεταξύ του κ. Οικονόμου και του κ. Ραγκούση αναφορικά με την υπόθεση των επισυνδέσεων. Χθες, μόλις χθες, όχι πολύ μακριά, η εφημερίδα «ΤΟ ΒΗΜΑ» είχε σημαντικές αποκαλύψεις. Έγραφε ο κ. Λαμπρόπουλος που τον επικαλείστε διαρκώς για διάφορα θέματα -έχετε κάνει τηλεοπτική καριέρα με τον κ. Λαμπρόπουλο και όσα έχει γράψει το τελευταίο διάστημα- πως η κυβέρνηση Τσίπρα, ο κ. Τσίπρας, ο Πρόεδρός σας, παρακολουθούσε όχι έναν, όχι δύο, αλλά τρεις Υπουργούς του, τον κ. Κοτζιά, τον γνωστό πλέον κ. Πιτσιόρλα με τη γνωστή απορία: «Αλέξη, γιατί με παρακολουθούσες» και τον συγκυβερνήτη του και συνεταίρο του κυβερνητικά Πάνο Καμμένο. Ο πολιτικός Αρχηγός σας δεν ήταν εκείνος ο οποίος είχε πει από αυτό εδώ το Βήμα: «Εγώ ποτέ δεν είχα δώσει εντολή, ποτέ δεν παρακολουθήθηκαν πολιτικά πρόσωπα στη διάρκεια της δικής μου διακυβέρνησης»;

**ΧΡΗΣΤΟΣ ΓΙΑΝΝΟΥΛΗΣ:** Αυτό ισχύει.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Πάλι ψέματα ο κ. Τσίπρας; Πόσα ψέματα αυτός ο κ. Τσίπρας;

Μετά, βέβαια, πήγε και έκανε τη γνωστή του, ξέρετε, αυτή την πατενταρισμένη λέξη που λέγεται «κωλοτούμπα» για τον κ. Τσίπρα και είπε πάλι ψέματα το Σάββατο ότι εδώ είχε δηλώσει: «Εγώ είχα μιλήσει για Βουλευτές».

Σας προκαλώ και προκαλώ τον οποιονδήποτε να πάρει τα Πρακτικά της Ολομέλειας του Αυγούστου. Ουδέποτε ο κ. Τσίπρας είχε μιλήσει μόνο για Βουλευτές. Είχε ξεκάθαρα τοποθετηθεί και είχε πει: «Επί διακυβερνήσεως δικής μου δεν είχαν παρακολουθηθεί ποτέ πολιτικά πρόσωπα», όχι Βουλευτές. Ψεύτης πάλι ο κ. Τσίπρας! Αυτός ήταν, αυτός είναι, αυτός θα είναι!

Ρωτώ τώρα το εξής: Παρακολουθούνταν ο κ. Πιτσιόρλας, ο κ. Κοτζιάς και ο κ. Καμμένος;

**ΧΡΗΣΤΟΣ ΓΙΑΝΝΟΥΛΗΣ:** Όχι.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Να μας απαντήσετε.

**ΧΡΗΣΤΟΣ ΓΙΑΝΝΟΥΛΗΣ:** Όχι.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Μας κουνάτε το δάχτυλο και είχατε φτιάξει μια διακυβέρνηση «Στάζι» με τον Πάνο τον Καμμένο που ήταν ο συγκυβερνήτης σας!

**ΧΡΗΣΤΟΣ ΓΙΑΝΝΟΥΛΗΣ:** Έχετε άγνοια!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Και δεν ντρέπεστε να μας κουνάτε εμάς το δάχτυλο; Τώρα είναι κακός ο κ. Λαμπρόπουλος; Α, είναι κακός τώρα και «ΤΟ ΒΗΜΑ» είναι κακό. Τότε ήταν καλό!

Κοιτάξτε να δείτε, αυτή η αλά καρτ προσέγγιση των δημοσιευμάτων και των δημοσιογράφων είναι η επιτομή της υποκρισίας σας, γιατί είσαστε υποκριτές. Όταν κάτι σας βολεύει στην Ελλάδα, υπάρχουν ελεύθερα μέσα μαζικής ενημέρωσης και γράφουν. Όταν κάτι δεν σας βολεύει, είναι τα «Πετσοταϊσμένα», κ.λπ.!

Επίσης, για όσους πιστεύουν αυτούς τους «Ρεπόρτερ χωρίς Σύνορα», θα σας θυμίσω ότι ο ιδρυτής τους είχε κατέβει αυτοδιοικητικά υποψήφιος με το ακροδεξιό κόμμα του κ. Λεπέν. Αυτούς προβάλλετε εσείς η Αριστερά, οι προοδευτικοί, που θέλετε να κάνετε και τους προοδευτικούς. Μάλλον σας έμεινε από τον Πάνο τον Καμμένο αυτή η σχέση. Ποιοι ήταν οι «Ρεπόρτερ χωρίς Σύνορα»;

Και αφού, λοιπόν, τους πιστεύετε τόσο πολύ και όσα λένε είναι σωστά, αγαπητοί φίλοι από τον ΣΥΡΙΖΑ, για πείτε μας εσείς, κύριε Γιαννούλη, θα προτιμούσατε να δουλεύετε στα «ΝΕΑ», στο «ΒΗΜΑ», στην «ΕΦΗΜΕΡΙΔΑ ΤΩΝ ΣΥΝΤΑΚΤΩΝ», στη «WASHINGTON POST» ή σε κάποια εφημερίδα της Μπουρκίνα Φάσο και του Τσαντ, που είναι τόσο καλύτεροι συγκριτικά με εμάς και τις Ηνωμένες Πολιτείες; Διότι αυτή την μπουρδολογία υιοθετείτε. Αυτόν τον κενό λόγο έχετε. Γι’ αυτόν τον λόγο είστε πίσω και θα είστε.

**ΧΡΗΣΤΟΣ ΓΙΑΝΝΟΥΛΗΣ:** Τσιμουδιά για τις υποκλοπές πάντως!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Αναφορικά με το νομοσχέδιο τώρα, πρόκειται για ένα νομοσχέδιο διαφάνειας, ενίσχυσης των μέσων μαζικής ενημέρωσης μέσα από ένα μητρώο.

Θα σας πω κάτι. Όλοι παίρνουμε εδώ αποδελτιώσεις. Έχετε παρακολουθήσει τι συμβαίνει στα μέσα ενημέρωσης; Παίρνουν το ίδιο ρεπορτάζ που γράφει ένα μεγάλο site -μέσα ενημέρωσης χωρίς εργαζόμενους- και αναπαράγουν «mot à mot», ούτε καν τίτλο δεν αλλάζουν. Και μετά, ουσιαστικά κλέβοντας τις ειδήσεις, έρχονται και λένε «δώσε μου κρατική διαφήμιση».

Ε, αυτό, λοιπόν, εμείς θέλουμε να οχυρώσουμε. Και όλα αυτά σε μια περίοδο που ο ηλεκτρονικός Τύπος αναπτύσσεται ραγδαία. Κατοχυρώνεται το δικαίωμα της εργασίας των δημοσιογράφων με βιωσιμότητα. Η Κυβέρνηση δρα με διαφάνεια στην κρατική διαφήμιση και με αναλογικότητα. Τα μέσα μαζικής ενημέρωσης, επίσης, θα πρέπει να έχουν ταυτότητα.

Για να ολοκληρώσω επειδή δεν θέλω να καταχραστώ τον χρόνο, εμείς δεν είμαστε το κόμμα που πανηγύριζε όταν έκλειναν παραδοσιακά μέσα μαζικής ενημέρωσης, ούτε χειροκροτούσαμε όταν ιστορικές εφημερίδες έκλειναν. Αυτά είναι για άλλους. Εμείς δεν είμαστε το κόμμα που όταν εισέβαλαν αστυνομικές δυνάμεις στην εφημερίδα «ΠΑΡΑΠΟΛΙΤΙΚΑ», κάναμε πως δεν τρέχει τίποτα. Επί των ημερών σας έγιναν. Δεν ξέρω αν γίνονται αυτά στο Τσαντ ή στην Μπουρκίνα Φάσο. Στην Ελλάδα πάντως αστυνομικές δυνάμεις να μπαίνουν μέσα σε μέσα μαζικής ενημέρωσης μόνο με τους «ΣΥΡΙΖΑΝΕΛ» και με τους «Τσιπροκαμμένους» γινόταν αυτό.

Εμάς, λοιπόν, μη μας κουνάτε το δάχτυλο!

**ΧΡΗΣΤΟΣ ΓΙΑΝΝΟΥΛΗΣ:** Στην ΕΡΤ ποιοι μπήκαν, οι πρόσκοποι; Δεν ντρέπεσαι;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Εμάς δεν θα μας κουνάτε το δάχτυλο! Η περίοδος που η κόρη γνωστού ηθοποιού υποστηρικτή σας, μεγάλου ηθοποιού, είχε πάρει θέση στο τμήμα μάρκετινγκ μεγάλης πολυεθνικής εταιρείας και έλεγε «Δεν θα πάρει διαφήμιση το «ΠΡΩΤΟ ΘΕΜΑ». Να κοπούν τα «ΠΑΡΑΠΟΛΙΤΙΚΑ». Δεν τα βλέπω τα «ΝΕΑ» το τελευταίο διάστημα στη γραμμή του ΣΥΡΙΖΑ» πέρασε ανεπιστρεπτί. Και αν με πιέζετε, θα σας πω και τα ονόματα.

**ΧΡΗΣΤΟΣ ΓΙΑΝΝΟΥΛΗΣ:** Πείτε για τον Πάτση!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Τέλος, η εποχή που εξαιρούνταν δημοσιογράφοι από τις συνεντεύξεις Τύπου Υπουργών, που υπήρχε αποκλεισμός προσώπων ή -και, αν θέλετε και τολμάτε, να ζητήσετε τον λόγο να με καταγγείλετε ότι λέω ψέματα- που οι Υπουργοί σας λέγανε σε δημοσιογράφους «θα σε βάλω κάτω από τη γη τέσσερα μέτρα»…

**ΑΝΑΣΤΑΣΙΑ ΓΚΑΡΑ:** Είσαι η Κυβέρνηση της «λίστας Πέτσα»! Νέα Δημοκρατία-λίστα Πέτσα! Τι πας να το γυρίσεις τώρα;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Δεν το έλεγε Υπουργός σας; Θα μου κουνήσετε το δάχτυλο εμένα;

Αυτά περάσανε τα ΜΜΕ! Η εποχή του Καψώχα και της Ακριβοπούλου, που τους έχετε στα γραφεία Τύπου του ΣΥΡΙΖΑ και η εποχή της «ΕΡΤ-ΣΥΡΙΖΑ CHANNEL», τελείωσε!

**ΧΡΗΣΤΟΣ ΓΙΑΝΝΟΥΛΗΣ:** Εσείς κλείσατε την ΕΡΤ!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Και ολοκληρώνω με λίγα πράγματα και σταράτα! Σε μας το δάχτυλο κανένας δεν μπορεί σε θέματα ελευθεροτυπίας να το κουνήσει! Πολύ περισσότερο εσείς για όσα πριν από λίγο σας απαρίθμησα!

**ΧΡΗΣΤΟΣ ΓΙΑΝΝΟΥΛΗΣ:** Κλείσατε την ΕΡΤ! Είστε φασίστες!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Δημοσιογραφικά έχετε αποτύχει. Είσαστε η κυβέρνηση που πήγε να φιμώσει τα κανάλια, που έστησε τον Καλογρίτσα και έχετε και Υπουργό σας στο ειδικό δικαστήριο.

Αυτά γιατί εμείς θυμόμαστε! Δεν ξεχνάμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την κ. Αραμπατζή για να ολοκληρωθεί η συζήτηση.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο. Μην κάνετε ότι δεν με βλέπετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μια χαρά σας βλέπω, αλλά δεν καταλαβαίνω γιατί να σας δώσω τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Στα επτά λεπτά που μίλησε είπε είκοσι πέντε φορές το όνομα «Γιαννούλης».

**ΔΗΜΗΤΡΙΟΣ ΜΑΡΚΟΠΟΥΛΟΣ:** Είπα εγώ «Γιαννούλης»;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ δεν το άκουσα. Ούτε μία φορά δεν το είπε το όνομά σας.

**ΧΡΗΣΤΟΣ ΓΙΑΝΝΟΥΛΗΣ:** Το είπε, κύριε Πρόεδρε, πολλές φορές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη, ειλικρινώς σας λέω ότι θα ζητήσω τώρα τα Πρακτικά και αν σας αναφέρει θα σας πω.

Τον λόγο έχει η κ. Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αγαπητέ συνάδελφε κύριε Μαρκόπουλε, είναι πραγματικά σισύφειος ο αγώνας να προσπαθείτε να βρείτε ψήγματα αξιοπιστίας σε αυτή την παράταξη που άλλα λέει το πρωί, άλλα το μεσημέρι, αλλά το βράδυ, άλλα χθες, άλλα την επαύριον.

Έχω ακούσει πολλές φορές τις τελευταίες εβδομάδες, το άκουσα κατά κόρον και κατά τη συζήτηση της ύψιστης νομοθετικής διαδικασίας, αυτή της ψήφισης του προϋπολογισμού, τον κ. Ραγκούση να μιλά με βεβαιότητα για τις πληροφορίες που κατέχει την εξ αποκαλύψεως αλήθεια, όσον αφορά την παρακολούθηση του Αρχηγού ΓΕΕΘΑ κ. Κωνσταντίνου Φλώρου από την ΕΥΠ. Σήμερα μάλιστα είπε: «Εγώ προσωπικά αναλαμβάνω την ευθύνη -απευθυνόμενος στον κύριο Υπουργό- ότι παρακολουθούσατε τον κ. Φλώρο». Αυτά είπε αυτολεξεί. Έφυγε βέβαια ο κ. Ραγκούσης ήδη.

Θα ήταν πραγματικά πάρα πολύ ενδιαφέρον και πάρα πολύ χρήσιμο για τη δημοκρατία μας, για την οποία τόσο πολύ κόπτεστε εσείς του ΣΥΡΙΖΑ, να μας πει ο κ. Ραγκούσης πώς είναι κάτοχος αυτών των πληροφοριών; Ποιος του της έδωσε; Κάποιος μέσα από την ΕΥΠ; Κάποιος τρίτος που συμμετείχε στις υποτιθέμενες παρακολουθήσεις; Πώς τα γνωρίζει αυτά και αναλαμβάνει και την ευθύνη και τα λέει εδώ και εβδομάδες;

(Θόρυβος από την πτέρυγα του ΣΥΡΙΖΑ)

Το «αναλαμβάνω την ευθύνη» να εκστομίζετε από τον κ. Ραγκούση και γενικώς από τον ΣΥΡΙΖΑ, καταλαβαίνετε ότι πρέπει να κρατάτε μικρό καλάθι. Αλλά σε κάθε περίπτωση θα είναι πάρα πολύ ενδιαφέρον να μας απαντήσει αυτά τα ερωτήματα και ο ίδιος και το κόμμα του, αγαπητή κυρία εισηγήτρια του νομοσχεδίου.

Βεβαίως θυμάμαι ότι ο κ. Ραγκούσης δεν είχε την ανάλογη ζέση όταν για τις παρακολουθήσεις της ΕΥΠ η κυβέρνηση του ΣΥΡΙΖΑ παρακολουθούσε τον κ. Πιτσιόρλα. Επίσης, από ό,τι θυμάμαι, γιατί θυμάμαι ένα «μπαλάκι» ερωτοαπαντήσεων με τον Υπουργό κ. Γεωργιάδη για το πότε είχε φύγει από το ΠΑΣΟΚ ή είχε έρθει στον ΣΥΡΙΖΑ, υπήρχε μια διχογνωμία. Τελικά επικράτησε η γνώμη του κ. Γεωργιάδη. Είχε ένα θέμα ο κ. Ραγκούσης με τις χρονολογίες, πότε ήταν στο ένα κόμμα και πότε στο άλλο. Δεν θυμάμαι τότε ο κ. Ραγκούσης να ανήκε στον ΣΥΡΙΖΑ. Επίσης, από ό,τι θυμάμαι, αποκαλούσε τον Αλέξη Τσίπρα τον «πιο ανέντιμο Πρωθυπουργό της Μεταπολίτευσης»!

Ενθυμούμενη όλα αυτά, πραγματικά δεν ξέρω πότε ο Κοινοβουλευτικός Εκπρόσωπος της Αξιωματικής Αντιπολίτευσης λέει αλήθεια ή ψέματα και πότε πρέπει να τον παίρνουμε στα σοβαρά και πότε στα αστεία.

Σε κάθε περίπτωση, επαναλαμβάνω, όμως, ότι πρέπει να μας πει ποιοι είναι οι πληροφοριοδότες του και πώς γνωρίζει πράγματα που, αν ίσχυαν, θα έπρεπε να είναι μυστικά και απόρρητα.

Δεύτερη εκφορά του λόγου του κ. Ραγκούση: «Είστε πίσω από τις απειλές του Ισίδωρου Ντογιάκου κατά των δημοσιογράφων που ασχολούνται με τα θέματα των επισυνδέσεων». Έτσι είπε ο κ. Ραγκούσης προηγουμένως. Μάλιστα στις 5 Δεκεμβρίου του 2022 ο κ. Τσίπρας, ο Αρχηγός σας, επισκέφθηκε τον κ. Ισίδωρο Ντογιάκο.

Διαβάζω: «Έχουμε όλοι ευθύνη να μην αφήσουμε αυτή τη βαριά σκιά να πλανάται πάνω απ’ το πολιτικό μας σύστημα, αλλά και πάνω από τις Ένοπλες Δυνάμεις της χώρας. Όλοι γνωρίζουμε ότι για την αναζήτηση των στοιχείων και των αποδείξεων, τη διαλεύκανση αυτής της δύσοσμης υπόθεσης, την αποκλειστική ευθύνη για να χυθεί άπλετο φως την έχει η ελληνική δικαιοσύνη». Τάδε έφη Αλέξης Τσίπρας στις 5 Δεκεμβρίου 2022.

Και σας ερωτώ: Αποφασίστε στα βασικά και στα μεγάλα εμπιστεύεστε την ελληνική δικαιοσύνη, ναι ή όχι; Γιατί σ’ αυτά τα ζητήματα εσείς, οι υπερασπιστές της δημοκρατίας, της ελευθερίας, της ισηγορίας και όλων των σχετικών, πρέπει να γνωρίζετε ότι «ολίγον έγκυος», ότι «ναι μεν, αλλά» δεν υπάρχει. Αποφασίστε! Την εμπιστεύεστε την ελληνική δικαιοσύνη, ναι ή όχι;

Προχωράω στο νομοσχέδιο, κυρίες και κύριοι συνάδελφοι. Τα είπε πολύ εύληπτα και ο εισηγητής μας και οι συνάδελφοι της Συμπολίτευσης που πήραν τον λόγο και βεβαίως ο Υπουργός.

Σε μια εποχή που τα μέσα ενημέρωσης μεταβάλλονται και σε αυτό παίζει ρόλο πάρα πολύ η καλπάζουσα τεχνολογική εξέλιξη, η Κυβέρνηση με το παρόν σχέδιο νόμου βάζει προϋποθέσεις τις οποίες θα πρέπει να συγκεντρώνουν όσοι από τον χώρο των μέσων μαζικής ενημέρωσης θα έχουν πρόσβαση στα χρήματα του Έλληνα φορολογούμενου. Διαμορφώνεται έτσι μια σειρά από εργαλεία που βοηθούν τον ηλεκτρονικό αλλά και τον περιφερειακό Τύπο -κι αυτό πρέπει να το τονίσουμε- να λειτουργήσει αποτελεσματικότερα στις νέες συνθήκες.

Με βάση τις διατάξεις του νομοσχεδίου, το σύνολο του έντυπου Τύπου πανελλαδικής κυκλοφορίας, οι περιφερειακές και τοπικές εφημερίδες, που διατηρούν δικαιώματα καταχώρισης δημοσιεύσεων των φορέων του δημοσίου και τα περιοδικά εντάσσονται σε μητρώο. Εκσυγχρονίζεται το υπάρχον μητρώο περιφερειακού και τοπικού έντυπου Τύπου. Δημιουργείται ένα νέο μητρώο ηλεκτρονικού Τύπου. Η ένταξη στα μητρώα αυτά είναι πάρα πολύ σημαντική προκειμένου να έχει κανείς πρόσβαση στα χρήματα του Έλληνα φορολογούμενου, στο πώς διανέμεται η κρατική διαφήμιση και σε πάσης φύσεως προγράμματα οικονομικών ενισχύσεων.

Υπάρχουν καινοτομίες που βοηθούν και τους δημοσιογράφους, αλλά και την πολιτεία να λειτουργεί με όρους διαφάνειας, που είναι το ζητούμενο σε ό,τι αφορά τη χορήγηση κρατικής διαφήμισης. Θεσμοθετείται η γνωστοποίηση της ταυτότητας των μέσων, ενώ επιδιώκεται και θεσπίζεται η συνεχής επικαιροποιημένη αποτύπωσή τους. Γίνεται υποχρεωτική η απασχόληση ελάχιστου αριθμού δημοσιογράφων, ελάχιστου αριθμού λοιπού προσωπικού.

Για πρώτη φορά καθιερώνεται ορισμός -δεν υπήρχε μέχρι τώρα- του ηλεκτρονικού Τύπου, των ιστοσελίδων, των sites. Ακόμα πολύ σημαντικό, κυρίως για τον περιφερειακό Τύπο, είναι το ότι καθιερώνεται ένα δεσμευτικό χρονοδιάγραμμα αποπληρωμής -είναι πολύ σημαντικό αυτό, κύριε Υπουργέ- των μικρών εφημερίδων του περιφερειακού Τύπου από τις αναθέτουσες αρχές στην περίπτωση των διακηρύξεων.

Βεβαίως, για ακόμη μία φορά άκουσα την εισηγήτρια του ΣΥΡΙΖΑ να μιλάει για δήθεν δώρα της Κυβέρνησης μέσα από το νομοσχέδιο σε ιδιοκτήτες μέσων ενημέρωσης και να επαναλαμβάνει τα τραγελαφικά επιχειρήματα της Αξιωματικής Αντιπολίτευσης περί ανυπαρξίας ελευθερίας του Τύπου στην Ελλάδα. Τόσο η εισηγήτρια του ΣΥΡΙΖΑ όσο και οι προλαλήσαντες ομιλητές της Αξιωματικής Αντιπολίτευσης επανέλαβαν και "ξαναεπανέλαβαν" την περιβόητη και προφανώς «αδιαμφισβήτητης αξιοπιστίας» έρευνα της μη κυβερνητικής οργάνωσης «Ρεπόρτερ χωρίς Σύνορα» και τα περί δήθεν ντροπιαστικής θέσης «108» που δήθεν στιγματίζει τη θέση της χώρας παγκοσμίως.

Δεν ξέρω πραγματικά αν το ξέρετε εσείς, κύριε Υπουργέ, αλλά αναρωτιέμαι αυτή η μη κυβερνητική οργάνωση, όταν «κυοφορούνταν» και έγινε βεβαίως νόμος του κράτους ο νόμος Παππά και τα βοσκοτόπια του κ. Καλογρίτσα, είχε ασχοληθεί με τον νόμο Παππά και με όλα όσα πραγματικά τραγελαφικά και αντιδημοκρατικά κάνατε στα έργα και τις ημέρες σας;

Ακούστε, κυρίες και κύριοι συνάδελφοι, σε ό,τι αφορά κυρίως τον τρόπο που εκφράζεστε, μπορεί να έχουμε τις διαφωνίες μας, τις πολιτικές μας τοποθετήσεις, αλλά την αξιοπιστία μας την κρίνει ο ελληνικός λαός στο διάβα της πορείας του καθενός μας.

Όταν, όμως, θα μιλάτε διεθνώς για τη θέση της χώρας, σας καλώ και σας προκαλώ να είστε πολύ προσεκτικοί. Και το λέω αυτό, επειδή άκουσα πάρα πολλούς συναδέλφους εκ της Αξιωματικής Αντιπολίτευσης, για παράδειγμα την κ. Γεροβασίλη, μιλώντας από αυτό εδώ το Βήμα για τον κρατικό προϋπολογισμό να λέει ότι η χώρα εξάγει ό,τι μπορεί, να τη δυσφημεί. Είχε προηγηθεί η θλιβερότατη δήλωση του κ. Τσίπρα με αφορμή το Κατάρ-gate ότι η Ελλάδα -λέει- εξάγει διαφθορά. Σας καλώ να είστε πραγματικά πολύ προσεκτικοί, γιατί η Ελλάδα, κυρίες και κύριοι του ΣΥΡΙΖΑ, είναι μια χώρα πραγματικά υπερήφανη, σύγχρονη, μια χώρα που επιδεικνύει πρωτιές, μια χώρα με θετικά παραδείγματα και δεκάδες λόγους για να χειροκροτηθεί. Και δεν καταλαβαίνω, πραγματικά, τον τρόπο με τον οποίο μιλούσε εδώ από το Βήμα ο κ. Ραγκούσης, επαναλαμβάνοντας τα περί της θέσης «108», τον τρόπο -θα μου επιτρέψετε να πω τη λέξη- χαιρέκακο που μιλούσε για τη χώρα, με βάση αυτή την έρευνα στην οποία τόσο πολύ αναφέρεστε.

Και είναι το λιγότερο θρασύ να μιλάτε απαξιωτικά για τη σημερινή εικόνα της χώρας, εσείς που στα τεσσεράμισι χρόνια διακυβέρνησής σας δυσφημίσατε -πραγματικά, τη χώρα τη δυσφημίσατε παγκοσμίως- εξάγοντας, όπως είπε και ο συνάδελφος προηγουμένως, ο κ. Μαρκόπουλος, τον όρο «κωλοτούμπα», εσείς που χρησιμοποιούσατε ψεύτικες εκθέσεις της Φλωρεντίας, για να ελέγξετε τα μέσα μαζικής ενημέρωσης και να φτιάξετε τα δικά σας κανάλια. Σας θυμίζω ότι ο αρμόδιος τότε Υπουργός σας, τώρα, σήμερα είναι στο ειδικό δικαστήριο, πράγμα όχι πολύ τιμητικό, θα έλεγα.

Πάει πολύ, λοιπόν, να ξιφουλκείτεκαι να προσποιείστε κληρονομικώ δικαίω κατ’ αποκλειστικότητα τις δημοκρατικές ευαισθησίες εσείς που αποδειχθήκατε στην πράξη οι ενορχηστρωτές της φίμωσης, της λογοκρισίας, του λουκέτου στα μέσα ενημέρωσης κλείνοντας μη αρεστά μέσα ενημέρωσηςκαι επιχειρώντας να φτιάξετε δικά σας, απολύτως ελεγχόμενα, με τα περίφημα -για να μην ξεχνιόμαστε- βοσκοτόπια του κ. Καλογρίτσα. Οπότε θα ήταν καλύτερο -κρείττον το σιγάν, θα έλεγα εγώ- όταν μιλάτε για τα μέσα ενημέρωσης, να είστε λίγο πιο σεμνοί, λίγο πιο προσεκτικοί.

**ΑΝΑΣΤΑΣΙΑ ΓΚΑΡΑ:** Μάλιστα.

**ΦΩΤΕΙΝΗ ΑΡΑΜΠΑΤΖΗ:** Ναι, μάλιστα! Γιατί, κυρίες και κύριοι του ΣΥΡΙΖΑ και κυρία Γκαρά, που συμφωνείτε προφανώς, η αντιπολιτευτική σας τακτική έχει δύο πυλώνες: Πυλώνας ένα: το ψέμα. Πυλώνας δύο: η διαρκής υποτίμηση της νοημοσύνης των πολιτών. Και λέω «υποτίμηση της νοημοσύνης των πολιτών», γιατί το είδαμε με περίτρανο τρόπο στην προχθεσινή συζήτηση του προϋπολογισμού, όταν ο κ. Τσίπρας από αυτό εδώ το Βήμα προσπαθούσε να πείσει τους Έλληνες ότι η Κυβέρνηση δεν πρόκειται να φορολογήσει ούτε 1 ευρώ, όπως έλεγε φωνάζοντας, τα υπερκέρδη των διυλιστηρίων και μάλιστα μας κουνούσε, κατά την προσφιλή σας τακτική, και το δάχτυλο.

Και χρειάστηκαν μόλις λίγα λεπτά, για να διαψευστεί και αυτή η πρόβλεψή του στη σειρά, στις σελίδες των προβλέψεων, που, δυστυχώς, έχουν διαψευστεί, ότι η συνεδρίαση του προϋπολογισμού θα ήταν και η τελευταία -αυτό προβλέπατε- και μετά το Κοινοβούλιο θα έκλεινε για πρόωρες εκλογές.

Λοιπόν, και σήμερα είμαστε εδώ και αύριο θα είμαστε εδώ και μεθαύριο θα είμαστε ξανά εδώ, για να ψηφιστεί η διάταξη που θα μετατρέψει τα έσοδα που δεν θα παίρναμε ούτε 1 ευρώ -που έλεγε ο Αρχηγός της Αξιωματικής Αντιπολίτευσης- από τη φορολόγησή τους, σε άμεση ενίσχυση για οκτώμισι εκατομμύρια δικαιούχους. Θα μας δώσει έτσι αυτή η διάταξη τη δυνατότητα να πάρουμε ένα ακόμη μέτρο που θα βοηθήσει τους πολίτες να αντιμετωπίσουν την ακρίβεια και τον πληθωρισμό.

Από τον ερχόμενο Φεβρουάριο, λοιπόν, και για έξι μήνες η πολιτεία θα καλύπτει το 10% των αγορών κάθε νοικοκυριού στα σουπερμάρκετ και σε όλες τις επιχειρήσεις τροφίμων. 10% ο πληθωρισμός, 10% η κάλυψη του κόστους από το κράτος. Είναι ένα μέτρο που η περίμετρός του απλώνεται μέχρι και σε εισοδήματα 24.000 ευρώ ανά ζευγάρι, 5.000 ευρώ προσαύξηση για κάθε παιδί, μια πρωτοβουλία που ωφελεί όχι μόνο τους αδύναμους, αλλά και τη μεσαία τάξη.

Αναρωτιέμαι, λοιπόν, πραγματικά, επειδή πρόκειται για άλλο ένα παράδειγμα του πόσο εκτός πραγματικότητας είστε σε αυτά τα οποία έρχεστε και ισχυρίζεστε εδώ, με τρανό παράδειγμα την ομιλία σας στον προϋπολογισμό, ότι δήθεν τα μέτρα που ενσωματώνει ο προϋπολογισμός δεν αφορούν την πλειοψηφία της κοινωνίας αλλά αφορούν μόνο το 7%.

Και περιμένω με αγωνία -τον προκαλέσατε είναι η αλήθεια, κύριε Υπουργέ, τον κ. Ραγκούση, αλλά απάντηση δεν πήρατε, παρ’ ότι είναι προφανής η στάση που θα κρατήσουν- να δω αν ο ΣΥΡΙΖΑ θα ψηφίσει αυτή την άμεση ενίσχυση για τα εκατομμύρια συμπολίτες μας ή αν για ακόμα μια φορά θα αποτελέσει, δυστυχώς, μια θλιβερή εξαίρεση.

Και επειδή άκουσα τον κ. Ραγκούση να ισχυρίζεται, βεβαίως, ότι η παροχή αυτής της Κυβέρνησης είναι ένα προεκλογικό επίδομα, προφανώς μπερδεύεστε εκεί στην Αξιωματική Αντιπολίτευση, γιατί μάλλον ευθέως προεκλογικό -ακραία λαϊκιστικό- ήταν το γεγονός ότι εσείς το επίδομα των 250 ευρώ το δώσατε σε άλλον χρόνο από τον χρόνο που έπρεπε να το δώσετε, λίγες ημέρες πριν την προσφυγή στις κάλπες. Οπότε, να μην κάνετε μαθήματα σε εμάς, κυρίες και κύριοι, να μη μιλάει ο κ. Ραγκούσης για ακραίο προεκλογικό λαϊκισμό του κ. Μητσοτάκη.

Επίσης, καταλαβαίνω πραγματικά και συναισθάνομαι την αδυναμία σας να κατανοήσετε πώς μια φιλελεύθερη πολιτική με δόγμα «λιγότεροι φόροι, λιγότερες εισφορές, γενναίο άνοιγμα στην επιχειρηματικότητα» μπορεί να συμβαδίζει αρμονικά και συντεταγμένα με την κοινωνική πολιτική, με την πολιτική για τον άνθρωπο.

(Θόρυβος στην Αίθουσα)

Και η διαφορά μας, κύριε Γιαννούλη, που μιλάτε και με διακόπτετε, όπως είναι λογικό…

**ΧΡΗΣΤΟΣ ΓΙΑΝΝΟΥΛΗΣ:** Δεν μιλάω με εσάς.

**ΦΩΤΕΙΝΗ ΑΡΑΜΠΑΤΖΗ:** …η διαφορά μας είναι ότι εμείς και φόρους μειώσαμε και ασφαλιστικές εισφορές μειώσαμε και την εισφορά αλληλεγγύης δεν εφαρμόσαμε και το τέλος επιτηδεύματος και μια σειρά από πενήντα φόρους σε όλη αυτή τη διαδρομή μας από το 2019. Εσείς, βέβαια, φέρατε τριάντα δύο φόρους.

Η διαφορά μας, λοιπόν, είναι ότι εμείς δεν εξοντώσαμε με φοροληστρική πολιτική τη μεσαία τάξη, για να δώσουμε επιδόματα, όπως κάνατε εσείς. Εμείς είχαμε και έχουμε τη δυνατότητα, παρ’ ότι αντιμετωπίζουμε τετράδυμη κρίση -τι να κάνουμε- και φόρους να μειώνουμε και ασφαλιστικές εισφορές να μειώνουμε και επενδύσεις να φέρνουμε στη χώρα, έτσι ώστε η Ευρωπαϊκή Επιτροπή να λέει ότι θα είμαστε πρωταθλήτρια την επόμενη τριετία και την ίδια στιγμή να ασκούμε και κοινωνική πολιτική.

Κλείνω, κύριε Πρόεδρε, κυρίες και κύριοι συνάδελφοι, με το εξής. Προχθές αρνηθήκατε για ακόμη μια φορά -η αλήθεια είναι ότι ο Πρωθυπουργός σας προσκάλεσε να το ξανασκεφτείτε- την ψήφιση των αμυντικών δαπανών του προϋπολογισμού. Αρνηθήκατε για ακόμη μία φορά -καθόλου περίεργο- να βγείτε από το κάδρο της θλιβερής εξαίρεσης.

Ελπίζω και εύχομαι μεθαύριο να έχετε το θάρρος να ψηφίσετε τα μέτρα που φέρνει η Κυβέρνησή μας για να ενισχύσει το εισόδημα εκατομμυρίων πολιτών. Ελπίζω, τουλάχιστον, να έχετε το θάρρος να βγείτε από το κάδρο της θλιβερής εξαίρεσης, της θλιβερής Αντιπολίτευσης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Γιαννούλη, για να είμαι δίκαιος μαζί σας, ο κ. Μαρκόπουλος ξεκίνησε την ομιλία του, όπως φαίνεται στα Πρακτικά, λέγοντας να ανακαλέσετε κάτι που έχετε πει σε τηλεοπτική εκπομπή. Εγώ δεν ήμουν εκεί και δεν ξέρω τι ειπώθηκε μεταξύ σας.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Το είπε και εδώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, δεν θυμάμαι τώρα. Αν είναι προσωπικός ο λόγος γι’ αυτό, σας παρακαλώ, εξηγήστε μας.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, με συγχωρείτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν μπορώ να σας δώσω τον λόγο πριν τον συνάδελφο που έχει ζητήσει τον λόγο επί προσωπικού.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα μείνω εντός της διαδικασίας για να αναπτύξω το προσωπικό. Θεωρώ προσωπική ύβρη και προσβολή την κατηγορία αλλοίωσης της δήλωσης του Πρωθυπουργού. Προφανώς ο κ. Μαρκόπουλος ήταν απασχολημένος και δεν άκουσε καλά τι είπα από το Βήμα της Βουλής. Είπα ότι ήταν πολύ σαφείς και ξεκάθαρες και αυταρχικές και αυστηρές οι δηλώσεις του κ. Οικονόμου ή άλλων Υπουργών της Κυβέρνησης ότι τέλος του 2023 θα είναι με το κλειδί στο χέρι και σήμερα αφήνει ανοιχτό το 2024, που όταν εμείς το διατυπώναμε, μας ειρωνευόταν και σχολίαζε αρνητικά ο κ. Μητσοτάκης.

Καταλαβαίνω την αμηχανία, καταλαβαίνω τη δύσκολη θέση των συναδέλφων της Συμπολίτευσης, αλλά επειδή μίλησε ο κ. Μαρκόπουλος για αστυνομικούς στην εφημερίδα «ΠΑΡΑΠΟΛΙΤΙΚΑ», ξαναλέω για τους χιλιάδες απλήρωτους εργαζόμενους στα περιφερειακά μέσα σε εφημερίδες και τηλεοπτικά δίκτυα και δεν δικαιούται να ομιλεί η Νέα Δημοκρατία για φασισμό, όταν έκλεισαν την ΕΡΤ, γιατί ήταν αριστερή η ΕΡΤ το 2013. Αυτό είναι στίγμα παγκόσμιας διάστασης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτό, όμως, δεν είναι προσωπικό. Εδώ κλείνουμε τη συζήτηση.

Κυρίες και κύριοι συνάδελφοι, ο Βουλευτής κ. Βασίλειος Κόκκαλης ζητεί άδεια ολιγοήμερης απουσίας στο εξωτερικό, για προσωπικούς λόγους, από 8 Ιανουαρίου έως 10 Ιανουαρίου, διότι θα μεταβεί στο Παρίσι.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τη ζητηθείσα άδεια.

Τον λόγο έχει η κ. Σακοράφα.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ, κύριε Πρόεδρε.

Είχα την εντύπωση ότι η συζήτηση για τον προϋπολογισμό τελείωσε μόλις το Σάββατο το Βράδυ, αλλά είδα ότι η Κοινοβουλευτική Εκπρόσωπος της Νέας Δημοκρατίας επί είκοσι λεπτά μιλούσε για τον προϋπολογισμό και δεν είπε ούτε μια λέξη επί του νομοσχεδίου που συζητάμε σήμερα και έχει να κάνει με τον έντυπο και ηλεκτρονικό Τύπο.

Εν πάση περιπτώσει, πριν προχωρήσω στα υπόλοιπα, να σταθώ σε ένα πρόβλημα της όλης διαδικασίας. Κύριε Πρόεδρε, δεν είναι σωστό να παίρνουμε γνώση της έκθεσης της Επιστημονικής Υπηρεσίας της Βουλής την τελευταία στιγμή. Η θέση και οι απόψεις της είναι κρίσιμες για την καλή νομοθέτηση και θα πρέπει να υπάρχει ικανός χρόνος για να ενταχθούν στον προβληματισμό και τη συζήτηση για το νομοσχέδιο. Εξάλλου δεν περιλαμβάνει η έκθεση και αντιμετώπιση των υπουργικών τροπολογιών.

Θα είχε σημασία ιδίως για την με αριθμό 1528 που αφορά σε ρυθμίσεις για τη Γενική Γραμματεία Επικοινωνίας και Ενημέρωσης. Αναρωτιέμαι τι θα είχε να πει η Επιστημονική Υπηρεσία για την τροπολογία που περιλαμβάνει πρόσθετες σκανδαλώδεις ρυθμίσεις, όπως την επέκταση της προσαυξημένης έκπτωσης διαφημιστικής δαπάνης και την παράταση της αναστολής επιβολής του ειδικού φόρου τηλεοπτικών διαφημίσεων στους παρόχους περιεχομένου περιφερειακής εμβέλειας επίγειας ψηφιακής τηλεόρασης.

Θα είχε ιδιαίτερη σημασία και για έναν παραπάνω λόγο. Επειδή για την άλλη σκανδαλώδη του άρθρου 31 που παρατείνεται η διαδικασία αδειοδότησης των παρόχων επίγειας ψηφιακής τηλεοπτικής ευρυεκπομπής, η έκθεση επισημαίνει κάτι σχετικό με βάση τη σαφή νομολογία του Συμβουλίου της Επικρατείας, ότι αντίκειται στο Σύνταγμα γιατί αντιβαίνει στην αρχή του κράτους δικαίου και την αρχή της ισότητας, η επ’ αόριστον λειτουργία τηλεοπτικών σταθμών που ιδρύθηκαν και λειτούργησαν παράνομα χωρίς να έχουν προκηρυχθεί σχετικές διαγωνιστικές διαδικασίες και χωρίς θέσπιση εύλογης προθεσμίας ολοκλήρωσης της αδειοδότησης.

Ειδικά για τη στελέχωση της ειδικής επιτροπής του άρθρου 25 έχει και εκεί κρίσιμες παρατηρήσεις, ότι δηλαδή απαιτείται επιλογή προσώπων με εχέγγυα αμερόληπτης και αντικειμενικής κρίσης και απουσίας ιδιοτήτων ως προς τις οποίες μπορεί να γεννάται σύγκρουση συμφερόντων. Επιπλέον ότι η αρμοδιότητα της συνιστώμενης ειδικής επιτροπής και η όλη ακολουθούμενη σχετική διαδικασία χρειάζονται αποσαφήνιση στο πνεύμα των ρυθμίσεων του άρθρου 14 του Συντάγματος για την ελευθερία του τύπου.

Στο πλαίσιο της συγκεκριμένης συνταγματικής διάταξης η έκθεση εκφράζει προβληματισμό και για τις προτεινόμενες ρυθμίσεις του άρθρου 37 που θέτουν την υποχρέωση ο διευθυντής και ο διευθυντής σύνταξης κάθε ελληνικής εφημερίδας να είναι μέλη επαγγελματικού σωματείου δημοσιογράφων. Εκεί πάλι η νομολογία είναι σαφής για το δικαίωμα της ελεύθερης έκφρασης και διάδοσης των στοχασμών και διά του Τύπου. Λέει ότι περιλαμβάνει μεταξύ άλλων και το δικαίωμα της ελεύθερης έκδοσης κυκλοφορίας αλλά και διάδοσης των εφημερίδων σύμφωνα με το οποίο η πολιτεία πρέπει όχι μόνο να απέχει από κάθε ενέργεια που θα μπορούσε να αναιρέσει ή να παρακωλύσει ουσιωδώς είτε άμεσα είτε έμμεσα την άσκηση του δικαιώματος αυτού, αλλά και να λαμβάνει μέτρα για τη διευκόλυνση της άσκησής του. Λέει και ότι στην ελευθερία έκδοσης περιλαμβάνεται η ελευθερία κάθε ατόμου και κάθε ομάδας ατόμου να εκδίδουν οποτεδήποτε οποιοδήποτε έντυπο και επομένως και η απαγόρευση θέσπισης προσόντων ή προϋποθέσεων προσωπικών ή πραγματικών ηθικών ή υλικών προς έκδοση εντύπων.

Το πρόβλημα, λοιπόν, επιδεινώνεται, αφού με τις προτεινόμενες διατάξεις προβλέπεται και αντίστοιχη επιβολή προστίμου. Η έκθεση θέτει θέμα και για την υποχρέωση συνδρομής στο πρόσωπο των διευθυντών εφημερίδων και της ιδιότητας δημοσιογράφου εγγεγραμμένους σε επαγγελματικό σωματείο δημοσιογράφων και κατά πόσον αυτή υπερβαίνει τα όρια της αρχής της αναλογικότητας που διέπει τους περιορισμούς της οικονομικής ελευθερίας και της ελευθερίας του Τύπου.

Για το ακραίο άρθρο 34, με το οποίο χώρος και χρόνος διαφημίσεων μπορεί να εισφέρονται ως μετοχικό κεφάλαιο των επιχειρήσεων των διαφημιζομένων η έκθεση μας λέει ότι αυτό είναι ασύμβατο και με την οδηγία 2017/1132.

Πρέπει να πω και δυο λόγια για την τροπολογία με αριθμό 1526 και για τα υποθηκοφυλακεία και τα κτηματολογικά γραφεία. Στο άρθρο 1 επιβεβαιώνεται η αποσπασματική νομοθέτηση με την τακτική του ράβε-ξήλωνε για τη λειτουργία του Κτηματολογίου. Όλα αυτά τα θέματα θα έπρεπε να ρυθμιστούν με ενιαίο νόμο μετά από διαβούλευση.

Για το άρθρο 2 πιστεύουμε ότι η παράταση πρέπει να είναι μέχρι τις 31 Δεκεμβρίου του 2023.

Στο άρθρο 3 η αναμενόμενη ρύθμιση για τις θέσεις στάθμευσης σε πιλοτή, ενώ είναι στη σωστή κατεύθυνση, φοβάμαι ότι είναι νομοτεχνικά εσφαλμένη και θα δημιουργήσει άλλα νέα προβλήματα.

Στο άρθρο 4 έχουμε άλλη μια απαράδεκτη παράταση προς όφελος των παρόχων για την αδειοδότηση των κεραιών κινητής τηλεφωνίας.

Κλείνοντας, λοιπόν, να δούμε, κύριε Υπουργέ, πότε η ελληνική πολιτεία θα αποφασίσει να υπερασπιστεί τη νομιμότητα και απέναντι στα μεγάλα συμφέροντα.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Καστανίδης.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Στο τέλος της συζήτησής μας συμπεραίνω ότι ούτε ο Υπουργός, αλλά ούτε και κάποιος συνάδελφος της Πλειοψηφίας θέλησε να απαντήσει σε όσες κατηγορίες απευθύναμε για τη νομοθετική πρωτοβουλία της Κυβέρνησης. Αυτό, κύριε Πρόεδρε, το εκλαμβάνω ως μια σοβαρή ένδειξη ενστίκτου αυτοσυντήρησης, διότι αν άνοιγε η συζήτηση για τις παρατηρήσεις μας η Κυβέρνηση, οι απαντήσεις θα ήταν ακόμη χειρότερες των πρώτων παρατηρήσεων. Ουσιαστικά διά της σιωπής της η Κυβέρνηση υπονοεί ότι τα ρυθμίζει όλα ορθά και κατέθεσε και ένα κείμενο νομοτεχνικών βελτιώσεων άνευ σημασίας.

Δεν θα επανέλθω σε όσα είπα κατά τη διάρκεια της πρωτολογίας μου, αλλά όσα σάς παρατήρησα θα τα βρείτε μπροστά σας.

Κυρίες και κύριοι συνάδελφοι, ο αξιότιμος κύριος Υφυπουργός ισχυρίστηκε, κατά τη διάρκεια της ομιλίας του, ότι η Κυβέρνηση είναι με τους θεσμούς, με τη δικαιοσύνη, με τη δημοκρατία και το δίκαιο. Ισχυρίζομαι ότι η Κυβέρνηση δεν είναι ούτε με τη δημοκρατία ούτε με το δίκαιο ούτε με τη δικαιοσύνη ούτε με τους θεσμούς. Δεν θα αναφερθώ στην τρέχουσα αντιπαράθεση σχετικά με τις παρακολουθήσεις και αν οι παρακολουθήσεις συμβαίνουν ή δεν συμβαίνουν, ανάλογα με το έντυπο που τις αποκαλύπτει. Έλεγε ένας σπουδαίος λογοτέχνης ότι ο ασφαλέστερος τρόπος για να μην εκτίθεσαι είναι να λες πάντα αυτό που πιστεύεις.

Θα επανέλθω στον Υφυπουργό. Άκουσα προηγουμένως τη συζήτηση για το εάν οι αποκαλύψεις του «Βήματος» χθες ήταν σωστές για τη Νέα Δημοκρατία ή εάν οι προηγούμενες αποκαλύψεις πάλι της ίδιας εφημερίδας ήταν καλές για τις θέσεις του ΣΥΡΙΖΑ. Θα ήθελα να θυμίσω σε όλους τους συναδέλφους ότι η στάση των δύο κομμάτων είναι εναλλασσόμενη, ανάλογα με την πηγή και το είδος των πληροφοριών. Αν κάτι μάς βολεύει από τη δημοσίευση του «Βήματος», το επικαλούμαστε. Αν κάτι δεν μας βολεύει, αλλάζουμε θέση αμέσως μετά.

Τώρα επιτρέψτε μου να εξηγήσω γιατί δεν είναι υπέρ της εννόμου τάξεως, των θεσμών και της δικαιοσύνης η Κυβέρνηση. Θα πάρω ως παράδειγμα το θέμα των υποκλοπών, γιατί σε αυτό αναφέρθηκε ο Υπουργός. Θα μιλήσω γι’ αυτά τα οποία γνωρίζουμε. Τι γνωρίζουμε; Ότι παρακολουθήθηκε από την Εθνική Υπηρεσία Πληροφοριών ο Αρχηγός του τρίτου κόμματος. Ότι παρακολουθήθηκαν από την Εθνική Υπηρεσία Πληροφοριών ένας ή δύο τουλάχιστον δημοσιογράφοι. Επίσης, γνωρίζουμε ότι, σε διαφορετικές εποχές, παρακολουθήθηκε και ίσως παρακολουθείται το τηλεφωνικό κέντρο του Κομμουνιστικού Κόμματος της Ελλάδας. Αυτά τα γνωρίζουμε. Είναι ομολογημένα. Είναι ομολογημένα και από την Κυβέρνηση, η οποία μάλιστα διά στόματος Πρωθυπουργού δήλωσε ότι, αν τα γνώριζε, δεν θα τα επέτρεπε. Αλλά της ξέφυγαν τα γεγονότα και γι’ αυτό τιμωρήθηκαν συγκεκριμένοι άνθρωποι διά της αποπομπής τους.

Επ’ αυτών που γνωρίζουμε, λοιπόν, τι ακριβώς έχει κάνει η Κυβέρνηση μέχρι τώρα; Στελέχη της επικαλέστηκαν το υπηρεσιακό απόρρητο, εκτοξεύοντας μύδρους, προειδοποιήσεις προς κρατικούς παράγοντες, να μην παραβιάσουν το υπηρεσιακό απόρρητο, διότι μάλιστα κινδυνεύουν και με ειρκτή μέχρι δέκα χρόνια. Αυτό είναι ευθεία παραβίαση του νόμου, κύριε Υφυπουργέ. Διότι το υπηρεσιακό απόρρητο κατ’ άρθρο 252 του Ποινικού Κώδικα προσβάλλεται όταν αυτός στον οποίο έχουμε εμπιστευθεί το απόρρητο το γνωστοποιεί, κατά παράβαση του καθήκοντός του. Αλλά η υποχρέωση του διοικητή της Εθνικής Υπηρεσίας Πληροφοριών είναι να παρέχει κάθε πληροφορία στον επικεφαλής της ΑΔΑΕ, διότι κατά τον ν.3648 -νόμος δικός σας- ο επικεφαλής της ανεξάρτητης Αρχής Διασφάλισης του Απορρήτου των Επικοινωνιών μπορεί να ζητά οποιαδήποτε πληροφορία από τον διοικητή της Εθνικής Υπηρεσίας Πληροφοριών.

Εδώ, λοιπόν, δεν έχουμε παράβαση καθήκοντος από την πλευρά του διοικητή, εάν μιλούσε και αποκάλυπτε την αλήθεια. Εδώ έχουμε, κατ’ αντιστροφή, παραβίαση όλων των υποχρεώσεων που από τον νόμο προβλέπονται για τον διοικητή της Εθνικής Υπηρεσίας Πληροφοριών έναντι της ΑΔΑΕ και παραβίαση της νομιμότητας από εσάς που απειλούσατε.

Ειδικά δε σε ό,τι αφορά την Επιτροπή Θεσμών και Διαφάνειας, ο Κανονισμός της Βουλής είναι σαφής. Όταν ελέγχεται η Εθνική Υπηρεσία Πληροφοριών ελέγχεται μόνο από έναν δημοκρατικό θεσμό, την Επιτροπή Θεσμών και Διαφάνειας. Και κατά τον Κανονισμό της Βουλής, άρθρα 146 και 147, ουδείς εξεταζόμενος ως μάρτυρας μπορεί να επικαλεστεί το απόρρητο στην κατάθεσή του. Ειδάλλως τελεί το έγκλημα της ψευδούς καταθέσεως. Έχετε αντιληφθεί ότι σωρευτικά η Κυβέρνησή σας και τα στελέχη σας έχουν παραβιάσει τον νόμο; Άρα δεν είστε ούτε υπέρ του νόμου ούτε υπέρ της δικαιοσύνης.

Τέλος, κύριε Πρόεδρε, θα είμαι πολύ διακριτικός. Εκφράζω την ευχή οι δικαστικοί και εισαγγελικοί λειτουργοί, όταν παρεμβαίνουν στη δημόσια συζήτηση, να παρεμβαίνουν με έναν ενιαίο τρόπο υπεράσπισης της νομιμότητας. Διότι δεν δικαιολογείται ανώτατος λειτουργός να διαμαρτύρεται για θεμιτές ή αθέμιτες κρίσεις των δικαστικών ενεργειών από τον Τύπο, αλλά να είναι απολύτως εξαφανισμένος στις περιπτώσεις που πριν περιέγραψα και δεν επενέβη υπέρ του νόμου και κατά της Κυβέρνησης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, ολοκληρώστε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Για τους λόγους που εξήγησα προηγουμένως είναι προφανές ότι θα είναι απολύτως απορριπτική η στάση μας και επί της αρχής και επί πολλών άρθρων.

Να διευκρινίσω μόνο, κύριε Πρόεδρε, ότι οι δύο τροπολογίες είναι προς θετική κατεύθυνση. Θα τις ψηφίσουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Γκαρά έχει τον λόγο.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε.

Θα προσπαθήσω να είμαι περιεκτική και σύντομη στο κλείσιμο αυτής της ευρείας συζήτησης. Στην πρωτολογία μου άλλωστε ανέφερα αναλυτικά τους λόγους για τους οποίους στεκόμαστε αρνητικοί και καταψηφίζουμε το παρόν σχέδιο νόμου. Πρόκειται ουσιαστικά για ένα νομοσχέδιο, δεν θα έλεγα αχρείαστο, θα έλεγα κενό περιεχομένου, που δεν απαντά στα ουσιαστικά προβλήματα του Τύπου και δεν φέρνει καμμία καινοτομία ή καμμία τομή, όπως είπαν πάρα πολλοί συνάδελφοι από την Πλειοψηφία.

Φέρατε ένα νομοσχέδιο το οποίο έχει τον ρόλο της βιτρίνας ουσιαστικά, μέσα στο οποίο κρύβονται ρυθμίσεις φωτογραφικές, ρυθμίσεις δωράκια σε συγκεκριμένους ωφελούμενους, ενώ παράλληλα προσπαθείτε να διασκεδάσετε τις αντιδράσεις και τις συστάσεις που σας έχουν κάνει πάρα πολλές φορές απ’ ό,τι έχουμε ενημερωθεί και με επίσημο τρόπο οι ευρωπαϊκοί θεσμοί, παρουσιάζοντας από την πλευρά σας ως μία πρωτοβουλία νομοθέτησης για κανόνες διαφάνειας στην κρατική χρηματοδότηση προς τα μέσα ενημέρωσης.

Οι ισχυρισμοί σας βέβαια απέχουν πολύ από την πραγματικότητα, διότι, επαναλαμβάνω, το νομοσχέδιο δεν κομίζει κάτι νέο ούτε αποτελεί μια μεγάλη τομή στον χώρο των μίντια. Δεν δημιουργεί ένα πλαίσιο στήριξης και ενίσχυσης των μέσων ούτε εκσυγχρονισμού και μετάβασης σε μία νέα τεχνολογική εποχή. Το κυριότερο δεν προωθεί τη διαφάνεια, δεν βάζει τάξη, όπως διατείνεστε. Αντίθετα επαναλαμβάνει τη γνωστή πολιτική σας. Επανασυστήνει κάτι το οποίο ήδη υπάρχει σε μία πρακτική την οποία και λίγο πριν συζητούσαμε σε ό,τι αφορά το μετρό της Θεσσαλονίκης. Πάρα πολλές φορές αυτή η Κυβέρνηση έχει παρουσιάσει έργα τα οποία ήταν σε εξέλιξη, είχαν δρομολογηθεί από τις προηγούμενες κυβερνήσεις και τα παρουσιάζει ως δικά της.

Έρχεται, λοιπόν, και σήμερα να συστήσει τρία νέα μητρώα, όπως λέει, ενώ ήδη υπάρχουν μητρώα τα οποία ψήφισε ο ΣΥΡΙΖΑ το 2015. Μητρώο Ηλεκτρονικού Τύπου και Μητρώο Έντυπου Τύπου. Ακούω τους Βουλευτές της Πλειοψηφίας συνεχώς να επαναλαμβάνουν ότι συστήνετε νέο Μητρώο Ηλεκτρονικού Τύπου.

Και αναρωτιέμαι: Αφού για πρώτη φορά, τώρα, με αυτό το νομοσχέδιο συστήνετε νέο Μητρώο Ηλεκτρονικού Τύπου, γιατί στο άρθρο 29 «Καταργούμενες Διατάξεις» καταργούνται τα δύο άρθρα του νόμου του 2015 περί σύστασης Μητρώου Ηλεκτρονικού και Έντυπου Τύπου; Και μάλιστα συστήνετε εκ νέου μητρώα τα οποία υφίσταντο -είναι ψηφισμένα και τα καταργείτε σήμερα- με μια πρακτική κακής νομοθέτησης, την οποία επισημαίνει και η Επιστημονική Επιτροπή της Βουλής, με παραλείψεις, με επικαλύψεις, με προχειρότητα.

Συστήνετε δύο μητρώα και ένα υπομητρώο, το οποίο καλύπτεται ουσιαστικά από το μεγαλύτερο μητρώο, αυξάνοντας τελικά τη γραφειοκρατία και δυσκολεύοντας, βάζοντας επιπλέον διαδικασίες και κυρίως αυξάνοντας τη γραφειοκρατία για τα μέσα, αντί να απλοποιείτε το σύστημα και να αξιοποιήσετε τα μητρώα στα οποία είναι ήδη κατοχυρωμένα τα στοιχεία και του έντυπου και ηλεκτρονικού Τύπου.

Προχωράτε, λοιπόν, στο κυριότερο σκέλος του νομοσχεδίου σε αυτή την πρακτική, αντί να ανοίξουμε μία διακομματική -όπως είπε και ο κ. Καστανίδης στην πρωτολογία του- συζήτηση για ένα πλαίσιο ολοκληρωμένο, σύγχρονο, που να αφορά στη στήριξη και την ενίσχυση των μέσων, διότι έχουν περάσει και πολλαπλές κρίσεις πάνω από μία δεκαετία και είναι αναγκαία η λειτουργία τους και η βιωσιμότητά τους για τη δημοκρατία μας. Εσείς επιλέγετε, όμως, να προχωράτε σε ρυθμίσεις αποκλεισμών, λογοκρισίας ή να τείνουν τα όργανα -όπως η Επιτροπή Ηθικής και Δεοντολογίας- να καταλήξουν σε μία επιτροπή λογοκρισίας, στη σύσταση της οποίας έχετε άμεση παρέμβαση, λόγω της τελικής υπογραφής που βάζει ο Υπουργός.

Σας ζητήσαμε να αποσύρετε διατάξεις αντεργατικές, όπως το άρθρο 32, που θα οδηγήσουν σε απολύσεις, διατάξεις αδιαφάνειας, όπως η μη υποχρέωση υποβολής του μετοχολόγιου στα μητρώα των εισηγμένων εταιρειών στο Χρηματιστήριο, διατάξεις, επίσης, επικίνδυνες και αντίθετες με το Ενωσιακό Δίκαιο, όπως το άρθρο 34 -το αναλύσαμε κατά τη συζήτηση-, ωστόσο δεν συμφωνήσατε, δεν τα τροποποιήσατε καν με τις νομοτεχνικές βελτιώσεις τις οποίες καταθέσατε.

Άρα εμείς δεν μπορούμε παρά να καταψηφίσουμε το παρόν σχέδιο νόμου. Καταψηφίζουμε και έχουμε δεσμευτεί ότι, όταν έρθουμε στη διακυβέρνηση της χώρας, θα δημιουργήσουμε, θα συζητήσουμε, θα σχεδιάσουμε, θα νομοθετήσουμε ένα ολοκληρωμένο πλαίσιο για τα μέσα, το οποίο ανέφερα και πριν. Με άμεσα, απτά μέτρα στήριξης, με ρήτρα απασχόλησης, με μέτρα που θα ενισχύουν τη βιωσιμότητα και τη μετάβαση στην ψηφιακή εποχή των μέσων, αλλά και με την εποπτεία σε όλο το φάσμα της κρατικής χρηματοδότησης και όχι με αποσπασματικά μέτρα, γιατί αυτό έχουν ανάγκη οι επιχειρήσεις του Τύπου και οι εργαζόμενοι, αλλά και οι πολίτες.

Θα ήθελα, κλείνοντας, να αναφερθώ στο άρθρο 4 της τροπολογίας την οποία έχετε καταθέσει, παρά το ότι έχετε προσθέσει στην ενιαία τροπολογία και άλλα άρθρα, που αφορούν σε φορολογικές ελαφρύνσεις, είναι οι παρατάσεις σε προηγούμενες διατάξεις που έχετε περάσει. Θα αναφερθώ όμως στο άρθρο 4 της τροπολογίας αυτής, διότι το συγκεκριμένο άρθρο αποτελεί μια ολική υπαναχώρηση της Κυβέρνησης από μία ρύθμιση την οποία είχατε νομοθετήσει -και σας το λέγαμε τότε- κόντρα σε κάθε δημοκρατική ή νομική λογική.

Αναφέρομαι στην τροποποίηση του άρθρου 191 του Ποινικού Κώδικα, το οποίο είχατε αναθεωρήσει πριν από δύο χρόνια, ξεσηκώνοντας τεράστιο κύμα αντιδράσεων, όχι μόνο από τον νομικό κόσμο, αλλά και τον κόσμο των δημοσιογράφων και μέσα στη χώρα, αλλά και στο εξωτερικό. Σε αυτή τη ρύθμιση, η οποία επέβαλε την προληπτική λογοκρισία στον δημοσιογραφικό λόγο, είχε αντιδράσει, μεταξύ άλλων, και η Κομισιόν. Απ’ όσο γνωρίζουμε, μάλιστα, οι ευρωπαϊκοί θεσμοί στις συναντήσεις σας σας έκαναν συγκεκριμένες συστάσεις για το εν λόγω άρθρο.

Αφού για δύο χρόνια εκθέσατε διεθνώς τη χώρα, υιοθετώντας λογικές «ορμπανισμού» -αν μου επιτρέπετε να τις χαρακτηρίσω ως τέτοιες-, σήμερα αναγκάζεστε να πάρετε πίσω αυτή την αντιδημοκρατική διάταξη, όπως επιμέναμε κι εμείς από την πρώτη στιγμή.

Ξέρετε, κύριε Υπουργέ, πρόκειται για μία ήττα των πρακτικών φίμωσης και ελέγχου, οι οποίες αποτελούν τον πυρήνα της σχέσης της Νέας Δημοκρατίας με τα μέσα ενημέρωσης. Μία ήττα την οποία οι Βουλευτές της Νέας Δημοκρατίας θα κληθούν να επικυρώσουν με την ψήφο τους.

Εμείς, προφανώς, είμαστε υπέρμαχοι της αλλαγής αυτής -και τη θεωρούμε πάρα πολύ σημαντική-, της τροποποίησης που κάνατε και της επαναφοράς ουσιαστικά στο 191 άρθρο του Ποινικού Κώδικα, όπως ίσχυε πριν την τροποποίηση που είχατε φέρει.

Τέλος, κλείνω με ένα μόνο σχόλιο: Δεν θεωρούμε καθόλου ισχυρό το επιχείρημα, κύριε Υπουργέ, της απαξίωσης του φορέα των «Ρεπόρτερ χωρίς Σύνορα». Θα περιμέναμε να σας απασχολεί το περιεχόμενο των διεθνών εκθέσεων, το περιεχόμενο των κατατάξεων στη θέση «108», σε μία από τις χαμηλότερες θέσεις στις ευρωπαϊκές χώρες και όχι επειδή δεν μπορείτε να απαντήσετε στο γιατί με την πολιτική σας έχουμε φτάσει στην κατάταξη «108», να απαξιώνετε τον φορέα. Διότι οι «Ρεπόρτερ χωρίς Σύνορα» σας πληροφορώ ότι είναι επίσημος συνεργάτης των ευρωπαϊκών θεσμών.

Ακόμη κι αν απαξιώνετε, όμως, αυτόν τον φορέα, μπορείτε να μας απαντήσετε ή να σχολιάσετε το περιεχόμενο που αναφέρεται στη χώρα μας και στην ελευθεροτυπία του Τύπου, στην έκθεση της Ευρωπαϊκής Επιτροπής, της Κομισιόν, για το κράτος δικαίου, αλλά και στην έκθεση του Media Freedom Act, που με εισηγήτρια την κ. Γιούροβα έχει κάνει πολύ συγκεκριμένες συστάσεις για τη χώρα μας, για την ελευθερία του Τύπου και του λόγου και για την ασφάλεια των δημοσιογράφων;

Άρα ας δούμε την ουσία και, αν δεν έχετε να απαντήσετε στην ουσία για να βελτιώσουμε την κατάσταση της ελευθεροτυπίας και της λειτουργίας του Τύπου και των δημοσιογράφων στη χώρα, δεν χρειάζεται να απαξιώνετε τον φορέα που καταμετρά και καταγράφει τις αρνητικές συνέπειες της πολιτικής σας στην ελευθερία του λόγου.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Χιονίδης.

**ΣΑΒΒΑΣ ΧΙΟΝΙΔΗΣ:** Κύριε Πρόεδρε, κυρίες και κύριοι συνάδελφοι, κύριε Υπουργέ, θεώρησα ότι δεν θα έπρεπε να έχουμε τις δευτερολογίες μας, γιατί έκλεισε ένας κύκλος περίπου έξι ωρών, ο οποίος ως συνήθως αναλώθηκε πέρα και έξω από το περιεχόμενο του νόμου και με την περιρρέουσα ατμόσφαιρα και την τρέχουσα επικαιρότητα.

Πράγματι, υπάρχουν πολλά ζητήματα. Εγώ δεν θα αναφερθώ ούτε στους «Ρεπόρτερ χωρίς Σύνορα» -έχουν λεχθεί αυτά τα πράγματα- ούτε στις παρακολουθήσεις ή μη παρακολουθήσεις. Αυτό που διαπιστώνω είναι ότι το συγκεκριμένο νομοσχέδιο, σε όλη τη διαδικασία και των επιτροπών αλλά και της σημερινής συζήτησης -όσοι αναφερθήκαμε σε αυτό, χωρίς να θέλω να απαξιώσω τις εισηγήσεις των συναδέλφων της Αντιπολίτευσης- θεωρώ ότι είναι σε έναν σωστό δρόμο. Υπάρχουν επιμέρους ενστάσεις και επιφυλάξεις, οι οποίες είναι είτε νομικού περιεχομένου είτε πολιτικού περιεχομένου είτε στη λογική ότι πραγματικά δεν πρέπει να στενοχωρήσουμε τον άλφα ή τον βήτα φορέα.

Θεωρώ, λοιπόν, ότι είναι στη σωστή κατεύθυνση και από εκεί και πέρα τις τυχόν παρατηρήσεις οι οποίες έγιναν -μένει να φανεί- τις εξετάζουμε, τις εξέτασε το Υπουργείο -και για τη νομική υπηρεσία της Βουλής και για τις τοποθετήσεις που έγιναν από συναδέλφους περισσότερο νομομαθείς ημών- και θεωρούμε ότι το νομοσχέδιο είναι στη σωστή κατεύθυνση, ότι έχει όλες τις συνταγματικές αρχές και λαμβάνει υπ’ όψιν την ευρωπαϊκή νομοθεσία και νομολογία.

Υπό αυτή την έννοια, ψηφίζοντας το συγκεκριμένο σχέδιο νόμου του Υφυπουργού παρά τω Πρωθυπουργώ, θεωρώ ότι θα πρέπει όλοι μαζί να έχουμε μια καλύτερη και θετικότερη ατμόσφαιρα, παρά αντιλέξεις και μάχες για τα θέματα της επικαιρότητας. Έχουμε τις τηλεοράσεις, έχουμε τα διάφορα μέσα όπου μπορούμε να κάνουμε τις αντιπαραθέσεις μας. Εδώ καλά είναι να μιλούμε για το συγκεκριμένο σχέδιο νόμου.

Να ευχηθώ, λοιπόν, καλά Χριστούγεννα και καλές γιορτές σε όλους τους δημοσιογράφους και τους εργαζόμενους των μέσων ενημέρωσης, οι οποίοι και με αυτό το πλαίσιο θα έχουν πολύ καλύτερες συνθήκες, ώστε να μπορούν να αντεπεξέρχονται στη δουλειά τους, αλλά βεβαίως και στα μέσα, τα οποία, όπως είναι ξεκάθαρο πια, ακόμη και ο ίδιος ο φορέας θα υποχρεούται να πληρώσει, για να μην περιμένουμε τους εργολάβους και τους υπόλοιπους στις διακηρύξεις. Και αυτό είναι ένα θέμα μικρό μεν, αλλά πολύ ουσιώδες.

Καλές γιορτές, λοιπόν.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ πολύ, κύριε Πρόεδρε.

Πρώτα από όλα, θα ήθελα να δώσω κάποιες τελευταίες νομοτεχνικές βελτιώσεις, οι οποίες εκ παραδρομής δεν συμπεριλήφθηκαν στα προηγούμενα.

Τις καταθέτω για τα Πρακτικά.

(Στο σημείο αυτό ο Υφυπουργός στον Πρωθυπουργό κ. Ιωάννης Οικονόμου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 312)

ΑΛΛΑΓΗ ΣΕΛΙΔΑΣ

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Τώρα, στο τέλος αυτής της πολύ γόνιμης συζήτησης, επιτρέψτε μου να πω το εξής. Επιβεβαιώσαμε αυτό που είχαμε τονίσει και κατά τη διάρκεια των επιτροπών, ότι ο βασικός λόγος καταψήφισης του νομοσχεδίου από την πλευρά της Αντιπολίτευσης είναι οι στερεοτυπικές απόψεις και αντιλήψεις γύρω από μια σειρά θεμάτων οι οποίες συνδέονται με την ουσία, με το περιεχόμενο του νομοσχεδίου.

Θα επικεντρωθώ πάρα πολύ γρήγορα σε τρεις:

Πρώτα απ’ όλα, τι ακούμε κατά κόρον; Ότι η Κυβέρνηση ελέγχει τα μέσα μαζικής ενημέρωσης, τους επιφυλάσσει μια προνομιακή οικονομική μεταχείριση και δι’ αυτού του ελέγχου ή μάλλον σ’ αυτό οφείλεται το γεγονός ότι έχει εξασφαλίσει πολιτικό πλεονέκτημα ο Μητσοτάκης, η Νέα Δημοκρατία, η Κυβέρνησή του.

Όσοι επιμένουν στην άποψη αυτή, τρία και πλέον χρόνια μετά τις προηγούμενες εκλογές, επιμένουν να αρνούνται την πραγματικότητα και τους καλούμε -δικαίωμά τους είναι να αποδίδουν την πολιτική κατάσταση και τους πολιτικούς χειρισμούς όπου θέλουν- να αναλογιστούν μήπως διαβάζουν λάθος την πραγματικότητα, μήπως διαβάζουν λάθος την Ελλάδα του 2022.

Μήπως, τελικά, το πολιτικό πλεονέκτημα του Μητσοτάκη και της Κυβέρνησης οφείλεται στο γεγονός ότι κράτησε την κοινωνία όρθια και την πατρίδα όρθια, μέσα σε κρίσεις που δεν είχαμε αντιμετωπίσει ποτέ, απέναντι στην πανδημία, απέναντι στην ακρίβεια, απέναντι στην ενεργειακή κρίση, απέναντι στις έξωθεν επιβουλές.

Μήπως το πλεονέκτημα του Μητσοτάκη και της Κυβέρνησης της Νέας Δημοκρατίας οφείλεται στο γεγονός ότι η Ελλάδα μέσα σε αυτή την κατάσταση, σε αυτό το περιβάλλον, παρουσιάζει τους ρυθμούς ανάπτυξης που παρουσιάζει, δηλαδή τους διπλάσιους ρυθμούς ανάπτυξης από την υπόλοιπη Ευρώπη, μειώνει την ανεργία, έχει καταφέρει τα νοικοκυριά να πληρώνουν τους μικρότερους λογαριασμούς ηλεκτρικής ενέργειας από όλη την Ευρώπη.

Μήπως οφείλεται το πολιτικό του πλεονέκτημα στο γεγονός ότι η χώρα μας είναι πρωταθλήτρια στις επενδύσεις και εξαιτίας του πλούτου που παράγουμε μπορούμε να στεκόμαστε στο πλευρό της κοινωνίας.

Μήπως οφείλεται το πολιτικό του πλεονέκτημα στο γεγονός ότι η χώρα δεν τρομοκρατείται, δεν απειλείται, δεν πανικοβάλλεται εξαιτίας της εξωτερικής πολιτικής και της ενίσχυσης της αποτρεπτικής ικανότητας της χώρας, μια ενίσχυση που και πάλι αρνηθήκατε, με την καταψήφιση των αμυντικών δαπανών μόλις προχθές.

Το δεύτερο που επικαλείστε έχει να κάνει με τις προνομιακές μας σχέσεις, υποτίθεται, με τους ισχυρούς. Κάνουμε χατίρια και δωράκια σε καναλάρχες, ολιγάρχες και ισχυρούς, την περίοδο που αυτή η Κυβέρνηση, έχοντας υπερφορολογήσει τα υπερέσοδα από τους παραγωγούς ηλεκτρικής ενέργειας, έχει καταφέρει να στηρίξει τον μηχανισμό μέσω του οποίου επιδοτούνται οι λογαριασμοί στα σπίτια και σε όλη την κοινωνία και μέσω της υπερφορολόγησης, της φορολόγησης από τα υπερκέρδη των διυλιστηρίων, έρχεται να δώσει έναν πόρο, μια στήριξη σε κομμάτια της ελληνικής κοινωνίας που το έχουν ανάγκη. Πρόκειται για τη ρύθμιση που θα κληθείτε να τοποθετηθείτε, θετικά ή αρνητικά, σε δύο μέρες στο ελληνικό Κοινοβούλιο. Τόση πιστότητα και τόση αξιοπιστία έχουν τα επιχειρήματά σας περί δήθεν προνομιακών σχέσεων με τους ισχυρούς!

Δημιουργούμε πλούτο. Δεν δημιουργούμε πλούτο με κανιβαλισμό της μιας τάξης πάνω στην άλλη ούτε δημιουργούμε πλούτο με υπερδανεισμό και με υπερφορολόγηση. Δημιουργούμε πλούτο με επενδύσεις, με νέες θέσεις εργασίας, με ανάπτυξη. Προσωρινά, ερχόμαστε και βάζουμε φόρο σε υπερκέρδη που προσωρινά έχουν δημιουργηθεί, για να στηρίξουμε την κοινωνία.

Αυτή είναι η πολιτική μας. Γιατί ο πυρήνας της πολιτικής μας, ο πυρήνας της ιδεολογίας μας, είναι ο πραγματισμός και ο πολιτικός ανθρωπισμός.

Το τρίτο ευρύτερο θέμα σχετικά με τα θεσμικά είναι το εξής. Επικαλείστε την έρευνα αυτή. Είπε η κ. Γκαρά προηγουμένως: «Αν δεν σας κάνουν οι ʺΡεπόρτερ χωρίς Σύνοραʺ, δείτε τι λέει η έκθεση της Ευρωπαϊκής Επιτροπής, για το κράτος δικαίου και δεν είστε ούτε με το δίκαιο ούτε με τη δικαιοσύνη ούτε με τους κανόνες ούτε με τους θεσμούς.».

Πράγματι, η Ευρωπαϊκή Επιτροπή με την έκθεση για το κράτος δικαίου επισημαίνει μια σειρά από ζητήματα που έχουν να κάνουν με το κράτος δικαίου και με τον Τύπο, σε πολλές χώρες της Ευρώπης, ανάμεσα στις οποίες είναι και η χώρα μας, η Ελλάδα.

Εκτός από την επισήμανση των προβλημάτων, επισημαίνει και θετικά βήματα. Μάλιστα, μόλις πρόσφατα -νομίζω χθες ή προχθές- ο Επίτροπος Προϋπολογισμού ανέφερε ότι γίνονται βήματα σε μια σειρά από χώρες για την ασφάλεια των δημοσιογράφων και ότι η Ελλάδα, με το Μνημόνιο Συνεργασίας για τη Διασφάλιση της Προστασίας, της Ασφάλειας και της Ενίσχυσης της θέσης των Δημοσιογράφων, έχει κάνει βήματα, όπως επίσης και στη συνέχιση των ερευνών για εγκλήματα κατά δημοσιογράφων. Και αναφέρεται στην υπόθεση Καραϊβάζ.

Πού αποτυπώνεται η ανησυχία ή η εμπιστοσύνη της επιτροπής του θεσμικού οργάνου; Διότι εμείς από την Ευρωπαϊκή Επιτροπή ελεγχόμαστε θεσμικά. Αυτοί είναι οι συνομιλητές μας. Αυτούς λαμβάνουμε σοβαρά υπ’ όψιν, όχι εκείνους που ψάχνουν να βρουν ελευθερία του Τύπου στις δικτατορίες, αλλά στις συστάσεις προς τις χώρες. Πράγματι, η Ευρωπαϊκή Επιτροπή επισημαίνει μια σειρά από ζητήματα και μια σειρά από προβλήματα, τα αναδεικνύει, χαρτογραφεί τη συμπεριφορά κάθε χώρας και προβαίνει στο τέλος σε συστάσεις.

Σ’ αυτό που θα καταθέσω τώρα στα Πρακτικά είναι οι συστάσεις για το κράτος δικαίου και για τα θέματα Τύπου σε όλες τις χώρες της Ευρωπαϊκής Ένωσης. Μία σύσταση γίνεται στη χώρα μας, ούτε για την κατανομή της κρατικής διαφήμισης ούτε για τη λειτουργία της ΕΡΤ ούτε για την ελευθερία του Τύπου ούτε για όλα τα υπόλοιπα που ανακαλύπτετε σε εκθέσεις τύπου ποιότητας «Ρεπόρτερ χωρίς Σύνορα».

Γίνεται πράγματι σύσταση για την καλύτερη προστασία της ασφάλειας των δημοσιογράφων, πράγμα στο οποίο έχουμε ανταποκριθεί ήδη και με την Task Force που περιέγραψα προηγουμένως και με το μνημόνιο για την ασφάλεια των δημοσιογράφων και για μια σειρά από άλλες παρεμβάσεις, ανταποκρινόμενοι στις υποδείξεις της Ευρωπαϊκής Επιτροπής.

Προφανώς και στη χώρα μας, όπως και σε όλη την υπόλοιπη Ευρώπη, υπάρχουν προβλήματα. Δεν είμαστε όμως ούτε τελευταίοι ούτε κάτω του μέσου όρου ούτε καμμία σχέση με όλα αυτά που διάφοροι από το μένος τους για την Κυβέρνηση κραδαίνουν ως σημαία, χωρίς να υπάρχει αντίστοιχη τεκμηρίωση ή να εδράζονται στην πραγματική και στην αληθινή ζωή.

Θα καταθέσω και αυτές τις συστάσεις για τα Πρακτικά.

(Στο σημείο αυτό ο Υφυπουργός στον Πρωθυπουργό κ. Ιωάννης Οικονόμου καταθέτει για τα Πρακτικά τις προαναφερθείσες συστάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καλό είναι. Πάρτε τες για να τις δείτε, για να έχετε μια ολοκληρωμένη εικόνα τού τι λέει η Ευρωπαϊκή Επιτροπή σε όλες τις χώρες.

Κλείνοντας με αυτές τις τρεις παρατηρήσεις, θέλω να πω το εξής. Η Κυβέρνησή μας πιστεύει ότι όταν πραγματικά αναγνωρίζεις την ανεξαρτησία και την ποιότητα της δικαιοσύνης ούτε την παινεύεις ούτε την κατηγορείς. Την αφήνεις να κάνει τη δουλειά της. Η δικαιοσύνη θα κάνει τη δουλειά της σε κάθε πτυχή αυτής της υπόθεσης που μας απασχολεί από τον περασμένο Αύγουστο μέχρι τώρα, θα δώσει τις δικές της απαντήσεις, με βάση το θεσμικό πλαίσιο που έχουμε, με βάση τους νόμους και το Σύνταγμά μας. Αυτό είπαμε από την αρχή. Εκεί μείναμε σταθεροί. Από τη δικαιοσύνη και τη λειτουργία των θεσμικών οργάνων περιμένουμε να φωτίσει κάθε πτυχή της υπόθεσης αυτής, χωρίς υπόγειες διαδρομές, χωρίς εργαλειοποίηση, χωρίς κινήσεις εντυπωσιασμού, που δεν επιδιώκουν να φωτίσουν, αλλά να συσκοτίσουν.

Κλείνοντας, κύριε Πρόεδρε, κυρίες και κύριοι συνάδελφοι, θέλω να ευχαριστήσω τους συνεργάτες στη Γενική Γραμματεία, τον Γενικό Γραμματέα κ. Γαλαμάτη, όλους τους συνεργάτες και τους υπαλλήλους της Γενικής Γραμματείας Ενημέρωσης και Επικοινωνίας, τον εισηγητή, αλλά και όλους τους Βουλευτές για τις παρατηρήσεις τους.

Δημιουργούμε ένα πλαίσιο, κάνουμε ένα σημαντικό πρώτο βήμα, που αντιμετωπίζει παθογένειες του χθες, αντιμετωπίζει ελλείψεις και ελλείμματα του χθες και δημιουργεί τις προϋποθέσεις για να έχουμε περισσότερη διαφάνεια στη λειτουργία του Τύπου, περισσότερη διαφάνεια και μεγαλύτερη αξιοπιστία στον τρόπο με τον οποίο έχουν πρόσβαση στα χρήματα των Ελλήνων φορολογουμένων οι επιχειρήσεις των μέσων μαζικής ενημέρωσης.

Επίσης, γίνονται δεκτές οι δύο υπουργικές τροπολογίες.

Σας ευχαριστώ πολύ. Εύχομαι καλές γιορτές.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υφυπουργού στον Πρωθυπουργό, αρμοδίου για θέματα επικοινωνίας και ενημέρωσης: «Ενίσχυση δημοσιότητας και διαφάνειας στον έντυπο και ηλεκτρονικό Τύπο - Σύσταση ηλεκτρονικών μητρώων εντύπου και ηλεκτρονικού Τύπου - διατάξεις αρμοδιότητας της Γενικής Γραμματείας Επικοινωνίας και Ενημέρωσης και λοιπές επείγουσες ρυθμίσεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, τριάντα εννέα άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Και βεβαίως, θα πρέπει να βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρισθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ενίσχυση δημοσιότητας και διαφάνειας στον έντυπο και ηλεκτρονικό Τύπο - Σύσταση ηλεκτρονικών μητρώων εντύπου και ηλεκτρονικού Τύπου - διατάξεις αρμοδιότητας της Γενικής Γραμματείας Επικοινωνίας και Ενημέρωσης και λοιπές επείγουσες ρυθμίσεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 27 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 38 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 39 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Υπ. Τροπ. 1526/1 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. Τροπ. 1528/2 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υφυπουργού στον Πρωθυπουργό, αρμοδίου για θέματα επικοινωνίας και ενημέρωσης: «Ενίσχυση δημοσιότητας και διαφάνειας στον έντυπο και ηλεκτρονικό Τύπο - Σύσταση ηλεκτρονικών μητρώων εντύπου και ηλεκτρονικού Τύπου - διατάξεις αρμοδιότητας της Γενικής Γραμματείας Επικοινωνίας και Ενημέρωσης και λοιπές επείγουσες ρυθμίσεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελίδα 330α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 17.46΄ λύεται η συνεδρίαση για αύριο, ημέρα Τρίτη 20 Δεκεμβρίου 2022και ώρα 10.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Σπίτι μου - στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία, στεγαστική αποκατάσταση πυρόπληκτων στην περιοχή «Μάτι» και άλλες διατάξεις», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**